
FĂT-FRUMOS CU PĂRUL DE 
AUR 


A fost odată ca niciodată, de n-ar fi, nu s-ar mai povesti; 
că nu suntem de când cu basmele, ci suntem de când cu 
minciunile; de când se potcovea puricele la un picior cu 
nouă zeci și nouă de oca de fier și călcâiul tot rămânea gol 
și se urca în slava cerului și tot i se părea că este ușor; 


De când scria musca pe perete, 
Mai mincinos care nu crede. 


A fost odată, într-o pustie mare, un pusnic. El petrecea 
singur- singurel. Vecinii săi erau fiarele pădurilor. Și așa 
era de bun la suflet încât toate dobitoacele i se închinau 
când se întâlneau cu dânsul. Într-una din zile, se duse 
pusnicul la marginea gârlei, care curgea pe aproape de 
coliba lui, și iată, văzu că vine pe apă un sicriaș smolit 
bine, și auzi un orăcăit ieșind dintr-însul. Stătu puţin de 
cugetă, și după ce zise câteva vorbe de rugăciune, intră în 
apă și, cu o prăjină, trase sicriașul la margine. Când îl 
deschise, ce să vază în el? Un copilaș cam de vreo două 
luni; îl scoase din sicriu și, cum îl luă în braţe, copilul tăcu. 

Pusnicul vroia din toată inima să crească pruncul, dar, 
când se gândi că n-are cu ce să-l hrănească, îl podidi un 
plâns ce nu se mai putea sfârși. Deodată răsări dintr-un 
colț al chiliei sale o viță și numaidecât crescu și se înălță 
până la streașină. Pusnicul căută la dânsa și văzu struguri, 
unii copţi, alţii pârguiţi, alţii aguridă și alţii în floare; 

îndată luă și dete copilului și, văzând că-i mănâncă, se 
bucură din tot sufletul. Cu must de viţă crescu copilul, 
până începu să mănânce și câte altceva. 

lar dacă se mai mări copilul, pusnicul se apucă și-l 
învăţă să citească, să adune rădăcini ca să se hrănească și 
să umble la vânat. 

Dar într-o zi, chemă pusnicul pe copil și-i zise: 

— Fătul meu, simţ că slăbesc din ce în ce; sunt bătrân, 
precum mă vezi, și află că, de azi în trei zile, mă duc pe 
lumea cealaltă. Eu nu sunt tatăl tău cel adevărat, ci te-am 
prins pe gârlă. Dacă voi adormi somnul cel vecinic, care o 
să-l cunoşti după răceala și amorţirea ce vei vedea în tot 
trupul meu, să bagi de seamă că o să vie un leu. Să nu te 
sperii, dragul tatei; leul îmi va face groapa, și tu vei trage 
pământ peste mine. De moștenire n-am ce să-ţi las, decât 
un frâu de cal. După ce vei rămânea singur, să te sui în 
pod, să iei frâul, să-l scuturi, și îndată va veni un cal la astă 
chemare și te va învăţa ce să faci. 

După cum zise bătrânul, așa se și întâmplă. A treia zi, 
pusnicul, luându-și rămas bun de la fiul său cel de suflet, 
se culcă și dormi somnul cel lung. Apoi îndată veni un leu 
groaznic, nevoie mare, și veni răcnind și, cum văzu pe 
bătrân mort, îi săpă groapa cu unghiile sale; iar fiul îl 
îngropă, și rămase acolo trei zile și trei nopţi, plângând la 
mormânt. A treia zi foamea îi aduse aminte că era dator să 
trăiască; se sculă de pe mormânt cu inima zdrobită de 
durere, se duse la viţă și cu mare mâhnire văzu că ea se 
uscase; atunci, și-aduse aminte de vorbele bătrânului și se 
sui în pod, unde găsi frâul, îl scutură, și iată că veni un cal 
cu aripi și, stând înainte-i, zise: 

— Ce poruncești, stăpâne? 

Copilul spuse calului din cuvânt în cuvânt toată 
întâmplarea cu moartea bătrânului, și îi zise: 

— Ilată-mă aici singur; tatăl, care mi-a fost dat, nu mai 
este; rămâi tu aici, cu mine; dar să mergem într-altă parte, 
unde să ne facem o colibă; căci aici, dinaintea ăstui 

mormânt, nu știu de ce-mi vine să tot plâng. Iar calul îi 
răspunse: 

— Nu așa, stăpâne; noi ne vom duce să locuim unde sunt 
mulți oameni ca dumneata. 

— Cum? Întrebă băiatul, sunt mulţi oameni ca mine și ca 
tata? Și o să trăim în mijlocul lor? 

— Negreșit, îi răspunse calul. 

— Atunci, dacă-i așa, întrebă copilul, de ce nu vin și ei pe 
la noi? 

— Ei nu vin, îi mai zise calul, fiindcă n-au ce căuta p-aici; 
trebuie să mergem noi la dânșii. 

— Să mergem, răspunse copilul cu bucurie. 

lar dacă-i spuse că trebuie să fie îmbrăcat, fiindcă 
ceilalți oameni nu umblă așa goi, el rămase cam pe 
gânduri; și calul îi zise să bage mâna în urechea lui stângă; 
și după ce băgă mâna, scoase niște haine pe care le 
îmbrăcă, ciudindu-se că nu știa cum să le întrebuinţeze; 
calul însă îl învăţă, și apoi copilul se îmbrăcă, încălecă pe 
dânsul, și porni. 

După ce ajunse în orașul cel mai de aproape și se văzu 
între mulţimea de oameni furnicând în sus și în jos, se cam 
spăimântă copilul de atâta zgomot și umbla tot cu frică, 
mirându-se de frumuseţea caselor și de tot ce vedea, 
băgând însă de seamă că fiecare lucru-și are rânduiala sa. 
Dar calul, îmbărbătându-l, îi zise: 

— Vezi, stăpâne? Aici toate sunt cu șartul! lor! De aceea, 
dar, trebuie să știi, ca să-ţi faci și tu un căpătâi. 

Și după ce șezu acolo câteva zile, mai dedându-se cu 
lumea și obicinuindu-se a trăi în huietul ce înăbușește 
orașele, plecă, luând cu sine calul său; și se duse, și se 
duse până ce ajunse pe tărâmul unor zâne. După ce ajunse 
la zâne, care erau în număr de trei, căută să se bage argat 
la dânsele, căci așa-l sfătuise calul să facă. Zânele, 
deocamdată, nu prea voiau să-l ia în slujbă; dar se 
înduplecară la rugăciunile lui și-l primiră. 


1 sart - rânduială 


Calul adesea venea pe la domnul său, și într-o zi îi zise 
să bage bine de seamă, cum că, în una din case, zânele 
aveau o baie în care la câţiva ani, într-o zi hotărâtă, curge 
aur, și cine se scaldă întâi, aceluia i se face părul de aur. Îi 
mai spuse să vază că, într-unul din tronurile casei, zânele 
aveau o legătură cu trei rânduri de haine, pe care le 
păstrau cu îngrijire. El băgă bine de seamă aceste vorbe, și 
de câte ori avea câte ceva greu de făcut, el chema calul și-i 
da ajutor. 

Zânele-i daseră voie să umble prin toate casele, să 
deretice, să scuture, dar în camera cu baia să nu intre. 
Insă când lipsiră ele o dată de acasă, el intră și luă aminte 
la toate câte îi zisese calul. Ochi și legătura cu hainele 
puse cu îngrijire într-un tron. Într-o zi, zânele au plecat la o 
sărbătoare, la alte zâne, și avură grijă să poruncească 
argatului că, în minuta ce va auzi ceva zgomot în cămeruța 
cu baia, să rupă o șindrilă din streașina casei, ca să le dea 
de știre lor și să se întoarcă degrabă, fiindcă ele știau că e 
aproape să înceapă a curge această apă de aur. 

Fiul pusnicului pândea, și când văzu minunea asta, 
chemă numaidecât pe cal. Calul îi zise să se scalde; și așa 
făcu. leșind din baie, el luă și legătura cu hainele și o porni 
la sănătoasa, călare pe calul lui cel cu aripi, cu care zbura 
ca vântul și se ducea ca gândul. Cum călcă peste pragul 
porţii, începu casele, curtea și grădina a se cutremura așa 
de groaznic, încât se auzi până la zâne, și zânele îndată se 
întoarseră acasă. Dacă văzură că argatul lipsește și hainele 
nu sunt la loc, se luară după dânsul și-l urmăriră din loc în 
loc, până ce, când era să puie mâna pe dânsul, el trecu 
hotarele lor și apoi stătu. 

Cum îl văzură scăpat, zânele se ciudiră de necaz că nu 
putură să-l prinză. Atunci ele îi ziseră: 

— Ah! Fecior de lele ce ești, cum de ne amăgiși? Arată- 
ne, măcar, să-ţi vedem părul. 

Atunci el își răsfiră părul pe spinare; iar ele se uitau cu 
jind la dânsul și-i ziseră: 

— Așa păr frumos niciodată n-am văzut! Fii sănătos, 
însă; încai fii bun de ne dă hainele. 

Dar el nu voi, ci le opri și le luă în locul simbriei ce-i 
datorau zânele. 

De aici, se duse într-un oraș, își puse o bășică de ciriviș? 
în cap și se duse de se rugă de grădinarul împăratului ca 
să-l primească argat la grădina împărătească. Grădinarul 
nu prea voia să-l asculte; dar, după multă rugăciune, îl 
primi, îl puse să lucreze pământul, să care apă, să ude 
florile; îl învăţă ca să curețe pomii și brazdele de buruieni. 
Făt-Frumos luă în cap tot ce-l învăţa grădinarul, stăpânul 
său. 

Împăratul avea trei fete; și așa multă grijă îi dase trebile 
împărăției, încât uitase de fete și că trebuie să le mărite. 
Într-una din zile, fata cea mai mare se vorbi cu surorile ei 
ca să ducă fiecare câte un pepene din care-i alesese să fie 
duși la masa împăratului. După ce se puse împăratul la 
masă, veniră și fetele și aduseră fiecare câte un pepene pe 
tipsie de aur și îl puseră dinaintea împăratului. 

Împăratul se miră de această faptă și chemă sfatul 
împărăției să-i ghicească ce pildă să fie asta. Și dacă se 
adună sfatul, tăie pepenii și, după ce văzu că unul se cam 
trecuse, al doilea era tocmai bun de mâncare și al treilea 
dase în copt, zise: 

—Împărate, să trăieşti mulţi ani, pilda asta înseamnă 
vârsta fetelor măriei-tale, și că a sosit timpul de a le da la 
casa lor. Atunci împăratul hotări să le mărite. Dete, deci, 
sfoară în ţară de această hotărâre; și chiar de-a doua zi, 
începură a veni peţitori de la cutare și de la cutare fecior 
de împărat. 

lar după ce fata cea mai mare și-alese mire pe un fiu de 
împărat, care-i păru mai frumos, se făcu mare nuntă 
împărătească. Și după ce sfârși veseliile, plecă împăratul 
cu toată curtea, ca să petreacă pe fiică-sa până la hotarele 
împărăției sale celei noi. Numai fiica împăratului cea mai 


2 Ciriviș - grăsime topită păstrată în bășici. 

mică rămase acasă. Făt-Frumos, argatul de la grădină, 
văzând că și grădinarul se dusese cu alaiul, chemă calul, 
încălecă, se îmbrăcă cu un rând de haine zis câmpul cu 
florile, din cele luate de la zâne, și, după ce-și lăsă părul lui 
de aur pe spate, începu a alerga prin grădini în toate 
părţile, fără să fi băgat de seamă că fiica împăratului îl 
vede de pe fereastră, căci odaia ei da în grădină. Calul cu 
Făt-Frumos strică toată grădina și, când văzu că veselia lui 
făcuse pagubă, descălecă, se îmbrăcă cu hainele sale de 
argat și începu a drege ceea ce stricase. 

Când veni acasă grădinarul și văzu stricăciunea, se luă 
de gânduri și începu a certa pe argat de neîngrijire, și era 
atât de supărat, încât p-aci era să-l bată. 

Dar fiica împăratului, care privea de la fereastră toate 
acestea, bătu în geam și ceru grădinarului să-i trimită 
nițele flori. Grădinarul făcu ce făcu și adună de prin colţuri 
câteva floricele, le legă și le trimise împărătesei celei mici. 
lar ea, dacă primi florile, îi dete un pumn de galbeni și-i 
trimise răspuns să nu se atingă de bietul argat. Atunci 
grădinarul, vesel de un dar așa de frumos, își puse toate 
silinţele și, în trei săptămâni, făcu grădina la loc, ca cum 
nu s-ar fi întâmplat nimic într-însa. 

Nu mult după aceasta, fata împăratului cea mijlocie își 
alese și ea un fecior de împărat și-l luă de bărbat. Veseliile 
ţinură ca și la soră-sa cea mare; iar la sfârșitul veseliilor, fu 
petrecută și ea până la hotarele împărăției sale. Dar fata 
cea mică a împăratului nu se duse, ci rămase acasă, 
prefăcându-se de astă dată că este bolnavă. Argatul 
grădinii se văzu iar singur, vru să se veselească și el ca toţi 
slujitorii curții, dar, fiindcă el nu se putea veseli decât cu 
bidiviul său, își chemă calul, se îmbrăcă cu alte haine: 
cerul cu stelele; își lăsă părul pe spate, încălecă și călcă 
toată grădina. Când băgă de seamă că iar fărâmase tot, se 
îmbrăcă cu hainele sale cele proaste și, bocindu-se, începu 
să dreagă ceea ce stricase. Ca și la întâia dată, grădinarul, 
voind să-l cârpească, fu oprit de fata cea mică a 

împăratului, care ceruse flori și care îi trimise doi pumni 
de bani. Grădinarul se puse iar pe muncă și dădu grădina 
gata în patru săptămâni. 

Împăratul făcuse o vânătoare mare și, fiindcă scăpase de 
o mare primejdie, ridică un chioșc în pădurea aceea și 
chemă, ca să serbeze mântuirea sa, pre toți boierii și 
slujitorii curţii, la o masă înfricoșată ce pregătise acolo. 
Toţi curtenii se duseră la chemarea împăratului, numai 
fiica sa rămase. 

Făt-Frumos, văzându-se iar singur, chemă calul și, voind 
să se veselească și dânsul, îmbrăcă hainele: cu soarele în 
piept, luna în spate și doi luceferi în umeri; își lăsă părul de 
aur pe spate, încălecă calul și-l încurcă prin grădină, încât 
nu mai era chip de a o drege. lar dacă văzu aceasta, el 
începu a se văicăra, se îmbrăcă iute cu hainele lui cele de 
argat și nu știa de unde să înceapă meremetuls. Mânia 
grădinarului trecu orice hotare, când veni și văzu acea 
mare pagubă. Dar când voi să-i dea pe foi pentru 
neîngrijirea lui, fiica împăratului bătu iar în geam și ceru 
flori. Grădinarul da din colț în colț și nu știa ce să facă; în 
cele mai de pe urmă, cătă și mai găsi vreo două floricele, 
care abia scăpaseră de copitele calului cu aripi, și le 
trimise. Dar fata de împărat îi dete poruncă să ierte pe 
bietul argat, pentru care îi și dădu trei pumni de galbeni. 

Se apucă dar, croi din nou, și în patru săptămâni, abia 
putu face ceva care să mai semene a grădină; iar argatului 
dete făgăduinţa că de se va mai întâmpla una ca asta, apoi 
are să fie zdrobit în bătaie și gonit. 

Împăratul se luase de gânduri, văzând pe fiică-sa tot 
tristă. Ea acum nu mai voia să iasă afară nici din casă. 
Hotări, dar, s-o mărite; și începu a-i spune de cutare, de 
cutare și de cutare fiu de împărat. Dar ea nu voi să audă de 
nici unul. Şi dacă văzu așa, împăratul chemă sfatul și 
boierii și îi întrebă: ce să facă? 

— Un foișor cu poartă pe dedesubt, îi răspunseră, pe 


3 Meremet - reparaţie, renovare. 

unde să treacă toţi fiii de împărat și de boieri, și pe care-l 
va alege fata să-l lovească cu un măr de aur ce-l va ţine în 
mână, și după acela s-o dea împăratul. 

Așa și se făcu. Se dete sfoară în ţară că este hotărârea 
împăratului să se adune și mic și mare și să treacă pe sub 
poartă. Toţi trecură; dar fata nu lovi pe nici unul. Mulţi 
credeau că fata n-are voie să se mărite. Insă un boier 
bătrân zise să treacă și oamenii curții. Trecu și grădinarul, 
și bucătarul cel mare, și vătaful, și slugile, și vizitiii și 
rândașii, dar degeaba; fata nu lovi pe nici unul. Se făcu 
întrebare, oare dacă n-a mai rămas cineva netrecut, și se 
află că a mai rămas un argat de la grădinărie, un argat 
cheleșf. 

— Să treacă și acesta, zise împăratul. 

Atunci chemă și pe argatul cel cheleș și-i zise să treacă 
și dânsul, dar el nu cuteza; iar dacă fu silit să treacă, trecu, 
și, când trecu, fata-l lovi cu mărul! Argatul începu a ţipa și 
a fugi, și zise că i-a spart capul. Împăratul, cum văzu una 
ca aceasta, zise: 

— Nu se poate asta! Este o greșeală! Fata mea nu e de 
crezut să fi ales tocmai pe cheleșulăsta. 

Căci nu putea să se învoiască a da pe fie-sa după dânsul, 
deși era lovit cu mărul. Atunci puse de a doua oară să 
treacă lumea, și de-a doua oară fiică-sa lovi cu mărul în cap 
tot pe cheleș, care iar fugi, ținându-se cu mâinile de cap. 
Împăratul, plin de mâhnire, iară-și luă vorba înapoi și puse 
de-a treia oară să treacă toată lumea. Dacă văzu împăratul 
că și de-a treia oară tot cheleșul a fost lovit, s-a plecat la 
sfatul împărăției și i-a dat lui pe fiică-sa. Nunta se făcu în 
tăcere, și apoi îi oropsi pe amândoi; și nici nu voia să știe și 
să corespundă cu dânșii, atâta numai că, de silă, de milă, îi 
primi să locuiască în curtea palatului. Un bordei într-un 
colț al curții li se dete spre locuinţă, iar argatul se făcu 
sacagiul curţii. Toate slugile împăratului râdeau de dânsul, 
și toate murdăriile le aruncau pe bordeiul lui. Inăuntru 

însă, calul cu aripi le aduse frumuseţile lumii; nu era în 
palatul împăratului ceea ce era în bordeiul lor. 

Fiii de împărat, care veniseră în peţit la fiica cea mică, 
se-mbufnară de rușinea ce au păţit, fiindcă fiica 
împăratului alesese pe cheleș; și se învoiră între dânșii ca 
să pornească oaste mare împotriva lui. Împăratul simți 
mare durere, când auzi hotărârea vecinilor săi; însă ce să 
facă? Se pregăti de război, și nici că avea încotro. Amândoi 
ginerii împăratului se sculară cu oaste și veniră în ajutorul 
său. Făt-Frumos trimise și el pe soţia sa ca să roage pe 
împăratul a-i da voie să meargă și el la bătălie. Împăratul, 
însă, o goni, zicându-i: 

— Du-te dinaintea mea, nesocotito, fiindcă, iată, din 
pricina ta mi se tulbură liniștea; nu mai voi să vă văz în 
ochii mei, nemernicilor ce sunteţi! 

Dar, după mai multe rugăciuni, se înduplecă și porunci 
să-l lase să care și el măcar apă pentru oștire. Se pregătiră 
și porniră. 

Făt-Frumos, cu hainele lui proaste și călare pe o 
mârţoagă șchioapă, plecă înainte. Oștirea-l ajunse într-o 
mlaștină, unde i se nomolise iapa și unde se muncea săo 
scoată, trăgând-o când de coadă, când de cap, când de 
picioare. Râseră oștirea și împăratul, cu ginerii cei mai 
mari ai săi, și trecură înainte. După ce, însă, nu se mai 
văzură dânșii, Făt-Frumos scoase iapa din noroi, își chemă 
calul său, se îmbrăcă cu hainele: câmpul cu florile, și porni 
la câmpul bătăliei; ajungând, se și sui într-un munte 
apropiat, ca să vază care parte este mai tare. Oștile, dacă 
ajunseră, se și loviră, iar Făt-Frumos, văzând că oastea 
vrăjmașă este mai mare la număr și mai tare, se repezi din 
vârful muntelui asupra ei, și ca un vârtej se întorcea prin 
mijlocul ei cu paloșul în mână, și tăia, cum se tăia, în 
dreapta și în stânga. Așa spaimă le dete iuțeala, strălucirea 
hainelor sale și zborul calului său, încât oastea vrăjmașă 
întreagă o luă la fugă, apucând drumul fiecare încotro 
vedea cu ochii. lar împăratul se întoarse vesel acasă. Pe 

drum, întâlni iarăși pe Făt-Frumos prefăcut în argat, 
muncind să-și scoată iapa din noroi; și cum era cu voie 
bună, zise la câţiva: 

— Duceţi-vă de scoateţi și pe nevoiașul acela din noroi. 

N-apucară să se așeze bine, și veni veste la împăratul că 
vrăjmașii lui, cu oștire și mai mare, s-au ridicat asupra lui. 
Se găti dară și el de război și plecă s-o întâlnească. Făt- 
Frumos, iar se rugă să-l lase și pe dânsul să meargă, și iar 
fu huiduit, dară dacă dobândi voia, porni iar cu iapa lui. Fu 
și de astă dată de râs și de bătaie de joc, când l-a văzut 
oștirea că iar se înnămolise și nu putea să-și scoată iapa 
din noroi. Îl lăsară înapoi, dar el ajunse și acum mai înainte 
la locul de luptă, prefăcut în Făt-Frumos, călare pe calul cu 
aripi și îmbrăcat cu hainele lui cele cu cerul cu stelele. 

Oștile deteră în tâmpene și în surle și se loviră; iar Făt- 
Frumos, iarăși văzând că vrăjmașii sunt mai puternici, se 
repezi din munte și-i puse pe goană. Împăratul se întoarse 
iar vesel, și iar porunci ostașilor să scoaţă din noroi pe 
nevoiașul de sacagiu. lar el era împăcat cu cugetul său de 
izbândele sale. 

Împăratul se mâhni până în fundul inimii sale, când auzi 
că vrăjmașii se ridică de-a treia oară cu oaste și mai mare, 
și că au și ajuns la hotarele împărăției sale, cât frunză și 
iarbă; un plâns îl năpădi, și plânse, până ce simţi că-i 
slăbesc vederile. Apoi își strânse și dânsul toată oastea sa 
și porni la bătălie. 

Făt-Frumos porni și el, tot pe mârţoaga lui. Iar după ce 
trecu toată oastea, făcând haz de dânsul cum se muncea ca 
să-și scoată iapa din noroi, se îmbrăcă cu hainele cele cu 
soarele în piept, luna în spate și doi luceferi în umeri, își 
lăsă părul de aur pe spate, încălecă calul și într-un minut 
fu iarăși pe munte, unde aștepta să vază ce s-o întâmpla. 

Se întâlniră oștile și se loviră de trei părți, și se tăiau 
unii pre alţii fără de nici o milă, atâta erau de înverșunațţi 
ostașii. lar când fu către seară, când văzu că oștirea 
vrăjmașă era să ia în goană pre a împăratului, unde se 

repezi o dată Făt-Frumos din munte ca un fulger, și unde 
trăsni o dată în mijlocul lor, cât se îngroziră de nu mai 
știau ce fac; se împrăștiau ca puii de potârniche și fugeau 
de-și rupeau gâturile. Făt-Frumos însă-i gonea și-i tăia ca 
pe niște foi. Împăratul îl văzu sângerat la mână, la care se 
crestase însuși, și îi dete năframa sa ca să se lege, apoi se 
întoarseră acasă, izbăviţi de primejdie. 

Când veniră, găsiră iar pe Făt-Frumos în noroi cu iapa; 
și iară îl scoaseră. lar dacă sosiră acasă, împăratul căzu la 
boală de ochi și orbi. Toţi vracii și toţi filozofii care citeau 
pe stele fură aduși, și nimeni nu putu să-i dea nici un 
ajutor. Într-una din zile, dacă se sculă din somn împăratul, 
spuse că a văzut în vis un bătrân, care i-a zis că, dacă se va 
spăla la ochi și dacă va bea lapte de capră roșie sălbatică, 
va dobândi vedere. Auzind astfel, ginerii săi porniră cu 
toţii, cei doi mai mari singuri, fără să ia și pe cel mai mic și 
fără a voi să-l lase a merge măcar împreună cu dânșii. lar 
Făt-Frumos chemă calul și merse cu dânsul spre smârcuri, 
găsi capre roșii sălbatice, le mulse și, când se întorcea, se 
îmbrăcă în haine de cioban și ieși înaintea cumnațţilor săi 
cu o cofă plină de lapte de oi. Ei îl întrebară: „lapte are 
acolo?” Iar el le răspunse „da”, prefăcându-se că nu-i 
cunoaște, și că îl duce la împăratul, care visase că-i va veni 
vederea, dacă va da cu acel lapte la ochi. Ei se cercară a-i 
da bani, și el să le dea laptele. Dară ciobanul le răspunse 
că laptele nu-l dă pe bani, și că, dacă voiește să aibă lapte 
de capră roșie, să se zică că sunt robii lui și să rabde ca să 
le pună pecetea lui pe spinarea lor, măcar că el are gând 
să se ducă și să nu mai dea pe la dânșii. 

Cei doi gineri se socotiră că lor, pentru că sunt împărați 
și gineri de împărat, n-o să le pese nimic; se lăsară deci de 
le puse pecetea lui în spinare și apoi luară laptele și-l 
aduseră, zicând pe drum: 

— De se va încerca nerodul să ne zică ceva, îl facem 
nebun, și tot noi vom fi mai crezuţi decât dânsul. 

Se întoarseră, deci, la împăratul, îi deteră laptele, se 

unse la ochi și bău; dar nu-i ajută nimic. După aceea, veni 
și fie-sa cea mai mică la împăratul și-i zise: 

— Tată, ia acest lapte; el este adus de bărbatul meu; 
unge-te cu dânsul, așa te rog. 

Împăratul îi răspunse: 

— Ce lucru bun a făcut nătărăul tău de bărbat, ca să 
facă și acum ceva de ispravă? N-au putut face nimic ginerii 
mei ceilalţi, care m-au ajutat așa de mult în războaie, și 
tocmai el, ticălosul, o să-mi poată ajuta? Și apoi, nu v-am 
zis că nu aveţi voie a vă mai arăta înaintea feței mele? Cum 
ai cutezat să calci porunca mea? 

— Mă supui la orice pedeapsă vei binevoi să-mi faci, 
tată, numai unge-te, așa te rog, și cu acest lapte ce ţi-l 
aduce umilitul rob. 

Împăratul, dacă văzu că atâta de mult se roagă fiica sa, 
se înduplecă și luă laptele ce-i aduse; și, apoi se unse cu 
dânsul la ochi o zi, se unse și a doua zi; și, cu marea sa 
mirare, simţi că pare că începuse a zări ca prin sită; și 
dacă se mai unse și a treia zi, văzu cât se poate de bine. 
După ce se însănătoși, dete o masă la toţi boierii și sfetnicii 
împărăției și, după rugăciunea lor, primi și pe Făt-Frumos 
să șează în coada mesei. Pe când se veseleau mesenii și se 
chefuiau, se sculă Făt-Frumos și, rugându-se de iertare, 
întrebă: 

— Mărite împărate, robii pot ședea cu stăpânii lor la 
masă? 

— Nu, nicidecum, răspunse împăratul. 

— Apoi, dacă este așa, și fiindcă lumea te știe de om 
drept, fă-mi și mie dreptate, și scoală pe cei doi oaspeţi 
care șed d-a dreapta și d-a stânga măriei tale, căci ei sunt 
robii mei; și ca să mă crezi, caută-i și vei vedea că sunt 
însemnați cu pecetea în spinare. 

Cum auziră ginerii împăratului, o băgară pe mânecă, și 
mărturisiră că așa este; îndată fură nevoiţi a se scula de la 
masă și a sta în picioare. lar către sfârșitul mesei, Făt- 
Frumos scoase năframa care i-a fost dată de împărat la 

bătălie. 

— Cum a ajuns năframa mea în mâinile tale? întrebă 
împăratul. Eu am dat-o celui care ne-a ajutat la război. 

— Ba nu, mărite împărate, mie mi-ai dat-o. 

— Apoi, dacă este așa, tu ești acela care ne-ai ajutat? 

— Eu, mărite împărate. 

— Nu te crez, adăugă iute împăratul, dacă nu te vei 
arăta aşa cum era atunci acela căruia am dat năframa. 

Atunci el se sculă de la masă, se duse de se îmbrăcă cu 
hainele cele mai frumoase, își lăsă părul pe spate și se 
înfățişă împăratului și la toată adunarea. Cum îl văzură 
mesenii, îndată se ridicară și se minunară: Făt-Frumos era 
atât de mândru și strălucitor, încât la soare te puteai uita, 
dară la el ba. 

Împăratul, după ce lăudă pe fiică-sa pentru alegerea sa 
cea bună, se dete jos din scaunul împărăției și ridică în el 
pe ginerele său, Făt-Frumos; iar el cea dintâi treabă ce 
făcu fu de a slobozi pe cumnaţii săi, și în toată împărăţia se 
făcu bucurie mare și masă împărătească. Eram și eu p- 
acolo și căram mereu la vatră lemne cu frigarea, apă cu 
ciurul și glume cu căldarea, pentru care căpătai: 


Un năpărstoc de ciorbă 
Și-o sfântă de cociorbă 
Pentru cei ce-s lungă-vorbă. 


I.C. Fundescu, Basme, orații, păcălituri și ghicitori, 
ed. a III-a. București, 1875, p. 61-76. 

GREUCEANU 


A fost odată ca niciodată etc. N 

A fost un împărat și se numea Împăratul Roșu. El era 
foarte mâhnit că, în zilele lui, niște zmei furaseră soarele și 
luna de pe cer. 

Trimise deci oameni prin toate ţările și răvașe prin 
orașe, ca să dea în știre tutulor că oricine se va găsi să 
scoaţă soarele și luna de la zmei, acela va lua pe fiie-sa de 
nevastă și încă și jumătate din împărăţia lui, iară cine va 
umbla și nu va izbândi nimic, acela să știe că i se va tăia 
capul. 

Mulţi voinici se potricăliseră semeţindu-se cu ușurință 
că va scoate la capăt o asemenea însărcinare; și când la 
treabă, hâţ în sus, hâţ în jos, da din colţ în colţ și nu știa de 
unde s-o înceapă și unde s-o sfârșească, vezi că nu toate 
muștele fac miere. Împăratul însă se ţinu de cuvânt. 

Pe vremea aceea, se afla un viteaz pre nume Greuceanu. 
Auzind și el de făgăduinţa împărătească, ce se gândi, ce se 
răzgândi, că numai își luă inima în dinţi, încumetându-se 
pe ajutorul lui Dumnezeu și pe voinicia sa, și plecă și el la 
împăratul să se închine cu slujba. Pe drum se întâlni cu doi 
oameni pe care slujitorii împărătești îi ducea la împăratul 
ca să-i taie, pentru că fugiseră de la o bătălie ce o avusese 
împăratul acesta cu niște gadine5. Ei erau trişti, bieţii 
oameni, dară Greuceanu îi mângâie cu niște vorbe așa de 
dulci, încât le mai veni nițică inimă, că era și meșter la 
cuvânt Greuceanu nostru. 


5 Gadină - fiară sălbatică, jivină. 

El își puse nădejdea în întâmplarea aceasta și își zise: 
„Îmi voi încerca norocul. De voi izbuti să înduplec pe 
împăratul a ierta pe acești oameni de la moarte, mă voi 
încumeta să mă însărcinez și cu cealaltă treabă; iară de nu, 
sănătate bună! Mă voi duce de unde am venit. Asta să fie 
în norocul meu; niciodată nu strică cineva să facă o 
încercare.” 

Și astfel, poftorindu-și” unele ca acestea, aide, aide, 
ajunge la curtea împărătească. 

Înfăţișându-se la împăratul, atâtea îi povesti, așa cuvinte 
bune și dulci scoase și atâta meșteșug puse în vorbirea sa, 
încât și împăratul crezu că pe nedrept ar fi să omoare pe 
acei oameni; că mai de folos i-ar fi lui să aibă doi supuși 
mai mult, și că mai mare va fi vaza lui în lume de s-ar arăta 
milostiv către popor. 

Nu mai putură oamenii de bucurie când auziră că 
Greuceanu a măglisit pe împăratul până într-atâta, încât l-a 
făcut să-i ierte. Mulțumiră lui Greuceanu din toată inima și 
îi făgăduiseră că în toată viaţa lor se vor ruga lui 
Dumnezeu pentru dânsul ca să meargă din izbândă în 
izbândă, ceea ce și făcură. 

Această izbândă o luă drept semn bun, și Greuceanu, 
mergând a doua oară la împăratul, grăi cu cuvintele lui 
mieroase cele următoare: 

— Mărite doamne, să trăieşti întru mulţi ani pe luminatul 
scaunul acestei împărăţii. Mulţi voinici s-au legat către 
măria ta să scoaţă de la zmei soarele și luna pe care le-a 
hrăpit de pe cer, și știu că cu moarte au murit, fiindcă n-au 
putut să-și îndeplinească legămintele ce au făcut către 
măria ta. Şi eu, mărite doamne, cuget a mă duce întru 
căutarea acestor tălhari de zmei, și mi-ar fi voia să-mi cerc 
și eu norocul, doar-doar va da Dumnezeu să ajungem a 
putea pedepsi pe acei blestemaţi de zmei, pentru 
nesocotita lor îndrăzneală. Dar fii-mi milostiv și mână de 
ajutor. 


5 A poftori - a repeta 

— Dragul meu Greucene, răspunse împăratul, nu pot să 
schimb nici o iotă, nici o cirtă din hotărârea mea. Și 
aceasta nu pentru altceva, ci numai și numai pentru că 
voiesc să fiu drept. Poruncile mele voi să fie una pentru 
toată împărăţia mea; la mine părtinire nu este scris. 

Văzând statornica hotărâre a împăratului și dreptatea 
celor vorovite de dânsul, Greuceanu cuvântă cu glas 
voinicesc: 

— Fie, mărite împărate, chiar de aș ști că voi pieri, tot 
nu mă voi lăsa până nu voi duce la capăt bun sarcina ce îmi 
iau de bunăvoia mea. 

Se învoiră, și preste câteva zile și plecă, după ce puse la 
cale tot ce găsi că e bine să facă, ca să scape cu faţa curată 
din această întreprindere. 

Greuceanu luă cu dânsul și pe fratele său și merse, 
merse, merse cale lungă, depărtată, până ce ajunse la 
Faurul pământului, cu care era frate de cruce. Acest faur 
fiind cel mai meșter de pe pământ, era și năzdrăvan. Aici 
se opriră și poposiră. Trei zile și trei nopţi au stat închiși 
într-o cămară Greuceanu cu Faurul-pământului și se 
sfătuiră. 

Și, după ce se odihniră câteva zile și mai plănuiră ceea 
ce era de făcut, Greuceanu și frate-său o luară la drum. 

Îndată după plecarea Greuceanului, Faurul-pământului 
se apucă și făcu chipul lui Greuceanu numai și numai din 
fier, apoi porunci să arză cușniţa ziua și noaptea și să ţină 
chipul acesta fără curmare în foc. 

Iară Greuceanu și frate-său merseră cale lungă, și mai 
lungă, până ce li se făcu calea cruci; aici se opriră, se 
așezară pe iarbă și făcură o gustărică din merindele ce mai 
aveau, și apoi se despărţiră, după ce se îmbrăţișară, și 
plânseră ca niște copii. 

Mai nainte d-a se despărți, își împărţiră câte o basma și 
se înțeleseră zicând: „Atunci când basmalele vor fi rupte 
pe margini, să mai tragă nădejde unul de altul că se vor 
mai întâlni; iară când basmalele vor fi rupte în mijloc, să se 

știe că unul din ei este pierit”. Mai înfipse și un cuţit în 
pământ și ziseră: „Acela din noi, care s-ar întoarce mai 
întâi și va găsi cuțitul ruginit să nu mai aștepte pe cellalt, 
fiindcă aceasta însemnează că a murit”. Apoi Greuceanu 
apucă la dreapta și frate-său la stânga. 

Fratele Greuceanului, umblând mai multă vreme în sec, 
se întoarse la locul de despărţire și, găsind cuțitul curat, se 
puse a-l aștepta acolo cu bucurie, că văzuse soarele și luna 
la locul lor pe cer. 

Iară Greuceanul se duse, se duse pe o potecă care-l 
scoase tocmai la casele zmeilor, așezate unde-și înțărcase 
dracul copiii. Dacă ajunse aici, Greuceanul se dete de trei 
ori peste cap și se făcu un porumbel. Vezi că el ascultase 
năzdrăvăniile ce-l învățase Faurul-pământului. Făcându-se 
porumbel, Greuceanu zbură și se puse pe un pom care era 
tocmai în faţa caselor. 

Atunci, ieșind fata de zmeu cea mare și uitându-se, se 
întoarse repede și chemă pe mumă-sa și pe soră-sa cea 
mică, ca să vină să vază minunea. 

Fata cea mică zise: 

— Măiculiţă și surioară, pasărea asta gingașă nu mi se 
pare ogurlie” pentru casa noastră. Ochii ei nu seamănă a 
de pasăre, ci mai mult seamănă a fi ochii lui Greuceanul 
cel de aur. Până acuma ne-a fost și nouă! D-aici înainte 
numai Dumnezeu să-și facă milă de noi și d-ai noștri. 

Pasămite aveau zmeii cunoștință de vitejia lui 
Greuceanu. 

Apoi intrară câteșitrele zmeoaicele în casă și se puseră 
la sfat. 

Greuceanu numaidecât se dete iarăși de trei ori peste 
cap și se făcu o muscă și intră în cămara zmeilor. Acolo se 
ascunse într-o crăpătură de grindă de la tavanul casei și 
ascultă la sfatul lor. După ce luă în cap tot ce auzi, ieși 
afară și se duse pe drumul ce ducea la Codrul Verde și 
acolo se ascunse subt un pod. 


7 Ogurliu - cu noroc. 

Cum se vede treaba, din cele ce auzise, știa acum că 
zmeii se duseseră la vânat în Codru Verde și aveau să se 
întoarcă unul de cu seară, altul la miezul nopţii și tartorul 
cel mare despre ziuă. 

Așteptând Greuceanu acolo, iată, măre, că zmeul cel mai 
mic se întorcea și, ajungând calul la marginea podului, 
unde sforăi o dată și sări înapoi de șapte pași. Dară zmeul, 
mâniindu-se, zise: 

— Ah, mânca-o-ar lupii carnea calului! Pe lumea asta nu 
mi-e frică de nimeni, numai de Greuceanul de Aur; dar și 
pe acela c-o lovitură îl voi culca la pământ. 

Greuceanu, auzind, ieși pe pod și strigă: 

— Vino, zmeule viteaz, în săbii să ne tăiem, sau în luptă 
să ne luptăm. 

— Ba în luptă, că e mai dreaptă. 

Se apropiară unul de altul și se luară la trântă. 

Aduse zmeul pe Greuceanu și-l băgă în pământ până în 
genunchi. Aduse și Greuceanul pe zmeu și-l bagă în 
pământ până în gât și-i tăie capul. Apoi, după ce aruncă 
leșul zmeului și al calului sub pod, se puse să odihnească. 

Când, în puterea nopţii, veni și fratele cel mare al 
zmeului, și calul lui sări de șaptesprezece pași înapoi. El 
zise ca și frate-său, iară Greuceanul îi răspunse și lui ca și 
celui dintâi. 

Ileșind de sub pod, se luă la trântă și cu acest zmeu. 

Și unde mi-aduse, nene, zmeul pe Greuceanu și-l bagă în 
pământ până la brâu. Dară Greuceanu, sărind repede, 
unde mi-aduse și el pe zmeu o dată, mi-l trânti și-l băgă în 
pământ până în gât și-i tăie capul cu paloșul. Aruncându-i 
și mortăciunea acestuia și a calului său sub pod, se puse 
iarăși de se odihni. 

Când despre zori, unde venea, măre, venea tat-al 
zmeilor, ca un tartor, cătrănit ce era, și când ajunse la 
capul podului, sări calul lui de șaptezeci și șapte de pași 
înapoi. Se necăji zmeul de această întâmplare cât un lucru 
mare și unde răcni: 

— Ah, mâncare-ar lupii carnea calului; că pe lumea asta 
nu mi-e frică de nimenea, doară de Greuceanul de Aur; și 
încă și pe acesta numai să-l iau la ochi cu săgeata și îl voi 
culca la pământ. 

Atunci, ieșind și Greuceanu de sub pod, îi zise: 

— Deh! zmeule viteaz, vino să ne batem, în săbii să ne 
tăiem, în suliţi să ne lovim, ori în luptă să ne luptăm. 

Sosi zmeul și se luară la bătaie: în săbii se bătură ce se 
bătură și se rupseră săbiile; în suliţi se loviră ce se loviră și 
se rupseră sulițile; apoi se luară la luptă: se zguduiau unul 
pre altul de se cutremura pământul; și strânse zmeul pe 
Greuceanul o dată, dară acesta, băgând de seamă ce are 
de gând zmeul, se umflă și se încordă în vine și nu păţi 
nimic, apoi și Greuceanu strânse o dată pe zmeu, tocmai 
când el nu se aștepta, de-i pârâi oasele. 

Așa luptă nici că s-a mai văzut. Şi se luptară, și se 
luptară, până ce ajunse vremea la nămiezi, și osteniră. 
Atunci trecu pe dasupra lor un corb carele se legăna prin 
văzduh și căuta la lupta lor. Şi văzându-l, zmeul îi zise: 

— Corbule, corbule, pasăre cernită, adu-mi tu mie un 
cioc de apă și-ţi voi da de mâncare un voinic cu calul lui cu 
tot. 

Zise și Greuceanu: 

— Corbule, corbule, mie să-mi aduci un cioc de apă 
dulce, căci eu ţi-oi da de mâncare trei leșuri de zmeu și trei 
de cal. 

Auzind corbul aceste cuvinte, aduse lui Greuceanu un 
cioc de apă dulce și îi astâmpără setea; căci însetoșaseră, 
nevoie mare. Atunci Greuceanu mai prinse la suflet, și, 
împuternicindu-se, unde ridică, nene, o dată pe zmeu, și 
trântindu-mi-l îl băgă în pământ până în gât și-i puse 
piciorul pe cap, ţinându-l așa. Apoi îi zise: 

— Spune-mi, zmeule spurcat, unde ai ascuns tu soarele 
și luna, căci azi nu mai ai scăpare din mâna mea. 

Se codea zmeul, îngâna verzi și uscate, dară Greuceanu 
îi mai zise: 

— Spune-mi-vei ori nu, eu tot le voi găsi, și încă și capul 
reteza-ţi-l-voi. 

Atunci zmeul, tot mai nădăjduindu-se a scăpa cu viață 
dacă îi va spune, zise: 

— În Codru Verde este o culă. Acolo înăuntru sunt 
închise. Cheia este degetul meu cel mic de la mâna 
dreaptă. 

Cum auzi Greuceanul unele ca acestea, îi reteză capul, 
apoi îi tăie degetul și-l luă la sine. 

Dete corbului, după făgăduială, toate stârvurile, și, 
ducându-se Greuceanul la cula din Codru Verde, deschise 
ușa cu degetul zmeului și găsi acolo soarele și luna. Luă în 
mâna dreaptă soarele și în cea stângă luna, le aruncă pe 
cer și se bucură cu bucurie mare. 

Oamenii, când văzură iarăși soarele și luna pe cer, se 
veseliră și lăudară pe Dumnezeu că a dat atâta tărie lui 
Greuceanu de a izbândit împotriva împieliţaţilor vrăjmași 
ai omenirii. 

Iară el, mulțumit că a scos la bun capăt slujba, o luă la 
drum, întorcându-se înapoi. 

Găsind pe frate-său la semnul de întrolocare, se 
îmbrăţișară și, cumpărând doi cai ce mergeau ca săgeata 
de iute, întinseră pasul la drum ca să se întoarcă la 
împăratul. 

În cale, dete peste un păr plin de pere de aur. Fratele 
Greuceanului zise că ar fi bine să mai poposească puţin la 
umbra acestui păr, ca să mai răsufle și caii, iară până una, 
alta să culeagă și câteva pere, spre a-și mai momi foamea. 
Greuceanu, care auzise pe zmeoaice ce plănuiseră, se învoi 
a se odihni; dară nu lăsă pe frate-său să culeagă pere, ci 
zise că le va culege el. Atunci trase paloșul și lovi părul la 
rădăcină. Când, ce să vezi d-ta? unde începu a curge niște 
sânge și venin scârbos și un glas se auzi din pom, zicând: 

— Mă mâncași friptă, Greucene, precum ai mâncat și pre 
bărbatul meu. 

Și nimic nu mai rămase din acel păr, decât praf și 
cenușe; iară frate-său încremeni de mirare, neștiind ce 
sunt toate acestea. 

După ce plecară și merseră ce merseră, deteră peste o 
grădină foarte frumoasă cu flori și cu fluturei și cu apă 
limpede și rece. 

Fratele Greuceanului zise: 

— Să ne oprim aici niţel, frate, ca să ne mai odihnim 
căișorii. Iară noi să bem niţică apă rece și să culegem flori. 

— Așa să facem, frate, răspunse Greuceanu, dacă 
această grădină va fi sădită de mâini omenești și dacă acel 
izvor va fi lăsat de Dumnezeu. 

Apoi, trăgând paloșul, lovi în tulpina unei flori care se 
părea mai frumoasă și o culcă la pământ; după aceea 
împunse și în fundul fântânii și a marginilor ei, dară în loc 
de apă începu a clocoti un sânge mohorât, ca și din tulpina 
florii, și umplu văzduhul de un miros greţos. Praf și ţărână 
rămase și din fata cea mai mare de zmeu, căci ea se făcuse 
grădină și izvor ca să învenineze pe Greuceanul și să-l 
omoare. 

Și scăpând și d-această pacoste, încălecară și plecară la 
drum, repede ca vântul; când, ce să vezi d-ta? Unde se 
luase după dânșii scorpia de mumă a zmeoaicelor cu o 
falcă în cer și cu alta în pământ ca să înghiţă pe Greuceanu 
și mai multe nu; și avea de ce să fie cătrănită și amărâtă: 
căci nu mai avea nici soţ, nici fete, nici gineri. 

Greuceanu, simțind că s-a luat după dânșii zmeoaica cea 
bătrână, zise frăţine-său: 

— Ia te uită, frate, înapoi și spune-mi ce vezi. 

— Ce să văz, frate, îi răspunse el, iată un nor vine după 
noi ca un vârtej. 

Atunci dete bice cailor care mergeau repede ca vântul și 
lin ca gândul; dară Greuceanu mai zise o dată fratelui său 
să se uite în urmă. Acesta îi spuse că se apropie norul ca o 
flăcăraie; apoi, mai făcând un vânt cailor, ajunseră la 
Faurul-pământului. 

Aci, cum descălecară, se închise în făuriște. Pe urma lor 
iaca și zmeoaica. De-i ajungea, îi prăpădea! Nici oscior nu 
mai rămânea din ei. Acum însă n-avea ce le mai face. 

O întoarse însă la șiretlic: rugă pe Greuceanu să facă o 
gaură în perete ca măcar să-l vază în faţă. Greuceanu se 
prefăcu că se înduplecă și făcu o gaură în perete. Dară 
Faurul-pământului se aţinea cu chipul lui Greuceanu cel de 
fier, ce arsese în foc de sărea schintei din el. Când 
zmeoaica puse gura la spărtură ca să soarbă pe 
Greuceanu, Faurul-pământului îi băgă în gură chipul de 
fier roșu ca focul și i-l vâri pe gât. Ea, înghiorț! înghiţi și pe 
loc și crăpă. Nu trecu mult și stârvul zmeoaicei se prefăcu 
într-un munte de fier și astfel scăpară și de dânsa. 

Faurul-pământului deschise ușa făuriștei, ieși afară și se 
veseliră trei zile și trei nopţi de așa mare izbândă. El mai 
cu seamă era nebun de bucurie pentru muntele de fier. 
Atunci porunci călfelor să facă lui Greuceanu o căruţă cu 
trei cai cu totul și cu totul de fier. După ce fură gata, suflă 
asupra lor și le dete duh de viaţă. 

Luându-și ziua bună de la frate-său de cruce, Faurul- 
pământului, Greuceanu se urcă în trăsură cu frate-său cel 
bun și porni la Roșu-Impărat ca să-și primească răsplata. 

Merse, merse, până ce li se înfurci calea. Aci se opriră și 
poposiră. Apoi, Greuceanu desprinse de la căruţă un cal și- 
l] dete fratelui său, ca să ducă Împăratului Roșu vestea cea 
bună a sosirii lui Greuceanu cu izbânda săvârșită; iară el 
rămase mai în urmă. Înaintând el alene, răsturnat în 
căruţă, trecu pre lângă un diavol schiop carele ţinea calea 
drumeţilor ca să le facă neajunsuri. Acestuia îi fu frică să 
dea piept cu Greuceanu, dară, ca să nu scape nici el 
neatins de răutatea lui cea drăcească îi scoase cuiul din 
capul osiei de dindărăt și-l aruncă departe în urmă. 

Apoi tot el zise Greuceanului: 

— Măi, vericule, ţi-ai pierdut cuiul, du-te de ţi-l caută. 

Greuceanu, sărind din căruţă, își uită acolo paloșul, din 
greșeală. Iară când el își căuta cuiul, diavolul îi fură 

paloșul, apoi, așezându-se în marginea drumului, se dete 
de trei ori peste cap și se schimbă într-o stană de piatră. 

Puse Greuceanu cuiul la capul osiei, îl înțepeni bine, se 
urcă în căruţă, și pe ici ţi-e drumul! Nu băgă însă de seamă 
că paloșul îi lipsește. 

Ascultaţi acum și vă minunaţi, boieri d-voastră, de 
păţania bietului Greuceanu. Un mangosit de sfetnic d-ai 
Împăratului Roșu se făgăduise diavolului, dacă îl va face să 
ia el pe fata împăratului. Ba încă și rodul căsătoriei sale îl 
închinase acestui necurat. Împeliţatul știa că Greuceanu, 
fără paloș, era și el om ca toţi oamenii. Puterea lui în paloș 
era; fără paloș era necunoscut. Îi fură paloșul și-l dete 
becisnicului de sfetnic. 

Acesta se înfăţișă la împăratul și îi ceru fata, zicând că el 
este cel cu izbânda cea mare. 

Împăratul îl crezu, văzându-i și paloșul, și începuseră a 
pune la cale cele spre cununie. Pe când se pregătea la 
curte, pentru nuntirea fiicei împăratului cu voinicul cel 
mincinos ce zicea că a scos soarele și luna de la zmei, vine 
și fratele Greuceanului cu vestea că Greuceanu are să 
sosească în curând. 

Sfetnicul cel palavatic$, cum auzi de una ca aceasta, 
merse la împăratul și zise că acela este un amăgitor și 
trebuie pus la închisoare. Împăratul îl ascultă. Iară 
sfetnicul umbla d-a-ncâtelea, zorind să se facă mai curând 
nunta, cu gând că, dacă se va cununa odată cu fata 
împăratului, apoi poate să vină o sută de Greuceni, că n- 
are ce-i mai face, lucru fiind sfârșit. 

Împăratului însă nu-i prea plăcu zorul ce da sfetnicul 
pentru nuntă, și mai tărăgăi lucrurile. 

Nu trecu mult și iată că sosește și Greuceanu și, 
înfățișându-se la împăratul, acesta nu știa între care să 
aleagă. Credea că acesta să fie Greuceanu, dară nu-și 
putea da seamă de cum paloșul lui Greuceanu se află în 
mâna sfetnicului. Atunci băgă de seamă și Greuceanul că-i 

lipsește paloșul și tocmai acum îi veni în minte pentru ce 
nu văzuse el stana de piatră decât după ce-și găsise cuiul 
de la osie și se întorcea la căruță cu dânsul. Pricepu el că 
nu e lucru curat. 

— Împărate prealuminate, zise el, toată lumea zice că 
ești om drept. Te rog să-mi faci și mie dreptate. Mult ai 
așteptat, mai așteaptă, rogu-te, încă puţin și vei vedea cu 
ochii adevărul. 

Primi împăratul a mai aștepta până ce să se întoarcă 
Greuceanu. Acesta se puse iarăși în căruţa lui cu cai cu tot 
de fier și într-un suflet merse, până ce ajunse la stana de 
piatră, acolo unde Necuratul îi scosese cuiul de la căruţă. 

— Fiinţă netrebnică și păgubitoare omenirii, zise el, dă- 
mi paloșul ce mi-ai furat, căci de unde nu, praful nu se 
alege de tine. 

Piatra nici că se clinti din loc măcar. 

Atunci și Greuceanu se dete de trei ori peste cap, se făcu 
un buzdugan cu totul și cu totul de oţel, și unde începu, 
nene, a lovi în stană de se cutremura pământul. De câte ori 
da, de atâtea ori cădea câte o zburătură din piatră. Și lovi 
ce lovii până ce îi sfărâmă vârful. Apoi deodată începu 
stana de piatră a tremura și a cere iertăciune. Iară 
buzduganul, de ce da, d-aia își înteţea loviturile, și dete, și 
dete, până ce o făcu pulbere. Când nu mai fu în picioare 
nimic din stana de piatră, cătă prin pulberea ce mai 
rămăsese, și-și găsi Greuceanu paloșul ce-i furase Satana. 

Îl luă și, fără nici o clipă de odihnă, veni şi se înfăţișă 
iarăși la împăratul. 

— Sunt gata, mărite împărate, zise el, s-arăt oricui ce 
poate osul lui Greuceanu. Să vină acel sfetnic nerușinat 
care a voit să te amăgească, spre a ne înţelege la cuvinte. 

Împăratul îl chemă. 

Acesta, dacă veni și văzu pe Greuceanu cu sprinceana 
încruntată, începu să tremure și-și ceru iertăciune, 
spunând cum căzuse în mâinile lui paloșul lui Greuceanu. 

După rugăciunea lui Greuceanu, dobândi iertare și de la 
împăratul, dar acesta îi porunci să piară din împărăţia lui. 
Apoi scoase pe fratele Greuceanului de la închisoare și se 
făcu a nuntă d-alea împărăteștile, și se încinse niște veselii, 
care ţinură trei săptămâni... 

Și eu încălecai p-o șea, și vă povestii d-voastră așa. 


Petre Ispirescu, 

Legende sau basmele românilor, 
adunate din gura poporului, 
București, 1882, p. 218-228. 

ION CEL SĂRAC ȘI ZÂNA 
LACULUI 


Cică au fost undeva într-o ţară un om și o femeie, și cât 
au trăit au tot argăţit pe la boieri. Dar din munca lor nu se 
alegeau cu nimic. De slujeau pe haine, se ponoseau, de 
slujeau pe bani, se cheltuiau, de slujeau pe vite, se treceau. 
Nu le mergea la nimic, și pace. De munci grele, de 
necazuri a murit și omul, și femeia. Și au lăsat din urma lor 
un bordei și un ogor. Orfan pe acest pământ, fără sprijin de 
nicăieri, a rămas și un băiat al lor cu numele Ion. 

Ce să facă băiatul singur? A semănat ogorul din jurul 
bordeiului cu grâu. La vremea lui a crescut grâul mare, 
frumos, o dragoste să te uiţi la el. De la rădăcină și până la 
vârf avea numai spice de aur. 

— Acuma, face Ion, să-mi caut o seceră bună, să secer 
grâul, să nu se scuture. 

A umblat pe la iarmaroc, pe la fierari, a cumpărat o 
seceră și se întorcea să pună lanul în clăi. Când colo, se 
uită el, grâul tot era scuturat de păsări, până și paiele erau 
mâncate. 

A rămas băiatul sărac fără seamăn, de nu avea după ce 
bea o gură de apă. 

Umblă el așa necăjit cât umblă și se gândește: 

„O să semăn ogorul cu hrișcă și tot o să strâng roadă 
anul acesta”. 

A semănat hrișcă și a răsărit bine, a înflorit și se arăta 
roadă multă, dar într-o noapte a dat o brumă și s-a topit 
toată hrișca din vârf până în rădăcină. 

Amu văzuse băiatul că-i nevoie mare și s-a pornit în 

lume. Și a tot mers pe dealuri necălcate, pe văi neumblate 
și a ajuns la o curte boierească. Acolo s-a oprit să 
argăţească un an. La un an, a primit simbrie un mânz. 
Bucuros s-a pornit el înapoi și a poposit la o margine de 
pădure. Niște lupi s-au repezit din pădure și au mâncat 
mânzul. Ce să facă atunci sărmanul Ion? lar s-a dus la 
boierul la care argăţise. Stăpânul l-a primit și i-a zis: 

— Spune, Ioane, ce răsplată vrei, că ce îi cere ţi-oi da. 

Se uită Ion și vede o piatră de moară. 

— Nu știu, stăpâne, pe ce să slujesc, că la nimic nu-mi 
merge, doar pe piatra cea de moară să ne împăcăm să-ţi 
slujesc. 

— Vai de mine, măi băiete, de ce să-ți prăpădești munca 
în zadar, a răspuns stăpânul, alege și tu altă plată. 

— Pe vite nu mai slujesc, vreau să slujesc pe piatra cea 
de moară. 

S-au împăcat și a argăţit băiatul cu tot înadinsul. După 
ce s-a împlinit slujba, i-a dat piatra cea de moară, și Ion a 
dus-o și a așezat-o dinaintea bordeiului. 

Când venea cu cofele de la izvor, le așeza pe piatră și se 
uita bucuros la ele ca la o mare avere. 

Într-o bună zi, s-a ridicat o furtună năprasnică, cerul s-a 
înnourat, a început să tune și să fulgere, și a detunat 
piatra, de s-a făcut ea mici fărâme. 

Ion s-a uitat la piatra cea de moară și, când a văzut-o 
numai bucăţi, a zis: 

— Nici la pâine, nici la vite, nici la piatră seacă nu-mi stă 
norocul. O să mă duc în lume să-mi caut altă soartă, alt 
noroc. 

Și și-a pus în traistă ce a mai avut și s-a pornit în lume și 
mai amărât ca altădată. 

Dacă s-a pornit, a mers și a tot mers, zi de vară până-n 
seară, și a ajuns la o braniște domnească. Acolo un om 
punea fânul în stoguri. 

— Măi, om bun, ajută-mă să stoguiesc fânul, să nu mă 
asfințească soarele. 

— Ţi-oi ajuta, de ce să nu-ţi ajut, că tot caut de lucru. 

A tras căpiţele la stog și până în seară a mântuit de 
clădit. Omul n-avea parale să-l răsplătească și i-a dat un 
COCOȘ. 

Ion a luat cocoșul, s-a pornit mai departe și a ajuns la 
curtea împăratului. A bătut în poartă și a ieșit un strajnic. 

— Ce trebuinţă ai? 

— Vreau să vorbesc cu împăratul, să mă jeluiesc, să-i 
spun de necazurile mele. 

Curtenii au închis poarta și i-au spus că, de a îndrăzni să 
intre, o să-l asmuţe cu câinii și o să-l pună la dubală. 

Trei zile și trei nopţi a stat Ion și a așteptat nebăut și 
nemâncat la poarta împăratului. 

Tocmai după trei zile l-a auzit împăratul strigând la 
poartă și a întrebat: 

— Cine-i acolo? 

— Luminate împărate, de câteva zile stă un om și 
așteaptă să vorbească cu luminăţia voastră! 

— Du-te și îl cheamă! 

Se duce strajnicul și îi face știută porunca să vie în palat. 

Omul a intrat cu cocoșul subțioară, s-a închinat. 

Împăratul l-a întrebat: 

— Ce trebuinţă ai și ce umbli cu cocoșul acesta 
subțioară? 

— Că ia, am venit și eu să-l dau celui ce mă va judeca 
drept. 

— Spune, ce poftești să afli? 

— Luminate împărate, dacă n-au mai muncit părinţii mei 
pe lumea aceasta, și muncesc și eu din noapte până în 
noapte, și n-am nimic la casă... 

Împăratul s-a încruntat: 

— Da bine, drumeţule, unde te visezi, cine te-a pus la 
cale să intri cu cocoșul la palat? Ori te-ai gândit să mă iei 
în batjocură? Judecata pe care o ceri nici un împărat pe 
lume n-o poate face. Pleacă, și altă dată de vei veni, să știi, 
capul îţi va sta unde-ţi stau picioarele. 

Băiatul a ieșit pe poarta palatului și mai amărât decât 
intrase. Intreba, întreba, și adevărul nu era chip să-l afle. 
Se pornește el și merge cale lungă să-i ajungă, și nu 
scurtă, că aceea mai rău încurcă, și ajunge la o răscruce de 
drumuri și a mers tot înainte, nu s-a abătut nici într-o parte 
și a văzut un foc arzând și un sihastru cu barba până în 
talpa piciorului. Sihastrul l-a chemat pe drumeţ și l-a 
întrebat: 

—lIncotro ţii calea, om bun, cu cocoșul acesta? 

Da flăcăul face: 

— Umblu prin lume, cine mă va judeca drept, să-l 
răsplătesc cu cocoșul. 

Sihastrul de la foc întreabă: 

— Ce necazuri ai? Hai vorbește, ce dorești să afli? 

— Dacă n-au mai muncit părinţii mei pe lumea aceasta, 
și muncesc și eu zi și noapte, și n-am nimic la casă. 

— De mare lucru mă întrebi, voinice. E peste fire să-și 
afle cineva ursita. Ia și te însoară, că în doi mai degrabă 
veţi afla norocul. 

Băiatul i-a dat cocoșul, și moșneagul de la foc i-a arătat o 
cărărușă printre dumbrăvi și braniști. 

— Apucă pe cărărușa aceasta și mergi până vei ajunge la 
un ceair verde. Acolo este un lac cu lapte, unde vin trei 
păsări la scăldat. Pe mal ele își lasă aripile și se prefac în 
zâne. Una cu rochia ca câmpul cu florile, alta cu rochia ca 
luna cu zorile, a treia, cea mai mică, e îmbrăcată într-o 
rochie frumoasă ca soarele cu razele. Tu să iei aripile la 
zâna cea mai mică, să te ascunzi sub nisipul din izvorul de 
la malul lacului și să stai acolo până va striga ea de trei ori: 
„leşi, văzutule și nevăzutule, tu vei fi al meu și eu voi fi a 
ta”. Atunci poţi să ieși, că ea va fi a ta. Să trăiţi bine, căci 
zâna aceea are să-ţi fie femeie. 

— Rămâi sănătos, moșule! 

— Mergi cu sănătate, fie-ţi drumul cu folos. 

Se pornește băiatul și cât mergea numai codrul verde îi 
sta în fată. Așa a mers el până a ieșit la un ceair verde și la 

niște zăvoaie de sălcii, unde se auzea murmur de izvor. S-a 
oprit băiatul după cale lungă, și acolo i-a fost masul și 
popasul. Lângă izvor, la malul lacului, cât stătea, tot 
priveghea, era numai ochi și urechi, să afle cine se va 
scălda în lacul acesta. 

lată că pe la vreme de noapte, pe lună, vin trei păsări la 
scăldat. Pe malul lacului ele și-au lăsat aripile, s-au 
prefăcut în trei fete mari, în trei zâne, vorba cântecului: tot 
un stat, tot un purtat, tot un ochi, tot o sprânceană și 
frumoase fără seamăn; una cu rochia ca câmpul cu florile, 
alta cu rochia ca luna cu zorile și a treia, cea mai mică, 
îmbrăcată într-o rochie aleasă ca soarele cu razele, de 
lumina locul pe unde trecea. Și au pășit așa toate trei pe 
iarbă, de pe iarbă pe piatră, de pe piatră în lacul cu lapte, 
să se scalde. 

El a văzut bine unde a pus zâna cea mai mică aripile, s-a 
repezit, cât l-a ţinut duhul, le-a luat și s-a ascuns în nisipul 
din izvor și a mai pus și o brazdă pe deasupra. 

S-au scăldat zânele cât s-au scăldat și au venit la mal. 
Cele două mai mari au îmbrăcat aripile și au zburat, iar 
cea mai mică striga și îngrozea să-i dea aripile, că îneacă 
lumea cu apă. Şi pe dată s-au ridicat niște nouri negri cu 
tunete și fulgere să rupă pământul, iar băiatul stătea sub 
nisipul din izvor, habar de grijă. 

Neaflând pe nimeni în cuprinsul acelui ceair, a venit 
zâna la izvor și a cuvântat: 

— Care mi-a luat straiele, de-a fi femeie bătrână, să-mi 
fie mamă; de-a fi om, să-mi fie tată; de-a fi fată, să-mi fie 
soră. 

El tace. Atunci zâna a strigat: 

— Ieși, văzutule și nevăzutule, de-i fi flăcău, să-mi fii soţ 
până la moarte! 

El n-a răspuns până n-a strigat zâna de trei ori. Abia 
după ce a strigat a treia oară, el a întrebat: 

— Facem nuntă? 

— Facem. 

Atunci el a ieșit, și cum s-au văzut, s-au strâns în braţe, 
s-au sărutat pe fată, că trebuia zâna după aceasta să-i fie 
parte, adică soţie până la moarte. Dimineaţa, s-au pornit să 
meargă la cununie, să se lege după obicei. Soarele, când a 
răsărit și a văzut o mireasă așa de frumoasă, a încremenit 
pe loc. Mă rog, vroia și el să aibă așa o zână. S-a repezit și 
a luat-o și a dus-o tocmai în împărăţia cerului. 

A rămas sărmanul băiat scârbit și întristat ca și mai 
înainte. 

— Măi, zice el, se vede că nu mai am eu parte de noroc 
pe lume. 

Se pornește înainte să se tocmească să slujească cu 
luna, cu anul și a ajuns într-un târg. În târgul acesta bătuse 
toba trei zile, și crainicii dăduseră de știre că împăratul are 
un copac înalt cu vârful tocmai la cer, și cine s-a afla și a 
cuteza să se suie în copac, să-i aducă poame, îi dă jumătate 
din împărăție. 

Mulţi au încercat să se suie în copacul acela, dar au 
căzut jos și nu s-au mai sculat. 

Drumețţul s-a dus într-o zi la împărat și i-a zis: 

— Luminate împărate, lasă-mă să mă urc în copacul 
acesta, să-ți aduc poame. 

I-a dat voie împăratul, și a prins el a se urca din creangă 
în creangă tot sus la cer. Dacă ostenea, își făcea pat de 
crengi și se odihnea. Așa s-a urcat el în sus și a ajuns unde 
copacul avea trei craci: unul la răsărit, unul la amiază și 
unul la apus. Cracul de la răsărit era încărcat cu mere 
domnești, cel dinspre amează - cu prăsade?, iar cel de la 
apus - cu alune. El s-a urcat pe creanga cea de la amiază și 
mânca prăsade. 

Soarele din cer îl vede și-i vorbește: 

— Bună ziua, măi omule. Ce faci acolo în pom? 

— la mănânc și eu niște fructe. 

— N-ai vrea să mergi în împărăţia mea să mâi razele, că 
eu sunt logodit numai de vreo trei zile și vreau să fac 

nuntă. 

— Vreau, de ce să nu vreau. Mi-i da trei pungi de galbeni 
și mâncare de trei ori pe zi. 

— Cât ceri îţi dau, plata și mâncarea o să ţi le aducă 
dimineața la răsărit  Păsărilă-Lăţi-Lungilă; la prânz, 
Brumarul-cel-Mare; la amiază, un Lup-cu-capul-de-Fier, iar 
la chindii o să-ţi aducă mâncare un Balaur-cu-solzii-de-Aur, 
care fierbe piatra și poartă ploile și e mai mare peste 
fulgere și tunete. Cum ti-i voia, te prinzi? 

— Mă prind. 

— Atunci zi: hop, hop, unde mă gândesc, acolo să mă 
găsesc! Și să te gândești la împărăţia Soarelui. 

Ion a zis: 

— Hop, hop, unde mă gândesc, acolo să mă găsesc. 

Și când a zis așa, s-a și pomenit la casa Soarelui. 

Ion era ostenit ca vai de dânsul. Soarele l-a pus la masă, 
l-a ospătat, apoi l-a dus la raze și i-a arătat cum să le mâie. 

Indeplinea Ion porunca întocmai cum spusese, din zori 
până la răsăritul Soarelui și s-a oprit într-o grădină de aur 
și aștepta să-i aducă mâncare. 

Păsărilă-Lăţi-Lungilă a întârziat mult cu mâncarea. 

Când l-a văzut că vine, de departe i-a strigat: 

— Haide, Păsărilă, că s-a pus soarele drept inimă. 

Dar Păsărilă răspunde: 

— Dumneata, voinice, știi una: să mâi razele soarelui, 
altă grijă nu ai, iar eu sunt stăpân pe păsări. 

— Şi ce grijă ai? 

— Eu le dau porunci, unde să se ducă, ce să facă, le 
povăţuiesc să nu meargă la cei săraci să le mănânce 
pâinea, dar să meargă la cei bogaţi. 

Ion se repede și-l apucă de piept, îl scutură bine și-l 
zdupăcește!?. 

— Argate, pentru ce faci aceasta? 

— Mă mai întrebi?! Pentru că ai lăsat vrăbiile să-mi 
mănânce grâul cel cu spicele de aur!... Ai noroc că iești om 

bătrân, da altfel n-ai scăpa din mâinile mele. 

l-a dat drumul Ion și a plecat să mâie razele mai 
departe. La vremea prânzului s-a oprit în altă grădină de 
aur din împărăţia soarelui. 

Brumarul-cel-Mare întârzia să vină cu mâncare. Când l-a 
văzut argatul, l-a luat cu ceartă și ocară: 

— De ce ai întârziat cu mâncarea? 

Da Brumarul-cel-Mare face: 

— Bine-i de dumneata, că alt lucru n-ai, decât să mâi 
razele soarelui. Dar eu sunt stăpân pe brumă, pe 
promoroacă, pe viscol, pe spulber. 

— Așa, vasăzică, și ce poveţe le dai? 

— Le spun să nu meargă să îngheţe semănăturile celor 
săraci, dar să se ducă la cei bogaţi, că au lanuri multe și 
mari, de nu le ţin seama. 

Ion se repede, îl prinde vârtos de barbă și îl bate. 

— Ce faci? 

— Știu eu ce fac. Pentru că ai degerat hrișca și n-am 
avut nici un folos dintr-însa. Ai îngheţat-o într-o noapte, că 
până dimineaţă stătea toată fiartă și pătulită!!, la pământ. 

Brumarul-cel-Mare a lăsat mâncarea și a scăpat cu fuga. 

Ion a stat la masă și s-a pornit cu razele mai departe pe 
cer, pe pământ, pe suflare de vânt. 

La amiază a poposit într-o grădină de aur din împărăţia 
soarelui și tot se uita în lungul drumului, de nu vine cineva 
cu mâncarea. Stând așa și așteptând, a văzut un lup cu 
capul de fier, care venea cu mâncare. 

— Haide, lupule, că mi s-au scurs ochii uitându-mă în 
lungul drumului, de când tot te aștept. 

— Dumneata ai numai un lucru, să porţi razele, iar eu 
câte le am, nu-mi ajung mâini și picioare. 

— Şi ce slujbă mai ai? g 

— Eu sunt împăratul lupilor. li pun la cale ce să facă, îi 
stăpânesc, nu-i las să se ducă la unul sărac să-i mănânce 
vita, pe care o mai are, dar să se ducă la cirezele boierilor, 

că acolo au de unde mânca de ajuns și de rămas. 

— D-apoi, împărate lupule, eu am argăţit un an pe un 
mânz și, când mă duceam cu el acasă, tu ai îndreptat lupii 
și l-au mâncat la marginea codrului, de muream de scârbă. 

Și l-a luat și pe acesta la trei parale, că numai fuga l-a 
scăpat pe lup de păruială. 

A stat Ion la masa de amiază și s-a pornit să mâie razele 
mai departe. Așa le-a tot mânat el în cer, pe pământ și în 
suflare de vânt, până la chindii. 

La chindii s-a oprit într-o grădină de aur a soarelui. „Mă 
răpune foamea de a mânca ce mi-i, și balaurul nu mai 
vine.” 

La o habă!? vine balaurul val vârtej, sărind din deal în 
deal, din vale în vale. Ion i-a strigat de departe: 

— Silește, Balaure, silește, că foamea mă curmă la 
inimă! De ce vii așa de târziu? 

— Tu altă grijă nu ai decât să mâi razele, iar eu am 
multe și-mi vine greu să le scot la capăt pe toate. 

— Şi ce anume ai de făcut? 

— Păi, ca să știi, mai am de fiert piatra, de purtat ploile, 
de păzit fulgerele și de îndreptat tunetele, să nu detune 
casa vreunui om sărac, să rămâie fără adăpost, dar să 
detune numai la cel bogat. 

Ion îl și apucă de gât: 

— Cum atunci te-a lăsat inima și mi-ai sfărâmat piatra 
cea de moară, care îmi era dragă și pentru care am slujit 
un an întreg!? 

L-a luat Ion în răspăr pe balaur, că acela nu nimerea 
drumul pe care venise. 

Ospătează Ion masa de chindii și iar se apucă de mânat 
razele și le-a tot mânat până la capătul zilei. 

Când s-a întors seara la curte, îl vede pe Soare gătindu- 
se să meargă la cununie. Şi cu cine credeţi? Cu zâna cea 
mai mică! 

El de scârbă și necaz apucă o secure și taie pomii de aur 

din grădină și îi răstoarnă în calea Soarelui. 

Toţi  ortacii Soarelui: și  Păsărilă-Lăţi-Lungilă, şi 
Brumarul-cel-Mare, și Lupul-cu-Capul-de-Fier, și Balaurul- 
cu-Solzi-de-Aur se plânseră în ziua aceea că-i buzdugănise 
Ion, argatul, încât abia au scăpat cu zile. 

A venit Soarele la Ion și l-a întrebat: 

— De ce l-ai bătut pe Păsărilă-Lăţi-Lungilă? 

— Trebuia să-l bat și mai bine, fiindcă a dat drumul 
păsărilor și mi-au mâncat un lan de grâu. Și ce lan! Fiecare 
firișor de la vârf până la rădăcină era bătut cu spice de 
aur. 

— E vinovat. Dar pe Brumarul-cel-Mare de ce l-ai 
scuturat de barbă? 

— Pentru că mi-a îngheţat un lan de hrișcă în floare și s- 
a topit tot, de n-am înţeles nimic dintr-însul. 

— De-i așa, e vinovat. Dar pe Lupul-de-Fier de ce l-ai 
întrunchinat? 

— Cum era să nu-l probozesc, dacă a dat drumul lupilor 
și mi-au mâncat mânzul, pentru care slujisem un an. 

— S-a cuvenit. Dar pe Balaurul-cu-Solzii-de-Aur de ce l-ai 
pedepsit? 

— L-am pedepsit, fiindcă mi-a detunat o piatră de moară, 
pentru care argăţisem un an. 

— Bine i-ai făcut. Iar eu cu ce sunt de vină că mi-ai tăiat 
pomii de aur și mi-ai înfundat drumurile și cărările? 

— Eşti de vină, că mi-ai luat femeia. 

Soarele o cheamă pe Zâna cea frumoasă și o întreabă: 

— Zână prea frumoasă, a cui ești? 

Zâna răspunde: 

— A lui Ion Săracul sunt! 

— De-i așa, ia-ți-o și mergi cu bine. Cine strică casa 
altuia n-are loc nici în cer, nici pe pământ. 

Și Zâna atunci a vorbit: 

— E-e, Ioane, de mult te aştept să mă iei din cer, să mă 
duci pe pământ, să facem nuntă. 

S-a dus Ion cu Zâna cea frumoasă la copacul acela, pe 

care se urcase la cer, a cules mere domnești, prăsade și 
alune și s-a coborât jos. 

A mers Ion cu poamele drept la împărat și i le-a dat. 

Când l-a văzut împăratul cu poame și cu o fată așa de 
frumoasă, inima i se închise, faţa i se întunecă: vroia acum 
cu dinadinsul să aibă această zână frumoasă, ba, pe lângă, 
și împărăţia întreagă. Mai în scurt, împăratul cel lacom a 
chemat îndată divanul și a întrebat ce să facă. 

— Ie-i capul! îl sfătuiau sfetnicii. 

— Alei, ce cuvinte rostiţi voi! Cum pot să-l mântui de zile 
fără de nici o vină? 

—Împărate, nu-l omorî, dă-i niște porunci grele, să nu le 
poată scoate la capăt, și atunci sfârșește-l de zile. Spune-i 
să sădească o vie, cât cuprinzi cu ochii în jurul palatului, și 
până mâine dimineaţă să fie butucii crescuţi, să vorbească 
butucul cu vița, vița - cu bobiţa și poama coaptă să fie, să 
spânzure strugurii în palat, să întinzi mâna și să-i ajungi 
din crivat. 

L-a chemat pe Ion și i-a spus împăratul: 

— Văd că ești om vrednic. Din câţi s-au urcat în copac, 
numai tu te-ai întors cu poame și se cuvine să-ţi dau 
jumătate de împărăție, dar mai întâi să-mi îndeplinești o 
poruncă. Până mâine dimineaţă locul din jurul palatului, 
cât îl cuprinzi cu ochii, să fie sădit cu vie și butucii să fie 
crescuţi, să vorbească butucul cu viţa și vița - cu bobiţa, 
când m-oi scula dimineață să spânzure strugurii copţi în 
palat, să-i ajung din crivat. 

— Bine-i și așa, împărate, a răspuns Ion, și a plecat 
scârbit, luându-se cu gândul că poate a răsări dreptatea de 
undeva. 

Ajunge el și-i spune Zânei: 

— Nu știu, jumătate de împărăție voi primi ori nu, dar 
capul știu că o să mi-l taie. 

— Şi pentru ce? 

— Uite și uite ce poruncă mi-a dat împăratul, să fac într- 
o noapte așa o vie, ca să vorbească butucul cu viţa și vița - 

cu bobiţa, că unde s-a mai pomenit una ca aceasta?! 

— Cine ţi-a dat așa poruncă, nu ţi-a dat să te crească, 
dar ţi-a dat să te prăpădească. Nu te scârbi și nu te 
întrista. Dă aripile, care le-ai luat de la mine, iar tu culcă-te 
și dormi, că ești trudit. 

Ion s-a culcat, iar Zâna a desfăcut cele două aripi, și ca 
din pământ au apărut doi lei-paralei cu cușmele în mână și 
au întrebat: 

— Ce dorești, stăpână ? 

— Vedeţi dealurile din jurul palatului? 

— Vedem. 

— Să luaţi să asemănaţi locul și până mâine în revărsatul 
zorilor să sădiţi o vie, cât poate cuprinde ochiul omului, 
poama crescută să fie, să vorbească butucul cu vița, viţa - 
cu bobiţa, când s-a scula împăratul să culeagă struguri 
copti din crivat. 

Și când au șuierat cei doi lei-paralei o dată..., au prins a 
ieși din pământ, din iarbă verde, tot ortaci de ai lor, mulţi 
ca frunza, iuți ca spuza și i-au trimis cât mai iute la muncă 
în toate părţile, să facă dealurile vale și să dureze o 
podgorie în toată legea, cum a fost porunca. Şi au lucrat 
toți cât a fost draga de noapte: unii arau, unii răsădeau, 
unii cotorau, unii legau, alţii retezau lăstarii, și până în 
zori de ziuă erau strugurii copţi, numai buni de cules. 

În răsăritul soarelui veneau căruțele cu panere de 
poamă la palat. 

Zâna l-a sculat pe Ion: 

— Hai, pornește și tu, Ioane, de vezi poama. 

Când s-a uitat el în jur, cât cuprinde ochiul omului era 
numai vie. 

A mâncat împăratul poamă coaptă, a ieșit în pridvor și se 
minuna de o vie ca aceea. 

Tot atunci au venit și sfetnicii divanului, boierii. 

— Aceasta a făcut-o, luminate împărate, dar acum să-l 
trimiteţi să aducă fluierul fermecat din volbura mării, care 
cântă singur. 

L-au chemat strajnicii și i-au spus porunca împăratului. 

Vine el scârbit și amărât și-i spune Zânei: 

— lată ce mi-a poruncit acuma împăratul. 

— Ţi-a dat o poruncă grea, să te prăpădească. La volbura 
mării trăiesc uciganii, acolo e sălașul necuraţilor, și numai 
ei pot să facă un asemenea fluier, - a spus Zâna și a scos 
inelul de pe deget, și i l-a dat lui. Na, ţine-l, la vreme de 
neputinţă ţi-a fi de trebuinţă, când îţi va fi dor de mine să-i 
dai drumul și să pășești tot din urma lui. Acum mergi cu 
bine, fie-ţi drumul cu folos. 

Și-au luat ei rămas bun, și s-a pornit Ion la drum lung și 
s-a dus cât pe lume, cât pe sub lume, și a ajuns la malul 
mării. Acolo s-a așezat jos, scârbit și amărât, și a oftat o 
dată adânc, cu jale și cu durere: 

— Of, of, of! 

În clipa aceea apare un om în faţa lui și zice: 

— Eu sunt Oftea, ce m-ai chemat? 

Ion a prins a lăcrăma și a se tângui. 

— Cum n-oi ofta și n-oi lăcrăma, dacă mi-a poruncit 
împăratul să-i aduc fluierul care cântă singur de la volbura 
mării. Şi acuma unde să-l caut eu în apă? 

— Așa un fluier îl pot face uciganii în șapte ani, dar toată 
vremea aceasta trebuie să fii treaz, să nu aţipești nici o 
clipă. Te prinzi să nu dormi? 

— Mă prind. 

Oftea l-a luat atunci în spate și s-a dus prin apă până la 
volbura mării. Acolo Mamonul Mamonilor, cel mai mare 
peste ucigani, l-a întrebat: 

— Ai venit de bunăvoie? 

— Ba de nevoie. 

— Apoi dar bine, te las cu zile, altfel ar fi rău. 

Şi i-a spus că, dacă n-a dormi șapte ani, o să-i facă un 
fluier care cântă singur. 

Din clipa aceea uciganii, necuraţii, s-au apucat de lucru 
la fluier cu tot temeiul și au lucrat trei ani de zile în șir, și 
toată vremea aceasta Ion n-a închis un ochi. După trei ani 

l-a răzbit somnul și a început a aţipi. 

— Ioane, Ioane, ce faci, dormi? 

— Nu dorm, nu! 

— la seama, că amuș stricăm fluierul! Ni s-a părut că ai 
aţipit... 

— Stau așa și mă gândesc, ce să fie oare mai mult pe 
lume: iarbă în luncă, ori frunză în codru? 

Diavolii din fundul mării s-au lovit peste frunte. Nici ei 
nu știau. 

— Stai să ne ducem să numărăm și ţi-om spune. 

Au ieșit toți diavolii din fundul mării și s-au apucat de 
numărat. Cât au umblat ei pământul în lung și în lat, lon a 
avut când dormi și când se trezi. 

După ce au terminat de numărat, au venit și i-au spus: 

— Cu nouă fire e mai multă iarbă decât frunză. 

Şi iar s-au apucat de lucru și lucrau zi și noapte. După 
trei ani fluierul era gata, mai trebuia înflorit și poleit, dar 
Ion nu mai putea de somn și a început a clipoci. 

— Ioane, Ioane, ce faci acolo, dormi? 

— Nu dorm, mă tot frământă gândul să aflu ce este mai 
mult în mare: pește ori nisip. 

Dracii au căzut pe gânduri, vroiau și ei să știe și s-au dus 
să numere. 

Ion a rămas singur și a avut când dormi și când se trezi. 

Ca să numeri peștele și nisipul din mare se cerea amar 
de vreme. Se trezește Ion, se uită la inel și își aduce aminte 
de Zână. Şi dacă l-a pălit dorul de casă, n-a mai așteptat să 
fie fluierul înflorit și poleit, l-a luat, a dat drumul inelului și, 
mergând după dânsul, a ieșit la malul mării. Când a călcat 
pe mal, s-a pomenit cu dracii în fată. 

— Stai, Ioane, să facem fluierul până la capăt, ne-a mai 
rămas să-l înflorim, să-l poleim. 

— Lăsaţi-l, cântă bine, îl duc și așa ne înflorit și nepoleit. 

Și picior după picior s-a pornit după urmele inelului și a 
mers pe iarbă necălcată și rouă nescuturată până a ajuns 
la palat. 

A bătut în poartă și a strigat: 

— Deschide, împărate, că ţi-am adus fluierul cel 
fermecat care cântă singur! 

A ieșit împăratul. Cheamă și sfetnicii, și boierii. 

După ce s-au strâns toţi roată împrejur, lon a scos 
fluierul și a spus: 

— Fluier fermecat! 

— Aud. 

— Să cânţi o horă, să joace toţi curtenii. 

A cântat fluierul o horă, și au jucat toţi până la unul. 

— lată, luminate împărate, acesta-i fluierul care cântă 
singur și care am avut porunca să-l aduc. 

Împăratul l-a luat, iar Ion a ieșit și a ţinut drumul lui 
până unde era Zâna și s-a culcat fără grijă și a dormit somn 
voinicesc de trei zile și trei nopți, că era trudit de drum 
lung și nesomn. 

Împăratul, curtenii, boierii au vrut și ei să încerce 
fluierul cel fermecat și i-au vorbit: 

— Fluier fermecat, cântă-ne niște hore lungi, să jucăm! 

S-a pornit fluierul să zică hore, și împăratul și curtenii au 
început să joace. O horă se sfârșea și alta începea, iar 
împăratul și cu boierii jucau pe întrecute, fiindcă fluierul 
era fermecat și la cântecul lui jucau și pietrele în jur. Și 
așa au jucat până au căzut posmol!* la pământ, și tot 
săreau, căci nu știau cum să zică să steie. 

La trei zile, aude Ion că cineva cântă și cuvântă: 

— Du-te, Ioane, la palat și scoate-i afară pe sfetnici, pe 
boieri și pe împărat, că au murit toţi jucând. De acum n-ai 
nici o grijă, căci n-are cine îți mai da porunci grele să te 
prăpădească. Eu am cântat și te-am scăpat de împărat și 
de sfetnici. Acuma ai rămas tu stăpân la palat, și a ta este 
împărăţia cât încape în hotare. 

Acesta era glasul fluierului fermecat. 

Ion a ascultat de sfatul fluierului, a luat împărăţia aceea 
în stăpânire și acum ce a mai făcut el? A trimis răvașe pe 


13 Posmol, grămadă. 

vânt, pe revânt, să ajungă curând prin toate satele, prin 
toate târgurile că face nuntă. 

Și s-a strâns lume de pe lume, căci împărăţia aceea era 
mare de n-o cuprindea gândul omului, și a făcut nuntă cu 
mese mari, cu lăutari. 

Am fost și eu la nunta lor, am petrecut trei zile și trei 
nopti și i-am lăsat bând și petrecând și voie bună făcând, și 
am venit la măriile voastre călare pe un fus și m-am apucat 
povestea de spus. 


Bahmut, raionul Călărași 

Grigore Botezatu. Făt-Frumos și Soarele. 
Povești populare din Basarabia. 

Cuvânt înainte de Iordan Datcu. 
București, Minerva, 1995, p. 79-97. 

LUCEAFĂRUL DE SEARĂ ŞI 
LUCEAFĂRUL DE ZI 


A fost când a fost, pe vremea când se potcovea puricele 
cu nouăzeci și nouă ocă de fier la un picior, cu nouăzeci și 
nouă ocă de oţel la alt picior și tot i se părea ușor. 

A fost odată un împărat și avea împăratul cela un 
bahore'* de băiat neastâmpărat și zbânţuit, de nu mai avea 
încotro. Într-o zi, băiatul a ieșit la poartă și împroșca cu 
praștia pietre. Tocmai atunci a trecut prin poarta palatului 
o babă cu un ulcior cu apă. Băiatul a împroșcat și a nimerit 
drept în ulcior. Ulciorul s-a stricat, apa toată s-a vărsat, iar 
baba s-a întors și i-a zis băiatului: 

— Să mergi tot pământul umblător, astâmpăr să nu mai 
ai, până nu vei nimeri pe tărâmul fără de moarte, și nici 
acolo ceas de tihnă și loc de odihnă să nu-ţi afli. 

Băiatul s-a întors în palat și după trei zile a prins a se lua 
pe gânduri, l-a pălit o tristeţe și un dor să meargă în lume, 
să găsească tărâmul fără moarte. S-a luptat el în sinea lui 
cât s-a luptat și într-o bună dimineaţă îi spune împăratului 
să-i dea bani de cheltuială, haine de primeneală, sabie și 
buzdugan, că se duce în lume. N-a putut nimeni să-i stea în 
cale, s-a dus feciorul împăratului și dus a fost. Dacă s-a 
pornit, a mers pe un drum, pe altul, ba într-un sat, ba în 
altul, pe la Bălţi, pe la Soroca, mai știu eu pe unde, șia 
ajuns la o chilie. A bătut în ușă, a ieșit un sihastru și l-a 
întrebat: 

— Ce cauţi, măi băiate? 

— Caut tărâmul fără de moarte. 


14 pahore, copil neastâmpărat. 

Sihastrul s-a mirat: 

—Încă nu mi s-a dat ochii a vedea și urechile a auzi de 
așa tărâm. 

Băiatul s-a scârbit. 

— Ce mă fac eu acum, că doar înapoi n-am să mă întorc. 

Sihastrul atunci i-a dat un sfat: E 

— Treci pădurea aceasta deasă și întunecoasă. În pădure 
ai să întâlnești tot felul de jivine, pe la toate să mergi, să le 
dai bună ziua! La urmă ai să ajungi la un palat, dinaintea 
acestui palat stă culcat un balaur cu capul pe prag, îi dai și 
lui bună ziua; el de bucurie are să întoarcă capul într-o 
parte, și ai să treci. Acolo ţi-or spune încotro să mergi. 

Feciorul împăratului așa a și făcut, a umblat pădurea 
toată, și câte animale, păsări și gângănii a întâlnit pe toate 
le-a hiritisit. După aceea a ajuns la un palat. In faţa 
palatului stătea un balaur culcat cu capul pe prag. Feciorul 
împăratului de departe s-a închinat și i-a zis: 

— Bună ziua, laur-balaur cu solzii de aur! 

Balaurul s-a bucurat, a întors capul și a spus: 

— Să nu-mi fi dat bună ziua, aici îţi făceam capătul. 

Băiatul a pășit pragul și a răspuns: 

— Să te fi repezit asupra mea, aici te făceam harcea- 
parcea. 

A intrat feciorul împăratului în palat și a văzut un 
moșneag cât lumea de bătrân. 

— Ce vânturi te poartă, voinice? 

— Caut tărâmul fără de moarte. 

— Departe-i, voinice, departe, nimeni n-a fost pe cele 
tărâmuri și nimeni nu știe drumul. Fiindcă mi-ai hiritisit 
jivinele toate, o să-ţi dau un ghem de aur, să-ţi arate calea 
înainte. Încotro se va rostogoli ghemul, într-acolo să mergi. 

Și-a luat băiatul ziua bună, a aruncat ghemul și ghemul a 
prins a se cotili peste dealuri, peste văi, peste câmpii, 
peste pustii. 

Cât mergea ghemul, se desprindea de pe el un fir de aur 
subţire ca o aţă de păianjen. Așa a mers voinicul cale 

lungă, și într-un târziu a ajuns la un stejar, unde s-a oprit 
să poposească. 

S-a așezat voinicul la umbră și a nimerit drept pe o 
ghindă, care crăpase și slobozise colț. Ghinda, simțind așa 
greutate asupra ei, întreabă: 

— Cine ești, voinice, și încotro mergi? 

— Sunt fecior de împărat, merg la tărâmul fără de 
moarte, să trăiesc cât lumea și pământul. 

Ghinda îi zice: 

— Dă-te de pe mine, că abia am încolţit, sunt firavă și 
slabă, să nu mă strivești, lasă-mă să cresc și, dacă vrei, stai 
aici cu mine și vei trăi până voi crește eu stejar mare și 
falnic, vei vieţui până voi ajunge la adânci bătrâneţe și, 
când mă voi risipi din picioare și se vor scălda vrăbiile în 
colbul meu, abia atunci o să-ţi vie și ţie sfârșitul. 

Feciorul de împărat s-a sculat, a învelit ghinda cu 
pământ, ca să crească, și-a luat ziua bună și s-a pornit mai 
departe. A mers el și a tot mers din urma ghemului și a 
ajuns la un butuc de viță de vie, încărcat cu struguri. S-a 
oprit voinicul la popas, a rupt un strugure și a mâncat. 
După ce s-a săturat, viţa de vie l-a întrebat: 

— Unde te duci, voinicule? 

— Mă duc la tărâmul fără de moarte, unde voi trăi cât 
lumea și pământul. 

Vita de vie îi zice: 

—Îngroapă o bobiţă în pământ, să crească, să rodească 
și, dacă dorești, stai aici și vei trăi până s-a înmulţi poama, 
de nu vor avea loc rădăcinile în pământ și frunzele sub 
soare, și cât voi fi aici, vei bea vin și vei mânca poamă. 

Voinicul a îngropat o bobiţă de poamă în pământ și a zis: 

— Îţi mulţumesc, viţă de vie, rămâi cu bine, crește și te 
înmulțește, că eu mă duc mai departe. 

— Fii sănătos și umblă în plin. 

Feciorul de împărat a mers înainte și, nu multă zăbavă, 
vede un vultur. El a întins arcul să tragă. Vulturul atunci 
zice: 

— Voinice, nu trage și nu mă săgeta. Ia și mă lecuiește și 
mă vermuiește!5 că de mare folos ţi-oi fi. Când te-a păli 
vreo nevoie mare, numai cu gândul să te gândești la mine 
și eu voi fi la tine. 

Feciorul de împărat i-a purtat de grijă vulturului, i-a 
legat rănile cum știa mai bine, l-a hrănit, l-a lăsat bun 
sănătos și de acolea a mers mai departe și a ajuns la malul 
unei ape. Mergând așa pe malul apei, vede ceva strălucind 
și înălbind înainte. Se uită el și se gândește: 

— Oare ce să fie? 

A mers el hăt departe, și când colo ce să vadă? Marea se 
trăsese la adânc, iar pe nisipul fierbinte ca focul se 
pârpâlea împăratul peștilor - lung de doisprezece pași și 
înalt de un stat de om, cu solzii de aur, cu aripile de argint, 
cum nu s-a mai pomenit cândva pe pământ. 

Băiatul s-a apropiat și a zis: 

— Alei, bun ospăț de pește o să mai fac! 

Peștele l-a auzit și i-a răspuns: 

— Voinice, dacă mă vei mânca, n-ai să te îngrași, mai 
bine ia și mă dă la adânc și, când îi gândi la mine, eu oi fi 
la tine. 

El a căutat un druc lung, l-a săltat pe încetul și l-a dat pe 
împăratul peștilor în mare. 

Apoi băiatul și-a luat drumul înainte și a mers multă 
lume- împărăție, cuvântul să ne fie, limba să nu 
ostenească, nici să poposească, și la o bucată de loc vede o 
vulpe, fugărită de ogari, mușcată de câini. El întinde arcul 
să tragă, dar vulpea zice: 

— Voinice, nu mă omori, apără-mă de câini și de ogari, 
lecuiește- mă și la nevoie ţi-oi fi de ajutor. 

S-a repezit feciorul de împărat, a alungat câinii și ogarii, 
a luat-o sub ocrotirea lui și i-a purtat de grijă, până s-a 
întremat vulpea de-a binelea, și i-a dat drumul. La 
despărțire vulpea i-a zis: 

— Mulţumesc, fecior de împărat, că nu m-ai lăsat să mă 


15 A vermui, a scoate viermii din rană. 

rupă câinii și ogarii. Când îi ajunge la vreo greutate, să te 
gândești la mine și eu voi fi la tine. 

A plecat feciorul de împărat iar la drum, și cu cât 
mergea, ghemul cel de aur se dezvârtea și se făcea tot mai 
mic. Așa a mers el pe bură nescuturată, pe cale necălcată, 
până a ajuns la un ulm cu două tulpini. Între tulpinile 
ulmului era întinsă o pânză de păianjen, iar pe pânză se 
zbătea un ţânţar. Când l-a văzut pe feciorul de împărat, 
ţânţarul a prins a striga: 

— Voinice, voinice, scapă-mă, că ţi-oi sta într-o mână de 
ajutor. Eu știu unde te duci, te duci la tărâmul fără de 
moarte, și de mi-i face un bine, la vremea vremii și eu te-oi 
ajuta cu ceva. 

Drumeţul, dacă a văzut treaba de-așa, s-a oprit, l-a 
hrănit și i-a dat drumul. 

— Mulţumescu-ţi dumitale, om călător, pentru 
benefacere. Când îi avea vreo greutate, numai cu gândul 
să te gândești la mine și eu voi fi la tine. lar acum mergi 
sănătos înainte, căci nu ţi-a rămas mult de mers și vei 
ajunge la un palat. Acolo dacă vei ajunge, mergi drept la 
împărat și cere-i fata cea mai mică de mireasă, că până nu- 
i fi însurat, nu-i putea stăpâni tărâmul fără de moarte. 

A mers feciorul de împărat, a ţinut tot drumul înainte și 
de cale lungă ghemul se tot micșora, se făcuse cât un măr, 
apoi cât o nucă, și când ajunsese cât mazărea, a văzut 
feciorul de împărat înaintea lui niște palate aurite, poleite, 
mândre și, ce să mai vorbesc, erau așa de frumoase, că nu 
se mai aflau altele să le stee împotrivă pe faţa pământului. 

Feciorul de împărat a mers drept la palat și a bătut în 
poartă. 

Împăratul a trimis straja de l-a întrebat ce umblă el 
acolo, de unde vine și încotro se duce. 

Feciorul de împărat i-a spus totul de-a fir a-n păr. Iaca 
cum și iaca ce... atunci a ieșit împăratul la poartă și 
voinicul i-a vorbit așa: 

— Luminate împărate, vedea-o-aș pe fiica ta cea mai 

mică mireasă în capul mesei și pe mine mire alături de ea. 
lată am venit să-i cer mâna. Mi-o dai? 

— TȚi-o dau, ţi-o dau, dacă te vei putea ascunde să nu te 
găsească nimeni. Atunci vom face nuntă și vei trăi aici la 
palat cât lumea și pământul, căci de la poarta aceasta 
începe tărâmul fără de moarte. 

Acum pe sărmanul băiat îl pălise o scârbă ca aceea, dar 
ce era să facă. Stând așa pe gânduri, își aduse aminte de 
vultur și cât ai clipi din ochi vulturul a fost lângă dânsul. 

— Ce te-ai întristat, stăpâne? 

— Uite ce nevoie m-a pălit... 

Și a prins a-i spune de porunca împăratului. 

— Cât despre asta, n-ai ce te întrista. 

Vulturul l-a luat pe feciorul împăratului și l-a dus tocmai 
la torţile cerului și l-a ascuns după nouă rânduri de nouri. 

Împăratul avea trei fete tot o fată, tot un păr, tot o 
îmbrăcăminte, tot o ciuboţică. A ieșit împăratul, cu sabia 
goală, cu fata cea mai mare și i-a spus hotărât că, dacă nu 
l-a găsi pe feciorul împăratului unde-i ascuns, îi ia capul. 

Fata s-a dus la vâzdogărie!f, și-a luat o vâzdoagă în 
paneraș și a ieșit cu tatăl său în pragul ușii, să-l vadă pe 
feciorul împăratului. 

S-a uitat fata pe pământ, nu l-a văzut, s-a uitat în mare, 
nu l-a văzut, s-a uitat în cer, l-a văzut și a strigat: 

— leşi de după nouri, că te văd. 

Cât te-ai șterge la ochi, vulturul l-a coborât pe feciorul 
împăratului din nouri. 

Împăratul zice: 

— Acum ce, să-ţi iau capul? 

Fata i-a luat apărarea voinicului: 

— Luminate împărate, păcatul de prima dată se iartă. 

Împăratul l-a iertat. 

— Iată-te iert, dar a doua oară, dacă te va vedea fata cea 
mijlocie, îţi iau capul. 

Împăratul s-a dus la palat s-o aducă pe fiica cea mijlocie. 


16 vâlvătaie, pălălaie. 
53 


Băiatul nu mai știa ce să facă. 

Cum stătea el oropsit și se tânguia, cine să-l scoată 
dintr-o greutate ca aceasta, își aduce aminte de împăratul 
peștilor. Numai cu gândul s-a gândit și, când colo, ce să 
vezi, se pomenește cu marea la zidurile palatului și cu 
peștele săltând din apă. 

— Ce necaz ai, stăpâne? 

— Am dat peste primejdie... 

Și prinde a-i spune de cuvântul împărătesc, că-l 
ameninţă să-i taie capul. 

— Vai de mine, fă-ţi pace, nici capul nu-ţi bate, știu eu 
niște ascunzișuri prin fundul mării, că nu te mai găsește 
nimeni cât pururea. 

Peștele l-a luat pe feciorul împăratului în gură, ca pe un 
grăunte, și l-a dus în străfundul mărilor. 

Împăratul a ieșit cu fiica cea mijlocie, a scos sabia din 
teacă și i-a spus: 

— Să-l găsești pe feciorul împăratului unde-i ascuns, că 
de nu, capul nu-ţi mai stă unde stă. 

Fata împăratului s-a spălat pe faţă, și-a pus o vâzdoagă 
în paneraș, și s-a uitat să-l vadă pe feciorul de împărat. L-a 
căutat fata pe tot pământul umblător și nu l-a găsit, s-a 
uitat în cer, pe după soare, pe după lună - nu l-a aflat, s-a 
uitat fata în fundul mărilor și l-a zărit. 

Împăratul a strigat: 

— Ieși, voinice, că te-a văzut fata mea. 

Peștele l-a scos la mal, și împăratul, când l-a văzut, i-a 
spus: 

— Acum se cuvine să-ţi iau capul. 

Fata cea mijlocie a sărit: 

— lartă-l, tată, căci păcatul de-al doilea se iartă; dacă-l 
vei vedea a treia oară, să-i ei capul. 

— Ei, iată-te iert și a doua oară pe cuvântul fetei. Dacă și 
a treia oară nu te vei putea ascunde, să știi că nu mai calci 
iarbă verde. 

A ajuns feciorul de împărat la aman scârbă, groază, ține- 

te, inimă! 

— O să-mi ieie capul și mântuită-i socoteala, ce să fac eu 
să nu mă vadă fetele împăratului, cine să mă scoată de la 
un necaz ca acesta? 

Pe când se văieta el, își aduce aminte de vulpe, și cât s-a 
gândit - iată și vulpea dinaintea lui. 

— Ce plângi, stăpâne? 

— Iaca cum și iaca ce... 

— Taci, nu plânge și nu te scârbi pentru atâta treabă, fă- 
ți pace, nici capul să nu te doară. Dacă ti-i vorba de așa, 
hai cu mine, că știu eu ce-oi face. 

S-a pornit vulpea înainte, feciorul de împărat după 
dânsa, au sărit pârleazul prin fundul grădinii, au intrat în 
vâzdogăria fetelor, și vulpea s-a rotit împrejur, l-a lovit pe 
feciorul împăratului cu coada și l-a făcut o vâzdoagă mare, 
înflorită, decât toate vâzdoagele mai aleasă și mai 
frumoasă. 

Fata cea mai mică a împăratului s-a spălat, s-a dus la 
vâzdogărie și tocmai vâzdoaga aceea a rupt-o, căci i-a 
plăcut mai mult, și a pus-o în paneraș. 

A ieșit împăratul în fața palatului cu sabia goală, a 
chemat-o pe fata cea mai mică și i-a hotărât să-l caute pe 
feciorul împăratului unde știe, că, de nu, îi taie capul cu 
sabia. 

Se uită fata împăratului pe pământ - nu-i; se uită pe 
mare - nu-i; se uită în cer - tot nu-i. Se mai uită ea o dată 
prin fundul pământului, prin întorsul cerului, pe scările 
stelelor și mai departe, nu-i și pace. Împăratul atunci i-a 
Zis: 

— Uită-te bine, tu îl ascunzi! 

Fata a răspuns: 

— M-am uitat de-a mărunţelul și nu-i, umbra lui este, iar 
el nu se vede. 

Împăratul n-a avut încotro și a strigat: 

— Ieși, voinice, de unde ești, că nu te-a văzut fata mea. 

El a sărit din paneraș și a zis: 


55 


— lată-mă-s, împărate! 

— Bine, voinice, văd că ești viteaz. 

Împăratul a dat poruncă să vină muzicile și i-a spus 
băiatului să intre în curte, s-o cunoască pe fata cea mai 
mică; dacă va cunoaște-o, face nunta, iar de nu, îi taie 
capul. 

Când să se vadă băiatul cu gândurile împlinite, na-ţi-o și 
pe aceasta mai decât toate. Se pune el pe plâns și plânge, 
și plânge până i se făcură ochii ca păstrama. De 
bunăseamă, nu mai scapă. Cât a fost, a fost, iar acum - 
hotărât că împăratul îi ia capul. Cum se văieta el așa, și-a 
adus aminte de ţânţar. 

Şi cât a gândit cu gândul, ţânţarul a și fost lângă dânsul. 

— Ce greutate ai, stăpâne, de bocești așa de tare? 

— Cum să nu plâng, sărmanul de mine, că uite când să 
mă văd și eu scăpat de nevoi, mă sfârșește împăratul de 
zile. Mai pot eu să le deosebesc pe fetele împăratului, când 
ele seamănă leit una cu alta? 

— Nu te scârbi, stăpâne, nici în seamă nu lua, eu le 
cunosc bine pe fetele împăratului, știu care-i mai mare, 
care-i mai mică, eu între dânsele am crescut. Când le-a 
scoate împăratul pe tustrele, eu mă voi așeza pe nas la cea 
mai mică și tu pe aceea s-o alegi. 

Fetele împăratului au ieșit toate tot un ochi, tot o faţă, 
aceeași statură, aceeași rochie, nici ca să se deosebească 
cu ceva. Ţânţarul a zburat prin stufării, prin dudăi, a venit 
și s-a așezat pe nasul uneia dintre fete. 

Fata a ridicat mâna să-l pălească, da feciorul împăratului 
a apucat-o de mână și a spus: 

— Aceasta-i, împărate, fata cea mai mică. 

Împăratul a zis: 

— Adevărat, aceasta este. 

Și era fata aceea mândră și frumoasă, ca soarele când 
răsare, ca busuiocul cu floare. 

Împăratului foarte bine i-a părut, l-a poftit pe mire în 
palat, l-a pus în capul mesei și i-a vorbit: 

— Dau fiica după tine și împărăţia cât încape în hotare. 
De azi înainte vei trăi cu noi, nu vei ști de moarte, vei 
vieţui de-a pururi cât lumea și pământul. Umblă și 
cutreieră împărăţia în lung și în curmeziș, dar înapoi, pe 
poarta care ai intrat, să nu ieși, că o să fie rău. 

Feciorul de împărat a intrat și a văzut grădini de aur și 
argint împodobite cu piatră scumpă, fântâni zidite de 
marmură cu căni de argint, râuri pe care curgeau lapte și 
miere, dumbrăvi cu fel de fel de păsări cântătoare, pajiști 
cu flori, cu iarbă verde crescută, în trei, în patru împletită, 
bătută cu mărgărint, de n-am văzut de când sunt... Şi câte 
și mai câte nu erau acolo, ca să stai să le spui pe toate, le- 
ai spune, dar nunta s-a așezat cu tot temeiul, cu chiote și 
veselie și așa a ţinut nunta aceea multă vreme, cât anume 
nu pot spune, căci acolo soarele nici nu răsărea, nici nu 
asfinţea, stătea numai în crucea amiezii. 

După nuntă, s-a așezat feciorul împăratului pe trai și 
trăia ca în flori de măr. La un timp de vreme a plecat el la 
vânătoare, a luat arcul și, când a tras, săgeata a zburat 
peste poartă. El a văzut încotro a zburat săgeata, s-a luat 
după dânsa și a uitat de poveţele socru-său. 

A tras zăvorul, a deschis poarta și nu s-a mai gândit să 
păţească ceva. Când colo, vede strălucind firișorul de aţă 
de la ghemul cel de aur, își aduce aminte de casă, de tată, 
de mamă și-l pălește un dor să se ducă să-i vadă. Mai trece 
cât mai trece, și ce gândi el? Las toate în pământ și mă duc 
acasă, să văd ce mai este. 

Împăratul i-a tot zis: 

— Stai, dragul tatei, n-ai la ce te duce, că de atunci au 
trecut maluri de vreme, nici pomeneală de părinţi, nici 
neam din răsstrăneamul lor nu mai este. 

Dar el n-a crezut. S-a gătit voinicul de drum, și-a pus 
armele la îndemână, s-a închinat până la pământ și a 
plecat. 

Împăratul și fata cea mai mică au rămas cu jale în inimă. 

S-a pornit feciorul de împărat pe firișorul cel de aur și a 

tot mers calea înapoi, a ajuns la vița de vie și a găsit-o 
bătrână, întinsă pe coline, că nu i se vedea capătul nici 
într-o parte, nici în alta. 

— Stai, voinice, și poposește. 

El i-a răspuns: 

— Bun cuvânt ai, dar mă grăbesc să ajung mai degrabă 
acasă. 

A mers el mai departe și a ajuns la un stejar bătrân. Şi 
stejarul l-a cunoscut. 

—Îngăduie, voinice, stai la popas, că mare bine mi-ai 
făcut, când ai trecut pe aici. Eu am crescut din ghinda pe 
care ai acoperit-o cu pământ. 

Feciorul de împărat s-a mirat, nici nu-i venea să creadă 
că a trecut atâta vreme. 

A mers mai departe, a ajuns la palatul de unde luase 
ghemul de aur și l-a găsit pe balaur uscat de bătrân. I-a dat 
bună ziua, balaurul s-a bucurat, a întors capul și a spus: 

— Măi băiate, acum era să te mănânc, dar fiindcă mi-ai 
dat bună ziua nu-ţi fac nimica. 

Feciorul de împărat a intrat și l-a găsit pe stăpânul 
palatului. De multă vreme ce-a trecut îi crescuse barba, cu 
o parte se învelea și alta își așternea. Bătrânul a ridicat 
genele de la ochi cu cârja, s-a uitat la voinic și a zis: 

— Înapoi când vei veni, tot pe aici să treci. 

Şi-a luat el ziua bună, s-a pornit spre casă, căci nu mai 
rămăsese mult, și când a ajuns la chilia sihastrului, a dat 
de o sihlă deasă, să te apuce lupii de spate. Cât despre 
chilie, sihastru - nici urmă. L-a pălit pe feciorul de împărat 
tristeţea și mai că-l bătea gândul să se întoarcă înapoi, dar 
nu s-a oprit, a mers înainte și a ajuns acasă. S-a uitat 
încolo, s-a uitat încoace, într-o parte, în alta, și n-a văzut 
nimic. Numai prepunea locurile. A potrivit cam pe unde 
era casa părinţilor, dar n-a găsit nici palat, nici curte, erau 
numai niște risipituri. Într-o râpă a zărit o căscioară. S-a 
dus acolo și a întrebat așa și așa. În casa aceea trăia un 
moșneag de trei sute de ani. El i-a spus că a auzit de la 

răsstrăbuni că a fost aici curtea unui împărat, care avea un 
fecior, și vorbeau că s-a dus pe lume după viaţă fără 
moarte și tinereţe fără bătrâneţe, să trăiască cât lumea și 
pământul. În sat a fost după aceea o ciumă și a murit și 
om, și vită, și pasăre. Feciorul de împărat s-a scârbit, și-a 
adus aminte de sfatul lui socru-său și s-a întors înapoi. 
Când a ajuns pe locul unde fusese poarta curții împărătești 
vede un marcoteţ!”. Dă voinicul cu piciorul în marcoteţ și 
dedesubt iese moartea - neagră, uscată. 

— Ehe, dragul mătușii, tocmai acum ai venit, de când te 
aștept eu, nu-mi pot mântui zilele fără tine. 

Voinicul și-a ţinut firea și hai fuga înapoi, de da inima 
dintr-însul, să ajungă cât mai degrabă la tărâmul de unde 
venise. 

Când l-a văzut moartea fugind, s-a luat după dânsul. 

Aproape de casa moșneagului nu mai putea fugi, a dat 
bună ziua balaurului, balaurul s-a bucurat, a întors capul 
într-o parte, și voinicul a intrat. De ostenit ce era, atâta a 
Zis: 

— Ajută-mă, moșule, nu mă lăsa, pune-mă la cale ce să 
fac, că mă calcă moartea din urmă. 

Moșneagul i-a dat un brâu și i-a spus: 

— Na, dă-i-l morţii, să-l poarte până l-a ponosi, de nu se 
va ţine fir de fir, și abia atunci să vină la tine. 

Când a ajuns moartea și a văzut balaurul, a ridicat coasa 
să-l taie. Balaurul a sărit cu gura căscată, cu limba 
înfocată, a duhnit foc și smoală asupra ei și n-a lăsat-o să 
se apropie. 

— Stai, boanghină, oprește-te, ce dai oarbă peste 
oameni? 

— N-am treabă cu tine, dă-mi drumul să intru în casă. 

— Trebuia să-mi fi dat bună ziua, iar acum caută-ţi de 
drum, dacă ţi-s dragi zilele, că ia amuș te-oi apuca, ţi-a 
trece de toate. 


17 Marcoteţ, hârdău, vas de lut ars, cu gura largă, folosit în gospodărie 
pentru frecatul macului, seminţei de cânepă. 

Văzându-l așa vâlvaș!$, moartea a dat înapoi și de 
departe striga: 

— Moșule, dă-i drumul feciorului de împărat să iasă 
afară, c-am să-ţi smulg barba câte un fir. 

Atunci a ieșit feciorul de împărat cu brâul și a spus: 

— Na, moarte, brâul acesta, încinge-te, întoarce-te 
înapoi și poartă-l. Când îl vei ponosi de istov, de nu se va 
mai ţine fir de fir, să vii la mine. 

Moartea a luat brâul să-l poarte, să-l ponosească, iar 
feciorul de împărat a mers tot înainte, a ajuns la stejar, și 
stejarul l-a chemat: 

— Vino, voinice, la popas. 

— Nu pot, că mă ajunge moartea din urmă. 

— Despre asta n-avea grijă, bagă mâna în scorbura mea, 
scoate un toiag de fier. 

— L-am scos... 

— Dacă te-a ajunge moartea din urmă, dă-i toiagul 
acesta și spune-i să-l poarte, până-l va roade, de nu va avea 
ce ţine în mână, și abia atunci să vină la tine. 

Și cum a vorbit l-a și nimerit. 

Voinicul și-a luat ziua bună, și mișcă, băiete, a mers el și 
a mers peste câmpuri fără drumuri, peste ape fără vaduri. 
Și într-o zi îi iese moartea în cale. 

— Stai, voinice, atâta ţi-a fost să trăiești! 

— De ti-i voia să mă sfârșești de zile, sfârșește-mă, dar 
mai întâi poartă toiagul acesta de fier și, când îl vei roade, 
de nu vei avea ce ţine în mână, atunci să vii la mine. 

Moartea a apucat toiagul și a luat drumul în picioare, că 
doar trebuia să umble, nu ceva, ca să roadă un toiag ca 
acela. 

Feciorul de împărat, când s-a văzut slobod, parcă 
prinsese aripi, a mers cale înainte, a ajuns la viţa de vie și 
vița de vie, cum l-a văzut, de departe l-a chemat: 

— Stai, voinice, de mănâncă poamă și bea vin. 

— De stat, prea aș sta, dar trebuie să mă duc, că mi-s 


18 Vâlvaş, arţăgos, îndârijit. 

drumurile departe și cărările încurcate, uite mă ajunge 
moartea din urmă. 

— N-avea nici o grijă, că m-oi pune luntre și punte să-ţi 
fiu de folos. 

— Toate ca toate, de mi-i spune ce să fac să opresc 
moartea, știu că mi-i face un bine. 

— Apoi de te ajunge, să arunci sabia și să zici: 

— Ia, moarte, sabia și ţine-o să ruginească, până nu s-a 
alege nimica dintr-însa, și atunci vino la mine. 

—Îţi mulţumesc, cum oi da ochii cu dânsa, cum i-oi 
spune. 

S-a pornit iar feciorul împăratului pe cale, pe cărare și 
pășea cât apuca piciorul. La o habă se pomenește cu 
moartea în faţă. 

— Stai, că ţi-a venit capătul! 

— Apoi, dacă ţi-i vorba de așa, nu-ţi stau împotrivă. lată 
mai am o sabie, nu m-aș lăsa de ea odată cu viaţa, ţi-o dau 
s-o ţii până va rugini și nu se va alege nimica dintr-însa, și 
atunci, de mă vei ajunge - bine, de nu, să nu cauţi pricină, 
că eu mă duc la tărâmul de unde am plecat. 

Feciorul împăratului i-a dat sabia și s-a tot dus. După ce 
a ruginit sabia, moartea s-a pornit din urma lui ca vântul și 
ca gândul. Da atunci feciorul împăratului a ajuns la palat, a 
deschis poarta, fiica cea mai mică i-a ieșit în întâmpinare, 
l-a apucat de mână, când colo, și moartea sosește și-l 
apucă de picior. 

— Stai pe loc, ești al meu, unde te duci? făcu moartea. 

— Ba e al meu! se opuse fiica împăratului. 

— Dă-i drumul! 

Fata împăratului a zis atunci: 

— De-i așa, eu l-oi face un măr de aur, l-oi azvârli în sus, 
și cine dintre noi îl va prinde, a aceleia va fi. 

Fata împăratului a azvârlit mărul cel de aur în sus, și 
mărul s-a prefăcut în luceafăr de seară. 

Împăratul și cele două fete ale lui au venit la poartă și, 
aflând ce-i socoteala, au prefăcut-o pe fată într-un măr de 

aur, au aruncat-o în sus și i-au spus să-l găsească pe 
feciorul împăratului și să se coboare cu el în curtea 
palatului, că moartea n-o să aibă ce face. 

Mărul a zburat în cer și s-a prefăcut în luceafărul de zi. 

Văzând una ca aceasta, moartea s-a mâniat, i-a călcat pe 
tustrei pe umbră și i-a prefăcut, pe împărat și cele două 
fete, stane de piatră în poartă. De atunci sunt luceferi în 
cer și stâlpi de piatră - la porti. 


Am încălecat pe un arici 
Și am venit până aici, 
Am încălecat pe un pui 
Si altă poveste nu-i. 


Stejăreni, raionul Nisporeni 

Grigore Botezatu. Făt-Frumos și 
Soarele. Povești populare din Basarabia. 
Cuvânt înainte de Iordan Datcu. 
București, Minerva, 1995, p. 31-47. 

TINEREȚE FĂRĂ BĂTRÂNEȚE 
ȘI VIAŢĂ FĂRĂ DE MOARTE 


A fost odată ca niciodată; că de n-ar fi, nu s-ar mai povesti; de 
când făcea plopșorul pere și răchita micșunele; de când se 
băteau urșii în coade; de când se luau de gât lupii cu mieii de se 
sărutau, înfrățindu-se; de când se potcovea puricele la un picior 
cu nouăzeci și nouă de oca de fier și s-arunca în slava cerului de 
ne aducea povești. 


De când se scria musca!” pe părete. 
Mai mincinos cine nu crede. 


A fost odată un împărat mare și o împărăteasă, amândoi tineri 
și frumoși, și, voind să aibă copii, a făcut de mai multe ori tot ce 
trebuia să facă pentru aceasta; a umblat pe la vraci și filosofi, ca 
să caute la stele și să le ghicească dacă or să facă copii; dar în 
zadar. În sfârșit, auzind împăratul că este la un sat, aproape, un 
unchiaș dibaci, a trimis să-l cheme; dar el răspunse trimișilor că: 
cine are trebuinţă, să vie la dânsul. S-au sculat deci împăratul și 
împărăteasa și, luând cu dânșii vro câţiva boieri mari, ostași și 
slujitori, s-au dus la unchiaș acasă. Unchiașul, cum i-a văzut de 
departe, a ieșit să-i întâmpine și totodată le-a zis: 

— Bine aţi venit sănătoși; dar ce umbli, împărate, să afli? 
Dorinţa ce ai o să-ţi aducă întristare. 

— Eu nu am venit să te întreb asta, zise împăratul, ci, dacă ai 
ceva leacuri care să ne facă să avem copii, să-mi dai. 

— Am, răspunse unchiașul; dar numai un copil o să faceţi. El 
o să fie Făt-Frumos și drăgăstos, și parte n-o să aveţi de el. 

Luând împăratul și împărăteasa leacurile, s-au întors veseli la 
palat și peste câteva zile împărăteasa s-a simţit însărcinată. 


19 A se scrie - a se iscăli. 

Toată împărăţia și toată curtea și toţi slujitorii s-au veselit de 
această întâmplare. 

Mai-nainte însă de a veni ceasul nașterii, copilul se puse pe 
un plâns, de n-a putut nici un vraci să-l împace. Atunci împăratul 
a început să-i făgăduiască toate bunurile din lume, dar nici așa 
n-a fost cu putinţă să-l facă să tacă. 

— Taci, dragul tatei, zicea împăratul, că ţi-oi da împărăţia 
cutare sau cutare; taci, fiule, că ţi-oi da de soţie pe cutare sau 
cutare fată de împărat, și alte multe d-alde astea; în sfârșit, dacă 
văzu și văzu că nu tace, îi mai zise: taci, fătul meu, că ţi-oi da 
Tinerețe fără bătrânețe și viață fără de moarte. 

Atunci, copilul tăcu și se născu; iar slujitorii deteră în 
timpine?0 și în surle și în toată împărăţia se ţinu veselie mare o 
săptămână întreagă. 

De ce creștea copilul, d-aceea se făcea mai isteţ și mai 
îndrăzneţ. Îl deteră pe la școli și filosofi, și toate învăţăturile pe 
care alți copii le învăţa într-un an, el le învăţa într-o lună, astfel 
încât împăratul murea și învia de bucurie. Toată împărăţia se 
fălea că o să aibă un împărat înţelept și procopsit?! ca Solomon 
împărat. De la o vreme încoace însă, nu știu ce avea, că era tot 
galeș, trist și dus pe gânduri. lar când fuse într-o zi, tocmai când 
copilul împlinea cincisprezece ani și împăratul se afla la masă cu 
toţi boierii și slujbașii împărăției și se chefuiau, se sculă Făt- 
Frumos și zise: 

— Tată, a venit vremea să-mi dai ceea ce mi-ai făgăduit la 
naștere. 

Auzind aceasta, împăratul s-a întristat foarte și i-a zis: 

— Dar bine, fiule, de unde pot eu să-ţi dau un astfel de lucru 
nemaiauzit? Şi dacă ţi-am făgăduit atunci, a fost numai ca să te 
împac. 

— Dacă tu, tată, nu poţi să-mi dai, apoi sunt nevoit să cutreier 
toată lumea până voi găsi făgăduinţa pentru care m-am născut. 

Atunci toţi boierii și împăratul deteră în genunchi, cu 
rugăciune să nu părăsească împărăţia; fiindcă, ziceau boierii: 

— Tatăl tău de aci înainte e bătrân, și o să te rădicăm pe tine 
în scaun, și avem să-ți aducem cea mai frumoasă împărăteasă de 
sub soare de soţie. 


20 Timpine - tobă. 
21 Procopsit - învăţat. 

Dar n-a fost putință să-l întoarcă din hotărârea sa, rămâind 
statornic ca o piatră în vorbele lui; iar tată-său, dacă văzu și 
văzu, îi dete voie și puse la cale să-i gătească de drum merinde 
și tot ce-i trebuia. 

Apoi, Făt-Frumos se duse în grajdurile împărătești unde erau 
cei mai frumoși armăsari din toată împărăţia, ca să-și aleagă 
unul; dar, cum punea mâna și apuca pe câte unul de coadă, îi 
trântea, și astfel toţi caii căzură. În sfârșit, tocmai când era să 
iasă, își mai aruncă ochii o dată prin grajd și, zărind într-un colţ 
un cal răpciugos și bubos și slab, se duce și la dânsul; iar când 
puse mâna pe coada lui, el își întoarse capul și zise: 

— Ce poruncești, stăpâne? Mulţumesc lui Dumnezeu că mi-a 
ajutat să ajung ca să mai puie mâna pe mine un voinic. 

Și înţepenindu-și picioarele, rămase drept ca lumânarea. 
Atunci Făt-Frumos îi spuse ce avea de gând să facă și calul îi 
zise: 

— Ca să ajungi la dorinţa ta, trebuie să ceri de la tată-tău 
paloșul, sulița, arcul, tolba cu săgețile și hainele ce le purta el 
când era flăcău; iar pe mine să mă îngrijești cu însăţi mâna ta 
șase săptămâni și orzul să mi-l dai fiert în lapte. 

Cerând împăratului lucrurile ce-l povăţuise calul, el a chemat 
pre vătaful curţii și i-a dat poruncă ca să-i deschiză toate 
tronurile?2 cu haine spre a-și alege fiul său pe acelea care îi va 
plăcea. Făt-Frumos, după ce răscoli trei zile și trei nopţi, găsi în 
sfârșit, în fundul unui tron vechi, armele și hainele tătâne-său de 
când era flăcău, dar foarte ruginite. Se apucă însuși cu mâna lui 
să le curețe de rugină și, după șase săptămâni, izbuti a face să 
lucească armele ca oglinda. Totodată îngriji și de cal, precum îi 
zisese el. Destulă muncă avu; dar fie, că izbuti. 

Când auzi calul de la Făt-Frumos că hainele și armele sunt 
bine curățate și pregătite, odată se scutură și el, și toate bubele 
și răpciuga căzură de pe dânsul și rămase întocmai cum îl fătase 
mă-sa, un cal gras, trupeș și cu patru aripi; văzându-l Făt- 
Frumos astfel, îi zise: 

— De azi în trei zile plecăm. 

— Să trăiești, stăpâne; sunt gata chiar azi, de poruncești, îi 
răspunse calul. 


22 Tron - ladă, cufăr în care se păstrează hainele. 

A treia zi de dimineaţă, toată curtea și toată împărăţia era 
plină de jale. Făt-Frumos, îmbrăcat ca un viteaz, cu paloșul în 
mână, călare pe calul ce-și alesese, își luă ziua bună de la 
împăratul, de la împărăteasa, de la toţi boierii cei mari și cei 
mici, de la ostași și de la toţi slujitorii curţii, care, cu lacrămile 
în ochi, îl rugau să se lase de a face călătoria aceasta, ca nu care 
cumva să meargă la pieirea capului său; dar el, dând pinteni 
calului, ieși pe poartă ca vântul, și după dânsul carăle cu 
merinde, cu bani și vreo două sute de ostași, pe care-i orânduise 
împăratul ca să-l însoțească. 

După ce trecu afară de împărăţia tatălui său și ajunse în 
pustietate, Făt-Frumos își împărţi toată avuţia pe la ostași și, 
luându-și ziua bună, îi trimise înapoi, oprindu-și pentru dânsul 
merinde numai cât a putut duce calul. Și apucând calea către 
răsărit, s-a dus, s-a dus, s-a dus, trei zile și trei nopţi, până ce 
ajunse la o câmpie întinsă, unde era o mulţime de oase de 
oameni. 

Stând să se odihnească, îi zise calul: 

— Să știi, stăpâne, că aici suntem pe moșia unei Gheonoaie, 
care e atât de rea, încât nimeni nu calcă pe moșia ei, fără să fie 
omorât. A fost și ea femeie ca toate femeile, dar blestemul 
părinţilor pe care nu-i asculta, ci îi tot necăjea, a făcut-o să fie 
Gheonoaie; în clipa aceasta este cu copiii ei, dar mâine, în 
pădurea ce o vezi, o s-o întâlnim venind să te prăpădească; e 
grozavă de mare: dară să nu te sperii, ci să fii gata cu arcul ca 
să o săgetezi, iar paloșul și sulița să le ţii la îndemână, ca să te 
slujești cu dânsele când va fi de trebuinţă. 

Se deteră spre odihnă; dar pândea când unul când altul. 

A doua zi, când se revărsa zorile, ei se pregăteau să treacă 
pădurea. Făt-Frumos înșelă?5 și înfrână calul, și chinga o strânse 
mai mult decât altă dată, și porni; când, auzi o ciocănitură 
groaznică. Atunci calul îi zise: 

— Ţine-te, stăpâne, gata, că iată se apropie Gheonoaia. 

Și când venea ea, nene, dobora copacii: așa de iute mergea; 
iar calul se urcă ca vântul până cam dasupra ei și Făt-Frumos îi 
luă un picior cu săgeata și, când era gata a o lovi cu a doua 
săgeată, strigă ea: 

— Stăi, Făt-Frumos, că nu-ţi fac nimic! 


23 Înșelă - înşeuă. 

Și văzând că nu o crede, îi dete înscris cu sângele său. 

— Să-ţi trăiască calul, Făt-Frumos, îi mai zise ea, ca un 
năzdrăvan ce este, căci de nu era el, te mâncam fript; acum însă 
m-ai mâncat tu pe mine; să știi că până azi nici un muritor n-a 
cutezat să calce hotarele mele până aicea; câţiva nebuni care s- 
au încumes a o face d-abia au ajuns până în câmpia unde ai 
văzut oasele cele multe. 

Se duseră acasă la dânsa, unde Gheonoaia ospătă pe Făt- 
Frumos, și-l omeni ca p-un călător. Dar pe când se aflau la masă 
și se chefuiau, iară Gheonoaia gemea de durere, deodată el îi 
scoase piciorul pe care îl păstra în traistă, i-l puse la loc și 
îndată se vindecă. Gheonoaia, de bucurie, ţinu masă trei zile d-a 
rândul și ruga pe Făt-Frumos să-și aleagă de soţie pe una din 
cele trei fete ce avea, frumoase ca niște zâne; el însă nu voi, ci îi 
spuse curat ce căuta; atunci ea îi zise: 

— Cu calul care îl ai și cu vitejia ta, crez că ai să izbutești. 

După trei zile, se pregătiră de drum și porni. Merse Făt- 
Frumos. Merse și iar merse, cale lungă și mai lungă; dară 
când fu de trecu peste hotarele Gheonoaiei, dete de o 
câmpie frumoasă, pe de o parte cu iarba înflorită, iar pe de 
altă parte pârlită. Atunci, el întrebă pe cal: 

— De ce este iarba pârlită? 

Și calul îi răspunse: 

— Aici suntem pe moșia unei Scorpii, soră cu Gheonoaia; 
de rele ce sunt, nu pot să trăiască la un loc; blestemul 
părinţilor le-a ajuns și d-aia s-au făcut lighioi, așa precum 
le vezi; vrăjmășia lor e groaznică, nevoie de cap, vor să-și 
răpească una de la alta pământ; când Scorpia este necăjită 
rău, varsă foc și smoală; se vede că a avut vro ceartă cu 
soră-sa, și viind s-o gonească de pe tărâmul ei, a pârlit 
iarba pe unde a trecut; ea este mai rea decât soră-sa și are 
trei capete. Să ne odihnim puţin, stăpâne, și mâine dis-de- 
dimineaţă să fim gata. 

A doua zi se pregătiră, ca și când ajunsese la Gheonoaie 
și porniră. Când, auziră un urlet și o vâjietură, cum nu mai 
auziseră ei până atunci. 

— Fii gata, stăpâne, că iată se apropie zgripsoroaica de 
Scorpie. 

Scorpia, cu o falcă în cer și cu alta în pământ și vărsând 
flăcări, se apropia ca vântul de iute; iară calul se urcă 
repede ca săgeata până cam deasupra și se lăsă asupra ei 
cam pe deoparte. Făt-Frumos o săgetă și îi zbură un cap; 
când era să-i mai ia un cap, Scorpia se rugă cu lacrămi ca 
să o ierte, că nu-i face nimic; și, ca să-l încredinţeze, îi dete 
înscris cu sângele ei. Scorpia ospătă pe Făt-Frumos și mai 
și decât Gheonoaia; iară el îi dete și dânsei înapoi capul ce 
i-l luase cu săgeata, carele se lipi îndată cum îl puse la loc, 
și după trei zile plecară mai departe. 

Trecând și peste hotarele Scorpiei, se duseră, se duseră, 
și iară se mai duseră, până ce ajunseră la un câmp numai 
de flori și unde era numai primăvară; fiecare floare era cu 
deosebire de mândră și cu un miros dulce de te îmbăta; 
trăgea un vântișor care abia adia. Aicea stătură ca să se 
odihnească, iară calul îi zise: 

— Trecurăm cum trecurăm până aici, stăpâne; mai avem 
un hop: avem să dăm peste o primejdie mare; și, dacă ne-o 
ajuta Dumnezeu să scăpăm și de dânsa, apoi suntem 
voinici. Mai-nainte de aci este palatul unde locuiește 
Tinerețe fără bătrânețe și viață fără de moarte. Această 
casă este încongiurată cu o pădure deasă și înaltă, unde 
stau toate fiarele cele mai sălbatice din lume; ziua și 
noaptea păzesc cu neadormire și sunt multe foarte; cu 
dânsele nu este chip de a te bate; și ca să trecem prin 
pădure e peste poate; noi însă să ne silim, dac-om putea, 
să sărim pe dasupra. 

După ce se odihniră vreo două zile, se pregătiră iarăși; atunci 
calul, ţinându-și răsuflarea, zise: 

— Stăpâne, strânge chinga cât poţi de mult, și, încălecând, să 
te ţii bine și în scări, și de coama mea; picioarele să le ţii lipite 
pe lângă supţioara mea, ca să nu mă zăticnești?1 în zborul meu. 

Se urcă, făcu probă, și într-un minut fu aproape de pădure. 


24 A zăticni - a stânjeni, a împiedica. 

— Stăpâne, mai zise calul, acum e timpul când se dă de 
mâncare fiarălor pădurii și sunt adunate toate în curte; să 
trecem. 

— Să trecem, răspunse Făt-Frumos, și Dumnezeu să se îndure 
de noi. 

Se urcară în sus și văzură palatul strălucind astfel, de la soare 
te puteai uita, dar la dânsul ba. Trecură pe dasupra pădurii și, 
tocmai când erau să se lase în jos la scara palatului, d-abia, d- 
abia atinse cu piciorul vârful unui copac și dodată toată pădurea 
se puse în mișcare; urlau dobitoacele, de ţi se făcea părul 
măciucă pe cap. Se grăbiră de se lăsară în jos; și de nu era 
doamna palatului afară, dând demâncare puilor ei (căci așa 
numea ea lighioanele din pădure), îi prăpădea negreșit. 

Mai mult de bucurie că au venit, îi scăpă ea; căci nu mai 
văzuse până atunci suflet de om pe la dânsa. Opri pe dobitoace, 
le îmblânzi și le trimise la locul lor. Stăpâna era o zână naltă, 
supțirică și drăgălașă și frumoasă, nevoie mare! Cum o văzu Făt- 
Frumos, rămase încremenit. Dară ea, uitându-se cu milă la 
dânsul, îi zise: 

— Bine ai venit, Făt-Frumos! Ce cauţi pe aici? 

— Căutăm, zise el, Tinerețe fără bătrânețe și viață fără de 
moarte. 

— Dacă căutați ceea ce ziseși, aci este. 

Atunci descălică și intră în palat. Acolo găsi încă două femei, 
una ca alta de tinere; erau surorile cele mai mari. El începu să 
mulțumească zânei pentru că l-a scăpat de primejdie; iară ele, 
de bucurie, gătiră o cină plăcută și numai în vase de aur. Calului 
îi dete drumul să pască pe unde va voi dânsul; pe urmă îi făcură 
cunoscuţi tuturor lighioanelor, de puteau umbla în tihnă prin 
pădure. 

Femeile îl rugară să locuiască de aci înainte cu dânsele, căci 
ziceau că li se urâse, șezând tot singurele; iară el nu aşteptă să-i 
mai zică o dată, ci primi cu toată mulțumirea, ca unul ce aceea 
și căuta. 

Încet, încet, se deprinseră unii cu alţii, își spuse istoria și ce 
păţi până să ajungă la dânsele, și nu după multă vreme se și 
însoţi cu fata cea mai mică. La însoţirea lor, stăpânele casei îi 
deteră voie să meargă prin toate locurile de primprejur, pe unde 
va voi; numai pe o vale, pe care i-o și arătară, îi ziseră să nu 

meargă, căci nu va fi bine de el; și-i și spuseră că acea vale se 
numea Valea Plângerii. 

Petrecu acolo vreme uitată, fără a prinde de veste, fiindcă 
rămăsese tot așa de tânăr, ca și când venise. Trecea prin 
pădure, fără să-l doară măcar capul. Se desfăta în palaturile cele 
aurite, trăia în pace și în liniște cu soţia și cumnatele sale, se 
bucura de frumuseţea florilor și de dulceaţa și curăţenia aerului, 
ca un fericit. leșea adesea la vânătoare; dar, într-o zi, se luă 
după un iepure, dete o săgeată, dete două și nu-l nimeri; 
supărat, alergă după el și dete și cu a treia săgeată, cu care îl și 
nimeri; dară nefericitul, în învălmășeală, nu băgase de seamă 
că, alergând după iepure, trecuse în Valea Plângerii. 

Luând iepurile, se întorcea acasă; când, ce să vezi d-ta? 
deodată îl apucă un dor de tată-său și de mumă-sa. Nu cuteză să 
spuie femeilor măiestre; dară ele îl cunoscură după întristarea și 
neodihna ce vedea într-însul. 

— Ai trecut, nefericitule, în Valea Plângerii! îi ziseră ele, cu 
totul speriate. 

— Am trecut, dragele mele, fără ca să fi voit să fac astă 
neghiobie; și acum mă topesc d-a-n picioarele de dorul părinţilor 
mei, însă și de voi nu mă îndur ca să vă părăsesc. Sunt de mai 
multe zile cu voi și n-am să mă plâng de nici o mâhnire. Mă voi 
duce dară să-mi mai văz o dată părinţii și apoi m-oi întoarce, ca 
să nu mă mai duc niciodată. 

— Nu ne părăsi, iubitule; părinţii tăi nu mai trăiesc de sute de 
ani, și chiar tu, ducându-te, ne temem că nu te vei mai întoarce; 
rămâi cu noi, căci ne zice gândul că vei pieri. 

Toate rugăciunile celor trei femei, precum și ale calului, n-au 
fost în stare să-i potolească dorul părinţilor, care-l usca pe d-a- 
ntregul. În cele mai de pe urmă, calul îi zise: 

— Dacă nu vrei să mă asculţi, stăpâne, orice ţi se va întâmpla, 
să știi că numai tu ești de vină. Am să-ţi spui o vorbă și, dacă vei 
primi tocmeala mea, te duc înapoi. 

— Primesc, zise el cu toată mulțumirea, spune-o! 

— Cum vom ajunge la palatul tatălui tău, să te las jos și eu să 
mă întorc, de vei voi să rămâi măcar un ceas. 

— Așa să fie, zise el. 

Se pregătiră de plecare, se îmbrăţișară cu femeile și, după ce- 
și luară ziua bună unul de la altul, porni, lăsându-le suspinând și 
cu lăcrămile în ochi. Ajunseră în locurile unde era moșia 

Scorpiei; acolo găsiră orașe; pădurile se schimbaseră în câmpii; 
întrebă pre unii și pre alții despre Scorpie și locuinţa ei; dar îi 
răspunseră că bunii lor auziseră de la străbunii lor povestindu- 
se de asemenea fleacuri. 

— Cum se poate una ca asta? le zicea Făt-Frumos, mai 
alaltăieri am trecut pe aici; și spunea tot ce știa. 

Locuitorii râdeau de dânsul, ca de unul ce aiurează sau 
visează deștept, iară el, supărat, plecă înainte, fără a băga de 
seamă că barba și părul îi albise. 

Ajungând la moșia Gheonoaiei, făcu întrebări ca și la moșia 
Scorpiei, și primi asemenea răspunsuri. Nu se putea domiri el: 
cum de în câteva zile s-au schimbat astfel lucrurile? Și iarăși 
supărat, plecă cu barba albă până la brâu, simțind că îi cam 
tremurau picioarele, și ajunse la împărăţia tătâne-său. Aici alţi 
oameni, alte orașe, și cele vechi erau schimbate de nu le mai 
cunoștea. În cele mai de pe urmă, ajunse la palaturile în care se 
născuse. Cum se dete jos, calul îi sărută mâna și îi zise: 

— Rămâi sănătos, stăpâne, că eu mă întorc de unde am 
plecat. Dacă poftești să mergi și d-ta, încalecă îndată și aidem! 

— Du-te sănătos, că și eu nădăjduiesc să mă întorc peste 
curând. 

Calul plecă ca săgeata de iute. 

Văzând palaturile dărămate și cu buruieni crescute pe 
dânsele, ofta și, cu lacrămi în ochi, căta să-și aducă aminte cât 
erau odată de luminate aste palaturi și cum și-a petrecut 
copilăria în ele; ocoli de vreo două-trei ori, cercetând fiecare 
cămară, fiecare colţuleț ce-i aducea aminte cele trecute; grajdul 
în care găsise calul; se pogorî apoi în pivniţă, gârliciul?5 căreia 
se astupase de dărămăturile căzute. 

Căutând într-o parte și în alta, cu barba albă până la genuchi, 
ridicându-și pleoapele ochilor cu mâinile și abia umblând, nu 
găsi decât un tron odorogit; îl deschise, dară în el nimic nu găsi: 
ridică capacul chichiţei, și un glas slăbănogit îi zise: 

— Bine ai venit, că de mai întârziai, și eu mă prăpădeam. 

O palmă îi trase Moartea lui, care se uscase de se făcuse 
cârlig în chichiţă, și căzu mort, și îndată se și făcu țărână. 

Iar eu încălecai p-o șea și vă spusei dumneavoastră așa. 


25 Gârlici - intrare strâmtă într-o pivniţă. 

CRÂNCU, VÂNĂTORUL 
CODRULUI 


Zice că a fost odată un om și când era să moară, chemă 
pe cei trei fii ai săi la pat și le zise: 

— Dragii mei copii, dacă voi muri eu, voi să-mi faceţi la 
mormânt un foc de nouăzeci și nouă de cară de lemne și 
din nouăzeci și nouă cară de paie. 

Și după ce a murit bătrânul au adunat nouăzeci și nouă 
de cară de paie și nouăzeci și nouă cară de lemne. Într-o zi, 
pe înserate, erau toate aci, dar când dau să le aprindă - 
pace! Lemnușele erau jilave, iască n-aveau să scapere, iar 
la casele din apropiere nu vedeau nici fum, necum foc. Se 
uitară feciorii din toate părţile, doar vor vedea undeva o 
zare de foc, dar nicăiri nu văd numai într-un vârf de munte. 

— Ei - zice cel mai mic - voi staţi aici că eu merg după 
foc, colo în munte, unde se vede zarea. 

Feciorul acesta era Crâncu, vânătorul codrului. 

Și pornește și merge, merge, până se întâlnește cu 
Decuseară. 

— Bună seara, vere! zise Crâncu. 

— Bună să-ţi fie inima - răspunse Decuseară - dar de 
unde și până unde? 

— Viu de la mormântul tatii, răspunse Crâncu; și merg în 
munte, că văzui o zare de foc, să cer de acolo oleacă de foc 
să aprind la mormântul tatii. 

— Şi când vrei să aprinzi focul la mormântul tătâne-tău? 
întrebă Decuseară. 

— Chiar astăzi, răspunse Crâncu. 

— Că azi nu poţi! 

— De ce? 

— Că eu sunt Decuseară. 

— Așa? Atunci stai numai locului și se puse Crâncu și 
legă pe Decuseară cu mâinile la spate și apoi cu spatele de 
un lemn. 

— Aici să-mi stai, până te voi dezlega eu! 

Apoi Crâncu merse mai departe. Și se duse, se tot duse 
până se întâlni cu Miez-de-noapte. Cu acesta făcu chiar ca 
și cu Decuseară, apoi mergând mai departe ajunse la De- 
cătră-ziuă adecă se întâlniră. Cu acesta făcu ca și cu cei 
doi. Apoi merse până lângă foc. Acolo erau șapte uriași și 
dormeau în jurul focului și o căldare mare plină cu apă era 
la foc. El luă un tăciune de foc și dă să plece, dar iară i se 
pare c-ar fi păcat să facă pomenire după tatăl său cu foc de 
furat, deci merge îndărăt și zice cătră uriași: 

— N-ai face bine să-mi Împrumutați o scânteie de foc? 

— Ba bucuros, dacă vei ridica căldarea aceasta de pe foc 
și o vei pune iar la locul ei. 

Şi luă feciorul căldarea de o parte și o puse iară la foc. 

Acum, ziseră uriașii: 

— Noi îți dăm foc, dacă vei fura fetele lui Verde-împărat 
pe seama noastră, că noi am cercat, dar numai în zadar. 

— Haideţi cu mine, zise feciorul. 

Și merseră toţi până la curțile lui Verde-împărat, apoi el 
zise cătră uriași: 

— Numai pe horn putem scoate fetele, drept aceea, eu 
merg înainte și voi câte unul după mine. 

Și intră Crâncu înainte prin horn la vale, iar după el un 
uriaș, atunci Crâncu îi taie capul de-i căzu capul pe horn la 
vale, iar trupul pe coperișul curților de jos. Tot așa făcu cu 
toţi șapte uriașii, apoi intră în chilii la fete și le sărută pe 
toate pe obraz, cum erau adormite, iar de la cea mai mică 
luă și inelul. 

După aceea se duse la foc și luă un tăciune, apoi merse 
pe la De-cătră-ziuă și-l dezlegă, de acolo pe la Miez-de- 
noapte și pe la Decuseară și, și pe ei i-a dezlegat, apoi a 

mers la fraţii lui, acolo la mormântul tatălui său și făcură 
focul cel mare, care și arse după pofta lui. 

— Vai, că mult ai șezut! ziseră fraţii lui. 

— Mult și nici prea, că voi de mergeaţi, cine știe, poate 
că nici acum nu eraţi aici! 

Ei avură trei surori, fete mari de măritat, și le dădură 
după cine le ceru mai întâi: pe cea mai mare după un 
vultur, pe cea mijlocie după un hărău (uliu) și pe a treia 
după un lup, dar aceste trei dobitoace erau năzdrăvane. 

Împăratul Verde, la care omorâse feciorul uriașii, după 
ce le văzu dimineaţa capetele înlăuntru, iar trupurile cât 
de bivol afară, de bucurie porunci ca în împărăţia lui să fie 
toate cârciumile în cinste, tot omul care-și va spune 
povestea să mănânce și să bea fără plată. 

Cârciumile erau toate pline de oameni, unii beau vin, 
alții vinars și mâncau la mâncări scumpe și-și povesteau 
păţaniile. 

Crâncu, vânătorul codrului, încă merse într-o cârciumă 
și mâncă și beu, apoi le spuse toată povestea, câtă vi-o 
spusei și eu d-voastră. 

Când povestea Crâncu despre umblările lui pe la curţile 
lui Verde-împărat, fraţi-l trăgeau de suman să nu minţă așa 
de tare. lar el zise: 

— Când am omorât pe cei șapte zmei, am luat inelul de 
la fata cea mică a împăratului, iacă-l pe degetul cel mic. 

Iar cârciumarul a trimes carte la împăratul, cum că un 
fecior cu numele Crâncu se laudă că el ar fi omorât pe 
zmei și că ar fi luat chiar și inelul celei mai mici dintre 
fetele împăratului. 

Și împăratul trimise  numaidecât porunci mari 
împărătești ca adică Crâncu să meargă la el și să spună 
întâmplarea din fir în păr, cum și ce fel s-a întâmplat cu 
uriașii? 

Și merse Crâncu la Verde-împărat împreună cu fraţii lui 
și spuse împăratului din fir în păr toată întâmplarea. 

Atunci împăratul zise: 

— Voi trei voinici, cari ați împlinit cea din urmă poftă a 
bătrânului vostru tată, voi sunteţi vrednici să luaţi fetele 
mele de muieri. 

Și se însurară feciorii toţi trei și luară trei surori, pe 
fetele împăratului, iar Crâncu chiar pe fata cea mai mică, 
care era cea mai frumoasă. 

Mergând astfel cătră casă, cei doi fraţi cu muierile lor 
mai înainte, iar Crâncu mai îndărăt cu muierea sa, iată le 
iese în cale jupânul Pogan, un zmeu cu mult mai mare 
decât un om pământean și răpește, adică fură muierea lui 
Crâncu și pe el îl omoară. Câtă vreme va fi stat el acolo 
mort nu se știe, destul că într-un târziu vine pe acolo 
cumnatul său, care ţinea pe sora lui cea mai mare, 
Vulturul, și cum vine, deloc îl cunoaște și aduce apă vie de- 
l învie și apă tare de-l întărește, bagă în el puterea de la 
trei bivoli, apoi zboară de la cumnatul său. 

Cei doi fraţi nu știau nimic de necazul lui, că erau mult 
mai înainte. Deci el se luă, merse și merse multă lume 
împărăție, ca Dumnezeu să ne ţie, merse până dete de o 
căsuţă mică în mijlocul unei păduri. Acolo ședea soru-sa 
cea mai mare, care era măritată cu Vultur. 

— Bună ziua, soră! 

— Sănătate bună, frate, dar ce cauţi pe aici, că pe aici 
om pământean n-am văzut de când sunt aici?! 

— Oh, soră dragă, nu umblu de gras și de buiac?6, ci de 
necaz; iată jupânul Pogan îmi fură nevasta văzând cu ochii, 
nu mă știi tu îndrepta unde șade? 

— Nu zău, eu, dar stai până vine bărbatu-meu acasă, că 
tot de la o fântână cară apă cu Poganul și tot cam într-o 
vreme el le va ști îndrepta. 

Nici n-avu să aștepte mult; veni Vulturul de la fântână cu 
două fedeleșe mari pline de apă, iar când a fost în tindă, se 
făcu un fecior zdravăn și frumos, să te fi tot uitat la el. 

— Bună ziua, cumnate! 

— Fii sănătos, cumnate! 


26 Buiac - zburdalnic, nebunatic. 

— Ce vânturi te poartă pe aici, prin ţara noastră? 

— Oh, cumnate, mi s-a întâmplat o pagubă foarte mare. 
Mergând cu nevasta de mână de la socrii, mi-a ieșit 
jupânul Pogan în cale și mi-a furat-o ziua la amiazi; acum 
am venit să mă îndrepţi unde şade, să-mi iau nevasta de la 
el. 

— Bucuros, cumnate, bucuros îţi arăt unde șade, dar nici 
n-ai lipsă să mergi până la el, că pare-mi-se o văzui venind 
la fântână după apă, hai să ţi-o arăt. 

Și merse Crâncu cu cumnatul său până aproape de 
fântână, unde în adevăr întâlniră nevasta și-o duse Crâncu 
cu sine cătră casă. 

Dar jupânul Pogan avea un cal năzdrăvan care îi da de 
știre când i se întâmpla ceva daună. Așa fu și atunci; calul 
începu a râncheza de gândeai că lupii îl mâncau. Și iese 
jupânul Pogan afară din curţi și merge la grajd: 

— Dar ce cânii să te mănânce îţi este? Nu mai poţi de 
foame, ori te coace setea, ori ce te-a apucat? 

— Nu mă sudui, stăpâne - zice calul - că eu nu sunt de 
vină; nu rânchez nici de foame, nici de sete, dar Crâncu, 
vânătorul codrilor, a prins pe stăpâna și merge cu ea. 

— Cum dracul? 

— Așa cum îţi spusei, stăpâne! 

— Putem sta până voi mânca un ţipău?” de pâne și voi 
bea un cop de vin și voi dormi un somn? 

— Putem și mai mult! 

Și se puse jupânul Pogan și se ospătă bine, mâncă și beu 
boierește, apoi dormi una popește și numai după aceea 
încălecă calul și merse după Crâncu, vânătorul codrilor, 
dar în câteva minute și fu ajuns și omorât, iar muierea i-o 
luă din nou. 

Dumnezeu știe câtă vreme o fi stat el mort, destul că 
odată nimerește pe acolo cumnatul său Hărăul și-l 
cunoaște; și dacă-l cunoaște se pleacă la el cu apă vie și cu 
apă tare, din apa cea vie toarnă câţiva picuri și-l învie, iar 


27 Tipău - pâine mică. 
77 


cu apa cea tare-l întărește, îi dă putere, câtă au șase bivoli, 
apoi zboară de acolo. 

După aceea se scoală Crâncu, vânătorul codrilor, 
frecându-se la ochi și vede că iar e fără nevastă. 

Du-te Crâncule iar în lume după ea. 

Mergând așa nimerește la o căsuţă la poalele unui 
munte, era numai aceea singură, iar înlăuntru află pe soru- 
sa cea mijlocie, ce era măritată după Hărău. 

— Bună ziua, soră! 

— Să fii sănătos, frate! dar ce cauţi pe aici pe unde 
numai eu sunt om pământean? 

— Oh, draga mea soră; uită-te cum am păţit cu jupânul 
Pogan, care-mi fură nevasta ziua la amiazi, iar pe mine mă 
lăsă dormind; acum aș merge la el, dar nu știu unde șade, 
să merg să mi-o iau și să o duc acasă; de aceea venii să te 
întreb pe tine, nu cumva știi tu unde șade? 

— Nu zău eu, frate, dară stai până vine cumnatul tău de 
la fântână, că-i dus după apă și îndată vine; el poate că te 
va ști îndrepta. 

Nici nu trecu mult și numai văzură Hărăul (uliul) venind 
cu două fedeleșe pline cu apă, iar când fu dinaintea casei 
se făcu un drag de fecior, de-ţi era mai mare dragul de el. 

— Bună vremea, cumnate! 

— Bună să-ţi fie inima, da cum mai trăieşti? 

— Bine, dară pe tine ce vremi grele te poartă pe aici? 

— Oh, Doamne! cumnate, am dat de un necaz! Mergând 
cu nevasta de la socrii cătră casă, îmi ieși în cale jupânul 
Pogan și-mi luă nevasta, iar pe mine mă adormi. O dată am 
scos-o de la el cu ajutorul cumnatului meu Vultur, dar 
acum, mergând cu ea cătră casă, el iar m-a adormit și mi-a 
luat muierea și-a dus-o cu el; acum o tot caut, dar în zadar, 
nu știu în ce parte șade, de aceea am venit până la tine să 
te rog, de cumva știi unde șade, să-mi spui, să merg după 
ea. 

— Nu trebuie să mergi chiar până la curţile lui, că pare- 
mi-se o văzui mergând după apă, vino să ţi-o arăt, apoi 

grija ta e, cum vei merge! 

Așa și fu; nevasta era la fântână și-o luă Crâncu, 
vânătorul codrilor, și du-te! Dar calul iar spune lui jupân 
Pogan că-i fuge nevasta și cela-i zice: 

— Pot mânca două pâini și bea două copuri de vin și 
dormi două ceasuri? 

— Poţi, zise calul. 

Și mâncă jupânul Pogan două pâini și beu două copuri 
de vin și dormi ca două ceasuri, apoi încălecă și într-o 
minută îi ajunge și pe Crâncu îl omoară, iar cu nevasta 
pleacă spre curţile lui. 

Dumnezeu știe cât a zăcut el acolo în drum, destul că 
odată nimerește pe acolo un lup, era chiar cumnatu-său, 
care ţinea pe sora cea mai mică. Şi se uită Lupul bine la el 
Și zise: 

— O, Doamne, acesta e cumnatul meu Crâncu, vânătorul 
codrilor; l-a omorât hoţul de căpcân, jupânul Pogan! O să-l 
înviu, sărmanul! 

Apoi se luă Lupul și aduse apă vie și apă tare; cu apa cea 
vie mi-l învie, iar cu apa cea tare mi-l întări, îi dădu putere 
câtă este în nouă bivoli. Apoi se duse Lupul. 

După aceea se scormoni și Crâncu, vânătorul. 

— Doamne, ce greu am mai dormit! 

El credea că numai adormise, apoi se uită după nevastă, 
adecă ea - ca peri în palmă! 

Apucă-te Crâncule iar și-ţi caută nevasta, ori te du acasă 
fără ea, de râsul satului! Şi merse Crâncu și merse, se duse 
multă cale și nu dădu nici de o casă, nici de un dobitoc 
baremi. Într-un târziu vede o casă lângă o pădure; nici să-i 
fi dat cât bine e în lume nu i-ar fi părut mai bine, decât 
când văzu căsuţa aceea, că era și supărat si obosit, dar era 
și lipit de foame și gătase merindele. Adecă în casă ședea 
sora lui cea mai mică, care era măritată după Lup. 

— Bună ziua, soră dragă! 

— Să trăiești cu bine, fratele meu, dar tu ce cauţi aici, 
pentru Dumnezeu? 

— Nu mă întreba mult, soră dragă, ci mai bine pune-mi 
ceva de mâncare, că apoi îţi spun eu toate, dar acum nu te 
văd de foame. 

Şi-i puse soru-sa de mâncă. Apoi începu: 

— Soră dragă, am dat de un mare năcaz; m-am însurat și 
când mergeam cu nevasta la noi acasă, iată că-mi iese în 
cale jupânul Pogan și mă adormi, și-mi fură muierea. După 
ce mă trezii din somn, umblai până dădui de cumnatul 
Vultur, acela iar mi-o dete în mâini, dar Poganul mă ajunse 
pe cale și mă adormi și-mi luă nevasta a doua oară. Dacă 
mă trezii din somn mi-o mai puse o dată în mână cumnatul 
meu Hărăul, dar iar mi-o fură hoţul de Pogan; acum, bine 
că dădui de tine, doară știi unde şade, să mă îndrepţi la el, 
să-mi iau muierea, ca să știu că chiar capul mi-l pun, tot nu 
mă las, până n-o aflu la el acasă, că sunt foarte tare 
înverșunat. 

— Nu știu, zău eu, dragul meu frate, dar acum trebuie să 
vină de la fântână Lupul, cumnatul tău, el de știe de bună 
samă te va învăţa ce să faci. 

Nici nu statură mult și veni Lupul de la fântână cu două 
fedeleșe mari de apă după cap. Când fu dinaintea ușii se 
făcu un fecior frumos, de numai ca el doară, dar altcum nu 
mai puteai vedea. 

— Bună ziua, cumnate! 

— Să dea Dumnezeu bine. 

— Dar ce vânt te poartă aici, pe la noi, cumnate? 

— Bune vânturi și nu prea, că uite cum și uite cum mi s-a 
întâmplat cu muierea, adecă cu jupânul Pogan; acum vin la 
tine să mă îndrepţi baremi unde şade, că, drept spunându- 
ţi, eu nu știu păși niciun pas în ţara voastră, nu cunosc 
niciun colnic, nicio potecă. 

— De mers - zise Lupul - n-ar fi mare lucru, că îndată 
putem merge chiar la el acasă și să-i luăm chiar și 
muierea, dar departe tot nu o vei duce. De trei ori ţi-a luat- 
o până acum muierea, și în tot rândul te-a și omorât, noi te- 
am înviat, cumnaţii tăi, și te-am mai întărit; întâi te învia 

Vulturul, după aceea Hărăul și acum eu. Tu ar trebui să-ți 
însemni (câștigi cu orice preţ) un cal mai năzdrăvan decât 
al lui jupân Pogan, apoi să furi muierea și s-o pui pe cal 
lângă tine, ca jupân Pogan să nu te ajungă cu calul lui. 

— De unde să-mi însemn eu cal mai năzdrăvan ca al lui? 

— Hm, de unde? În fundul iadului se află o babă ce se 
chiamă Vâjbabă, aceea are caii cei mai năzdrăvani. Mergi 
și slujește la ea un an - pe acolo e anul numai de trei zile - 
și capeti un cal; tu îţi vei alege calul care-l vei vedea mai 
rău, numai cu pielea pe oase, apoi să vii cu el încoace. 
Când te va ajunge vreun necaz, gândește-te numai la unul 
din cumnațţii tăi. 

Se puse bietul Crâncu pe cale și nu se opri până în 
fundul iadului, la Vâjbaba, unde ajunse chiar cu seara 
odată. 

— Bună seara, mătușe! 

— Să trăiești voinice! Dar de unde și până unde? 

— De departe, mătușe, chiar din lumea albă, sunt un biet 
fecior sărac, am venit, doar mă vei băga slugă pe un an. 

— Că te bag - zise ea - dar bine să ai grije, de nu-mi vei 
sluji pe plăcere, vezi parii cei nouăzeci și nouă? Toţi sunt 
plini cu capete de om, în parul al sutelea va merge al tău; 
de mă vei sluji însă omenește, atunci îţi dau în tot anul câte 
un cal, care ţi-l vei alege tu din stava mea. 

— Şi ce lucru voi avea? întrebă feciorul. 

— Oh - zise baba - ziua vei dormi, iar noaptea vei griji de 
o iapă ce am; dar să grijești când va răsări soarele să fii 
aici cu ea, că eu cu lapte de la iapa aceea îmi fac cafeiul, 
iar de nu voi avea grije de ea, de s-ar întâmpla să fugă 
acasă la mânz, atunci mânzul o suge și eu neavând cu ce- 
mi face cafeiul, te voi mânca pe tine, iar capul ţi-l voi pune 
pe lângă cele nouăzeci și nouă și se împlinește suta; 
pricepuși? 

— Pricepui. 

— Şi te legi? 

— Mă leg! 

— Te mai întreb o dată: din bună voie te bagi la mine 
slugă, și vei face tot ce zic? 

— Din bună voie mă fac slugă și voi face tot ce zici! 

— Bine! 

Invoirea fu făcută. Baba intră în căsuță unde avea o fată 
şi-i zice: 

— Bagă bine de seamă, să poți scăpa, că de nu, mâine 
mâncăm pe dracul, vezi că suntem hămesite de foame și nu 
căpătăm un om plinut, acesta ar fi numai bun. 

— Lasă numai pe mine - zise fata - bine că l-au adus 
păcatele lui aci, că o să trăim o ţâră și bine cu carnea lui; și 
se dete peste cap și se făcu iapă. 

Îndată ce se înseră, se sui Crâncu vânătorul codrilor pe 
ea și hi, la câmp! El nu se cobori de pe ea cât fu noptița de 
mare. Dar de cătră ziuă îl prinse un somn greu și adormi; 
atunci iapa-l puse frumușel călare pe un mușuroi și se cam 
mai duse. 

Când se deșteptă, se mai făcea ziuă. Și începe a plânge. 

— Vai de mine și de mine, că-mi pune baba capul în par! 

— Nu te teme - zice un Hărău mare, era cumnatul său - 
nu te teme; iapa ta nu e iapă, e zmeoaică, fata babii, și 
vrea să-ţi pună capul în par, ci nu te teme; acum s-a făcut o 
cioară și zboară chiar pe sub nori, ci merg eu după ea; 
când o vei vedea aproape de tine. Tu să dai cu căpăstrul în 
ea și să zici: „Hi! iapa babii cu un mânz după tine”. 

Și zbură Hărăul până în înaltul cerului și acolo află pe 
iapa babei în formă de cioară și mi ţi-o ciocăni și mi ţi-o 
flocăi, de gândeai că nu-i mai rămân pene și mi ţi-o aduse 
în jos. Când fu aproape de fecior, el dete cu căpăstrul în ea 
și zice: „Hi iapa babii cu un mânz după tine!” Și în clipita 
aceea se făcu și merse acasă. 

— Bună dimineaţa, mătușe! dar pare-ţi bine că-ți aduc 
iapa? 

— Păi e ca și când mi-ai trage un rug pe spate! 

Apoi dete feciorului de mâncare și-i spuse să meargă să 
se culce. Și se culcă feciorul fără pic de grijă și adormi ca 

omul obosit, iar baba o luă pe fată de trei parale și-o bătu, 
și-o bătu până toată o învineţi, de ce s-a lăsat de a păscut-o 
sluga toată noaptea. În deșert îi spunea fata tot ce ştia, că 
ea nu voi să creadă. 

După ce înseră, merse iar la câmp. Și nu se cobori de pe 
spatele iepei toată noaptiţa, dar colo de cătră dimineaţă, în 
zori de zi, îl lovi un somn nemaipomenit și cum închise 
ochii, îndată se trezi călare pe un mușuroi, iar iapa ca în 
palmă! 

Începe a se văita, începe a plânge, dar iapa nu-i și pace. 
Atunci îi iese în cale un Vultur mare, era cumnatul său. 

— Dar ce te vaiti, cumnate? 

— Dar cum să nu mă vait, că uite cum am umblat și uite 
cum? 

— Nu te supăra nimic; ea s-a făcut un miel sub o oaie, 
vezi colo în muntele cela, eu merg și iau mielul de sub oaie 
și-l aduc aici lângă tine; când îl voi slobozi jos, tu să dai cu 
căpăstrul în el și să zici: „Hi! iapa babii cu doi mânzi după 
tine!” 

În câteva minute era aici Vulturul cu un miel în gheară 
și-l slobozi lângă Crincu iar acesta îi dete una cu căpăstrul 
și zice: „Hi! iapa babii cu doi mânzi după tine!” Şi îndată fu 
făcută iapă și Crâncu, vânătorul codrilor, se urcă pe ea și 
hai acasă. 

— Bună dimineaţa, mătușe; dar pare-ţi bine că-ţi aduc 
iapa acasă? 

— Pare, ca și când mi-ai trage un rug pe spate! 

După ce mâncă bine, Crâncu se culcă și dormi, iar baba 
se duse la fată și o bătu, și o bătu de gândeai că o 
prăpădește cu bătaia. 

— Dar lasă-mă, mamă, că miel sub o oaie m-am făcut și 
ș-acolo m-a aflat, dar la noapte tot trebuie să scap; vin 
acasă și mă fac un ghem, tu mă pune sub covată în tindă și 
apoi să șezi pe covată. 

Seara iar merse Crâncu la iapă. Nici nu trecu bine de 
miezul nopţii și începe feciorul a cucui (moţăi) și numai să 

trezește călare pe un mușuroi cu căpăstrul în mână, 
supărat, necăjit, plângea ca un copil; acum când își mai 
împlinise anul, acum să-și pună capul. 

Dar atunci i se ivi Lupul, cumnatul său, și-i zise: 

— Nu te supăra nimic, cumnate, că va fi cum va vrea 
Dumnezeu; hai la baba acasă, că iapa s-a făcut un ghem 
sub covată în tindă, iar baba șade călare pe covată. Eu voi 
intra în staulul oilor și al caprelor și mi-oi face isprăvile 
mele, baba va auzi oile zvârcolindu-se și caprele zbierând 
și va ieși să vadă ce e? Atunci tu intră fără frică în tindă, ia 
ghemul de sub covată și mergi cu el în drum și-l trântește 
jos și zi: „Hi! iapa babii cu trei mânzi după tine!” 

Așa și făcură, merseră la baba acasă; Lupul intră în 
statul și prinse numai o capră, dar aceea așa larmă făcu, 
încât trebui să iasă baba până afară să vadă ce e? Într- 
aceea feciorul se furișă iute în tindă, luă ghemul de sub 
covată și fugi cu el în drum, unde oprindu-se dete cu el de 
pământ și zise: „Hi! iapa babii cu trei mânzi după tine!” Şi 
numai văzu că ghemul se face iapă și intră în curte. 

— Bună dimineaţa, mătușe! Dar pare-ţi bine că mă vezi? 

— Dar cum să nu! - nu se putu însă destul mira, că de 
unde are iapa, că ea știa că-i sub covată. 

— Noa, mătușe, slujitu-te-am cum se cuvine? 

— Slujit; mergi acum în grajd și-ţi alege un cal care vei 
voi și apoi te du în știrea lui Dumnezeu. 

Și intră Crâncu în grajd și se uită peste toţi caii. Iar în 
fundul grajdului era o gloabă de cal roșu, dar numai pielea 
pe oase de gras; de o poștă-i vedeai coastele. Pe acela și-l 
alese feciorul. In zadar zicea Vâjbaba, că: nici de rușine nu- 
l] lasă să plece de la ea cu calul cel mai rău, că el nu voi să 
primească decât numai pe acela. Noa, zise baba, după ce 
văzu că nu învinge cu el: 

— De-ai ales din mintea ta, bună minte ai, iar de te-a 
învăţat cineva, îi poţi mulțămi, că bine te-a învăţat! 

Și se luă Crâncu până ieși de la baba, apoi după cea 
ajuns într-o pădure a zis calul: 

— Stăpâne, fă un foc mare, ca să se adune jar mult, să 
mă satur odată, apoi să vezi ce cal ţi-ai ales. 

Și făcu feciorul un foc mare, mare, din vreo treizeci de 
stejari de cei mari și după ce trecu focul tot, apoi vântură 
spuza cu pălăria de pe jar și aduse calul aici să mănânce; și 
mâncă și mâncă până mâncă tot jarul, apoi se scutură o 
dată de-i săriră toate floacele de pe el și rămase ca uns cu 
unt de frumos. 

— Acum sui, domnul meu, pe mine și-mi spune cum să te 
duc, ca vântul ori ca gândul? 

— Să mă duci ca gândul! 

Și într-o clipă au fost la curţile lui jupan Pogan, ale 
zmeului. 

Aci aflară pe nevasta, care chiar venea cu vasele pline 
de apă, dar nu mai pierdură pic de vreme, ci o puse pe cal 
și du-te copile! 

Armăsarul zmeului din grajd atunci râncheză o dată 
încât toate ferestrile curților se sparseră și ieși zmeul afară 
mânios să vadă ce-i. 

— Dar ce cânii ai iar, foame-ţi-e? sete-ţi-e? știu că 
Crâncu, vânătorul codrilor, n-a mai înviat să vină după 
nevastă? 

— Ba chiar a înviat și-a dus-o mai înainte. 

— Ce gândești: pot mânca trei pâini, pot bea trei cupe de 
vin și dormi ca trei ceasuri, apoi să plec după el? 

— Poţi pe dracul, că acum Crâncu e călare pe frate-meu 
cel mai mic, care are de trei ori mai mare putere decât 
mine. 

— Să mergem dar! 

Şi se luară, ca vântul tot pe sub nori în urma Crâncului, 
dar nu era modru? de a-l ajunge. Când zări oleacă calul 
zmeului pe al Crâncului, zise în limba lor: 

— Frate, frate, mai înceată-ţi pașii că de nu plesnesc. 

Iar calul Crâncului a zis, vezi bine, în limba cailor, de 
nici zmeul nu pricepu: 


23 Modru - Mod, chip, fel; mijloc, putinţă, posibilitate. 

— Bucuros îmi mai domolesc pașii, dacă vei arunca o 
dată în sus pe zmeul în slava cerului, apoi să faci cu el zup 
în fundul pământului, ca nici de nume să nu-i auzim. 

Și calul zmeului așa făcu; aruncă o dată pe zmeu în slava 
cerului, apoi făcu cu el zup! în fundul pământului, de tot 
mii de bucățele se făcu. Acum aşteptă calul Crâncului pe al 
zmeului și merseră împreună până acasă la fraţii 
Crâncului. Aceia erau bătrâni și plini de copii, dar Crâncu, 
prin câte trecuse și tot era voinic și frumos, de gândeai că 
niciun gând nu l-a mâncat în viaţă. Dar Crâncu aci puţin a 
stat, căci i-a venit veste că socru-său trage să moară și-l 
chiamă să ia el stăpânirea. S-a și dus, și a rămas împărat în 
locul socru-său, și a stăpânit cu dreptate și cu înţelepciune; 
acum însă nu mai trăiește, a murit deodată cu dreptatea; 
Dumnezeu să-i ierte pe amândoi! 


Iar eu mă sui pe un cui 
Să nu vi-o mai spui. 


Auzită și scrisă în Sâncel. 


IOAN POP-RETEGANUL, 
Povești ardelenești culese din gura poporului, 
partea a III-a, Brașov, 1888, p. 42-55. 

CEI DOI BĂIEŢI PĂRĂSIȚI 


Era un om, căruia i-a fost murit femeia cea dintâi, și i-au 
rămas de la dânsa un băiat și o copilă; dară pentru că era 
încă tânăr, s-a însurat de-a doua oară și și-a luat o muiere, 
pe care o iubea foarte. Această maștie ţinea foarte rău pe 
băieţii cei rămași de maică și îmbia totuna pe bărbatu-său, 
ca să-i alunge de-acasă sau să-i piardă cumva, pentru că 
nu-i putea suferi în ochi. Bărbatu-său însă nu vrea, pentru 
că-i era fii drepţi din sângele său. Dară muierea tot nu 
înceta să-i roadă urechile ca să-i prăpădească, că de nu i-a 
pierde, ea l-a lăsa și n-a mai ședea cu dânsul. El o avea 
foarte dragă, ca ochii din cap, și pentru ca să nu-l lase, i-a 
făgăduit că i-a intra în voie. Dară ce să facă cu dânșii, că 
de omorât, nu cuteza să-i omoare? Deci au început a se 
sfătui amândoi în ce fel să-i prăpădească și să se coroată 
de dânșii. După multe sfaturi s-au învoit la aceasta ca să-i 
ducă afund în pădure și să-i lase acolo și, neputând ei 
nimeri mai mult acasă, se vor curăţi așa de dânșii. Cum s- 
au sfătuit, așa au și făcut! 

Într-o zi s-a sculat omul acela des-dimineaţă și a poruncit 
femeii să facă merinde, pentru că are să meargă cu băieţii 
la pădure după lemne. Femeia le-a făcut merinde și le-a 
pus într-o traistă, cât să aibă de ajuns pe ziua aceea. Când 
să se pornească, a spus copiilor ca să vie cu dânsul ca să-i 
ajute a strânge lemne. Dară ei nu voiau să meargă 
nicidecât, pentru că copila, ca mai mărișoară, avea un 
presimţ rău și îmbiase și pe frate-său să nu se ducă; dară 
înfricoșându-i maștia, că va fi vai de dânșii acasă de n-or 
merge, n-au avut ce să facă și s-au pornit și ei. Când însă la 
dus, a apucat copila, pe nevăzute, o mână de cenușă de pe 

vatră și s-a luat după aceea cătinel după dânșii. Cum au 
ajuns în pădure, a și început copila a presura cenușă pe 
urma sa, tot ici-colea, ca să poată cunoaște drumul pe 
unde au mers. Mergând ei așa până hăt afund în pădure, 
au stătut puţin de-au făcut foc și au mâncat. Ce să facă 
amu tată-său ca să se șteargă de dinaintea lor și să-i lase 
singuri aici? A chitit amu cât a chitit și pe urmă le-a zis: 

— Dragii mei! rămâneţi voi aici și mă așteptați, că eu m- 
oi duce, ia, mai încolo în pădure și-oi face lemne și după 
aceea om merge iarăși acasă. 

Copiii nu prea vroiau să rămâie, zicând că el s-a 
îndepărta poate prea tare, și că ei se tem singuri aici, dară 
să meargă și ei cu dânsul! Bietului om i se rumpea inima 
după copii, dară n-avea încotro, că nevastă-sa îi spusese 
acasă, că de i-a aduce îndărăt, apoi să știe că ea l-a părăsi 
de bunăseamă; și de aceea a sfătuit tot cu binele pe copii 
ca să rămâie acolo, că el a veni îndată și apoi or merge 
acasă. Bieţii copii n-au avut ce face și au rămas acolo 
singuri, iar tata lor a luat securea cu sine și s-a dus într-o 
parte în pădure până ce s-a pierdut din ochii lor. Aici a 
legat două lemne de un copac și când bătea vântul, se 
loveau lemnele unul de altul și tot făceau cioc! cioc! așa 
încât îţi părea că taie acolo cineva lemne. Copiii, auzind 
bontănitura și ciocănitura aceasta, credeau într-adevăr că 
acolo se află tata lor făcând lemne. Ei dară au așteptat și- 
au așteptat ca să înceteze a face lemne și să vie la dânșii 
ca să meargă acasă, dară bontănitura nu înceta, nici tata 
lor nu se arăta. 

Ce să facă ei acuma, că-i mai prindea noaptea în pădure? 
S-au luat și s-au dus cătinel după vuietul acela de 
ciocănitură. Cum au ajuns aici și au zărit lemnele acelea 
legate de copac și bontănind, s-au speriat și au cunoscut că 
tata lor i-a înșelat numai și i-a și lăsat aici singuri în pădure 
în pradă fiarelor! Ce să știe ei a face? Au început a plânge 
și a se văieta și s-au întors, tremurând de frică, iarăși la 
acel loc unde i-a fost lăsat tata lor. De aici s-au luat 

amândoi pe urma cea de cenușă îndărăpt, tot dă, dă, dă, 
tot dă, dă, dă, până ce-au ajuns într-o vreme de noapte 
acasă. 

Aici a fost făcut maștia lor fel de fel de bucate alese, tot 
plăcinte și scoverze, și s-au fost pus amândoi la masă și au 
ospătat. Când la urmă le-au rămas vro câţiva cârmoji. 
Atuncea zise femeia către bărbatu-său: 

— Ia de-ar fi acuma copiii acasă, ar mânca și ei acești 
cârmoji și n-ar mai rămâne! 

Dară copiii, care veniseră până atuncea acasă, se 
temeau să intre deodată în casă și de aceea s-au fost pus 
sub fereastră să asculte ce fac părinţii lor în casă și ce 
vorbesc ei. Auzind ei zicându-se: „De ar fi acuma copiii 
noștri acasă, ar mânca și ei acești cârmoji!”, crezură c-au 
zis-o din inimă bună și se răspunseră de sub fereastră: 

— Iată-ne, maică! iată-ne, taică! 

Și au intrat repede în casă. 

Atuncea a încremenit numai femeia, și n-a știut ce să 
facă de mânie asupra bărbatului său, și unde n-a început 
să-l suduie și să-l mustre, că el a scos-o numai din minte și 
că nu i-a dus în pădure să-i prăpădească, ci că i-a lăsat 
undeva pe-acolea pe aproape ca să poată nimeri acasă, și 
că ea l-a părăsi de bunăseamă, dacă nu i-a duce mâine 
afund tare în pădure ca să nu mai nimerească acasă și să 
se coroată de dânșii! 

Degeaba se dezvinuia bietul bărbat înaintea femeii sale, 
că ea nu voia să-i creadă nimică și-l ameninţa tot din ce în 
ce mai tare, că ea s-a duce de la dânsul încotro or duce-o 
ochii, dacă a mai vedea băieţii aceștia în ochi. 

Cu astă dată n-a avut ce să facă și a chemat băieţii în 
casă zicându-le: 

— Na! mâncaţi și voi cârmoijii aceștia și vă culcaţi și 
după aceea să vă hodiniţi, că mâine dimineaţă om merge 
iar la pădure după lemne! 

Auzind bieţii copii aceste cuvinte s-au întristat foarte și 
au început să zică că ei n-or merge mai mult cu dânsul la 


89 


lemne, că el îi înșeală și-i lasă înapoi, și că ei după aceea se 
tem și nu pot nimeri singuri acasă! Dară tata lor le spunea 
că el nu-i de vină la pătărania de astăzi, că el n-a voit să-i 
lase acolo, că i-a căutat, dară n-a putut da peste dânșii, că, 
căutându-i, a rătăcit și nu i-a putut nimeri, și de aceea a 
venit singur fără de dânșii acasă, și că el socotea că ei au 
mers înăinte și că i-a afla acuma acasă! Amăgindu-se copiii 
cu aceste cuvinte măgulitoare, și mângâindu-se cu 
vicleșugul întrebuințat întâiași dată, au socotit în sine: „Că 
de ne-a mai lăsa tata și acuma îndărăt, noi tot om nimeri 
acasă cu acel vicleșug ca și mai înainte!” 

Când dimineaţa la pornit, dă copila să ia iarăși cenușă 
din vatră, dar maștia a zărit-o și i-a dat cu vătrarul peste 
mânuțţe, cât n-a putut să ia. Dară ieșind afară a aflat biata 
copilă în tindă un polobocel cu tărâţe și și-a umplut poalele 
cu dânsele și a mers și ea după ceilalți. Copila a rămas și 
acuma ceva mai îndărăt și a început, ca și mai nainte, să 
tot presure din tărâţele acelea în urma sa ca să poată și 
acuma nimeri acasă, de s-a întâmpla cumva să-i lase iarăși 
tata. 

Acuma au fost mers ei la pădure printr-alt loc, nu pe 
unde merseseră ieri. Ducându-se așa, au ajuns de lao 
vreme foarte afund în pădure, într-o desime nespus de 
mare, pe unde nu mai umblase picior de om. Aice au stat 
ei, au scăpărat, au aţâţat un foc și s-au hodinit puţin. După 
aceea a zis iarăși tata către băieţi: 

— Rămâneţi voi aici, dragii mei, la foc și încălziţi 
fripturica aceasta, că eu mă duc și-oi tăia pân-atunci 
lemne! Copiii, pe oara de ieri, nu vroiau nicidecât să 
rămâie îndărăt, dară măgulindu-i cu cuvinte dulci și 
spunându-le ca să-l strige îndată, cum numai le-a părea că 
rămâne ceva mai mult. Bieţii copii s-au încrezut și acuma 
în cuvintele tătânilor și au rămas. 

Tata lor s-a dus, ca și mai nainte, într-o parte, unde nu-l 
mai zăreau copiii, și a legat iarăși două lemne de un copac, 
care, pentru că bătea vântul și se tot loveau unele de 

altele, bontăneau așa, ca și cum ar fi fost tăind cineva 
lemne, și după aceea s-a dus pe-aiurea acasă. Copiii, 
auzind totuna bontănitura aceea, socoteau că-i tata lor 
acolo și au așteptat până ce s-a fost încălzit bine friptura 
aceea, și apoi au început a-l striga ca să vie să mănânce 
împreună. Strigă o dată, de două, de trei..., de zece ori să 
vie, că-i friptura încălzită, și nu mai vine! Acuma a zis 
copila către frățioru-său: 

— Vezi, frățioare, mi se pare că nene ne-a lăsat iarăși! Și 
acuma-i seara, ce-om face noi? 

Dară tot nu prea credeau să-i fi lăsat și acuma tată-său și 
s-au luat după vuietul cel de bontănitură și au mers până 
acolo. Vai și amar, când au văzut ei iarăși niște lemne 
legate de copac, care tot bontăneau lovindu-se la bătătura 
vântului! Ce să facă ei? Ce să înceapă, căci acuma a fost 
înnoptat cumsecade? Au început iarăși a plânge și a se 
văieta și s-au luat îndărăt spre foc. Dar nici pe acesta nu-l 
puteau nimeri acuma, fiindcă era foarte întuneric și el s-a 
fost potolit. Cu mare greu abia l-au aflat de la o vreme; au 
strâns vreascuri de primprejur, de și-au făcut un foc bun, și 
după aceea s-au așezat pe lângă dânsul amândoi ca să 
doarmă până mâine dimineaţă, căci acuma la întunericul 
acesta nu știau încotro s-o apuce. Când s-au sculat 
dimineaţă, au găsit focul stins, și erau foarte flămânzi, 
pentru că aseară au fost mâncat tare puţin. Ce să facă ei 
acum într-această singurătate, unde nu vedeau nimică, 
decât tot copaci, și unde nu auzeau nimică, decât când și 
când niște foșcăituri și pârâituri de vreascuri sau niște 
strigăte de păsări și niște urlete de fiare sălbatice! Băiatul 
a început iară a scânci și a plânge. Dară copila i-a zis: 

— Frăţioare! vină încoace cu mine, că eu am luat ieri, 
când ne-am pornit de acasă, tărâţe cu mine și am tot 
presurat în urma noastră! Hai să căutăm că poate om da 
de urma aceasta și apoi om nimeri iarăși acasă! 

Se iau ei și caută încolo și-ncoace și dau de urma 
tărâţelor. Pornesc pe urma aceasta și merg o bucăţică 

bunișoară, când de-aice-nainte li se pierde urma aceea de 
tărâţe, pentru că o vulpe a fost lins toate tărâţele. Ce să 
facă ei acuma? Dau încolo, dau încoace, cearcă urma aceea 
ba-ntr-o parte, ba într-alta, dar nu dau de dânsa. Umblând 
tot așa, cercând, s-au rătăcit și mai tare în pădure. Au fost 
umblat tot așa rătăcind până acum după amiazăzi și nu 
puteau nimeri nici acasă, nici unde i-a fost lăsat tată-său. 
Ei au fost flămânzit foarte. Ce să facă? Mâncare n-aveau 
mai mult și nici n-aveau din ce să-și facă! Ei nu știau nici 
cum să-și aţâţe un foc! 

lată că-i dă Dumnezeu băiatului un cuget să-și facă un 
arc și să vâneze păsări și dobitoace sălbatice ca să se 
hrănească cu ele și zise către sora sa: 

— Surioară dragă! noi om pieri de foame, de n-om vâna 
ceva! Și eu aș vâna câte ceva, dară n-am arc și nici n-am 
din ce face! 

Atuncea-i zise surioara: 

— Frăţioare! taie-mi cosița și-ţi fă arc dintr-însa! 

El a luat și i-a tăiat cosița îndată și și-a făcut un arc și 
mai multe laţuri. Până ce-a putut vâna ceva cu arcul s-au 
fost prins în laţuri mai multe păsări, pe care le grijise 
surioară-sa bine și le curăţise. După aceea le-au dat în 
cuget să ia niște lemne uscate bine și să le frece unul de 
altul și, frecându-le amu cât le-au frecat, iată că deodată 
au început a se aprinde, și așa au făcut foc, au fript acele 
păsări și le-au mâncat, dară fără pâine și fără sare. După 
ce-au mâncat ei și s-au săturat, s-au sfătuit amândoi, ca 
copila să strângă vreascuri și să facă foc, iar el să meargă 
la vânat. Fiecare a mers după treaba sa. Copila a făcut un 
foc bun și băiatul a vânat un iepure și un ieduţ. După ce-a 
venit cu vânatul la foc, l-au pregătit amândoi cum se 
cuvine și l-au fript frumos. Cu merindea aceasta au început 
să meargă prin pădure într-o parte, ca doară ar ieși la 
lumină undeva din pustietatea aceasta. Ducându-se ei așa 
prin pădure, i se făcuse băiatului o sete ca aceea cât numai 
să se stingă, și apă nicăieri! Numai ici-colea se afla câte 

puţini stropi prin niște urme de fiare sălbatice, pentru că 
plouase nu de mult. Rozându-l așa de tare setea, a zis 
băiatul către copilă: 

— Surioară! tare mi-i sete și n-am de unde să beau de- 
aiurea apă decât doară numai din urma aceasta de lup! 

— Da cum să bei tu de-aici?!, răspunse soră-sa, că te-i 
face lup și mă-i mânca! 

El n-a băut de aici, dară mergând așa mai departe vede 
altă urmă, de urs, și pentru că nu mai putea răbda de sete, 
dă să beie apă din ea. Insă surioara nu l-a lăsat, zicându-i 
că, de-a bea, s-a face urs și-a mânca-o! S-au mai dus amu 
cât s-au mai dus, și băiatul slăbise de tot și nu se mai putea 
ţine de dânsa de sete și a rămas ceva îndărăt, și dând 
peste o urmă de cerb cu apă într-însa, a băut, fără să mai 
întrebe de soră-sa, și cum a băut, s-a și făcut îndată cerb. 
Când se uită surioara sa înapoi să vadă de ce rămâne 
îndărăt, îl zărește numai ca cerb și zice către dânsul: 

— Vezi, frăţioare, nu m-ai ascultat! Nu ţi-am spus eu ţie 
să nu bei? Vezi, ce-oi face eu acuma singură? Tu mă-i 
împunge. 

Dară cerbul i-a răspuns: 

— Nu te teme, surioară, că eu nu ţi-oi face nimică, și tot 
oi rămâne pe lângă tine! 

Mai mergând ei așa prin pădure iată că au dat deo 
poiană foarte frumoasă și mare, pe care era acuma fânul 
lucrat și pus în căpiţe. Bucuria lor c-au ieșit o dată din acea 
pustietate și că au dat la lumină. Dară cu cât le fu bucuria 
mai mare, cu atât și grija mai tare, că ce să facă ei, că nu 
puteau merge mai departe, pentru că se temeau să nu 
vadă cineva pe cerb și să-l împuște! 

În poiana aceasta au poposit ei oleacă, și cerbul s-a fost 
dat la păscut. Dară iată că după puţin timp sosește aici și 
moșneanul moșiei, care ieșise la vânat cu căpăi și cu toată 
rânduiala. Aici a vrut să poposească puţintel și-apoi să s- 
apuce de vânat. Văzând cerbul că vine stăpânul moșiei la 
vânat, a zis către surioara sa: 

— Surioară! Vină să te ascund sub căpiţa asta de fân, și 
eu m-oi duce în pădure până ce-a merge stăpânul moșiei 
acasă, că mă tem ca să nu mă-mpuște! 

Cum a zis, a și făcut. Ela luat o căpiţă cu rezele șia 
ridicat-o în sus și a ascuns pe soră-sa sub dânsa, iar singur 
a mers în pădure. Boierul acela - că boier era stăpânul 
moșiei aceleia - a venit cu trăsura până nu departe de 
căpiţa aceea, sub care era ascunsă fetița, și a oprit caii ca 
să poposească puţin și să-și hrănească și căpăii. Șezând pe 
căruţă a dat fiecărui căpău câte o jemnă?% să mănânce. Un 
căpău a luat jemna-n gură și-a mers de s-a pus tocmai 
lângă căpiţa aceea, sub care era ascunsă fetișoara, și-a pus 
pâinea jos s-o mănânce. Fetișoara o zărește și întinde iute 
mâna și-o apucă și-o mănâncă. Căpăul fuga la căruţă să-i 
deie alta. Boierul s-a mirat cum de-a gătit-o așa degrabă și 
i-a dat alta. Căpăul s-a dus iarăși la căpiţa aceea și s-a pus 
jos s-o mănânce, și mușcă o dată dintr-însa și ceealaltă 
bucată o lasă jos. Atuncea copila întinde mânuţa și i-o ia și 
pe aceasta. Câinele dă iarăși fuga la căruţă și începe a se 
gudura, că doară i-ar mai da și alta. A mai căpătat una! 
Dară și cu aceasta a păţit tot așa. Când l-a văzut boierul 
iarăși lângă sine mai cerând alta, s-a mirat foarte, ce să fie 
aceasta că căpăul acesta gătește așa degrabă de mâncat, 
pe când ceilalţi n-au ros nici jemna cea dintâi, și a poruncit 
argaţilor să meargă și să caute, de nu-i ceva sub căpiţa 
aceea unde a mâncat câinele! Mergând ei acolo și 
răsturnând căpiţa, au aflat copilița aceea și-au dus-o la 
boier. Văzând-o boierul așa de curăţică, s-a mirat foarte 
tare, de unde să fi venit ea acolo sub căpiţă și, fiindcă i-a 
plăcut foarte, deoarece era și frumușică, a întrebat-o 
frumușel și cu binișorul de unde-i ea și cum de a venit pe 
aste locuri? 

Atuncea i-a răspuns copilița: 

— Cucoane! eu ţi-oi spune tot adevărul, dacă mi-i 
făgădui că mi-i împlini o cerere! 


29 jsmnă, jemne, s.f. (reg.) jimblă, franzelă, bulcă. 

Văzându-o boierul că vorbește așa de înţelept, i-a zis: 

— Spune-mi, drăguță, fără frică, că eu ţi-oi face toate pe 
voie! 

Copila atuncea a început a-i spune toate celea ce s-au 
întâmplat cu dânșii de la-nceput și până la sfârșit, și pe 
urmă l-a rugat să nu-i facă nimică cerbului frăţior! 
Ascultând-o boierul cu luare-aminte, i se făcu milă de 
dânșii și zise către copilă: 

— Da unde ţi-i acuma frate-tău? Mergi de-l adă la mine! 

Ea s-a dus și a împlinit porunca boierului. După ce l-a 
adus, a auzit boierul și pe cerb vorbind și s-a bucurat 
foarte tare, și pe urmă i-a luat pe-amândoi cu sine, pe 
copiliță lângă dânsul în căruţă, iar cerbul venea după 
dânșii. 

Cum a ajuns acasă, a trimis pe cerb în grădină, în care 
se afla și un heleșteu, ca să petreacă acolo, iar pe copilă a 
băgat-o în casă și a îmbrăcat-o foarte frumos, și, fiindcă 
era boierul încă holtei, și-a luat-o de soţie. Deci văzând 
căsenii săi aceasta, s-au mirat foarte, pentru că el trăia 
foarte bine cu o muiere de casă, care semăna foarte tare 
copilei aceleia și care nădăjduia că o va lua boierul pe 
dânsa de soţie. Acuma însă trebuia să slujească pe copila 
aceea și de aceea prinse o ură așa de cumplită asupra ei 
cât n-o putea vedea-n ochi! Ea ar fi sorbit-o într-o lingură 
de apă, numai de-ar fi putut! Pentru ura aceasta căuta în 
tot felul cum s-ar putea curăţi de dânsa și să încapă iarăși 
în dragostea boierului! 

Trăind boierul cu soţia sa amu peste un an de zile, iată 
că i-a dăruit Dumnezeu un prunc foarte frumos, de care s- 
au bucurat tare. Dară odată s-a dus boierul oareunde la 
plimbat și a lăsat pe cucoană-sa acasă să aplece copilul. 
Aceasta era vara într-o zi foarte plăcută și frumoasă. După 
amiazăzi a zis cucoana către argata aceea să meargă cu 
dânsa la heleșteu în grădină să o scalde și să o spele. 
Scăldând-o ea acolo pe-o punte, că heleșteul era foarte 
adânc, au socotit în sine: „Acu a sosit timpul ca să rămân 

eu cucoană!” și ia și împinge pe cucoană-sa în heleșteu de 
se-neacă. După aceea a luat ea și s-a îmbrăcat în hainele ei 
și a mers acasă, fără ca să spună cuiva ceva. De aceasta nu 
știa altul nime, fără numai cerbul care era în grădină. Când 
a venit boierul seara acasă, n-a cunoscut-o că nu-i soţia sa, 
că așa de bine semănau ele una cu alta! Dară ea i-a zis lui, 
făcându-se încă cam supărată: 

— Ascultă, dragu-meu, ce nenorocire am păţit eu astăzi! 
M-am dus după amiazăzi la scăldat în grădină și am luat și 
argata mea cu mine; dară, spălându-mă, s-a lunecat de pe 
punte și, căzând în heleșteu, s-a înecat îndatamare! 

El i-a răspuns: 

— Nu te supăra de aceasta, draga mea! că argate om 
mai afla noi, numai de-om fi sănătoși! 

Și așa au trecut vro câteva zile. Copilul cucoanei înecate 
însă era de ţâţă și acuma n-avea cine să-l aplece și pentru 
aceea plângea totuna încât nu-i mai sta gura. Boierul o 
întrebă: 

— Da de ce tot plânge copilul? 

— Că nu știu - răspunse ea, - Dumnezeu știe ce-i lipsește, 
căci acuma nici nu vrea să sugă ţâţă! Poate că-i bolnav 
ceva, ia așa cum îs băieţii cei mititei, nici nu știi ce le mai 
lipsește! 

Mai după aceea a mers boierul la primblat în grădină, și 
vede că cerbul e supărat foarte tare și nici nu paște, ci 
numai șade așa și gogește, și întreabă pe cucoana sa, cu 
care se primbla de subsuoară, că oare ce să-i fie de nu 
paște el? 

— Nu știu, - răspunse ea, - Dumnezeu mai știe ce-i 
lipsește și lui! Da oare să-l tăiem, dragă, că așa aș mânca 
eu o fripturică de cerb, că tare mi-i dor! 

Boierul nu i-a răspuns nimică la aceasta, ci a schimbat 
vorba pe alta. După aceea vin ei iarăși acasă. Dar copilul 
tot plânge și plânge, că mai murea de foame. Boierul o mai 
întreabă: 

— Oare ce-i lipsește? 

Ea-i răspunse că nu știe și că și ei i-i lehamite acuma de 
dânsul, și că mai bine ar muri, decât ar necăji-o atâta! 
Boierul s-a mirat numai și de una, și de alta și a mers la 
grădinar să vadă, ori de nu va ști el ce-i lipsește cerbului, 
de nu paște? Poate nu-l adapă la vreme și poate că-i 
sângerat? 

Grădinarul, întrebat fiind despre cerb, i-a răspuns: 

— Eu, cucoane, nu știu de ce-i așa de posomorât și de ce 
nu paște, dară atâta i-am luat seama, că vine amu de vro 
câteva zile totuna după amiazăzi la heleșteu și se uită 
scârbit într-însul și zice: 


— Surioară, surioară! 
Prinde-te de răzișoară, 

Că țâța umplutu-te-au, 
Apa, mâlul, suptu-te-au, 

Si pe pruncul tău, 
Nepoțelul meu, 

L-apleacă țâță stearpă 

Și-l mângâie cea cioroaică! 


Auzind boierul cuvintele acestea de la grădinar, s-a pus 
și el singur la pândă și a văzut cum a doua zi, după 
amiazăzi, a venit cerbul iarăși la heleșteu și a zis tot acele 
cuvinte. Atuncea a poruncit el argaţilor să dea apei din 
heleșteu pe loc drumul și să caute, ori de-i drept aceea ce 
zice cerbul, sau ba. 

Dând ei acuma apei drumul au aflat pe cucoana 
boierului în fundul heleșteului plină de mâl și suptă de apă, 
dară încă tot vie. Îndatamare au luat-o, au spălat-o, au 
îmbrăcat-o și au dus-o boierului în casă. Văzând-o boierul, 
s-a bucurat foarte și au poruncit argaţilor să aducă o 
herghelie de cai și să aleagă pe cel mai sireap dintre dânșii 
și să-l prindă; apoi să ia pe femeia aceea ce-a vrut să-nece 
pe cucoană-sa, să o lege de coada lui și după aceea să-i dea 
drumul cu dânsa. 

Aceștia au isprăvit toate după cum le-a poruncit boierul. 
Fugind calul așa cu dânsa, a zdrobit-o toată, și unde i-a 
picat capul, s-a făcut un mușuroi; unde i-a picat nasul, s-a 
făcut o mlaștină, unde i-au picat mâinile, s-au făcut greble 
și unde i-au picat picioarele, s-au făcut furci. 

Boierul a vieţuit de aici înainte mult timp în tihnă cu 
cucoană-sa și-au făcut mulţi copii, pe care i-au crescut și i- 
au învăţat pe la școli și așa i-au făcut norociţi. Dintr-înșii se 
trag și învățații de astăzi! Iar eu 


Am încălecat pe-un pai de secară 
Și v-am spus o minciună-n astă seară! 
Plătiți-mi-o! 


I.G. Sbiera. Povești și poezii populare 
românești. Ediţie îngrijită de Pavel 
Ţugui. București. Editura Minerva, 

1971, p. 224-233. 

PIPĂRUȘ-PETRU ȘI FLOREA- 
ÎNFLORIT 


A fost ce-a fost, că de n-ar fi, nu s-ar povesti. A fost odată 
o muiere văduvă, îi murise adică bărbatul și ea rămase cu 
trei copii: doi feciori și-o fetiță. Și nu era săracă văduva, că 
bărbatu-său, fie iertat și mâie3* pe unde a înserat, fusese 
un om foarte harnic; avea o moșioară bună, avea boi și 
plug de putea ara ea de ea, fără de a se mai însâmbra3! cu 
alții, și mai avea ea câte ceva, știi cum au muierile care 
rămân după oamenii harnici. Destul că era pe timpul 
aratului, toată lumea ara și semăna, deci se pun și feciorii 
ei într-o zi să meargă la plug să are un loc într-o poiană, 
bunăoară. Pleacă deci feciorii într-o dimineaţă la plug, dar 
nu-și iau merinde, că n-aveau coptătură, ci spun mamei lor 
să le trimită de amiază acolo. 

— Bine, dragii mamei, zise văduva, dar cine să vă aducă 
vouă de amiază, că eu nu pot merge, vedeţi voi bine că 
sunt beteagă, iar sora voastră nu știe unde-i locul nostru 
din poiană, ea n-a fost niciodată acolo și, nu de alta, s-a 
prăpădi prin cea secretă*? de pădure ori a nimeri chiar la 
curţile zmeului, apoi atâta o mai vedem! 

— Nu te teme, mamă, zic feciorii, nu te teme, vom trage 
noi o brazdă cu plugul de cum ieșim din sat și până la loc, 
de nu poate greși, numai tot pe brazdă să vină. 

Se duseră deci feciorii și se apucară de lucru și arară 
până la amiază, dar nici pomină să le vină sora cu ceva de 


30 Să mâneze - să se odihnească. 
31 A se însâmbra - a se întovărăși. 


32 Secretă - neumblată. 

gustare și sloboziră boii la pășune și, după ce se săturară 
boii, iar îi înjugară, și arară până la ojină3. Atunci nu mai 
puteau feciorii de foame. 

Se hotărâră deci să meargă acasă. Nu știau ei ce s-a 
putut întâmpla: rătăcit-a soră-sa prin pădure? Ori ce poate 
să fie de-i lasă o zi de primăvară fără mâncare? Cum ajung 
în curte, întreabă pe muma lor: 

— Ei bine, mamă, da cum de n-ai trimis pe sora noastră 
cu gustarea, de ne lași să venim în sat de pe la ojină? 

Auzind biata lor mamă vorbele acestea, căzu ca lovită de 
trăsnet, căci ea trimisese pe fată cu gustare, deci știa că 
alt modru nu poate să fie decât că s-a rătăcit prin cea 
secretă de pădure, cine știe unde? După ce-și mai veni în 
fire, le spuse copiilor tot plângând: 

— Spusu-v-am să nu mergeţi la plug, dacă n-am avut ce 
vă pune merinde? N-am zis că s-a pierde biata copilă prin 
pădure? lată că s-au împlinit vorbele mele; mai bine era de 
mințeam! Vai de mine și de mine, copila mea, sufletul meu, 
nădejdea mea! A dat zmeul de ea, nu-i alt modru, ori că au 
mâncat-o lupii?! 

Auzind feciorii plânsul și văietarea mamei lor, se puseră 
pe gânduri ce-ar fi de făcut? Se sfătuiesc, se gândesc, dau 
în dreapta, întreabă-n stânga... sora nu-i ca-n palmă! Deci 
zice feciorul cel mai mare: 

— Mamă, nu mai plânge, bun e Dumnezeu și eu gândesc 
că trebuie să aflu pe soră-mea; plec mâine dimineaţă, plec, 
mamă, ba nici nu stau până dimineaţă, cum iese luna plec, 
și fără ea nu mă mai vezi; mă tot duc până dau de ea, ori 
vie, ori moartă, și ţi-o aduc acasă ori că-mi pun capul. 

Auzind biata mamă vorbele acestea hotărâte, se mâhni și 
mai tare, presimţea oare și cumva că într-un ceas rău 
pleacă feciorul de acasă; deci se încercă a-l îndupleca să 
rămână acasă, începu să plângă, că doară l-ar putea opri, 
dar toate fură în zadar, feciorul și-a fost pus caru-n pietre 
să nu se oprească până nu va da de soră-sa. Pleacă deci la 


33 Ojină - gustare pe la orele cinci după amiază. 

drum, iar mumă-sa rămâne plângând numai cu copilul cel 
mai mic acasă. Și plângea și să văieta cât o lua gura. Şi 
cum să nu plângă biata muiere: numai ieri dimineaţă, nu 
mai departe decât ieri dimineaţă, avea trei copii, acum 
numai are de unu; fata-i e pierdută, iar feciorul cel mare a 
plecat pe o cale de unde nu-i modru să se mai întoarcă! 
Nu-i trebuia bietei muieri mâncare, nu băutură, nu hodină, 
nici lucru, ci tot ieșea până afară în poartă, plângând și 
frângându-și mâinile, și iar intra înăuntru în casă, sta să 
moară de urât fără copiii ei, afară n-afla pe nimeni cine să 
o mângâie. Cât era ziulica de mare tot plângea; de era în 
casă, era tot cu ochii la fereastră, doară își zărește fata ori 
feciorul cel mai mare, dacă ieșea afară, în curte, în drum, 
întreba pe toţi călătorii: „Nu mi-aţi văzut fata? nici 
feciorul?” Dar nimeni nu-i știa spune ceva despre ei, de la 
plecarea lor. În sat se lăţise faima că zmeul a furat pe fata 
văduvei, că feciorul cel mai mare s-a dus s-o caute și nu s-a 
mai întors. 

Așa și era. Feciorul cel mai mare se duse să-și afle pe 
soră-sa. El s-a tot dus până în pădure, acolo a dat de-o 
brazdă proaspătă și s-a dus tot pe ea până a nimerit la 
niște curţi, la curţile zmeului. Și erau întărite curţile 
zmeului, ca la zmei, tot cu stânci de bolovani, dar el nu se 
înfrică de loc, ci sui treptele celea de piatră gândindu-se: 
„Ce-a vrea Dumnezeu, aceea a fi cu mine, dar eu intru; de 
nimeresc la soră-mea, bine, de nu, chiar la zmeu să fie, tot 
c-o moarte-s dator, dar necăutate nu las aceste curți.” 

Așa și făcu. Intră înăuntru. Adică acolo pe cine află? Pe 
soră-sa, gătită, Doamne, ca o grofoaiest, și făcând 
demâncare. 

— Bună ziua, soră! 

— Să-ţi deie Dumnezeu bine, frate, dar tu cum ai ajuns! 

— Eu? cum mă vezi; dar tu cum ai ajuns? 

— Oh! frate dragă, bine zicea mama să nu mergeţi voi la 
plug fără merinde, că iată m-a trimis la voi cu demâncare 


34 Grofoaie - soţie de grof, boieroaică. 

și eu am venit tot pe brazdă, gândind că dau de voi, când 
colo - nimerii unde mă vezi. Acum ce va fi cu tine, că îndată 
vine zmeul și poate să te omoare, de nu ne-a omori încă pe 
amândoi?! Mai bine rămâneai acasă, că de scăpat tot nu 
mă poţi scăpa, iar de te omoară zmeul, biata mamă o să se 
prăpădească de supărare. 

Atunci numai văzură că se deschid ușile și un buzdugan 
intră în casă, se învârte de trei ori deasupra mesei și se 
anină într-un cui în perete. 

— Ce e aceasta, soră? întreabă fratele. 

— O, frate, acesta e semnul zmeului; când vine 
buzduganul, e semn să pun mâncările pe masă, că îndată-i 
aici. Dar oare unde să te ascund dinaintea zmeului? Ia hai 
și te bagă colea sub covată. 

De abia avu biata soră atâta timp cât să pună covata pe 
frate-său, și zmeul fu aci: 

— Tu, mândruţo, parcă-mi miroase a om pe aci, cine-i 
aci? 

Biata fată dă să mintă că mâncările miroase, ba una, ba 
alta, dar zmeul, zmeu, nu crezu nimic, ci o făcu să spună 
cine a venit și că e sub covată. 

— Așa? zise zmeul! Atunci de ce se teme de mine? Hai, 
cumnate, afară să te omenesc dacă veniși la casa mea! 

Şi scoase pe fecior afară și-l puse la masă și porunci 
fetei: 

— Mie să-mi puni nouă coaste de porc, și frate-tău două, 
mie nouă cupe de vin, și frate-tău, două, și, măi cumnate, 
la noi e datina că care gată mai iute de mâncare să arunce 
ciolanele (oasele) în capul cărui întârzie: acum hai la 
mâncare! 

Și se pun la mâncare: până mânca feciorul oleacă de 
carne de pe coastă, zmeul mânca toată porţia și prinde a 
arunca ciolanele în capul feciorului. Văzând zmeul că 
feciorul nu să apără, că să teme și tremură, îi zise: 

— Hai, cumnate, afară la largul, să văd mai bine ce 
cumnat am, dar să-mi spui pe unde vrei să mergi, pe horn, 

ca mâţele, ori pe ușă, ca câinii? 

— Eu mă duc pe ușă ca oamenii, zise feciorul. 

Și iese pe ușă, dar zmeul ieșise pe horn, ca mâţele, și să 
repezi asupra lui și-i tăie capul. Apoi scoase inima și i-o 
puse într-un blid, și trupul îl îngropă sub un gard. 

Văzând biata văduvă că trece o zi, trec două și trei, și 
nu-i mai nimerește nici fata, nici feciorul, era să se arunce 
în fântână de supărare, dar iară-și întărește firea și zice: 
„Doamne, fie voia ta!” 

Dar pe feciorul cel mai mic nu-l mai prindea starea, nu 
putea de jalea mamei și de dorul frate-său și al soră-sei. 
Deci într-o dimineaţă zice: 

— Mamă, ce a rândui Dumnezeu, aceea să fie cu mine, 
dar eu n-am pace pănă nu dau de soră-mea și de frate-meu. 
De aceea nu te supăra, că eu trebuie să merg până unde 
voi da de ei. 

Acum biata mamă iar începe a plânge și a să dăolis: 

— Dar nu merge, cui mă lași? Știu că nici tu nu te vei 
întoarce, fie-ţi milă de bătrâneţile mele și stai baremi tu 
aci, dacă de ei n-avui parte. 

Dar feciorul era neastâmpărat de dorul frate-său și al 
soră-sei, și deci trebui să plece. Și se duse și nimeri nici 
mai bine, nici mai rău de cum o nimerise frate-său cel mai 
mare. 

Acum biata văduvă nu mai avea nici un copil, nici o 
bucurie, nici o mângâiere, nici un ajutor; rămăsese singură 
ca cucul. Multă vreme o fi tot plâns, biata de ea, multe 
nopţi le-o fi petrecut fără somn și zile fără mâncare, dar în 
urma urmelor îi întări Dumnezeu inima și începu a-și veni 
în fire. „Să mă sodomesc36 e păcat de moarte, trebuie să 
trăiesc și necăjită, cum am trăit în bine până aveam bărbat 
și copii” își zise văduva și prinse a mai lucra câte ceva și a 
mânca, să nu se omoare cu foamea până mai are zile. 

Într-o dimineață, cum mătura prin casă zicând 


35 A se dăoli - a se boci. 
36 A se sodomi - a se prăpădi. 

rugăciunile, iată vede un bob de piper jos, și se pleacă de-l 
ridică, și-l pune pe masă. Dar bobul se durdulică de pe 
masă și iar cade jos. Ea, ca muiere strângătoare, nu lasă să 
să prăpădească nici un fir de piper, deci se pleacă și, 
ridicându-l, îl bagă în sân. Firul cel de piper nu stă în sân: 
cum, cum nu, destul că și din sân iese și cade chiar 
înaintea ei. Ea iar se pleacă și-l ridică de jos și-l bagă în 
gură, și zicând rugăciunile îl scapă pe grumaz la vale. Din 
minuta aceea văduva prinde grea și la nouă luni face un 
drag de fecior de să mai fi avut doi ochi să te uiţi la el. 

Ea chemă pe preotul satului, îl boteză și-i puse numele 
Pipăruș-Petru, căci dintr-un fir de piper era zămislit. Şi 
creștea copilul, dar creștea ca din apă. Când era de o lună, 
era ca alții de un an, când era de două luni, era ca altul de 
trei ani, și începu a umbla pe uliţă și-a vorbi toate celea. El 
tot auzea pe oameni vorbind: ce mai fecior, pagubă că nu-i 
trăiesc fraţii, că ei trei ar bate un sat întreg când s-ar 
mânia bine. Așa azi, așa mâine, așa ziceau oamenii în toate 
zilele. Când era Pipăruș-Petru de trei ani, era cel mai 
frumos și mai voinic fecior în tot satul. 

Într-o zi întreabă pe mumă-sa: 

— Mamă, mai avut-am eu fraţi? 

Dar ea temându-se să nu meargă și el ca fraţii lui și să 
nu se mai întoarcă, îi zise: 

— Nu, fătul meu, n-ai avut nici un frate. 

— Nu? Atunci fii bună și-mi mai dă o dată ţâţă, dar pe 
sub pragul casei. 

Şi ridică Pipăruș pragul casei cu degetul cel mic, iar 
mamă-sa se plecă să-și bage ţâţa sub el și să lăpteze pe fiu- 
său. Atunci Pipăruș lăsă puţin pragul în jos, de o cam 
strângea pe mumă-sa, și-o întrebă: 

— Mamă, mai avut-am eu fraţi? 

Ea, văzând că nu-i alt modru, îi spuse: 

— Da, ai avut doi fraţi și-o soră; pe soră-ta a furat-o 
zmeul, iar frații s-au dus să o caute, și de-atunci nu i-am 
mai văzut. 

Atunci iar ridică pragul și zise mame-sii: 

— Acum scoală-te şi-mi fă o azimă de grâu curat, 
frământată cu lapte numai din ţâţele tale, că eu am semne 
că trebuie să dau de ei și să-i aduc. 

Auzind vorbele acestea biata mamă iară începe a plânge 
și a se văieta: „Dar cum te lasă inima să mă lași acum, la 
bătrâneţe, slabă, beteagă, singură? N-am dus și nu duc 
destul bănat*” după cei trei, acum te mai prăpădești și tu 
prin cea secretă de lume, nu de alta, va da zmeul de tine, 
de nici de nume nu-ţi voi mai auzi. Rămâi, dragul mamei, 
aci, nu te mai duce nicăieri: fi-va ce va rândui Dumnezeu 
de noi, numai nu merge; rămâi și te însoară, batăr** de tine 
să am parte.” 

Fi, dar Pipăruș-Petru era voinic, lui îi trebuiau vitejii, 
deci nu scăpă mumă-sa de gura lui până ce nu-i făcu o 
azimă de făină de grâu curat, frământată numai cu lapte 
din ţâţele ei și cu lacrimi din ochii ei. După ce i-a copt-o ca 
rufa, Pipăruș și-o puse în traistă și zise: 

— Rămâi sănătoasă, mamă, nu te supăra deloc, că nici 
trei zile nu vor trece și eu trebuie să fiu înapoi, ori cu veste 
bună, ori rea, dar mai degrabă cred că cu bună. 

Și se luă Pipăruș-Petru la drum, du-te, du-te, până dă în 
pădure, și acolo nimerește o brazdă mai astupată. Hai să 
merg pe ea, își zise Pipăruș, și se duse tot pe ea până 
ajunse la curţile zmeului. Şi acolo intră înăuntru. O fată 
frumoasă, Doamne! și îmbrăcată ca o împărăteasă, era 
singură și făcea de mâncare. 

— Bună ziua, soră! 

— Să trăiești cu bine; dar ce-mi zici soră? 

— îţi zic soră fiindcă-ţi sunt frate, de nu crezi, ia hai de 
mâncă din azima asta. 

Şi scoase Pipăruș-Petru azima din traistă și-i dete fetei 
să mănânce. Dar cum îmbucă, o dată zise: 

— Asta-i cu lapte din ţâţele mamei mele, acum cred că- 


37 Bănat - jale. 
38 Batăr- cel puţin, măcar. 

mi ești frate, dar nu pricep cum? că tu ești fecior holtei, iar 
eu când am ajuns în robia zmeului numai doi fraţi am avut, 
pe care zmeul i-a și omorât, iar de atunci nu sunt mai mult 
de cinci ani de când sunt eu aici, deci nu pricep, dacă-mi 
ești frate, când te-ai putut naște, că doară nu ești numai de 
4-5 ani?! Tu trebuie să fii baremi de 20 de ani! 

— Nu-s, soră, ci numai de 3 ani și mai ceva, dar așa-mi e 
felul. Să-mi spui acum, soră, ce semne face zmeul când 
vine? 

— Vai, frate, bine ar fi să mergi de aci până nu vine 
semnul lui, că după semn și el îndată sosește. Că are un 
buzdugan, frate, un buzdugan de fier mare cât o bute de 
50 ferii3%, și-l aruncă cale de două ceasuri de departe și 
drept în ușă nimerește cu el; ușa atunci se deschide, și 
buzduganul se pune singur în cuiul cela din perete. Dar du- 
te, frate, nu sta, că acum e vremea să vină și de te află aci, 
te omoară și pe tine, ca și pe cei doi. 

— Lasă-l să vie, soră, să văd și eu cum sunt zmeii, că și 
așa până acum n-am văzut nici unul. 

Atunci aud buzduganul trosnind în ușă; ușa se deschise 
și dă să se pună în cui. Dar Pipăruș nu-i dă răgaz, îl luă de 
toartă și zvârr! îndărăt cu el, dincotro a venit. Şi cu așa 
putere a aruncat cu el, de chiar pe lângă zmeu a trecut și 
s-a tot dus cale de trei zile și s-a împlântat într-un munte 
de piatră. Nouă zile a trebuit să scobească zmeul pe lângă 
buzdugan până și l-a putut scoate din munte, și-a venit 
apoi cu el pe umăr necăjit. Când ajunse acasă, zise din 
curte încă: 

— Cine-și bate joc de buzduganul meu, Florea-Înfloritul 
ori Pipăruș-Petrea, viteazul de cumnatu-meu? 

— Eu sunt, cumnate, eu, Pipăruș-Petrea, dar de unde mă 
cunoști? 

— Eu? nu mă mai întreba, doară o săptămână m-au tot 
scuturat frigurile când te-a născut mumă-ta. Dar bine c-ai 
venit la casa mea, hai să trăim putin și bine. Adu, drăguță, 


39 Ferie - măsură de o vadră. 

mâncarea pe masă, mie nouă coaste fripte de porc și 
frățâne-tău două, mie nouă cupe de vin, și lui două, să ne 
punem la ospăț... 

— Adică... să fie vorbă întoarsă, zmeule, zise Pipăruș. 
Adă-mi, soră, mie nouă coaste de porc și nouă cupe de vin, 
iar zmeului adu-i două coaste și două cupe de vin, dar să ai 
de grijă, zmeule, care cum gătăm de mâncat carne de pe 
os, osul îl aruncăm în capul celui ce n-a gătat încă, că 
parcă pe aci așa e obiceiul. 

— Cam așa a fost, zise zmeul, dar de vrei, putem strica 
obiceiul. 

— Ba nu vreau să stric obiceiul ţării, zice Pipăruș. Om de 
nimica e cine cutează a strica obiceiurile ţării, las’ cum a 
mai fost, și hai la masă. 

Și se puseră la masă, și cum apucă Pipăruș o coastă în 
mână, o bagă în gură și despoia carnea de pe ia, iar cu 
oasele - pleosc! la zmeu în frunte. Zmeul se cam necăji, dar 
ce să facă? Trebuia să rabde, că și-a dat de om. Și Pipăruș 
ia altă coastă, apoi alta, și alta, până mâncă carne de pe 
toate nouă coastele, iar oasele le da de capul zmeului, de 
toate se zdrobeau. Când gătă Pipăruș coasta cea din urmă 
și de băut cea din urmă cupă de vin, atunci gătă și zmeul 
de mâncat cea dintâi coastă și dă să arunce cu oasele în 
capul lui Pipăruș. Dar acesta nu-i dă răgaz, se repede la 
zmeu și pleosc! cu o palmă peste obrazul cel gras al 
zmeului, de-i mută o falcă din loc, apoi se încăierară la 
luptă, la trânteli, de gândeai că nu alta, ci să se omoare 
unul pe-altul. De la o vreme zmeul nu mai putea de 
osteneală, că ostenit era și de cale, și nu putuse nici să se 
sature baremi cumsecade, omenește, că Pipăruș nu-i 
dăduse răgaz. 

Deci ostenit, cum era, zise bietul zmeu: 

— Lasă-mă în pace, că-ţi înviu pe cei doi fraţi. 

— Hai de mi-i învie, zise Pipăruș. 

Şi merse zmeul și-i dezgropă, și le puse inimile la loc, și-i 
stropi cu apă vie, și se sculară mai frumoși de cum au fost. 

„Vai, că greu adormii” zise unul. „Doar așa și eu” zise 
celălalt. 

— Dormit, dormit! zise zmeul, că de nu venea fratele 
vostru ăst mai mic să vă trezească, mai dormeațţi voi un 
somn lung! 

— Dar nu sta de sfaturi, zise Pipăruș, hai să ne luptăm, 
că de aci eu nu merg până ce nu rămâne unul mort - ori eu, 
ori tu, că așa e firea mea. 

Și se puseră a se bate în săbii, și se tăiară de curgea 
sângele vale. Atunci se repezi Pipăruș, o dată și bine, 
voinicește, și-i tăie zmeului capul, apoi tot îl dumică 
bucățele, ca de tocană, și făcu trei grămezi de carne din el. 

Apoi zise către fraţi: 

— Fraţilor, hai să ne ospătăm oleacă, că apoi mergem 
către casă, că mama știu că nu mai poate de dorul nostru, 
o fi gândind că ne-am prăpădit cu toţii, de nu mai nimerim 
nici unul. 

Și se ospătară feciorii mei, soră-sa le făcu de mâncare și 
ei aduseră vin de cel bun, și băură și se desfătară, până ce 
începu a prinde beţia pe Pipăruș. Atunci se gătară de cale, 
încărcară carele de bunătăţi, că doară acolo erau de unde, 
și plecară. 

Mergând ei așa către casă, dau de o fântână în cale, și 
boii se trăgeau către ea, semn că le era sete. 

— Adăpaţi boii, zise Pipăruș către fraţi, că eu mă dau 
oleacă lângă stejarul acesta umbros să mă odihnesc, că 
așa-s de obosit! 

Şi cu vorbele acestea se apropie de un stejar mare și se 
rezemă de el, așa, stând în picioare, și cum se rezemă, cum 
adormi ca mort. 

După ce fraţii lui adăpară boii și-i înjugară din nou ca să 
purceadă mai departe, merse soră-sa la Pipăruș să-l 
trezească, dar era pace de a-l mai putea trezi. Atunci zise 
fratele cel mai mare: 

— Mă, dragii mei, oare facem noi bine că ducem pă 
străinul acesta cu noi? Bine, că el zise că ne este frate, dar 

poate-se una ca aceea? Bine știți voi că numai noi trei am 
fost la părinţi; bine știți că mai întâi te-ai pierdut tu, soră, 
de acasă, apoi eu, și în urmă tu, frate, dar atunci mama nu 
mai avea alţi copii. De l-ar fi avut după înstrăinarea 
noastră, ar fi iată așa, un băieţan, dar el e de mare ca și 
noi, și de tare?!... Oh, mai tare chiar decât Ucigăl-toaca. 
Poate că-i vrun strigoi ori doară chiar zmeu, că văzurăţi 
cum omori pe zmeul, ca pe un pui de găină?! Eu gândesc 
că n-ar fi bine să mai mergem cu dânsul pe o cale. 

— Să nu mai mergem, zise celălalt frate, să-l lăsăm 
dormind, iar noi să ne păzim drumul. 

— Așa e, zise cel mai mare din fraţi, dar dacă se trezește 
tot ne ajunge; nu vedeţi ce ogașe adânci taie carele ăstea 
cu povară? Tot pe ele vine pănă ce ne ajunge și face din 
noi tot tocană, ca și din zmeul acela, iar cu sora fuge cine 
știe unde, de nu mai aude mama de ea, nici de noi. Dară, 
de veţi voi, eu știu ce-ar fi de făcut: haideţi să luăm 
lanţurile de la care și, cum doarme rezemat de stejar, să-l 
legăm de el bine cu lanţurile, atunci știu că nu mai vine să 
se laude că el a scăpat pe sora de la curțile zmeului, ba să 
zică că și pe noi chiar din morţi ne-a înviat. 

— Să-l legăm, zise fratele cel mai mic, să-l legăm, că pe 
care avem destulă blagă“%, nu mai avem lipsă de el. 

Şi-l legară de stejar cu lanţurile, și-l legară pogan“! de-i 
auzeai oasele pârâindu-i, și el tot nu se trezi, dormea ca 
mort de ostenit și beat ce era. 

Soră-sa bucuroasă l-ar fi deșteptat, dar nu putea; apoi să 
facă împotrivire celor doi fraţi încă nu putea. 

Deci se uita lăcrimând cum leagă pe binefăcătorul ei și- 
și zicea: „Doamne, scapă-l. 

După ce-l legară de ștejar, își făcură cruce, ziseră un 
„Doamne- ajută“ și începură a plesni boii, mânându-i: „Cea, 
Surilă! ho, Bourean, ho!” 

Soră-sa se gândea singură mergând îndărătul carelor: 


10 plagă - bogăţie. 
41 Pogan - strașnic. 

„Cum mai cutează făţarnicii aceștia a-și face cruce și a zice 
Doamne-ajută, după ce numai acum săvârșiră o faptă din 
cele mai mișele?” Dar iarăși zice: „Bag seamă și hoţul când 
merge la furat zice Doamne-ajută, necum ăștia, care cred 
că un lucru bun au săvârșit!” 

Și ajunseră acasă. Mama lor îi cunoscu și vărsă lacrimi 
de bucurie la vederea lor, dar îi întrebă: 

— Pipăruș-Petru n-a dat de voi? Frăţiorul vostru cel mai 
tânăr? 

— Nu, mamă, răspund feciorii, n-am văzut nici un fel de 
Pipăruș. lată pe sora noastră a fost prins-o zmeul să o ia de 
nevastă, și de atunci până acum ne tot luptarăm amândoi 
cu el pentru sora noastră, dar nici un fel de Pipăruș n-a 
venit să ne ajute. De-abia am putut omori zmeul ca să-ţi 
aducem fata. Acum bucură-te împreună cu noi, că iată și 
comori am adus de la zmeu; uită pe Pipăruș, că de-ar fi 
vrun viteaz ca noi, trebuie să vină, cât de târziu. 

Şi se puseră, frate, pe ospăț, aduseră carne și vin, și 
lăutari, și adunară tot satul să se bucure și să se mire de 
vitejia lor, că au omorât pe zmeu și i-au luat comorile celea 
scumpe. 

Într-un târziu se pomenește și Pipăruș-Petru și dă să se 
scoale, dar se simte legat de stejar cu lanţuri peste piept și 
peste mijloc, peste grumaz și peste picioare. 

— M... hm! dulcii mei fraţi, zise el, dar bine mai știți voi 
răsplăti bunătatea ce v-o făcui! Bine a zis cine a zis: fă bine 
și așteaptă rău! Dar lăsaţi, că v-o fac eu de nici dracul nu 
v-o mai desface! 

Și numai o dată se umflă și lanţurile cad rupte, za de 
zală, de gândeai c-ar fi numai de bucinișt?. „Acum să mai 
dorm una pe pajiște, își zise Pipăruș, că am eu vreme să 
ajung și acasă; cu cât aș merge mai iute, cu atât ar fi 
bucuria fraţilor mai scurtă“. 

Se puse deci să se odihnească, dar nu mai vrea somnul 
să se apropie de el, că nu-i putea ieși din cap 

nemulțumirea fraţilor săi. Începu a se gândi la toate 
minutele de când a plecat de acasă. „Măi, își zice, adică 
zmeul nu știa, de bunăseamă, că cine i-a zvârlit 
buzduganul îndărăt: eu ori Florea-nfloritul. Trebuie că 
viteaz om e Florea acela; cum aș vrea să-l cunosc! Dar l-oi 
cunoaște acuși. Acum să merg să văd ce face biata mamă, 
apoi să caut pe Florea-nfloritul, să mă prind cu el frate de 
cruce”. 

S-a luat dară să plece, dar uitându-se la stejarul cel mare 
de care-l legaseră fraţii, își zice: „Biata mamă, nici lemne 
de foc n-o fi având, că harnicii de fraţi nici lemne nu i-or fi 
dus; hai să-i duc eu un cătur“ batăr”. 

Și merse la stejarul de care fusese legat, îl smulse din 
pământ ca pe un morcov, îl luă pe umăr, cum iei o greblă, 
bunăoară, și hai cu el spre sat. 

Când era ospăţul mai pogan, când jucau și beau pe 
întrecute în ocol (curte), că în casă nu mai încăpeau, atunci 
nimeri și Pipăruș-Petru cu stejarul pe umăr. Tot satul îl 
cunoscu, că doară numai de câteva zile plecase de acasă, 
dar frații lui nu știau ce să facă, unde să se ascundă, 
văzându-l cum vine către ei, și își gândiră că acum are să-i 
omoare. 

— Bun ospăţul la dumneavoastră, zice Pipăruș, intrând 
cu stejarul cel mare pe umăr. 

— Bună să-ţi fie inima, ziseră sătenii, pe când fraţii lui o 
luară la sănătoasa. 

— Oho! Strigă Pipăruș, încotro, cinstiţilor? Ia staţi 
oleacă de vorbă cu mine, că avem o ţâră de răfuială! 
Frumos fu aceea de la voi să mă lăsaţi dormind în pădure, 
și încă legat cu lanţuri ca p-un hoț? Asta-i mulţumita 
fiindcă v-am aflat, am bătut pe zmeul care vă omorâse, 
până v-a înviat, l-am omorât pe el să scap satul nostru de 
urgia lui, v-am umplut de averi și v-am pus pe drumul către 
casă, eu, fratele vostru, așa răsplată am fost vrednic să aflu 
de la voi? 

Atunci fraţii începură a plânge și a se ruga de iertare, 
zicând că numai au glumit, că bine știau ei că el atâta-i de 
tare, de cu stejar cu tot poate veni acasă. Se mai rugă și 
mumă-sa, și soră-sa, și tot satul să-i ierte, iar el, fiind om 
cu inimă bună, i-a iertat și s-a pus și el la ospăț. 

Când a fost a doua zi dimineaţa, după ce s-au sculat toţi 
voioși și sănătoși, Pipăruș-Petru se gătă de cale. 

— Dară unde vrei să mergi iară, Petre, puiul mamei? îl 
întrebă mamă-sa. 

— Mă duc, mamă, mă duc departe, până unde voi da de 
Florea- nfloritul, dar de cumva l-oi putea aduce să fie soţ 
sorei mele, că am auzit că e un voinic de om și ar fi păcat 
să nu ne cunoaștem. 

— Da nu merge, stai acasă, aveţi voi destulă avere, 
însuraţi-vă, dragii mamei, iar pe soră-ta vom mărita-o noi 
după cineva, că doară sunt destui feciori zdraveni în sat, ce 
să mai baţi calea ţării? Stai tu aci, în satul tău, între 
neamuri, aproape de mine, acum la bătrâneţile mele, să 
nu-ți mai duc atâta dorul. 

Multe vorbe bune și înțelepte îi spuse maică-sa, dar el 
tot ca el, dacă își punea o dată carul în pietre pentru ceva, 
apoi nu mai era om să-l dezbare. Își luă dară rămas bun și 
se cam mai duse, multă lume-mpărăţie, ca Dumnezeu să ne 
ție, că din poveste multă este, mândră și frumoasă, s-o 
ascultați și dumneavoastră, că cine o-a asculta, o-a învăţa, 
iar cine o dormi, se va hodini și povestea nu o-a ști. 

S-a dus, s-a dus, până a nimerit într-o pustietate mare de 
nu vedea nimic, numai cerul în sus, și sub picioare 
pământul, nici o frunză, nici un fir de iarbă, dar nimica, ce- 
i nimica. 

A mers el mult prin pustietatea aceea până a dat de un 
vâj"1 bătrân, dar bătrân nu glumă, alb la păr și la barbă ca 
o oaie bălaie, cu o cârjă în mâna dreaptă, iar cu cea stângă 
își tot ferea genele de pe ochi să vadă înainte că așa-i erau 
de lungi și de dese, de-i veneau până la gură și se 

împreunau cu barba și cu mustăţile. 

— Bună ziua, moșule! 

— Să trăieşti cu bine, voinice, dar de unde și până unde? 

— Mă duc, moșule, pănă unde voi da de Florea-nfloritul, 
că am auzit că e un voinic mare și vreau să-mi cerc puterile 
cu el, nu știi unde l-aș găsi? 

— Oh, puiul moșului, în zadar mergi tu pe jos, că nici în 
trei ani de zile nu vei ajunge la el, dară du-te îndărăt la 
curtea zmeului, știi, unde ţi-ai aflat sora și fraţii! Acolo să 
mergi și să cauţi în fundul grajdului că-i găsi un cal, un cal 
singur, și atâta-i este de urât singur de stă să moară; de 
urât a slăbit, de numai pielea pe os i-a rămas, că de cândai 
omorât pe stăpânul său, pe zmeul, el din grajd n-a mai 
ieșit, nici n-a mâncat, nici n-a băut, numai tot a rânchezat. 
Acolo să mergi și să-l iei, că acela te poartă cât a purtat și 
pe stăpânul său ba și mai mult de-i porunci, apoi să vii iar 
pe la mine, înțelesu-m-ai? 

— Te-am înţeles. 

Și merse Pipăruș-Petru îndărăt până la curțile zmeului și 
intră în grajd. Adică acolo într-un ungher văzu un cal mai 
mult mort decât viu, de-i puteai număra coastele cale de-o 
poștă, de-abia se mai putea ţine pe picioare. Cum văzu 
calul că intră cineva în grajd, începu a fi voios și a prinde 
curaj, nu știa ce să facă bietul cal de bucurie, da cu 
picioarele în pământ și vroia să se dezlege de la iesle, dar 
nu putea, că era legat cu lanţuri. 

Pipăruș-Petru dezlegă calul și-l scoase afară, și se uită la 
el. „Cu gloaba asta să merg eu?” își zicea. Sta să nu-și 
creadă ochilor. Dar calul răsuflă o dată bine și se scutură 
de-și dezmorți oasele, că doară stătuse multă vreme acolo 
ca-ntr-o temniţă, legat scurt, fără nutreţ și neadăpat. 
Pipăruș îl slobozi de păscu oleacă, apoi îl adăpă și se urcă 
pe el. Atunci calul începu a vorbi: 

— Cum vrei, domnul meu, să te duc, ca vântul ori ca 
gândul? 

— De m-ai putea duce numai ca caii, încă mi-ar părea 

bine. 

Așa-i răspunse Pipăruș, văzându-l atât de slab. Şi prinse 
calul a merge, și merse, și merse tot în galop, până la un 
munte de sticlă (glajă). Acolo nu mai putea de obosit. Dă să 
se suie pe el la deal, dar nu poate calul merge. Atunci zise 
Pipăruș: 

— Bag seamă, te-oi mai duce și eu în spate, precum m-ai 
adus tu pe mine. 

Și luă calul după cap ca p-un miel, și-l sui în vârful 
dealului, și acolo huzdup! cu el pe pământ. Și se ridică 
calul de jos și se făcu cât un munte de mare, și zise lui 
Pipăruș: 

— Place-ţi cum sunt acuma? 

— Ba place-i câinilor și lupilor, fă-te tu cal ca caii! 

Şi se făcu calul ca caii noștri, dar tot năzdrăvan, și zise 
către Pipăruș: 

— Cum să te duc acum, stăpâne, ca vântul ori ca gândul? 

— Ba să mă duci ca gândul! 

Și începu calul a merge ca gândul de iute, și într-o 
clipită erau la moșneagul cel alb ca oaia. 

— Bună ziua, moșule! 

— Bună să-ţi fie inima, puiul moșului, da ajuns-ai abia? 

— Precum mă vezi, moșule. 

— Vezi așa, acuma cred că-i ajunge la Florea-nfloritul. 
Dar să-ți dau și eu trei lucruri: ţine, aci ai o ceteră (lăută, 
diblă), un pieptene și o cute (gresie, acer). [ine minte, 
fătul meu, zise moșneagul, vei tot merge până-i ajunge la 
câmpul cu dorul, acolo te va lovi un dor de maică, soră, 
fraţi, prieteni și cunoscuţi, încât, de nu vei cânta cu cetera 
asta, vei fi silit să te întorci înapoi de dor. De acolo vei 
ajunge în pădurea cu lupii, aceia te-ar mânca cu cal cu tot, 
că sunt mulţi și flămânzi, dar tu aruncă-le pieptenele. 
Scăpând, vei merge până vei ajunge în ţara șoarecilor. 
Acolo vor fi șoareci câtă frunză și iarbă, și vor vrea să te 
tragă jos de pe cal să te mănânce, atunci aruncă-le cutea 
jos și vei fi mântuit de ei. 

După ce-a luat Pipăruș lucrurile acestea trei, a mulțumit 
bătrânului și s-a pus pe cal, și s-a tot dus până a ajuns în 
câmpul cu dorul. Acolo îl lovi un dor de satul lui, de mamă- 
sa, de soră-sa, și de fraţi, dar așa dor, de mai cădea de pe 
cal și era cât p-aci să cază de pe cal, ori să se-ntoarne de 
unde a plecat. Atunci îi vine în minte că are o ceteră de la 
vâjul cel bătrân. Și unde nu scoate cetera, și unde nu 
începe a trage cu arcușul pe strune, de răsuna câmpul, și 
pe loc îi pieri tot dorul. 

Apoi merse mai departe până ajunse în pădurea lupilor. 
Şi era acolo, Doamne! era tot un lup și un copac, și toţi 
stau cu gurile căscate numai să-l prinză și să-l mănânce. 
Dar el aruncă pieptenele jos, și îndată se făcu un bou gras 
și, având lupii ce înhăţa, lăsară pe Pipăruș să meargă în 
pace. Şi merse cât merse, deodată să trezește în ţara 
șoarecilor. Dar nu altmintrelea erau șoarecii, ci ca urșii de 
mari, și mulţi ca furnicile în furnicari. Aci începu a se 
înfiora Pipăruș-Petru, dar îi veni în minte cutea și, cum o 
aruncă jos, cum se făcu între el și șoareci un stan de 
piatră, gros cât un munte, înalt până la nori. Și se duse 
Pipăruș-Petru tot pe lângă zid, până ce ieși din ţara 
șoarecilor. 

Acum nimeri în câmpul cu florile. Acolo erau numai flori, 
una mai frumoasă decât alta, și toate îl îmbiau să le ia. Dar 
Pipăruș nu luă nici una. Colo departe zări el un cal 
păscând, și trase într-acolo. Adică după ce se apropie, văzu 
pe Florea-nfloritul dormind dus, calu-i păștea printre flori, 
iar paloșul îi juca în aer pe deasupra lui. Se dă Pipăruș jos 
de pe cal și-și sloboade și el calul să pască, apoi se gândi: 
„Cum doarme acum dus Florea-nfloritul, eu lesne l-aș 
putea prăpădi; numai una de-i dau cu paloșul, e dus pe 
ceea lume; dar așa numai un mișel ar face; să mă pun 
lângă el, să aţipesc și eu oleacă“. 

Și-și aruncă și el paloșul în sus, și acela începu a-i juca 
prin aer ca și al lui Florea-nfloritul, apoi se culcă jos pe 
flori. Cum era obosit de-atâta amar de cale, adormi ca dus. 

Dar iată că se trezi Florea-nfloritul și văzu voinicul 
dormind lângă el, iar în flori, lângă calul lui, mai păscând 
un cal, și în aer, lângă paloșul lui, mai jucând un paloș. 
„Oare cine să fie, zise el. Hm! oricine-i, e viteaz și om de 
omenie; cum dormeam, mă putea face tot bucățele; i-oi da 
deci pace până ce s-a trezi, că te miri cine-i; știu că nu-i 
Pipăruș-Petru de care și zmeii se tem!” 

Apoi se puse și Florea-nfloritul și mai trase un pui de 
somn, iar când se trezi a doua oară, se trezi și Pipăruș cu 
el deodată. 

Când se văzură voinicii faţă-n faţă, nu se puteau mira 
destul unul de altul; unul mai voinic decât celălalt, care de 
care mai spătos și mai frumos. 

— Ce vânturi te-au adus p-aici pe la mine, vere? zice 
Florea-nfloritul. 

— Am venit să te văd; că ţi-am auzit de nume și nu m-am 
putut răbda să nu ne cunoaștem. 

— Doară nu ești tu Pipăruș-Petru de care și zmeii 
tremură? 

— Ba ai chiar ghicit; dar tu doară ești Florea-nfloritul? 

— Eu, da, că altul nici că are drept a ședea aci în ţara 
mea; mult mă mir de tine ce cap ai să vii aici? 

— Eu am cap ca capurile, dar tu ce cap ai de mă întrebi 
atâta? De nu-ţi place că ţi-am călcat ţara, ia-te la păruială 
cu mine, hai la luptă dreaptă, luptă voinicească! 

Şi se prinseră voinicii la luptă, și se luptară o zi de vară, 
și nu fu chip să se învingă, până mai căzură de pe picioare 
de obosiţi, atunci zice Pipăruș-Petru: 

— Hai, frate, să schimbăm lupta în paloșe. 

Și apucară voiniciii paloșele, și se vânzoliră, până ce în 
urmă Florea-nfloritul ciungări oleacă din degetul mic al lui 
Pipăruș-Petru. Atunci s-au lăsat de luptă și s-au prins fraţi 
de cruce, jurându-se pe vârfurile paloșelor că nu se vor mai 
lăsa unul de altul, nici în bine, nici în rău. Și ajuns-au și în 
necaz, și în bine ca omul care trăiește în astă secretă de 
lume, dar ei unul de altul nu s-au lăsat. 

Umblând ei odată la vitejii nimeresc la o casă în mijlocul 
codrului și intrară înăuntru. Adică acolo era o fată la 
război, ţesea, dar fata frumoasă era chiar Ileana- 
Cosânzeana, din cosiţă ruja-i cântă, și cum ţesea, de câte 
ori bătea cu brâgla“, totdeauna ieșeau câte două cătane 
îmbrăcate și-narmate. Mult se mirară voinicii noștri de 
această vedenie, dar Pipăruș-Petru nu mult stătu pe 
gânduri şi începu a se drăgosti cu fata, știți 
dumneavoastră, a o prinde, a o gogoli, mai a o săruta, cum 
fac tinerii. 

Fata, nu-i vorbă, se ferea și nici prea, ca toate fetele, ci 
se cam temea de tată-său; deci le spuse: 

— Dragii mei, băgaţi de seamă, că de vine tata, vă 
omoară. 

— Şi cine-i tata dumitale? o întrebară voinicii. 

— Tata e Ciută-Nevăzută, și încă nici un om nu i-a ieșit 
în cale pe care să nu-l omoare. 

— Ei bine, dragă, dar ce nărav are când vine acasă? 

— El, răspunde fata, are nărav că cum intră în casă, mai 
întâi se bagă după cuptor, și de-acolo ia o ulcică cu leacuri 
și toată o bea, iar de leacurile acelea atâta se întărește, de- 
ar bate și zece ca voi. 

— Așa? zise Pipăruș-Petru, atunci adă încoace leacurile, 
să le bem noi. 

Și le dădu Ileana leacurile, iar voinicii le băură și, din ce 
erau tari, mai tari se făcură. Dar chiar atunci sosi și Ciută- 
Nevăzută acasă și s-a repezit după cuptor la leacuri; ei, dar 
acelea erau lecuite! 

Văzându-se astfel înșelat într-atâta s-a tulburat, de-i 
purta în palme ca pe niște mere pe amândoi voinicii și, de 
n-ar fi apucat să bea ei leacurile, nu era bine de ei; dar așa 
îl apucară voinicii amândoi, apoi lasă că l-au omenit! Nici 
ferfeniţă nu s-a ales din el. Apoi Pipăruș-Petru se căsători 
cu lleana-Cosânzeana, și se încărcară de averi și plecară 
de acolo. Dar pe lângă toată prietenia ce era între Pipăruș- 

Petru și Florea-nfloritul, cest din urmă nu se uita cu ochi 
buni la Pipăruș văzându-l cu nevastă, iar el nu. Dar Pipăruș 
pricepu gândurile lui Florea-nfloritul, de aceea îi zise: 

— Frate, să lăsăm nevasta acasă găzdoaie și să mergem 
să-ţi aflăm și ţie una. 

— Bine ar fi, zise Florea-nfloritul, dar oare unde vom da 
de una? 

— Nu fi îngrijat, frate, zise Pipăruș, mergem în lumea 
noastră și de nu s-o fi măritat soră-mea numai bună a fi de 
tine. 

— Apoi hai s-o vedem, zise Florea-nfloritul. 

Și lăsară pe Ileana-Cosânzeana singură acasă, și ei se 
luară la drum, și du-te, du-te, până ce ajunseră într-o 
pădure; nici unul nu mai fusese în pădurea aceea. Mergând 
ei prin pădure văzură o casă. 

— Hai să vedem cine e în casă, zise Pipăruș. 

— Hai, dacă chiar vrei, zise Florea-nfloritul. 

Și intrară înăuntru. Acolo aflară numai o babă bătrână 
stând cu picioarele la foc. 

— Bună vremea, mătușă! 

— Să trăiţi cu bine, dragii mătușii, haideţi ședeţi oleacă 
și vă hodiniţi, până vă aduce mătușa ceva de mâncare; iată 
mă urc în pod să vă aduc slănină, dragii mătușii. 

Feciorii șezură pe-o laviţă, iar baba se urcă în pod cu 
numele să le aducă slănină, dar cum ieși baba din odaie 
veni un șoarece la feciori și le zise: 

— Nu staţi, dragii mei, că nu-i de-a sta; mergeţi în plata 
lui Dumnezeu sfântul, că doară baba nu s-a dus în pod să 
vă aducă demâncare, ci să-și ascută dinţii, să vă poată 
mânca; că are în pod o piatră mare de moară, de care-și 
tocește dinţii, n-o auziţi? 

— Ei, cine-i baba asta? 

— Hm, zise șoarecele, asta-i Muma-Pădurii, a fost 
drăguţa lui Ciută-Nevăzută și, de când l-aţi omorât, tot 
descântă să-i cădeţi în brânci1%, acuma de nu fugiţi, nu mai 

scăpaţi vii din colții ei. 

— Dacă-i așa, hai la drum, ziseră voinicii. 

Și se luară feciorii mei la drum, nu mergeau, ci rupeau 
locul, de gândeai că-i alungă cineva dindărăt; bagă seamă 
și ei, cu toate că erau viteji, știau de frică. 

După ce-și ascuţi baba dinţii, se cobori jos și intră în 
casă, dar feciorii ca-n palmă. Şi se cătrăni și se înfioră, de 
gândeai că toată tțâră se face. Atunci dă cu ochii de 
șoarece. 

— Aha! numai tu, mișelule, le-ai spus să se ducă. 

— Numai eu, de nu te-ai supăra, răspunse șoarecele 
glumind, ia hai de mă prinde și-ţi răzbună! 

Şi se puse baba a fugi după șoarece; el se sui pe cuptor, 
ea își strică cuptorul; se sui pe un perete, ea strică și 
peretele, el se sui pe alt perete, ea strică și acel perete, și 
tot așa strică câte un perete, umblând după șoarece, până 
ce-și strică toată casa și tot nu putu prinde șoarecele, că, 
vedeţi dumneavoastră, șoarecele-i șoarece, și pace, nu stă 
să-l prindă chiar o babă, să fie aceea chiar Muma-Pădurii. 

Dar până umblă ea după șoarece, feciorii își păziră 
drumul, și când plecă baba după ei, ei erau hăt departe. Se 
pune deci baba la fugă, du-te, du-te, până ce mai ajunse pe 
feciori. Atunci au ajuns ei la casa Mărţolii, care era mătușa 
lui Florea-nfloritul. 

— Bună vremea, mătușă! 

— Să trăiţi cu bine! Dar ce-i, nepoate, ce vânt te poartă 
pe la mine? Cine-i voinicul ăsta cu care vii? 

— O, mătușă, zise Florea-nfloritul, am plecat cu ortacul 
acesta care se cheamă Pipăruș-Petru, am pornit să merg la 
soră-sa în petite, dar ne urmărește Muma-Pădurii, căci am 
omorât pe Ciută-Nevăzută, pe ibovnicul ei, și acum ne pare 
bine că am nimerit la dumneata, doară ne vei scăpa de 
colții ei. 

— Nu vă temeţi deloc, dragii mătușii, haideţi numai în 
casă și vă hodiniţi. 


47 Târa - bucată ruptă, fărâmă. 

Și ieși Mărţolea (Marţi-Seara) afară să aștepte pe Muma- 
Pădurii, și cum ajunse aceasta, cum se încăierară, apoi să 
fi văzut bătaie de babe; se încinse între ele o luptă, dar 
luptă ca de doi lupi turbati, iar nu ca de două babe de când 
bucii, și se mâncară în dinţi, și-și smulseră părul, de 
gândeai că sunt două zmeoaice. Iar feciorii când văzură că 
sunt mai înfierbântate de erau oarbe de mânie, porniră 
încetinel, iar după ce se depărtară merseră mai tare, să nu 
le mai vază. Care a fost mai tare? care pe care a învins? nu 
pot să vă spun, că nu știu; știu însă că voinicii au mers aţă 
acasă la mama lui Pipăruș-Petru. Şapte ani nu fusese 
Pipăruș-Petru acasă, șapte ani nu-l văzură fraţii și sora, și 
neamurile, și sătenii, și totuși îl cunoscu care cum îl văzu. 

Florica, sora lui Pipăruș-Petru, nu era încă măritată, se 
ţinuse de vorba ce i-o dăduse frate-său la plecare. 

Și era mândră Florica, mândră ca o scânteiuţă de câmp, 
și cum o văzu Florea-nfloritul, zise către frate-său de 
cruce: 

— Asta ţi-e sora, frate? 

— Asta. 

— Dacă ţi-e asta soră și dacă vrea, eu chiar azi mă cunun 
cu ea. 

Și Florica a vrut, fraţii și mă-sa încă n-au zis ba, apoi au 
tras o nuntă românească care a ţinut două săptămâni și, 
după ce s-a gătat nunta, și-a luat Florea-nfloritul nevasta și 
s-a cam mai dus cu ea și cu Pipăruș-Petru în ţara lui, unde 
aștepta Ileana-Cosânzeana, nevasta lui Pipăruș. 

Când s-au văzut aceste două cumnate laolaltă, mult s-au 
bucurat, iar bărbaţii lor se bucurau și ei de bucuria lor, iar 
florile din câmpul înflorit se bucurau și ele, împreună cu 
cele două perechi vesele. Dar și eu mă bucur că v-am putut 
spune povestea până-n capăt. 


Poveste din Sălaj, comunicată de 
plugarul M. Bene din Supurul de Sus. 
Ioan Pop-Reteganul. Povești ardelenesti, 
partea a V-a, Brașov, 1888, p. 21-44. 

ZÂNA APELOR 


Pe vremile pe când era iobăgia cea grea, trăia un om 
sărac într-o colibă din pădurea domnească, căci era păzitor 
la pădurea aceea. Odată a mers domnul la pădure și, 
părându-i-se că pădurarul ar fi dat cuiva lemne fără 
slobozenie domnească, atâta l-a bătut, până ce l-a lăsat 
mort. Muierea pădurarului, cu un copil ca de 3-4 ani, 
plângea și se ruga la domnul să nu mai bată pe bietul om, 
că nici vreascuri n-a dat cuiva fără poruncă domnească, 
necum lemne. Dar domnul nu vru să creadă, ci, după ce 
omori pe pădurar, se puse și bătu și pe muierea lui, până 
ce rămase și ea moartă jos. Pre copil îl scoase apoi din 
pădure și îi zise: „Cară-te de aici, mergi în lume și te ţine 
cum poţi, iar după ce vei crește mare, să vii la mine să 
slujești în locul tătâne-tău!” 

Și s-a dus bietul Alesandru, că așa-i era numele, s-a dus 
cerșind din casă-n casă, din sat în sat, până a nimerit lângă 
Dunăre la un pescar. Pescarul acela nu era Dumnezeu știe 
ce om bogat, trăia numai din pescuit, dar, deoarece n-avea 
copii, luă pe Alesandru copil de suflet. La coliba pescarului 
a trăit copilul până ce-a crescut mare și-a învăţat, și el, 
meșteșugul pescăritului. Pescarul era acum bătrân și nu 
mai putea pescui, dar Alesandru, ca om harnic și băiat de 
omenie, câștiga atâta ca să poată trăi el, bătrânul și baba 
moșneagului liniștiți! Dă Dumnezeu însă că moare pescarul 
și moare și baba lui, și rămâne Alesandru numai singur. 
Acum pescuia el numai pe seama lui. Dar gândeai că e 
făcătură, de când murise pescarul cel bătrân mai că nu mai 
erau pești în Dunăre; umbla bietul copil ziua deplină 
altădată, și nu-i prindea mreaja nici un pește. Odată, 

necăjit cum era, și dară și flămând, aruncă mreaja în 
Dunăre și nu mai merge la ea până a doua zi la amează. 
Atunci se duce și trage mreaja. Nu era în ea nimic altă 
decât o mreană, e drept că foarte frumoasă. Noa, o ia el în 
mână și o duce la colibă să o belească și să o frigă pe 
cărbuni, că era mai leșinat de foame, săracul! Dar când dă 
să o spintece, mreana îi scapă din mână și, cum cade jos, 
cum se face o drăguță de fată ca ruptă din soare și 
îmbrăcată colea ca o zână: cu ie albă ca laptele, împănată 
cu flori galbene, roșii și vinete de mătase, cu catrință ca 
fetele noastre, cu pieptăruț mândru, tot pene, și cu părul 
slobozit pe spate. 

— Nu mă spinteca, Alesandre, zise ea, că eu sunt 
rânduită de Dumnezeu să-ţi fiu soţie! 

— După ce văd că ești om ca și mine, cum să te spintec?! 
zise Alesandru, dar eu gândeam că tu ești mreană! 

— Eu sunt Zâna Apelor, zise fata, și la porunca lui 
Dumnezeu am intrat în mreaja ta și, pentru binele tău și al 
altor oameni, trebuie să-ţi fiu muiere! 

— Mulţam, Doamne, zise iar Alesandru, de când văd că 
ești fată-mi trecu foamea și necazul! 

— Noa, hai Alesandre, acuma acasă la tine, acolo unde 
te-ai născut tu! 

— Hei, draga mea! Acolo nu-i de-a merge, poate că nici 
n-aș nimeri, că eram mic când am venit de-acolo, dar chiar 
să nimeresc, n-aș merge bucuros, că domnul la care a slujit 
tata e atât de pogan, de-a omorât și pe tata, și pe mama 
numai că ce i se păru că ar fi înstrăinat lemne din pădurea 
lui! 

— Nu face nimic, Alesandre, hai să mergem, că va fi cum 
va rândui Dumnezeu! 

Și s-au dus amândoi în pădurea aceea și-au dat de-o 
colibă părăsită; era coliba în care se născuse Alesandru. 
Muierea făcu iute ceva de cină, adică fripse niște bureţi ce 
aflase prin pădure, cinară și după ce ziseră rugăciunile s- 
au culcat și-au dormit. S-au culcat, se-nţelege, pe vatra 

goală, căci n-aveau alte haine decât hăinuţele de pe ei. Dar 
ce să vezi, dimineaţa, când se pomeniră din somn, se 
trezesc în niște curţi mai pompoase decât curţile domnești 
și pline de toate cele trebuincioase pentru trai, și de post, 
și de frupt, și curţile erau tot acolo în pădure, în locul 
colibei. Mulțumiră lui Dumnezeu și se puseră a căuta una- 
alta prin curți, și, după ce dădură de ale traiului, se puseră 
la prânz. 

Birișii“8 domnului în toată ziua veneau câte cu zece care 
în pădurea aceea, după lemne, și fiind aproape de sat, 
ajungeau încă de cu vreme acasă. 

În ziua aceea iar veniră ei și, trecând prin poiana unde 
știau ei coliba, rămân înmărmuriţi de frumuseţea curților 
care s-au făcut numai de ieri până azi. Și se tot înholbară 
birișii pe de toate laturile pe lângă cele curţi până era 
târziu după-amiază, atunci își aduc abia aminte ce domn au 
și-și încărcară iute carele, și dau bici la boi să ajungă 
curând acasă. Dar totuși ajung târziu acasă, colo pe la cina 
cea bună. Domnul îi aștepta cu o bâtă de corn în poartă și 
pe care cum trecea mi-l măsura peste spate, de gândeai că 
dă în sac. Când ajunse birișul cel din urmă la poartă, zise: 

— Domnule, nu ne bate în zadar, că noi nu suntem de 
vină că am întârziat așa tare, că uite, în pădure, colo unde 
era numai ieri, nu mai demult, coliba ceea părăsită a 
pădurarului azi aflarăm niște curţi mai minunate ca a 
Mariei tale, și noi ne tot înholbarăm și ne minunarăm de 
ele, până ce uitarăm nu numai porunca Măriei tale, dar și 
mâncarea, blestemaţi să fim de am mâncat azi ceva! 

— Așa? zise domnul, mai potolindu-și mânia, noa bine-i; 
mâine dimineaţă să mergi să chemi pe mișelul acela care a 
cutezat a-și face în pădurea mea casă fără știrea mea, să-l 
chemi la mine; ai priceput? 

— Priceput, domnule! 

Și se duse birișul a doua zi la curţile din pădure și spuse 
omului din ele că e poftit în sat, la curtea boierească. 


48 argat, slugă. 

— Ce să fac acum, muiere? zise Alesandru către muierea 
sa. 

— Ce să faci? lacă-i merge, că știu că nu te-a mânca 
Măria sa, domnul! 

Și s-a dus Alesandru la domnie în sat. 

— Bună dimineaţa, domnule! 

— Să fii sănătos. Ce cauţi aici? La ce-ai venit? 

— Am venit, domnule, că un biriș d-a Măriei voastre a zis 
că mi-aţi poruncit să viu! 

— Bine-i! Adică tu ești mișelul care și-a făcut casă în 
pădurea mea? Cum ai cutezat să faci un lucru ca acela? 

— D-apoi că dumneata mi-ai poruncit, știi, când ai 
omorât pe tata și pe mama, când ai zis să merg unde m-or 
duce ochii, iar după ce voi crește, să vin în slujba dumitale, 
în locul tatei; și eu iată m-am ţinut de cuvânt; în coliba 
unde m-am născut, acolo m-am așezat alaltăieri cu muierea 
mea; dar dacă Dumnezeu a voit ca peste noapte să se facă 
din ea o casă bună, domnească, eu nu sunt de vină! 

— Să mergi și până dimineaţă toată pădurea din jos de 
casa ta să fie tăiată, trupinele scoase, locul arat, semănat 
cu mălai mărunt, care pe dimineaţă să fie copt, și mie să- 
mi aduci de acolo făină de mălai mărunt, ca să-mi facă din 
ea mămăligă de prânz! IÎnţeles-ai? 

— Dar cum se poate una ca asta, domnule? 

— Taci și mergi, iar dacă dimineaţă nu vii după cum ti- 
am poruncit, nu-ţi mai stă capul unde-ţi stă acuma, că ţi-a 
sta unde-ţi stau picioarele! 

Se pornește Alesandru supărat acasă; muierea-l aștepta 
în portiţă. 

— Noa, dar de ce te-a chemat? 

— Oh, Doamne! Acesta vrea să ne omoare și pe noi, cum 
a omorât pe tata și pe mama! 

— Cum așa? 

— Iată, draga mea, mi-a poruncit ca până dimineaţă 
toată pădurea câtă-i din jos de casa noastră să o tai, să 
scot trupinele, să o ar și seamăn cu mălai mărunt, iar acela 

până dimineaţă să fie crescut și copt, și eu să-i duc din el 
făină de mămăligă, să prânzească mâine din ea! 

— Nu-i nimica, scumpul meu soţ, lasă că va fi cum va 
rândui Dumnezeu; nu fi tu îngândurat pentru aceea! 

Dacă veni seara, cinară ei, se rugară lui Dumnezeu și se 
culcară. Iar dimineaţa sculă muierea pe Alesandru și-i zise: 

— Vezi de du făină la domnul de mămăligă pentru prânz! 

Și se sculă Alesandru: adică cât vedeai cu ochii pe 
coastă la vale din jos de casele lui, unde fusese ieri 
pădurea cea uriașă, acum era numai o holdă de mălai 
mărunt, frumoasă și coaptă; iar într-o desagă-i pusese 
muierea grăunţe, și în altă, - făină de mălai mărunt. Se 
minună Alesandru, mulțumi lui Dumnezeu și merse la 
domnie în sat. 

— Bună dimineaţa, domnule! 

— Să trăiești, Alesandre! Noa, da adus-ai făină de mălai 
mărunt? 

— Adus, domnule, am adus o desagă de făină și una de 
grăunţe! 

— Şi cum e holda unde a fost pădurea? 

— Frumoasă, domnule, a dat Dumnezeu de s-a făcut 
chiar după porunca dumitale! 

— Bine, Alesandre, e bine. Acum până dimineaţă să 
lăzuiești toată pădurea aci din sus de casa ta, să lucri 
pământul și să prăsești via, iar pe dimineaţă să-mi aduci 
struguri copţi din ea! 

— Dacă, domnule, una ca asta nu se poate face într-o 
noapte; numai de lăzuit n-aș găta-o într-un an de n-aș avea 
barem o sută de lucrători lângă mine; apoi via, știi 
dumneata, de-abia în trei-patru ani o poţi aduce să 
rodească! 

— Cară-te, mișelule, îi zice domnul, și de nu faci până 
dimineaţă toate după cum ţi-am poruncit, te sting de pe 
fața pământului! 

lară merge Alesandru supărat acasă și spune muierii 
porunca cea nouă ce o a căpătat de la domnul pământesc. 

— Nu te supăra nimic, Alesandre, că va fi ce va rândui 
Dumnezeu, îi zise muierea. 

Adică când se scoală a doua zi, în locul pădurii cei din 
sus de casă era o drăguță de vie de să mai ai doi ochi să te 
uiţi la ea; toată în rând, toată cu struguri copti, numai de 
cules și mari ca purceii. Alesandru iar mulțumi lui 
Dumnezeu și culese o corfiță de o duse boierului. 

— Noa vezi că ai putut face? Numai ești câine la mate, 
vrei să te tragi de la muncă! zise boierul, când îl văzu 
intrând cu strugurii. 

— A făcut Dumnezeu sfântul cu puterea lui cea mare, 
dar știu că eu nu, un om păcătos, răspunse Alesandru. 

Dar domnul îi grăi: 

— Ce-mi pasă mie cu cine ai lucrat și cu cine nu, destul 
atâta că mi-ai împlinit porunca. Acum să mergi în grajd să 
duci cele două bivoliţe la taur, iar pe mâine dimineaţă să 
fie fătate, cu viței sub ele, să le mulgi și să-mi aduci apoi 
lapte pentru cafă de la ele; pricepi? 

— Pricep, domnule, dar una ca asta nu se poate, că 
doară știi dumneata că bivolițele poartă un an de zile! 

— Taci din gură, nemernicule, zise domnul, și te cară, că 
n-am vreme de pierdut cu tine; de nu vii pe dimineaţă cu 
ele fătate, știi ce te așteaptă! 

Și se duse Alesandru supărat acasă, mânând bivoliţele 
dindărăt. Muierea îi ieșise înainte: 

— Da ce-i, Alesandre, doară pe noi ne-a cinstit domnul 
cu bivolițele acestea? 

— Oh, Doamne, tu muiere! boierul acesta tot ne pune 
capul! 

— Da cum așa? Ce ești iară supărat? 

— Da cum să nu fiu; ascultă tu: să duc eu aceste bivoliţe 
sterpe la taur, dar până dimineaţă ele să și fete, și să-i duc 
de la ele lapte pentru cafă. Una ca asta nu se poate! 

— Nu zice așa, dragul meu, că va fi așa cum va rândui 
Dumnezeu. Hai de prânzește și te odihnește oleacă, apoi 
le-i duce la taur, și mai departe lăsăm toate în voia lui 

Dumnezeu sfântul! 

A prânzit Alesandru, apoi și-a pus merindele în traistă și 
a mânat bivoliţele chiar la al treilea sat, la taur, că mai 
aproape nu era, și de-abia a ajuns îndărăt colo pe la cina 
cea bună. Apoi a cinat ceva și, obosit cum era, a dormit ca 
mort până în zori de zi. Atunci l-a trezit muierea: 

— Scoală, Alesandre, mergi de du bivolițele la curte, că 
s-a scula domnul și-i trebuie lapte de cafă! 

Se sculă Alesandru și merse în grajd, adică bivoliţele 
fătaseră și aveau doi pui mândri sub ele, negri ca doi pui 
de drac, și ugerele lor pline de lapte. Mulţumi el lui 
Dumnezeu și le mână în sat la curtea boierească. Domnul 
era în târnaţ!” cu pipa cea lungă. 

— Vii, Alesandre? 

— Sunt aici, domnule! 

— Noa, vezi că nu prea grea poruncă ţi-am fost dat; 
știam eu că de frică împlinești bucuros poruncile mele; 
acum numai o poruncă-ţi mai dau, dacă-i împlini-o și asta, 
apoi te las în pace, iar de nu, îţi sucesc grumazul ca la un 
pui de găină! 

— Ce să mai fac iară, domnule? 

— Să-mi aduci pe Dumnezeu la prânz, auzi? la prânz să 
mi-l aduci! Acum nu mai sta pe gânduri, ci te cară și să nu- 
ți mai aud de nume până nu mi-l aduci! 

— Da cum să pot eu, un biet om păcătos, să și gândesc 
una ca aceea? 

— Taci și te du! 

Se luă Alesandru mai supărat ca totdeauna și merse 
către casă. Muierea chiar îi făcuse un drăguţ de copil de 
nici de împărat nu poate fi mai altfel. Cum îl văzu 
îngândurat, îl întrebă: 

— Iar ești supărat, Alesandre? 

— Dar cum să nu fiu? Ascultă tu aici, pe când gândeam 
că și-o fi stâmpărat gândurile celea peste fire de poftalnice, 
pe când mulțumeam lui Dumnezeu că mi-a ajutat de-am 

împlinit toate poruncile boierului, el iese cu altă poruncă, 
și mai păgână! 

— Cu ce poruncă? 

— Oh, Doamne, muiere, draga mea! Mă tem să și 
gândesc la porunca cea nebună a păgânului acestui de 
domn; zice că să-i aduc lui pe Dumnezeu, la prânz, la el, la 
un păgân ca el! 

— E drept că-i lucru mare, Alesandre, dar nu te întrista 
din seamă afară; Dumnezeu va direge lucrurile ca un 
stăpân bun. Tu vezi de mănâncă ceva, ia-ţi merinde și te 
pune la cale, te tot du până-i da undeva de Dumnezeu, și-i 
spune porunca ce-o ai de la boier; Domnul cerului este 
mult mai milostiv decât domnii acești pământești! 

Așa și făcu Alesandru; mâncă ceva ce mâncă, își luă 
merinde și bâta în mână, și hai la cale. Și s-a tot dus, s-a 
tot dus, până a dat de-o apă mare. Ar fi trecut bucuros 
dincolo, dar nu era nici pod, nici luntre, iar de-a înotul nu 
se încumeta să o treacă, fiind apa foarte lată. Deci sta pe 
gânduri: ce să facă? 

Atunci apa-l întrebă: 

— Ce stai aci, omule? 

— Stau, răspunse el, că aș trece dincolo și nu-i aci nici 
pod, nici luntre, și de-a-notul mi-e frică să intru! 

— Şi unde mergi tu, omule? 

— Eu aș merge până aș da de Dumnezeu sfântul, că am 
un lucru mare să-i spun! 

— Așa? Atunci te trec eu, dar să întrebi pe Dumnezeu: 
de ce în mine nu este nici pește, nici broască, nici o jivină? 

— Că-l voi întreba! 

Atunci apa se desface în două, și merge Alesandru ca pe- 
o cărare de prin cucuruz prin mijlocul apei. 

Ajungând de cealaltă parte, tot merge el până dă de un 
câmp mare cu iarbă până în brâu; acolo era o ciurdă de boi 
mari, dar slabi, numai cu pielea pe oase; se legănau de 
slabi! Se minună mult Alesandru de astă vedenie: cum de 
boii aceia mari, în așa bună și multă pășune, și numai nu 

cad de pe picioare de slabi? 

Dar merse el mai departe până nimeri într-un câmp 
nisipos, numai ici-colea câte o buruiană, și acolo văzu o 
ciurdă de boi mici, dar frumoși și grași de gândeai că amu- 
amu plesnesc de grași. De astă vedenie se minună 
Alesandru și mai tare, dar merse mai departe până ajunse 
într-o pădure mare, acolo poame multe și grâneţe, și prin 
copaci niște păsări mari ţipau cât le lua gura: „Vai de noi și 
de noi, că rău vedem, rău am văzut, și mai rău vom vedea!” 
Ele adică ţipoteau de foame! 

Mergând Alesandru mai departe, ajunse într-un tufiș, 
numai ici-colea câte o alună, acolo mii de păsărele ciripeau 
și cântau: „Bine ne-a fost, bine ni-e, și mai bine vom 
ajunge, că suntem tot sătule!” 

Minunându-se Alesandru și de aceste vedenii, merge mai 
departe până ajunge la curţile lui Dumnezeu sfântul. Cu 
multă sfială intră înăuntru și dete bineţe ca un om de 
omenie. 

Dumnezeu sfântul îl primește cu bună voinţă și cu vorbe 
blânde ca un părinte adevărat, apoi îl întreabă că după ce 
umblă el atâta lume? 

— O, Doamne, mi-i și groază să-ţi spun! 

— Spune, fătul meu, că de mine tot nu poate nimeni 
ascunde nici un cuget. 

— Apoi să-ţi spun, Doamne: m-a trimis domnul pe a cărui 
loc mie casa să vin să te poftesc la el la prânz! 

— Bine, fătul meu, după ce-i ajunge acasă, să-i spui că 
atunci voi merge, când va face și el câte ai făcut tu! 

— D-apoi oare nu m-a omori, Doamne? 

— Nu te teme; dar să-mi spui ce-ai văzut în calea ta de 
acasă până aici? 

— Am văzut multe, Doamne: mai întâi am ajuns la o apă 
mare, fără luntre, fără pod, și nu știam cum să trec, dar 
apa, după ce i-am spus unde mi-e calea, mi-a făcut loc de 
am trecut ca pe uscat; m-a rugat însă să te întreb de ce în 
ea nu sunt nici pești, nici broaște, și nici o jivină? 

— Ţi-voi spune, fătul meu, dar tu să nu-i spui până te-a 
trece dincolo; acolo de aceea nu sunt nici pești, nici 
broaște și nici alte jivine, că încă nici un om nu s-a înecat 
în ea. Dar apoi ce-ai mai văzut? 

— Am văzut, Doamne, un câmp mare cu iarbă ca mătasa 
și de mare până în brâu; în ea păștea o ciurdă de boi mari, 
dar se legănau pe picioare de slabi, și mult m-am mirat 
cum e aceea de-s așa slabi în pășunea aceea bună! 

— Aceia, fătul meu, sunt boierii cei bogaţi care fac 
câteodată pomene și ospeţe, dar numai ei pe ei se omenesc 
și se ospătează, iar după ce li se împrăștie oaspeţii, le pare 
rău de cheltuiala ce-au făcut; dar după aceea ce-ai mai 
văzut? 

— Am văzut, Doamne, un câmp nisipos, tot nisip și 
pietriș, numai ici-colea câte o buruiană și acolea era o 
ciurdă de boi mici, dar grași și frumoși de nu mă mai 
puteam depărta de ei! 

— Noa, vezi, fătul meu, aceia sunt oamenii cei săraci, 
bieţii iobagi, care n-au alta decât numai ce vor să le lase 
domnii lor cei procleţi, dar ei, când fac vreo pomană ori 
vreun ospăț, adună la masa lor pe toţi lipsiţii și săracii și 
aceea la mine este bine primită, de aceea, după ce vin pe 
astă lume se desfătează; dar după aceea, adu-ţi aminte, ce- 
ai mai văzut? 

— Venind mai încoace, Doamne, am văzut o mulţime de 
pomi mari cu poame frumoase și printre ei tot soiul de 
semănături, dar în pomi erau niscai păsări urâte și 
zburlite, și ţipau cât le lua gura: „Rău am văzut, rău 
vedem, și încă și mai rău vom vedea, că murim de foame!” 

— Noa, fătul meu, aceia sunt zgârciţii, care au tot ce le 
trebuie, dar nu numai că nu dau lipsiților ceva de pomană, 
dar nici ei nu mănâncă să să sature, și trag și plata 
lucrătorilor; pe astă lume de foame o să se vaiete! Mai 
văzut-ai ceva în călătoria ta? 

— Măi, Doamne, am văzut un tufiș, și în el numai unde și 
unde câte o alună, dar acolo erau mii de păsărele ciripind 

și cântând: „Bine am văzut, bine vedem și bine vom vedea, 
că nimic nu ne lipsește!” 

— Vezi, fătul meu, acele păsări sunteţi voi, muncitorii, 
care munciţi de dimineaţă până seara, de multe ori chiar 
flămânzi și însetaţi, numai ca să puteţi ţine din munca 
voastră pe câte venituri toate, și totuși mulţumiţi lui 
Dumnezeu și pentru atâta; plăcută este înaintea mea 
purtarea voastră! 

— Acum mergi, fătul meu, acasă, că te așteaptă muierea 
și copilul! 

Şi plecă Alesandru către casă mulțumind lui Dumnezeu. 
Când ajunse la apa cea mare, îl întrebă apa: 

— Noa, da spusu-ţi-a Dumnezeu pricina pentru care n- 
am eu nici pești, nici broaște? 

— Spus! 

— Ei, cum a zis, care-i pricina? 

— Trece-mă, că apoi îţi spun! 

Și l-a trecut apa iarăși de acea parte, adică s-a făcut în 
lături până a trecut de aceastălaltă parte, cu toate că din 
colo în coace pe nimeni nu mai trecuse, că nimeni nu 
ceruse să-l treacă. După ce-a fost de aceastălaltă parte, 
apoi spuse Alesandru: 

— În tine, așa mi-a spus Dumnezeu, că de aceea nu sunt 
nici pești, nici broaște, și nici un fel de jivină, că încă n-ai 
înecat nici un om. 

Atunci se înfoaie apa de trecu peste ţărmuri și era cât pe 
aci să înece pe Alesandru. Dar el fugi și-i zise: 

— Dar nu ţi-e rușine, chiar pe mine vrei să mă îneci, 
unde ţi-am spus ce-a zis Dumnezeu sfântul? 

Apa atunci s-a rușinat și s-a tras în matca ei zicând: 

— Cum n-am știut mai degrabă, că nu scăpai tu din 
undele mele! 

Acum Alesandru merse aţă la boier acasă și ajunse chiar 
pe înserate. 

— Noa, da chematu-l-ai? zise boierul. 

— Chemat! răspunse Alesandru. 

— Şi vine? 

— Vine, de bunăseamă, vine dacă-i face și dumneata 
lucrurile care le-am făcut eu, dar până atunci, ba! 

Auzind domnul cuvintele acestea cutezătoare ale lui 
Alesandru, se mânie atât de tare, de porunci slujilor să-l 
bage în fiare și în pente, din tălpile picioarelor până-n 
grumaz, și să-l bage într-o pivniță, și acolo să-l închidă să 
nu poată scăpa, că dimineaţă îl spânzură pentru cutezarea 
vorbelor celor nesocotite. Toată noaptea o petrecu 
Alesandru acolo, rugându-se la Dumnezeu. Când fu de 
către ziuă, veni Dumnezeu la ușa pivniţii și strigă: 

— Aici ești, Alesandre? 

— Aici, Doamne! 

— Dar ieși afară! 

— Că nu pot, că sunt băgat în fiare și-n pente până-n 
grumaz! 

— Ia mișcă-te oleacă! 

Și cum se mișcă Alesandru, odată-i căzură fiarele de pe 
el ca și când ar fi fost putrede, și ușa se deschise singură, 
și ieși afară de mulțumi lui Dumnezeu că l-a scăpat. 

— Noa, Alesandre, zise Dumnezeu, dar mergem la 
boierul la prânz ori să mergem la tine? 

— Ba să mergem la mine mai întâi, că fi-va timp de mers 
la el și după aceea. 

Și merseră la Alesandru acasă. Bucuria muierii și-a 
copilașului că se mai văd, dar bucuria și-a lui Alesandru că 
a ajuns în pace la ai săi. Acum Alesandru porunci nevestei 
să facă prânz, că iată chiar și Dumnezeu prânzește azi la 
ei. 

Și se puse să facă ce știa ea mai bun de mâncare, dar 
Dumnezeu zise: 

— Să-mi frigi să mănânc ce-aveţi voi mai drag la casă! 

Atunci Alesandru numaidecât porunci să arză muierea 
cuptorul și, când era ars gata, trase jarul și duse copilul pe 
lopată, și zvârr!!! cu el în cuptor, apoi puse jarul în gura 
cuptorului și intră înăuntru de mai povesti cu Dumnezeu. 

Preste vreun ceas de vreme merse el să aducă copilul 
fript să-l pună înaintea lui Dumnezeu. Adică minunea 
minunilor! 

Copilul se juca cu două mere de aur și cânta în treaba 
lui, cum cântă copiii. 

Văzând Alesandru și muierea lui minunea asta, căzură 
cu feţele la pământ și mulţumiră lui Dumnezeu. 

lar Dumnezeu îi ridică de jos și le zise: 

— Să știți că boierul în clipita asta a plesnit de necaz 
căci nu te află în pivniţă să te spânzure; de azi încolo nu 
mai ești iobag, ci domn în casa ta, și în scurtă vreme nici 
un iobag nu va mai fi în lume. 

Așa s-a și întâmplat; iobăgia a căzut; dar cel dintâi care 
a scăpat de iobăgie a fost Alesandru cu muierea lui, cu 
Zâna Apelor, care, de n-au murit, și astăzi trăiesc și măresc 
pe Dumnezeu. 


Auzită și scrisă în Sâncel. 

Ioan Pop-Reteganul, Povești ardelenesti, 
culese din gura poporului. 

Partea a IV-a, Brașov, 1888, p. 44-57. 

TEI-LEGĂNAT 


Erau odată, cică, un moșneag și o babă. Copii nu 
avusese, și-așa ar fi voit să aibă, de se dădeau în vânt după 
ei. Baba mai ales, veșnic se ruga lui Dumnezeu să se 
milostivească cu ea și să-i dăruiască un copil. Dumnezeu 
știe, însă, când trebuie să dea omului ce cere și când nu. 
Baba copii n-a mai făcut și de dor de a avea și ea, își făcu 
un leagăn și în el puse, în loc de băiat, un lemn de tei ce-l 
înfășase și-l îmbrobodise ca pe copii. Se vede că ajunsese 
baba în mintea copiilor. 

Legăna baba în una, când avea vreme, albia copilului și-i 
cânta. De la o vreme numai ce aude plâns de copil în 
leagăn. Baba s-a speriat, dar când s-a uitat și a văzut în 
locul lemnului un băiat mândru și frumos cum altul nu mai 
era în lună și în soare, nebuni de bucurie. Plângea biata 
babă, râdea, alerga pe afară și nu mai știa cum să 
mulțumească lui Dumnezeu că i-a ascultat ruga. 

Cum vine moșneagul de la lucru, baba, ca o zăludă îi 
iese înainte și-i arată băiatul. 

Când îl văzu moșneagul așa mândru și frumos, cu râvnă 
și mare duh plecat ridică ochii în sus, multumind lui 
Dumnezeu că le-a dat sprijin bătrâneţilor. 

Moșnegii botezară pe băiat și-i puse numele Tei-Legănat. 

Cumetria fu chefoasă și plină de bunătăţi, căci moșnegii 
se ţineau bine, batâr că erau singurei. 

Tei-Legănat creștea văzând cu ochii. Cât crește un băiat 
de azi într-un an, el creștea numai într-o zi. Peste vreo doi 
ani el era cogeamite milian, ca toţi flăcăii, cu care se lua la 
trântă și pe care-i dovedea pe-un cap. 

Într-o zi vede Tei-Legănat într-un cui în cămară pușca 

moșneagului, din tinereţe. Nici una, nici două, o ia, se 
îmbracă și se duce cu ea în pădure la vânat. Degeaba cerca 
baba să-l oprească, Tei-Legănat își căuta de drum. 

Ajungând în pădure, merge trei zile și trei nopţi. Cum 
mergea prin codru, dă peste un om care nu făcea alta 
decât copacii ce erau drepţi îi strâmba, iar pe cei strâmbi îi 
îndrepta. 

Cum îl vede Tei-Legănat, îl întreabă: ce strică copacii? 

Strâmbă-Lemne, căci el era, îi răspunde că nu-i treaba 
lui să știe, dar, dacă vrea, să se prindă amândoi fraţi de 
cruce, că i-o fi de folos vreodată. Tei-Legănat se prinde 
frate de cruce cu Strâmbă-Lemne, și amândoi se iau prin 
pădure. Merg cât merg, și ajung în niște munţi pietroși. 
Într-un ţanc de munte şedea un om și veșnic sfărâma 
piatră. Tei-Legănat se prinde frate de cruce și cu Sfarmă- 
Piatră și tustrei își căutară de drum. Ajunseră într-o 
pădure. 

Aici își făcură o colibă și câte unul cu ziua rămânea la 
făcut bucate, iar ceilalţi doi se duceau la vânat. 

În ziua întâi rămâne Strâmbă-Lemne. Face el niște 
bucate ca acelea și stătea înaintea focului așteptându-și 
fraţii. 

Cum stătea Strâmbă-Lemne pe gânduri, numai ce vine o 
onanie de om mititel ca de-o-palmă cu o barbă cât un cot. 
Statu-palmă-barbăcot, căci el era, se repede la foc și din 
câteva înghiţituri soarbe mâncarea lui Strâmbă-Lemne din 
oală. Strâmbă-Lemne îl prinde de barbă, crapă un lemn și-i 
pune barba acolo. 

Când vin de la vânat Tei-Legănat și Sfarmă-Piatră, 
găsesc pe Statu-palmă-barbă-cot cu barba în lemnul cel 
crăpat și pe Strâmbă-Lemne suduind și făcând alte bucate. 

Tei-Legănat se duce la Statu-palmă-barbă-cot și-i dă 
drumul. El se făcu nevăzut. Strâmbă-Lemne sfârși bucatele 
și după ce mâncară, se odihniră bine. A doua zi rămase să 
facă bucate Sfarmă-Piatră. Dar și Sfarmă-Piatră păți 
aceeași istorie cu Statu-palmă-barbă-cot, ca și Strâmbă- 

Lemne. Când se întoarse Tei-Legănat de la vânat și văzu pe 
Statu-palmă-barbă-cot cu un stan de piatră pe barbă, îl 
umflă râsul și, ducându-se la el, rostogoli stânca și dete 
drumul lui Statu-palmă-barbă-cot, de se făcu iar nevăzut. 

A treia zi rămase la făcut mâncare Tei-Legănat. El 
pregăti două rânduri de bucate și când se întoarseră fraţii 
lui de la vânat, nu mai văzură pe Statu-palmă-barbă-cot, 
căruia Tei-Legănat îi duse mâncare, și bucatele erau cum 
sunt mai bune, nici reci, nici fierbinţi. 

După ce mâncară bine se luară tustrei și se duseră prin 
munţi și ajunseră pe moșia unui împărat. Paznicii 
împăratului, găsind pe Strâmbă-Lemne stricând pădurea, îi 
prinseră pe tustrei și-i duseră la împărat. Împăratul, după 
ce-i probozi* urât, încât era să-i și bată, le hotărî, văzând 
pe Tei-Legănat așa de îndrăzneţ și frumos, că scapă de el, 
dacă le va scoate de la zmei pe cele trei fete ale lui. 

Împăratul le mai spuse că, dacă ei scot fetele de la zmei, 
le dă fiecăruia câte una de soţie și împărăţia. 

Tei-Legănat se prinse să scoată fetele de la zmei. 

După ce luă de la împărat bani de cheltuială și haine de 
primeneală, porni înainte cu Dumnezeu. 

Merseră vreme multă, ţări, mări și munţi și ajunseră la o 
fântână, pe unde te puteai duce în «lumea neagră«, căci 
zmeii ce furaseră fetele împăratului acolo vieţuiau. 

Ca să mergi de pe «lumea albă» în «lumea neagră» 
trebuia să-ți dai drumul prin fântâna zmeilor. Se vâri întâi 
Strâmbă-Lemne. El lăsă cuvânt ca atunci când va scutura 
funia, să-l scoată înapoi. Nu se dase drumul funiei cu care 
se coborau în fântână nici pe jumătate, și numai ce vede 
Tei-Legănat că se scutură funia. 

— Ce-ai păţit, măi Strâmbă-Lemne, de-ai scuturat funia 
așa degrabă? 

— Da ce să păţesc? Ia nu poţi să trăieşti în putoarea 
ceea mare care vine din fundul fântânii. 

— Lasă că mă vâr eu, zise Sfarmă-Piatră. 


50 probozit - mustrat cu asprime. 

Dar și el păţi ca și Strâmbă-Lemne. Atunci se vâri și Tei- 
Legănat. El lăsă cuvânt că, dacă va scutura funia, mai tare 
să-i dea drumul. 

Merse, merse Tei-Legănat trei zile până ce ajunse în 
fundul fântânii. 

Acolo, ce să vadă? Șerpi, balauri, broaște cât casele. Tei- 
Legănat se dă cu paloșul printre jivine, și le omori pe toate. 

Scăpând de acele urâte locuri, porni spre curțile zmeului 
celui mai mare. 

Vai, mândru mai era! Alt soare, mai frumos ca al nostru, 
strălucea. Altă lună, mai strălucitoare cum avem noi, era 
acolo, și niște grădini, mai frumoase ca raiul. Cum ajunse 
Tei-Legănat la curțile zmeului, se duse la fata împăratului. 
Ea, cum îl văzu, zise: 

— Vai, ce voinic mândru și frumos ești, și cum are să te 
omoare câinele de zmeu când te-a vedea! 

— Dar unde-i dus el amu? 

— E dus la vânat. 

— Şi de pe ce-l cunoşti când vine? 

— Azvârle buzduganul de trei mile de loc, și atunci 
bucatele trebuie să fie nici reci, nici fierbinţi. 

Cum stăteau ei de vorbă, numai ce aud buzduganul în 
poartă, în ușă, în casă. Tei-Legănat îl repede înapoi de 
cinci mile de loc, și când a trecut pe lângă urechea 
zmeului, i-a retezat vârful urechii. 

Zmeul a început a da pinteni calului și a fugi spre casă, 
dar calul nu voia să meargă. Când ajunse la podul de 
aramă, calul a început a sforăi și a ciuciuli urechile. Zmeul 
i-a zis: 

— Hi! calule, mânca-ţi-ar corbii carnea și ciolanele 
roade-ţi-le-ar câinii, că doar nu-i câinele de Tei-Legănat 
sub pod ca să te sperii de el. 

Atunci numai ce iese Tei-Legănat de sub pod și-i spune: 

— Cum vrei să ne luptăm? Cu paloșele să ne tăiem, ori în 
trântă să ne trântim? Zmeul i-a zis: În trântă să ne trântim, 
trup la trup, că-i mai drept. 

Atunci, unde s-a luat Tei-Legănat cu zmeul la trântă! 
Întâi l-a trântit zmeul pe Tei-Legănat până la brâu. Unde 
nu se mânie Tei-Legănat, și când l-a izbit o dată pe zmeu, l- 
a vârât în pământ până la gât. Atunci Tei-Legănat scoate 
paloșul și-i taie gâtul. IÎncălecă apoi pe calul zmeului și se 
duse la curțile lui. 

Fata împăratului, când l-a văzut, nu mai putea de 
bucurie. 

— Ce făcea zmeul cu curţile lui, când se ducea undeva? 

— Pocnea din biciul ist din cui de trei ori și le făcea două 
mere. 

Tei-Legănat ia biciul, pocnește de trei ori, face curțile 
două mere și le dă fetei împăratului. 

După ce a scăpat fata cea mare, se duce la curțile 
zmeului celui de mijloc și-l brâncește și pe el ca și pe cel 
dintâi. 

Îi mai rămăsese să scape pe fata cea mică, care-o ţinea 
zmeul cel mic. 

Scăpase el ușor pe fetele cele mari, de la cei doi zmei. 
Pe cea mai mică însă era mult mai greu, căci avea mult de 
muncă, și chiar zmeul ist mic era mult mai voinic ca 
ceilalţi. 

După ce trece prin niște păduri urâte, pline cu șerpi, 
broaște și tot felul de dihănii, ajunge la curţile zmeului. 

Cum îl vede fata împăratului, îi zice: 

— Vai, ce voinic mândru și frumos ești, și cum are să te 
prăpădească câinele de zmeu când te-a vedea? 

— Dar unde-i dus? 

— La vânat. 

— Şi pe ce semne știi când vine? 

— Azvârle buzduganul de șapte mile de loc și atunci 
bucatele trebuie să fie nici reci, nici fierbinţi. 

Și cum vorbeau ei, numai ce aud buzduganul în poartă, 
în ușă și în casă. Tei-Legănat îl repede de nouă mile de loc, 
și când a trecut pe lângă urechea zmeului i-a retezat-o din 
loc. 

Când era pe la podul de aur, calul zmeului a început a 
forăi și a se da înapoi. 

Zmeu-i zice: 

— Hai, mânca-ţi-ar corbii carnea și câinii ciolanele. Ce, 
crezi că sub pod e câinele de Tei-Legănat? 

Atunci numai ce iese Tei-Legănat și-l întreabă: 

— Cum vrei să ne luptăm: din trântă să ne trântim, ori 
din paloșe să ne tăiem? 

— Ba din trântă să ne trântim, că-i mai dreaptă. 

Atunci se încep a se lupta: de dimineaţă și până-n seară 
se trântiră, și nu se da nici unul. 

Amu le era sete și foame; zmeul vede o cioară și-i zice: 

— Dă-mi oleacă de apă, că ţi-oi da hoitul lui Tei-Legănat 
să-l mănânci. 

Tei-Legănat zice către cioară: 

— Dă-mi apă să beau, că ţi-oi da hoitul de la trei zmei să- 
| mănânci tu cu toate neamurile tale. 

Atunci cioara se repede la un iaz, ia cu clonţul apă și 
picură în gura lui Tei-Legănat câteva picușuri. 

Tei-Legănat prinse la putere, și când l-a izbit o dată pe 
zmeu, l-a vârât în pământ până la gât. Apoi cu paloșul i-a 
tăiat capul și l-a omorât. 

Casele zmeului le-a făcut două mere și le-a dat fetei celei 
mai mici, care era cea mai frumoasă dintre fetele 
împăratului și pe care Tei-Legănat își puse ochii. Tei- 
Legănat luă fetele împăratului, merse cu ele la fântână, pe 
unde trebuia să iasă din «lumea neagră» în «lumea albă». 
Tei-Legănat prinde funia și o scutură. Scuturătura vine 
înapoi. 

La gura fântânii așteptau deci cei doi fraţi de cruce ai lui 
Tei-Legănat. El pune în patul cel ce era agăţat de funie pe 
cele trei fete și scutură funia. Patul începe a se urca, și Tei- 
Legănat rămase singur. 

Când văzură Strâmbă-Lemne și Sfarmă-Piatră fetele, nu 
mai putură de bucurie. Ei dădură drumul patului ca să-l 
scoată afară și pe Tei-Legănat. 


140 


Sfarmă-Piatră și Strâmbă-Lemne se sfătuiseră ca să-l 
urce până la jumătatea fântânii pe Tei-Legănat și să-i dea 
drumul, ca să scape de el. 

Tei-Legănat însă se temea de așa ceva, și ca să-i încerce, 
pune în pat un bolovan și scutură funia. Patul începe a se 
urca și după o bucată de vreme numai ce aude o pocnitură. 
Cei doi dușmani ai lui Tei-Legănat dăduseră drumul patului 
cu bolovanul. 

Tei-Legănat, văzând șiretlicul tovarășilor lui, porni iar 
«în lumea neagră». Merge cât merge și ajunge la curțile lui 
Statu-palmă-barbă-cot. Când l-a văzut moșneagul, nu mai 
putu de bucurie. 

Ospăţuri ca acele îi făcu, și-l întrebă ce vânturi îl aduc 
pe acolo? 

Tei-Legănat povesti lui Statu-palmă-barbă-cot pătăraniile 
lui cu zmeii și cu cei doi tovarăși ai lui, și-l rugă să-l înveţe 
ce să facă pentru a ieși pe «lumea albă». 

— Nimeni n-ar putea să te scoată de aici, fătul meu, 
decât numai pajura din pădurea zmeului cel mare. Pajura 
aceea pe fiecare an scoate doisprezece pui, și nici de unul 
n-are parte, căci când se duce după mâncare, vine un 
balaur și-i mănâncă. Dacă-i putea să omori balaurul, ea te 
va scoate de la necaz. 

Statu-palmă-barbă-cot mai dăscăli pe Tei-Legănat cum 
să se poarte cu pajura și pe urmă se despărțţiră. 

— Pentru că n-ai fost rău, ca tovarășii tăi, ai scăpat bine 
de la mine. Dar dacă ai fi fost și tu ca ei, apoi cu zile nu 
scăpai de la mine. 

Tei-Legănat merse în pădurea zmeului cel mare și ajunse 
la cuibul pajurii. Tocmai atunci ieșea dintr-un iezer și 
balaurul ca să mănânce puii pajurii. Tei-Legănat scoate 
paloșul și dintr-o tăietură retează capul dihaniei de balaur 
și scapă puii de moarte. 

Când l-au văzut puii, nu mai puteau de bucurie. 

— Când te-a vedea mama, are să te înghită de bucurie. 

Atunci ei l-au făcut un fulg și l-au pus sub aripa celui mai 

mic. 

Când a venit pajura și i-a văzut, era să moară de bucurie. 

— Cine v-a scăpat, dragii mamei? 

— Un flăcău voinic și frumos, îi răspunseră ei. 

—lIncotro s-a dus? 

— La răsărit, răspunseră ei. 

Pajura, ca o vântoasă, se repezi spre răsărit, ca să 
găsească pe cel ce i-a scăpat puii, dar nu l-a găsit. 

—Incotro a apucat, dragii mamei? 

—Inspre apus. 

Repede iarăși apucă spre apus, dar nici urmă de flăcău 
n-a găsit. 

După ce mai fugi spre amiază și spre miazănoapte, puii 
ziseră: 

— Noi, mamă, ţi-om spune unde-i voinicul care ne-a 
scăpat, dacă ne făgăduiești că nu-l vei mânca. 

— Nu-l mănânc, dragii mamei. 

Atunci puiul cel mic scoase de sub aripă o peniță mică și- 
o aruncă jos. 

Din ea ieși un flăcău mândru, de nu mai era altul ca el. 
Pajura îl înghiţi de bucurie, și când îl vărsă, Tei-Legănat 
era de-o mie de ori mai frumos ca înainte. 

— Ce poftești de la mine, voinice, pentru binele ce mi-ai 
făcut? 

— Să mă scoţi în «lumea albă», răspunse Tei-Legănat. 

— Pregătește să ai douăsprezece vase de vin și 
doisprezece boi fripţi, și mâine mergem. 

Tei-Legănat se duse pe moșia zmeului cel mare, luă și 
fripse doisprezece boi, cumpără douăsprezece buti de vin 
și în zori de ziuă se puse pe aripile pajurii cu boii fripţi și 
cu vinul. 

Merseră, merseră cale lungă, peste ape și munţi, văi și 
dealuri. De câte ori îi era foame pajurii, Tei-Legănat îi da 
câte un vas de vin și câte un bou fript. Atâta drum 
merseră, încât, când era aproape să-l scoată din fântână, 
nu mai rămăsese lui Tei-Legănat decât un pahar de vin. 

Carne nu mai avea defel. 

— Dă-mi să mănânc și să beau, zise pajura, că nu mai 
pot de foame. 

— N-avem decât un pahar de vin, răspunse el. 

— Dă-mi carne să mănânc de unde știi, că nu mai pot, și 
ne prăpădim amândoi. 

Atunci Tei-Legănat taie din talpa piciorului o bucată de 
carne și-o dă pajurii. 

De-atunci are omul în talpa piciorului lipsa de carne 
între călcâi și degetul mare. 

— Bună-i carnea de om, zise pajura. De știam mai 
demult că e așa de bună, te mâncam până acum. Mai 
merseră cât mai merseră și după câtăva vreme Tei-Legănat 
se văzu iarăși pe «lumea albă». 

Merse el cât merse și ajunse la curtea împăratului cel cu 
fetele. 

Fetele cele mari se măritase, una după Sfarmă-Piatră și 
una după Strâmbă-Lemne. Cea mică, din pricină că n-a 
ascultat pe tată-său să se mărite după un fecior de 
împărat, o dăduse slugă la curţile lui Strâîmbă-Lemne. 

Când a auzit împăratul păţaniile lui Tei-Legănat și 
drăciile lui Strâmbă-Lemne și ale lui Sfarmă-Piatră, se 
încruci. Însură pe Tei-Legănat cu fata lui cea mică, îi dărui 
toată împărăţia lui și a trântit o nuntă cum n-a fost alta pe 
lume, la care a poftit și pe moșneagul și pe baba ce-au 
crescut pe Tei-Legănat. 

La nunta lui Tei-Legănat aș fi jucat și eu dacă eram pe 
atunci, că el nu se ferea de ţărani ca boierii de azi. 

Și-am încălecat pe-o căpșună și v-am spus și eu o 
minciună. 


M. Lupescu, în Șezătoarea II (1894), 
nr. 11-12, p. 200-206. 

TRIȘTI-COPIL ȘI INIA DINIA 


A fost, a fost, că dacă n-ar fi fost, nu s-ar povesti, nici eu 
a lehăi ca un purice-a plesni. Și eu nu-s de când poveștile; 
îs mai dincoace cu vo două-trei zile. Poveștile pe la poartă 
trecea când pe mine mama mă făcea. $-am luat și eu una 
de coadă, ș-am zvârlit-o peste poartă, și ţ-o spun amu 
dumitale. 

Cică era un împărat bogat de nu se mai afla altul ca el 
pe sub soare: bani, măi, aur și argint... ciubere pline de 
galbeni. Ș-avea numai o fată. Și ce i-a venit fetei prin 
minte, c-a zis către tată-su: 

— Tată, să-mi faci o mănăstire. 

— T-oi face, draga tatei. 

— Da iacă cum să mi-o faci: să fie numai de aur și din 
argint din sorocoveţi, că știu că ai de unde... 

Cum n-avea să i-o facă dacă era plin de avere, cum îi 
stupul! Unde-a-nceput a scoate cu ciuberele bani ș-a plăti 
la meșteri ș-a dat în scurtă vreme gata mănăstirea: cât din 
bani zidită, cât cu aur și argint poleită. Mănăstirea era cam 
strâmtuţă, nu-i vorbă, dar înaltă. 

— Tată - zice fata - eu aici singură, în mănăstirea asta, n- 
oi ședea. Să te duci prin ţară și să cauţi douăsprezece fete 
tot așa de tinere și frumoase ca și mine, să nu mă cunosc 
eu dintre ele. 

Și s-a dus împăratul ș-a căutat și-a găsit numai 
unsprezece fete; iară după ce le-a găsit le-a adus acolo la 
mănăstire. 

— Da, unde-i cea de a douăsprezecea? 

— D-apoi n-am găsit-o. 

— Se află să n-o fi găsit? 

— Nu-i vorbă, am dat eu peste una, tot așa de la fel ca 
voi; da iacă cum îi pricina de n-a venit: fata aceea a avut 
mamă și mă-sa după ce-a făcut un copil, a trăit numai v-o 
trei zile, ș-a murit, ș-amu a rămas fata să-ngrijească de 
băiat. 

— Numai asta-i toată pricina? D-apoi cât îi împărăţia 
mnitale de mare nu s-a găsit cineva să crească un biet 
copil? Cât de fără zăbavă, s-aduceţi fata cu copilul aici. 

Ș-au adus slujitorii fata cu copilul (cu frate-su). Da, ce 
frumuseţe de copil, de nu mai era altul ca el pe sub soare! 
Cum l-a văzut fata-mpăratului, îndata mare i-a adus o 
dădacă și i-a poruncit: 

— Ia copilul și să mi-l crești într-o zi, ca alţii într-o lună; 
și-ntr-o lună, ca alţi într-un an. 

— Așa oi face. 

La un an băiatul era mărișor, putea umbla, putea grăi, 
cum ar fi unul de iștialalţi la zece-doisprezece ani. 

Pe fata-mpăratului o chema Inia Dinia. lar băiatului, ș-a 
bătut multă vreme capul cum să-i puie numele, și s-a ales 
că pe băiat să-l cheme Triști-Copil. 

Amu aude fata că-ntr-o ţară depărtată este o școală 
împărătească ș-a zis, către tată-su: 

— Babacă, să iei și să duci băiatul la școala aceea, c- 
aista, pe cum văd eu, are să fie om scump. 

Ș-a pus împăratul doi cai la trăsură și s-a dus peste nouă 
mări, peste nouă ţări, peste nouă vineţii, a şaptea- 
mpărăţie. După ce-a ajuns acolo, i-a lăsat băiatului bani de 
cheltuială, iar el ș-a luat drumul spre casă, ș-a mers multă 
lume-mpărăţie, că cuvântul din poveste, mai înainte este. 
Dar la despărțire, Inia Dinia a zis către băiat, că oricât de 
mult a ședea acolo la școală, de ea să nu pomenească, 
pentru că de-o pomeni, Triști-Copil, acasă nu degrabă a 
veni. 

Cum a intrat băiatul în școală, numai o dată i-a arătat 
calfa pe hârtia asta, pe ceealaltă, pe cărţi - și când a venit 
și l-a luat la cercetare, singur calfa s-a mirat: Măi, că nici 

așa băiat, încă nu mi s-a dat ochii a vedea și urechile a 
auzi. Aista are să fie mare om la vremea vremii! 

A stat el în școala aceea preţ de-un an, și-n vremea asta, 
toată cartea a-nvăţat-o, mai-mai că-l întrecea pe calfă. 

La împlinirea anului, s-a dus la-mpăratul cel cu școala ș- 
a zis așa: 

—Înălţate-mpărate, eu de-amu mă duc acasă. Cartea cât 
am avut de învăţat am învăţat-o: n-am la ce mai sta să mai 
mănânc pâinea străinului. 

— Dă, măi băiate! Dacă nu vrei să mai stai, cu de-a sila 
nu te poate ţine nimenea. Ș-apoi alta: măi dragul tatei - 
zice către un fecior care-nvăţase cu Triști-Copil - adă v-un 
pahar de rachiu și cinstește băiatu ista, că la drum i-a 
prinde bine. 

Și i-a dat un pahar de rachiu. Când să-l puie la gură, 
răspică Triști-Copil: 

— Aai! bogdaprosti, să fie de sănătatea dumnitale, 
înălțate bezede. 

Ș-a băut paharul, de dușcă. 

— Mai dă-i unul - zice împăratul. 

Când l-a pus la gură a zis că să trăiască înălțatul împărat 
și să fie de sănătatea lui. 

— Mai dă-i un pahar, măi! 

Când l-a pus la gură și pe-aista, a zis că să trăiască toată 
gloata împărătească și să fie de sănătatea înălţatei 
împărătese. 

— Mai dă-i un pahar, măi băiate, că-i drumul depărtat. 

Când l-a mai pus și pe-aista la gură, a zis că să trăiască 
toți oamenii împărătești și să fie de sănătatea Iniei Diniei. 

— Da cine-i aceea Inia Dinia, măi băiate? 

— Da cine să fie? Aceea-i stăpâna me (a); aceea m-a 
crescut și m-a dat pe mine la carte. 

— Noa, de-amu să stai aici, că nu-ţi dăm drumul acasă. 

— D-apoi de ce? 

— D-apoi ia, până ce n-a veni stăpână-ta; că vrem și noi 
să știm cine-i aceea Inia Dinia. 

— Cum are să vie ea, dacă nu știe nimica ce-i de capul 
meu? 

— A veni ea, la un an, la doi, la trei; ce mai la deal, la 
vale, până n-a veni ea, nu-ţi dăm drumul. Să-l puneţi la 
opreală, măi! 

Și l-au pus la opreală pe Triști-Copil. Nu era închis, avea 
voie să umble pe-afară prin ogradă, fără decât n-avea voie 
să se ducă acasă. Urât îi mai era bietului băiat, sărmanul! 
Umbla și el când încolo, când încolo, mai dihai decât un om 
beat. 

Amu, ce-i vine-mpăratului prin minte: să-și facă niște 
dinaluri (binale). Adus-a lemne multe; tocmit-a meșteri și s- 
a apucat de lucru. A dat lemnele la topor, la bardă, la 
șfară, ș-apoi s-a apucat de-nchiet. Triști-Copil ședea toată 
ziua pe lemne și se uita la meșteri cum lucrau. După ce-a 
închiet lemnele, le-a ridicat sus, care-și la locul lor; iar 
băiatul s-a suit și el acolo sus. 

Da, zice calfa meșterilor acelora: 

—Înălţate bezede! Ce șezi, rogu-te, așa de scârbit? 

— Nu-mi mai zice bezede, că eu nu-s bezede, eu nu-s de- 
aici. Eu îs cine știe de unde: de peste nouă ţări, de peste 
nouă mări, de peste nouă vineţii, a șeptea-mpărăţie. 

— Fe, poi dă, dragul meu, cu mâna ţ-aș lua durerea de la 
inimă; dară dacă nu pot! 

— Ştii ce una, calfă? 

— Şti dacă mi-i spune. 

— Ești dumneata meșter? 

— D-apoi mai este ca mine altul pe podul pământului? 

— Putea-u-ai să-mi faci un cobuz? 

— Ahăăă, mă miram, ce-ai să mă-ntrebi. Ti l-oi face cât 
de degrabă. 

— Şi cât mi-i cere? 

— Nu mult; ia, de-o ocă de rachiu. 

— 'Ţ-oi da și de două ocă, numai să mi-l faci. 

S-apucă meșterul de cobuz; dar numai seara la lumânare 
lucra la el, că ziua nu dovedea cu lucru-mpărătesc. În trei 

seri a dat cobuzul gata. Când l-a pus Triști-Copil la gură, 
așa cânta de se răsuna palatul. 

A doua zi s-a suit acolo sus și aceea cântare cânta biatul, 
că s-a auzit răsunetul tocmai la mănăstirea Iniei Diniei. 

— Fetelor - zise ea, dac-a auzit sunetul cobuzului - 
cântarea asta nu-i a altuia, fără numai a lui Triști-Copil. El 
trebuie să fie la opreală. M-a pomenit cumva pe mine, și 
iacă amu nu-i dau drumul. Degrabă vă gătaţi cu ce aveţi 
voi mai frumos și mai minunat și să mergem la băiat. 

Și s-au-mbrăcat ele și s-au gătat, au încuiat mănăstirea 
și-au ieșit cu toatele afară. 

— De-amu ţineţi-vă de mână. 

Ș-acelea puteri le-avea Inia Dinia că numai ce s-a înălţat 
toată ceata în văzduh, și cât te-ai șterge la un ochi, a ajuns 
la împăratul cel ce oprise pe băiat. 

S-a minunat împăratul de frumuseţea femeii acesteia. 

— Da la ce-aţi pus băiatul la opreală? 

— Da ca să vii să te văd și eu cine ești. 

— Apoi bine, iacă asta-s, care mă vezi. Dar băiatul unde 
mi-i? 

— Da ia, într-o odaie de-acestea. 

Atunci numai ce iese și Triști-Copil. 

— Așa-i că n-ai ascultat de sfatul meu? Așa-i c-ai pomenit 
de mine? 

— Apoi așa.-i. 

— De-amu, dragul meu, du-te acasă și să-ţi faci un băț de 
fier și opinci de fier. Ș-atunci mi-i găsi, când s-o roade 
băţul, de-a rămâne numai cât ţii în mână, și opincile să se 
roadă pân-or rămâne numai nojiţele! Să mă cauţi la 
mănăstirea Calu Gastru într-un pai reazemă și într-un păr 
spânzură. 

Unde s-a dat băiatul meu la plâns, de se scutura cămașa 
pe dânsul, pentru că vedea că rămâne singur pe lume. 

— Nu umbla a-ți mai face inimă rea - zice Inia Dinia - c- 
aista-i canunul?!. Eu, de aceea mă duc la aceea mănăstire, 

ș-apoi de-acolo are să-ţi fie bine. 

Și s-au ridicat în văzduh Inia Dinia cu cele douăsprezece 
fete și sau făcut nevăzute; iar Triști-Copil s-a pornit spre 
casă. Dac-a ajuns acasă, ș-a făcut opinci de fier și băț de 
fier ș-a plecat spre mănăstire. Da, în mergerea lui, nu mai 
avea drum hotărât. Apuca peste dealuri, peste văi și peste 
păduri. De la o vreme a ieșit din niște păduri ș-a văzut cam 
depărtișor niște curţi. El a mers până de-aproape; dar n-a 
tras deodată la curti, a tras la niște odăi. Cei de la odăi l-au 
întrebat că-n ce fel umblă el pe-acolo „de unde ești și unde 
te duci?” 

— Ști-mă Dumnezeu. Nu mi-ţi primi să vă slujesc, să 
capăt o bucăţică de mămăligă, să nu pcei*? de foame. 

— D-apoi te-om primi, măi. Dar carte știi v'oleacă? 

— Ştiu oleacă. 

Și-l iau și-l duc la școala împărătească. Calfa de-acolo 
cum l-a văzut, l-a-ntrebat dacă știe carte. 

— Ia, oleacă știu. 

Şi-i dă băiatului niște cărți să cetească. Şi când a prins el 
a citi, a rămas calfa ca cum ar fi încremenit. 

— Măi, măi, carte știu; dar acesta mai mai să mă- 
ntreacă! 

Văzând el că Triști-Copil îi dobă de carte, n-a mai stat de 
dânsul să-l înveţe, că n-avea ce. L-a pus să cerceteze pe 
ceilalți ucenici. Da amu, o seamă de ucenici au prins ciudă 
pe ist străin și s-au sfătuit să-l bată, să-l alunge de-acolo. 
Un băiat de aceia, mai mare de trup și mai zdravăn, a 
început a căta pricină lui Triști-Copil, a sărit la el și l-a 
bătut. 

Văzând străinul c-aici nu poate trăi, așa cam pe după 
miezul nopţii, a luat și s-a pornit spre mănăstirea Calu 
Gastru. 

Când dimineaţa, calfa dă de băiat că nu-i. Nu se da 
nimenea să spuie din ce pricină nu-i. Ce folos c-a aflat de 
ce n-a vrut să mai steie; amu cela era dus în lumea lui. 


52 să nu pcei - să nu pier. 

x 


Noi să lăsăm pe Inia Dinia acolo la mănăstire și să 
vedem ce-a mai făcut Triști-Copil. 

El mergând pe drum a dat de-o pădure, a dormit noaptea 
într-o poiană din mijlocul ei, și a doua zi pe-amiază a ieșit 
din pădure și cum a ieșit, s-a făcut înaintea lui un șes cât 
vedeai cu ochii. Pe șesul acela se vedeau de departe doi, 
isbindu-se; dar ce era, el nu putea să știe. Să fie oameni, să 
fie cai, măi... ce să fie? Când se mai apropie, vede o 
zmeuaică bătându-se cu o drăcoaică. Dar ce bătaie se 
băteau, Doamne! Se făceau două roţi de foc... și când se 
izbeau una-n alta săreau bucăţile și scânteile din ele cine 
știe unde. 

Dacă l-au văzut, au început a se ruga să le judece el și 
cum le-a judeca el așa s-or lăsa și ele. 

— De ce vă mâncaţi voi și vă bateţi în felul acesta? zice 
Triști- Copil. 

— lacă de ce - răspunde drăcoaica; zmeuaica a făcut 
copilul acesta, și după ce l-a făcut, l-a lăsat, ia, încolo; i-a 
fost lene să-l crească. Eu l-am luat și m-am necăjit și l-am 
crescut până în starea în care-l vezi, ș-amu vrea să mi-l 
ieie crescut gata. Apoi îi cu dreptu? 

— Zmeuaică, să lași băiatul drăcoaicei, dacă ţ-a fost urât 
și greu a-l crește. Ai fi bucuroasă să vii la masă de-a gata. 
Să te duci, zmeuaică, în drumul tău, și tu, drăcoaică, cu 
băiat cu tot, în drumul tău; dacă vă place. 

— Ai... îti mulţumesc de facerea de bine; pentru treaba 
asta să știi că te-oi ajuta și eu cât de curând, zice 
drăcoaica. 

— Fi-ţ-ar de cap și de ciolane, că mi-ai luat băiatul, zise 
zmeuaica. 

Triști-Copil le-a lăsat și s-a dus unde-avea de dus. 
Zmeuaica a apucat și ea într-o parte; drăcoaica cu băiatul a 
rămas pe loc. După ce Triști-Copil s-a depărtat, că de-abia-l 

mai puteai vedea, zice drăcoaica sfătuindu-se cu băiatul ei: 

— Triști-Copil ne-a făcut nouă un bine. Se cuvine ca și 
noi să-i facem bine. Să te duci să-l ajungi și să-i fii de 
ajutor, că în drumul lui are să treacă peste niște ape, și l-or 
sluţi podarii. 

— Mă duc, mamă, să-l ajung. 

Și cât te-ai șterge la un ochi, a fost pe-aproape de Triști- 
Copil, care s-a cam speriat văzând pe fiul drăcoaicei că 
vine ca un nour. 

— Nu te teme nici leacă, pentru că eu nu vin nici c-un 
rău, fără vin să-ţi fiu mâna de-ajutor până ce-i trece trei 
ape, c-amintrelea au să te sluţească podarii. 

— Apoi hai dară înainte și-ţi mulţumesc de cuvântul cel 
bun. 

Și merg ei o bucată bună, până ce ajung la o apă de cele 
mari. 

— Măi podare, îmi trage podul, c-am să trec de ceea 
parte. 

— L-oi trage și te-oi trece apa, dacă mi-i lăsa să-ți scot 
un ochi. 

— Te-oi lăsa, grăiește feciorul drăcoaicei. 

Cum au trecut podul, le-a ieșit podarul înainte să-și ieie 
vama. 

— Giuruită-ţi trebuie, zice feciorul drăcoaicei, ochi îţi 
trebuie, ochi ţ-oi da. 

Și când l-a luat o dată, măi, și când l-a ridicat în sus, 
tocmai în mijlocul apei cu capu-n jos l-a zvârlit. Au mai fost 
ieșit ei niște oameni și mai huiau; dar văzând că-i feciorul 
drăcoaicei, au tăcut molcum. lești doi s-a dus înainte ș-au 
mers până ce-au ajuns la apa cea mare din mijloc. 

— Trage podul, măi, c-am să trec de ceea parte. 

— L-oi trage, da pentru asta, să mă lași să-ţi tai o mână. 

— 'Te-oi lăsa - răspunde tot feciorul drăcoaicei. 

Cum au trecut apa, ș-a venit podarul, la vamă, a păţit-o 
ș-acesta ca și cel dintâi. 

Ș-au mai mers ei - Triști-Copil și feciorul drăcoaicei - 

până ce-au ajuns la apa cea de la urmă -a treia. 

— Trage podul și mă trece de ceea parte, măăi! 

— Te-oi trece, măi, dacă mi-i lăsa să-ţi tai un picior. 

— Te-oi lăsa. 

Şi l-a-necat și pe-acesta ș-apoi a zis feciorul drăcoaicei: 

— Eu aș merge cu tine la mănăstirea lui Calu Gastru, da- 
i departe tare și-s cam trudit. Mergi sănătos, că eu mă- 
ntorc înapoi. 

— Mergi sănătos și dumneata, și bogdaprosti că m-ai 
adus teafăr pân-aici. 

Ş-a mers Triști-Copil, ș-a mers până ce-a ajuns la un 
pârâu mare și repede. Şi era pe pârâul ista o moară de 
făcea numai piclă53. Morarul, cum l-a văzut, l-a întrebat că 
de unde-i și cu ce capăt umblă pe-acolo? 

— Ști-mă Dumnezeu. Umblu și eu să găsesc undeva v-o 
bucăţică de mămăligă. 

— Dacă ţi-i vorba de-așa, rămâi la mine, măi băiate, că 
tot îs eu singur și n-am pe nimeni de ajutor. 

Ș-a rămas Triști-Copil argat la morarul cela. 

Amu iacă cum îi socoteala: la moara ceea venea 
întotdeauna un om călare pe un poloboc de grâu și măcina. 
Triști-Copil în scurtă vreme a deprins meșteșugul morăriei 
și făcea treabă mai dihai decât morarul cel bătrân. 

Moara era cu două pietre. Când venea omul cu 
polobocul, turna într-amândouă coșurile. La o covată ședea 
moșneagul și la alta Triști-Copil. Văzând morarul cel 
bătrân ce lucru de treabă bună face băiatul, a mai lăsat 
moara în seama băiatului, iară el s-a dus la târg. 

Când a ajuns cel cu polobocul la stăpână-sa, bucătăriţele 
și chiar stăpâna l-a-ntrebat cine i-o măcinat grâul, că bun 
lucru de făină i-a făcut. 

— Un băiatanaș îi tocmit slugă la morar, și băiatanașul 
mi-a făcut treaba asta. 

— Na, zice stăpâna, să-i duci un galben și să-i spui că tot 
de astă făină să facă. 

53 Piclă - făină de cea mai bună calitate, foarte bine măcinată. 

Apoi, domnule, moara aceea era a Iniei Diniei; iar cel cu 
polobocul la pităriile ei ducea făina. Nu tocmai tare 
departe de moară, era și mănăstirea Calu Gastru, cu 
chiliile celor douăsprezece călugărițe. 

Omul cel cu polobocul, după ce-a ajuns la moară, a dat 
galbenul lui Triști-Copil. 

— Na măi, ţi-a trimis stăpână-mea un galben ș-a zis că 
tot de asta făină să-i faci. 

— Ba i-oi face eu pe trei părți mai bună. 

Dar baba morăriță crăpa de ciudă că n-a luat moșneagul 
ei galbenul. 

— Numai drumurile le păzești - probozea baba pe 
moșneag, după ce venise de la târg. lacă a venit cel cu 
polobocul ș-a dat băiatului istuia un galben. Nu era mai 
bine să-l fi luat tu? În loc să ne putem noi hrăni, hrănim un 
venetic din lume. 

— Aăra, măi babă, lasă că ne-om hrăni noi și singuri, 
dacă-i vorba de-așa. 

Şi cheamă băiatul și-i spune să se ducă unde l-a-ndrepta 
Dumnezeu - „că eu, dragul meu, nu te mai pot ţinea”. 

— M-oi duce, moșule, dac-așa mi-a fost scris, să umblu 
pribeag prin lume, ca a nimărui. 

Și mergând băiatul așa pe drum, se-ntâlnește cu cel cu 
polobocul, care ducea făină la mănăstire. 

— Bună vremea, om bun. 

— Mulţumesc dumnitale, măi băiete. 

— Nu mi-i lua și pe mine pân-acolo unde mergi 
dumneata? 

— Ba lua; dar, nu drept până la curţi, că mă tem să nu- 
mi bănuiască stăpâna. 

Și s-a suit Triști-Copil pe poloboc, și când mai-mai să se 
apropie de mănăstire, s-a dat jos și s-a făcut un zugrav ș-a 
intrat într-o chilie la o călugăriţă. 

— Bună ziua. 

— Mulţumesc dumnitale. 

— N-aveţi nevoie de-a zugrăvi ceva? 

— Ba avem, cum nu. 

Şi s-așează Triști-Copil ș-a zugrăvit chiliuța aceea așa de 
frumos, de gândeai că ești pe altă lume, când ai fi intrat 
acolo. 

— Ce mi-i cere pe lucrul care l-ai făcut? 

— Ia, nimica; numai sănătate și voie bună. 

Celelalte călugărițe tare s-au minunat de zugrăveala 
chiliei. 

— Nu mi-i zugrăvi și mie chilia? zice o călugăriţă. 

— Ba zugrăvi. 

Şi ce-a făcut la astă călugăriţă, era pe zece părţi mai 
frumos și mai minunat decât la cea dintâi. Raiul pe pământ 
era în chiliuţa aceea. 

— Ce mi-i cere pe lucru? 

— la, v-o zece galbeni. 

— Ţ-oi da, că și face. 

Nu mult trece și vine Inia Dinia pe-acolo și i-a plăcut și ei 
ce-a văzut. 

— Nu-i merge să-mi zugrăvești și chilia mea? 

— Merge, cum să nu merg? 

Şi s-a apucat Triști-Copil de zugrăvit; dar frumuseţe ca 
la chilia ceea de a doua n-a mai făcut. 

Când au rămas în chilie numai Inia Dinia și cu Triști- 
Copil, apoi s-au cunoscut. Amu, iacă de ce-a zugrăvit mai 
frumos la cea de-a doua călugăriţă: aceea era sora lui 
dreaptă. 

Ș-apoi de-acolea, măi tată, sărutatu-s-au Triști-Copil cu 
Inia Dinia, drăgostitu-s-au, strânsu-s-au în braţe, rogu-te, 
ca cei care nu s-au văzut de-atâta amar de vreme. Și-apoi 
mai zi, că erau și tineri, ș-așa-i tinereţea asta, bat-o s-o 
bată! 

Eu i-am lăsat pe dânșii acolo petrecând, ca-n vremurile- 
acelea, ș-am venit și v-am spus povestea lui Triști-Copil ș-a 
Iniei Diniei. 


Auzită în seara de joi, 30 octombrie, 1897, 
de la moșneagul Pavel Bârtea, mort în toamna anului 1898, 

în vârstă de aproape 80 de ani. 
Alexandru Vasiliu, Povești și legende, 
București, 1928, p. 32-39. 

CURPĂN MARE 


Amu era odată un împărat. Împăratul acela avea trei 
feciori frumoși și voinici, tot unul și unul. Dintre toţi, cel 
mai mic părea mai isteţ decât ceilalți doi. Tată-său era 
pușcaș bun. Totdeauna, când se ducea la vânat lua și pe 
feciori cu dânsul. Nu după multă vreme, se deprind și ei cu 
meșteșugul vânatului. 

Într-o zi se pornește împăratul cu feciorii la vânat și se 
duce în cutare pădure; da, a luat cu dânsul o mulţime de 
oameni, ca la o vânătoare împărătească. Nu mult stă el în 
pădure, și cheamă pe feciori la dânsul și le zice așa: 

— Dragii tatei! Eu îs bătrân; nu mai pot umbla la vânat 
cum umblam odată. Mi-i gândul să mă duc acasă. Rămâneţi 
voi aici, și vânaţi și umblaţi toată pădurea, dar numai în 
cutare munte să nu vă duceti, c-apoi n-are să fie bine. 

După ce-a gătit de grăit, s-a luat și s-a-nturnat acasă; iar 
feciorii au rămas în pădure cu toată gloata. Amu ce-și iau 
pe seamă cei doi feciori mai mari, că se întorc și ei acasă, 
și rămâne în pădure numai cel mai mic, care avea fire de 
voinic. Vânează el, băiatanul, epuri, căprioare și merge cu 
gloata prin pădure, până ce-i apucă noaptea și poposesc 
tocmai aproape de muntele unde i-a fost spus tată-său să 
nu umble. 

Cum ajung oamenii acolo, s-apucă și fac un foc mare și 
se dau împrejurul lui să se hodinească. Da, numai ce aud 
într-un târziu dintr-un deal de departe: 

— Uhuhuu, măăăi! 

Da ieștia de ici răspund și ei: 

— Hă, hă, hăăă! 

De-acolea nu s-a mai auzit nimic, fără numai muștele și 

tântarii bâzâind și vântul încetișor bătând. 

Şi zice feciorul de-mpărat: 

— Măi flăcăi, toate ca toate, da voi nu bine-aţi făcut de- 
aţi răspuns. 

— D-apoi de ce, prea înălțate bezede51? 

— Apoi îți vedea voi de ce. 

De-acolea au lăsat vorba asta la o parte și s-au dat ș-au 
fript epuri și căprioare și păsări; apoi s-au dat ș-au mâncat 
și pe urmă s-au lungit toţi împrejurul focului. 

Feciorul de împărat, se vede c-a simţit ceva, că el nu s-a 
culcat; fără s-a apucat de ș-a încărcat bine pușca și s-a dat 
mai deoparte de foc, cum ar fi de-aici până la poartă și 
ședea în dosul unui brad să vadă ce s-a întâmpla. 

Şade băiatanul, şade, şade... ș-așa cam de către miezul 
nopţii, numai ce-aude de departe prin pădure; troopa, 
troopa, troopa, troopa. Cine era? O căruţă mare, și la ea 
înhămaţi doi cai mari cât pădurea... și-n căruţă o matahală. 
Așa era căruţa de mare, că, mergând prin pădure, trecea 
peste copaci, care se îndoiau ca bojii. Ș-a mers matahala 
până ce-a ajuns la foc. Dac-a ajuns la foc ș-a văzut atâţia 
oameni, nu mai putea de bucurie. 

— Ia aici, din vânatul ista, am eu cu ce mă ospăta vro 
câteva zile. 

De-acole s-a dat jos din căruţă, a luat o mână de om mort 
ș-a-ncunjurat oamenii de trei ori. A treia oară a pus mâna 
ceea jos, a scos un paloș și l-a tras ia așa printre dinţi - se 
vede că-i era voia să-l ascută. Când trecea paloșul printre 
dinţi, săreau scântei din el ca și cum ai scăpăra. 

Pe când a vrut să-l mai tragă a doua oară printre dinţi, 
feciorul de-mpărat a pus pușca la ochi și tocmai în gura 
matahalei a nimerit. Matahala a căzut jos, ș-atâta sânge a 
curs din ea, că până și focul s-a stins, și pe feciorul de 
împărat l-a stropit; iar pe cei ce dormeau împrejurul 
focului, mai că era să-i înece. 

Vizitiul matahalei n-a stat mult la chiteală, fără a-nturnat 


54 peizadeă, beizadele, s. f. (Înv.) Fiu de domn; principe. 

căruţa ș-a apucat înapoi. 

Ei, da amu ce să facă feciorul împăratului că i s-a fost 
stins focul?! Se ia și se suie într-un copac mare și se uită n- 
a vedea undeva lumină? Nu mult stă și vede hăt departe o 
zare de foc. Își face el socoteală încotro să apuce, apoi se 
dă jos din copac și pornește la drum. Merge el ce merge și 
de la o vreme ajunge la locul unde văzuse lumina aceea. 
Acolo era un foc mare. Pe foc era un cazan mare, și-n 
cazan erau puși trei zimbri (adicătelea boi sălbatici). De 
foc lua seama un zmeu bătrân. 

Cum ajunge feciorul de-mpărat, se uită la foc, se uită și 
la zmeu, și vrea să puie mâna pe-un tăciune. 

— Da cine ești tu, măi, de vii să iei foc ne-ntrebat, ne- 
nimica? 

— D-apoi, moșule, eu îs feciorul Împăratului Alb; auzit-ai 
de dânsul? N 

— Cum, măi, tu ești feciorul Împăratului Alb? 

— Eu îs. 

— Ia stai olecuță, măi băiatane, dacă ti-i vorba de-așa. 
Eu, măi, am doisprezece feciori, și de douăzeci și patru de 
ani se luptă cu Împăratul Alb să-i ieie fata, și nici că-l pot 
dovedi. Bine că mi-ai pcicat în mână. 

— Ia lasă, moșule, nu mai lehăi atâta și dă-mi un picior 
de carne să mănânc, că nu mai pot de foame. 

Zmeul îi dă un picior de carne. Flăcăul îl mănâncă și 
zice: 

— Moșule, lasă-mă să iau foc - c-al meu mi s-a stins - c- 
apoi oi veni eu înapoi ș-oi merge cu feciorii dumitale și las” 
dacă nu l-om dovedi pe-mpăratul Alb, că eu îs feciorul 
Împăratului Verde. 

— Măi, măi băiate, dacă ti-i vorba de-așa, du-te; dar cată 
de nu zăbovi mult. 

Feciorul de-mpărat ia tăciunele, se duce de ațâță focul, 
trezește tovarășii, le povestește ce-a păţit cu matahala și le 
spune să se ducă acasă, că el are de mers în alte părți. 
Oamenii apucă spre casă, iar el spre zmei. 

— Ei, bre, ce-i de nu puteţi voi fura fata lui Alb Împărat? 

— D-apoi cum dracu s-o poţi fura... că are un cocoș pe 
casă, și când i-a aminosi a om, începe să cânte. Și mai are 
o hăitușcă, de, când i-a simţit a om, cât de departe să fie, 
începe a bate, și nu te poţi apropia de curți nici ca cum, că 
despre străji n-am avea noi nevoie. 

— Haideţi, măi, cu mine. 

Şi se pornesc toţi spre Alb Împărat. După ce-au mers un 
răstimp bun, flăcăul a pus ochianul la ochi ș-a văzut pe 
curte cocoșul. A tras cu arcul și l-a omorât. Mai merge 
oleacă și iar pune ochiana la ochi, și vede că fata- 
mpăratului a fost ieșit la plimbare cu hăitușca după dânsa. 
Trage cu arcul, ucide cățeaua, și de-acolea pornesc înainte. 
Cum ajung la zidurile dimprejurul curţii, feciorul de- 
mpărat face o bortă pe sub zid până ce iese de ceea parte. 
De-acolea se bagă el pe sub casă și spune la câte-un zmeu 
să vie după dânsul. Flăcăul ședea la gură, și care cum 
zmeu ieșea, îi tăia capul și-l azvârlea deoparte. Și tot așa i- 
a tăiat până la unsprezece. Cel de al doisprezecelea, Zmeul 
Alb, a priceput cum îi treaba, ș-a fugit acasă. 

Când a văzut Alb Împarat și fată-sa că feciorul ist de- 
mpărat a ucis zmeii, nu mai putea de bucurie. A luat ș-a 
făcut nunta cu dânsul. Apoi a zis către ginere-su: 

— Dragul tatei, eu de-amu-s bătrân, nu mai sunt în 
putere să cârmuiesc împărăţia. Să rămâi tu în locul meu. 

— Bine, tată. 

— Da, iaca ce-i, dragul tatei. Să ţineţi seamă de un lucru: 
tu ai ucis numai unsprezece zmei. Cel care-a rămas, îi mai 
voinic decât toţi. Cătaţi să nu vă depărtaţi tare de curte, c- 
apoi rămâi fără de nevastă. 

— Bine, tată, așa oi face. i 

Nu multă vreme a trecut, și ce-i veni tânărului Impărat, 
să iasă la primblare. Da se vede c-a fost uitat povețele 
socru-su că, luându-se cu vorba, s-a depărtat hăt bine de 
palat. Cum mergeau tinerii fără să se mai gândească c-or 
păţi ceva, iată că văd ridicându-se un nour. 

Era Zmeul Alb. 

De ce mergea, norul se apropia. Amu, nu știu cum a 
venit vremea, că feciorul de-mpărat a-nturnat capul în altă 
parte să vadă ceva. Pe când s-a-nvârtit înapoi, ia nevasta 
dacă ai de unde. I-a fost luat-o zmeul, și s-a dus cu dânsa 
tocmai la a lui curţi; iar tânărul împărat a venit acasă 
plângând c-a rămas fără de soţie. 

— Dă, dragul tatei! Dacă nu m-ai ascultat! Nu ţ-am spus 
să nu te deperți că zmeul «te face flăcău»? 

Da bărbatul, tot bărbat. Lasă plânsul la o parte și 
pornește la drum să-și găsească soția. Merge el cale lungă 
spre moșia zmeului. 


* 


Amu, iacă cum îi socoteala: zmeul dac-a ajuns la curţile 
lui, a vrut să s-apropie de fata lui Alb Împărat. Dar ea nu l- 
a suferit, fără iacă ce i-a spus: că un an de zile n-are voie 
nici să grăiască cu dânsa, nici să s-apropie de dânsa, c- 
amintrelea îl prăpădește de pe faţa pământului. 

Zmeul văzând cum îi rânduită socoteala, își căuta de alte 
treburi... umbla mai mult la vânat. 

Tânărul împărat a mers el cât o fi mers, până ce-a ajuns 
pe moșia Zmeului Alb. Pe acea moșie erau niște stâne. 
Ciobanii, cum l-a văzut, l-au cunoscut că-i os de împărat, și 
l-au întrebat că ce vânturi îl poartă pe dânsul prin locurile- 
acelea? El le-a povestit toată pătărania ș-a zis că nu s-ar 
putea repezi careva la curtea zmeului să-i spuie 
împărătesei să vie până la dânsul? 

Atunci un cioban zice: 

— Da, m-oi repezi eu, înălțate-mpărate, că-s cunoscut cu 
dânsa, că doară în toată ziua-i duc caș dulce. 

Și nici nu mai stă mult la vorbă, fărâia găleata de caș, 
pleacă la palat și spune nevestei zmeului cum îi și ce-i. Ea 
când a auzit, îndată mare a venit să se întâlnească cu 
bărbatul ei cel drept. 

— Ei, dragă, zice tânăru-mpărat, ai tu de gând să mai 
trăiești cu mine ori ba? 

— De bunăseamă; da nu știu cum am face de zmeu, să 
nu ne prindă. 

— Vină și sui ici pe cal și hai cu mine. 

Zmeul era la vânătoare. El avea un cal năzdrăvan, cu 
trei inimi. Pe cal îl chema Curpăn*” Mare. Tinerii cum s-au 
pornit de la stână, Curpăn Mare a prins a necheza, iar 
zmeul l-a-ntrebat așa: 

— Curpăn Mare, Curpăn Mare! Spune-mi mie ce-ai 
păţit? Ori mâncarea ai gătit, ori setea te-a potolit? 

— Nici mâncarea n-am gătit, nici setea m-a potolit... 

Fără a venit și ţ-a luat nevasta și se cam mai duce cu ea. 

— Curpăn Mare! 

— Ce-i, stăpâne? 

— Am când bea cinci buţi de vin și când mânca cinci 
cuptoare de pâine, ș-apoi să-i ajung? 

— Ai, stăpâne. 

Stă zmeul și mănâncă cinci cuptoare de pâine, bea cinci 
buti de vin, se hodinește cinci zile, apoi încalecă pe cal, și, 
ca de când am prins a povesti, i-a și ajuns... ș-a luat 
nevasta; iar celuia i-a dat două palme și i-a spus să-și ieie 
grija despre nevastă, dacă-i trebuie să mai vadă soarele. 

Zmeul s-a-nturnat acasă. Tânărul împărat n-a prăpădit 
nădejdea, că mai după vreme iar s-a abătut pe la curtea 
zmeului, pe când nu era acasă, și zice către soţia lui: 

— Să-l întrebi că de unde are el calul acela așa de 
strașnic? 

— L-oi întreba. 

Cum se apropie seara, zmeul vine acasă; iar nevasta îl 
întreabă că unde stă puterea calului? 

— He-he-hee, drăguță! Cal ca al meu se găsesc numai la 
bunica tatălui meu, în cutare loc. Ea are o iapă care-i fată 


55 Cúrpăn - Vrej, trunchi ori ramură de dovleac, de pepene sau de altă 
plantă târâtoare sau agăţătoare. Curpăn de pădure, un fel de 
clematită. 

mânzi de-aieștia. 

Cum s-a dus zmeul la vânat, iacă vine feciorul de- 
mpărat; iar a lui dreaptă nevastă i-a spus tot ce-a auzit... și 
de-acolea, gata socoteala. 

A-ncălecat tânărul pe calul lui și s-a pornit la drum, spre 
baba aceea. 

Mergând el așa pe cale, a dat de-un hoit de cal. La hoitul 
cela erau doi corbi: unul mai bătrân și unul mai tânăr. Cel 
mai tânăr nu lăsa pe cel bătrân să mănânce și el. Văzând 
corbul cel bătrân pe feciorul de-mpărat, a alergat la 
dânsul, s-a jeluit cum îl necăjăște cel tânăr și tare s-a rugat 
să-i facă și lui parte, că la vremea vremii de mare folos i-a 
fi. 

Atunci drumeţul a luat ș-a tăiat hoitu-n două. Jumătate a 
lăsat-o pe loc, iar ceealaltă jumătate a legat-o de coada 
calului ș-a târâit-o hăt încolo. 

— Na, măi corbule! Tu să mănânci acolea. Dar când îi 
vedea că cel tânăr vine la partea ta, tu să zbori la a lui, și 
cu rânduiala asta n-ai să mai fii flămând. 

— Când îi avea v-o nevoie mare, numai cu gândul să 
gândești la mine, și eu oi fi lângă dumneata. 

Flăcăul se pornește la drum. 

Mergând el așa prin pădure, numai ce aude un huiet 
mare. Ce era? Niște pușcași au fost dat de urma unui lup 
și-l cătă să-l împuște. 

Văzând lupul pe feciorul de-mpărat, a prins a se ruga și 
a zice: 

— Bezede frumoasă de-mpărat! Scapă-mă de moarte, că 
de-oi scăpa și n-oi muri amu, apoi am să trăiesc treizeci de 
ani... și la vremea vremii de mare folos ţ-oi fi. 

Feciorul de-mpărat a luat degrabă șuba lui, ș-a pus-o pe 
lup. Nu mult, și iacă vede viind pușcașii în fuga mare. 

— Fecior de-mpărat! Nu cumva ai văzut un lup trecând 
pe-aici? 

— Ba am văzut. Chiar măinte a trecut pe lângă mine și s- 
a dus la vale. 

După ce s-au depărtat pușcașii, a ridicat șuba ș-a zis 
către lup: 

— De-amu, tu apucă pe ici la deal, că cei ce te caută au 
trecut la vale. 

— Ai! Mulţumesc mnitale, fecior de-mpărat, pentru aist 
bine! Când îi avea v-o nevoie mare, numai cu gândul să 
gândești la mine și eu oi fi lângă dumneata și mult ajutor t- 
oi da. 

Acest lup era împăratul lupilor. 

Feciorul de-mpărat a pornit la drum. De la o vreme l-a 
pălit foamea. Descalecă de pe cal, scoate o pâine și se dă la 
mâncare. Pe când s-a așezat la ospăț, iată un șoarece ugilit 
că iese dintr-o bortă și zice așa: 

— Bezede frumoasă de-mpărat! Dă-mi, mă rog, și mie să 
mănânc, că nu mai pot de foame... n-am mâncat de trei 
zile. 

Omul rupe și-i dă o bucăţică de pâine. Șoarecele o 
mănâncă toată. 

— Apoi, fecior de-mpărat, iacă ce: mai dă-mi o bucăţică, 
că nu m-am hrănit. 

El dac-a văzut treaba de-așa, a dat șoarecelui toată 
pâinea; iar pe dânsul s-a lăsat flămând. Mai stă și se mai 
hodinește oleacă; pe urmă încalecă pe cal și se pornește 
spre moșia babei. Când colo, numai ce se trezește cu 
șoarecele. 

— Mulţumim dumitale, fecior de-mpărat pentru aist 
bine! Să știi că și eu te-oi ajuta cu ceva la vremea vremii. 
Când te-a păli v-o nevoie mare, numai să gândești la mine, 
și eu m-oi afla lângă dumneata. 

Acesta era împăratul șoarecilor. 

După ce iese din pădure, feciorul de-mpărat dă de-o apă. 
Se vede că fusese ploaia mare pe-acolo, că apa a fost ieșit 
peste maluri, ș-amu pe când a ajuns el, s-a fost tras la 
matca ei. Da pe-o mreană o cuprinsese mâlul, ș-amu nu 
putea să se ducă în apă. Când a văzut pe feciorul de- 
mpărat, a-nceput a striga: 

— Bezede frumoasă de-mpărat, fă un bine și scoate-mă 
din mâl și mă dă în apă, că de mare folos ţ-oi fi trăind și nu 
murind. 

Omul a descălecat, a luat o funie, a legat mreana peste 
mijloc ș-a târâit-o până ce-a dat-o în apă. Amu, săraca 
mreană nu mai putea de bucurie. 

— Ai, mulțumescu-ţi că nu m-ai lăsat la necaz. Când îi da 
peste-o nevoie mare, numai să gândești la mine și eu oi fi 
lângă dumneata. 

De-acolea, cela n-a mers mult și iată că-n târzie vreme a 
intrat pe moșia babei. Când s-a apropiat de casa ei, foarte 
s-a-ngrozit de ce i-a dat ochii a vedea: ograda era 
înconjurată cu gard de nuiele, și-n fiecare par câte un cap 
de om. Casa ei era drăniţită numai cu limbi de om. 

A mai fost rămas un par gol și pe casă mai trebuia o 
limbă. Parul tot striga: „Babă, cap!” lar casa: „Babă, 
limbă!” 

lacă cum era socoteala: se duceau feciori de boieri, de- 
mpăraţi să păzească iapa babei. Haramul de iapă, pe la 
miezul nopţii se făcea nevăzută și bietul flăcău se-nturna 
acasă numai singur-singurel. Baba văzându-l fără iapă, îi 
tăia capul și-l punea în par, iar limba pe casă. 

Amu rămăsese numai un par gol și pe casă numai o 
limbă de pus. 

Feciorul de-mpărat își ia inima-n dinţi și-și ţine drumul. 

Baba, când l-a văzut, nu mai putea de bucurie, că-i 
încape ș-aista în mână. 

— Bună ziua, mătușă! 

— Mulţumesc, dragu mătușii. Da ce umbli? 

— Da, am venit să păzesc iapa. 

— Bine, dragu mătușii, bine. Vină colea-n casă și-i mânca 
oleacă și te-i hodini până-n seară, ș-apoi de-acolea te-i duce 
cu ea, că ea numai noaptea paște. Da să ai grijă să nu vii 
fără dânsa, c-auzi ce zic parul și casa. 

— Aud, aud, mătușă. 

Băiatanul se dă și mănâncă, se mai hodinește ș-așa cam 

de către seară se pornește cu iapa la păscut. Şade el treaz 
și-și ţine firea până pe la miezul nopţii. Când la miezul 
nopţii, nu mai putea de somn. 

Văzând iapa că el îi mai gata, îl ia cu tot cu șa și-l pune 
pe-un mușuroi; iar ea se face un corb și zboară tocmai la 
torţile cerului. 

Când aproape să iasă zările, băietanul se trezește călare 
pe mușuroi. la haramul de unde nu-i. Ce să facă el, săracu? 
Cum să se ducă fără iapă, că baba-i taie capul! 

Amu stând așa pe gânduri, iacă-și aduce aminte de corb 
Și zice: 

— Când ar fi corbul pe-aici, poate că m-ar putea ajuta cu 
ceva! 

Când numai ce se trezește cu corbul. 

— Da ce scârbă mare te-a pălit, fecior de-mpărat, de șezi 
așa? 

— D-apoi iacă cum și iacă ce... 

— N-avea nici o grijă că ţ-o aduc eu. Boala dracului s-a 
făcut corb și şade ascunsă tocmai după torţile cerului. Șezi 
acoalea, și când îi vedea un corb c-un pui după dânsul, să 
zici: 


— Stai, iapa babei gogolată, 
Cu un mânz alăturată! 


Ea are să steie. Dumneata i-i pune frâul în cap, îi 
încăleca pe ea și te-i duce la babă cu căciula pe-o ureche. 

Ș-a strâns corbul toţi corbii de pe lumea asta și s-a dat la 
căutat de-a mărunţelul, ș-a găsit iapa tocmai după torțţile 
cerului, c-un pui lângă dânsa. Şi mi-o luat-o corbii la 
ciocnit și la ciupit, de mai-mai să-i scoată ochii. După ce-au 
stârnit-o de-acolo, au luat-o la fugărit spre băiatan: iar 
băiatanu când a văzut-o, numai ce-a strigat: 


— Stai, iapa babei gogolată, 
Cu un mânz alăturată! 

lapa a stat; el i-a pus frâu-n cap, șaua la locul ei, a- 
ncălecat pe dânsa ș-așa cam pe la răsăritul soarelui ajunge 
acasă la babă. 

— Bună dimineaţa, mătușă! Iaca ţ-am adus iapa. 

— Bine, dragul mătușii, bine! [...] Du-te, dragul mătușii, 
în casă și-i mânca oleacă și te-i hodini, și de către seară, 
iară(și) te-i porni. 

De-acolea se duce baba-n grajd și ia iapa la bătaie, că de 
ce nu s-a ascuns să n-o poată găsi? 

— Da m-am ascuns, zice iapa, tocmai după torţile 
cerului, d-apoi dacă m-a găsit! 

— Să cauţi să te-ascunzi bine, că de-i face amintrelea, te 
mântui în bătaie. 

Cum vine seara, băiatanul încalecă pe iapă, ia și mânzul 
și se pornește în țarină. 

— Ai grijă, băiete, zice baba, să nu vii fără de iapă, c- 
apoi, vai de capul tău! 

Amu el, cum a ajuns în țarină ș-a văzut că-l păleşte 
somnul, s-a dat jos de pe iapă ș-o ţinea numai de pana 
căpăstrului. Pe după miezul nopţii, când băietanul dormea 
dus, iapa se dă și se face o mreană, și se duce, cu puiul ei, 
tocmai în fundul mării, după o stâncă. 

Aproape de ieșirea zărilor, omul se trezește și dă de iapă 
că nu-i. Scârba lui!... 

— De-amu, de bună seamă, că-mi pune baba capu-n par! 

Dar cum se crămăluia“* el așa, iată-și aduce aminte de 
mreană. 

— Numai mreana, săraca, poate că m-ar putea scoate de 
la un necaz ca aista. 

Pe când grăia și se gândea la mreană, numai ce se 
pomenește cu mreana dinaintea lui. 

— Ce poruncești, stăpâne? 

— lacă ce-am păţit... 

Şi-i spune cum a rămas fără iapă. 


56 se crămăluia - se tânguia, se văieta. 

— Aăăă, despre-aceea treabă, nici capul să nu te doară. 
Șezi colea cu căpăstru-n mână, și când îi vedea c-aducem 
un pește cu doi pui lângă el, numai așa să zici: 


— Stai, iapa babei gogolată, 
Cu doi mânji alăturată! 


Ea are să se facă iapă cu doi mânzi alăturea. Atunci 
dumneata să te sui pe dânsa și să te duci acasă. 

Dac-a gătit de grăit vorbele iestea, mreana ș-a dat 
drumu-n mare, a adunat toţi peștii și le-a poruncit să caute 
iapa. Se dau peștii la căutat, și numai ce-o găsesc în fundul 
mării s-o stâncă. Ș-apoi te gândești c-a lăsat-o-n banii ei? 
Nu se află. Au început peștii a o pișca ș-a o mușca, până 
ce-au stârnit-o de-acolo ș-au-ndreptat-o la malul mării. 

Atunci cela a și strigat la dânsa: 


— Stai, iapa babei gogolată, 
Cu doi mânji alăturată! 


Iapa a stat - că n-a avut încotro - băietanul i-a pus frâul 
în cap, ș-așa cam pe-aproape de răsăritul soarelui s-a 
pornit acasă. 

Baba, când l-a văzut viind, crăpa rânza-n ea de ciudă; da 
ca să nu priceapă flăcăul, s-arăta foarte cu voie bună. 

— Bună dimineaţa, mătușă, zice el, iacă ţ-am adus iapa 
cu doi mânji după dânsa. 

— Bine, bine, dragul mătușii [...]. Du-te-n casă și 
mănâncă și te hodinește, că deseară iară(și) ai să te duci 
cu ea la păscut! 

Apoi de-acolea se duce baba-n grajd, pune mâna pe-o 
joapă** și ia iapa la bătaie, și bate și bate, de mai-mai s-o 
omoare. 

— Aai, haită de iapă ce-mi ești! D-apoi așa mi te-ai 


57 Sub o stâncă. 
58 Joapă - nuia. 

ascuns? 

— Vai, mamă, da m-am făcut pește și tocma-n fundul 
mării p-o stâncă m-am fost așezat; d-apoi dac-au venit o 
mulțime de pești și m-au stârnit de-acolo, ce era să fac?! 

— Ei, las” c-amu am să te fac o cloșcă cu pui, să văd tot 
te-a găsi? 

Da, parul totuna striga: „Babă, cap!” Iar casa: „Babă, 
limbă!” 

Cum înserează, feciorul de-mpărat încalecă pe iapă, ia și 
mânjii și hai la pășune. 

Ca și-n ceea seară, a stat omul treaz până pe-aproape de 
miezul nopţii. El, amu, nu mai putea de somn. S-a dat jos 
de pe iapă ș-o ţinea așa numai de pana căpăstrului. Da nu 
mult a trecut, că l-a furat somnul hăt bine ș-a adormit. 

Iapa a scos frumușel căpăstrul din cap și... tiva, băiate... 
tocmai în pădure, în niște dudău, s-a dus și s-a făcut o 
lupoaică cu trei pui lângă dânsa. 

Când se trezește feciorul de-mpărat, se trezește numai 
cu căpăstrul în mână. Cată iapa și ia-o de unde nu-i. Măi și 
se pune el pe-un plâns ca acela, de huiau văile. De lao 
vreme și-aduce aminte de lup. 

— Când ar fi lupul pe-aici, poate că el m-ar scoate de la 
necaz. Nu bine gătește vorba, și iată că se trezește cu lupu- 
n faţă. 

— Ce-ai păţit, stăpâne? 

— D-apoi ce să păţesc? Ia, mi s-a dus iapa, și de-amu văd 
bine că mă omoară baba și pace! 

— Ahăăă, stăpâne, despre-astă treabă, nici capul să nu 
te doară. Lasă că-n scurt ţ-o aduc. Numai atâta... să ai 
grijă, când oi aduce-o să fii treaz și să strigi (zici): 


— HO, iapa babei gogolată, 
Cu trei mânji alăturată! 


Să nu cumva să te fure somnul, că rămâi fără dânsa. 
Și poruncește lupul de se strâng toţi lupii de pe lumea 

asta și se dau la căutat prin toate vizuinile, prin toate 
tufăriile și dudăile și numai ce-o găsesc într-un dudău mare 
din mijlocul pădurii. Se făcuse, haramul, lupoaică cu trei 
pui lângă ea. Cum au dat lupii de dânsa, n-au mai lăsat-o în 
banii ei, fără au luat-o la încolţit, de mai-mai s-o omoare. 
Lupoaica dac-a văzut că n-are-ncotro, a căutat să iasă la 
lumină și la vedere. 

Pe când o aduceau lupii, flăcăul iarăși a fost adormit, ș- 
amu se trezise, dar era buimac de somn. Numai a văzut 
iapa trecând, dar nu s-a putut scula. Ce folos că l-a trezit el 
lupul, dar când s-a limpezit bine la cap, iapa era aproape 
de casă. 

Cum a intrat pe poartă, baba a și făcut-o o cloșcă cu trei 
pui ș-a pus-o-n casă sub pat. 

Scârbă bietului flăcău! De-amu hotărât că-i pune baba 
capu-n par. Da mergând el pe drum ca cum ar merge un 
om beat, își aduce aminte de șoarece. 

Numai cu gândul a gândit și șoarecul s-a arătat înaintea 
lui. 

— Ce-i, stăpâne, de ești așa de pălit la faţă? 

— D-apoi cum n-oi fi, săracul de mine, că numai cât oi 
ajunge acasă îmi pune baba capu-n par. 

— Nu fi așa de supărat, stăpâne, că, cu ajutorul lui 
Dumnezeu, nu scapă iapa neprinsă. S-a făcut haramul 
dracului o cloșcă cu trei pui, ș-amu-i sub pat la babă. Eu t- 
aș stârni-o de acolo, da are baba un drac de motan, și mă 
tem să nu mă mănânce. Da iacă ce să faci: eu am să ies în 
calea lui și tot am să-l amăgesc, tot am să-l amăgesc, până 
ce l-oi scoate pe poartă afară. Tu să pui mâna pe ceva și să- 
l ucizi. De-acolea, eu am să mă duc sub patul babei, ș-am 
să iau cloșca la mâncat, ș-am s-o scot de pe cuibar. Atunci 
să șezi în prag cu căpăstrul... și cum îi vedea-o că iese, să-i 
zici: 

— HO, iapa babei gogolată, 
Cu trei mânji alăturată! 

Să-i pui degrabă căpăstru-n cap ș-apoi te du cu dânsa la 
babă. Să ai grijă că ea are să te îmbie să mergi în grajd să- 
ţi iei un mânz; da să nu te bagi, că-i grajdul de ceară, și 
cum îi intra te topești. Ce-a mai fi, te-oi învăţa mai pe 
urmă. 

De-acolea, șoarecul se băgă sub pat ș-a prins a stârni 
cloșca, a o ciupi. Cobaia, văzând că n-o mai slăbește, a 
sărit de pe cuibar ș-a dat să fugă pe ușă; dar feciorul de- 
mpărat i-a aruncat căpăstru-n cap ș-a răcnit la ea: 


— HO, iapa babei gogolată, 
Cu trei mânji alăturată! 


Apoi a luat iapa ș-a dus-o la babă. 

— Bună dimineaţa, mătușă! lacă ţ-am adus iapa cu trei 
mânji după dânsa. 

— Bine, bine, dragul mătușii. Da până una-alta, șezi și te 
hodinește, c-amuș oi merge în grajd cu tine și ţi-oi da un 
mânz care t-a plăce. 

Pe urmă, baba se duce în grajd, ia inimile de la cei doi 
mânji mai mari și le pune pe toate la mânzul cel mai mic. 
El avea a lui drepte șase inimi, și cu cele douăsprezece de 
la fraţii lui, avea amu optsprezece inimi. 

Face baba pe cei doi mânji mai mari așa de frumoși, că 
strălucea părul de pe dânșii. Cel cu optsprezece inimi era 
așa de urât, că-ţi vinea oarecum să pui mâna pe dânsul. 

Da șoarecu a învăţat pe feciorul de împărat ca să nu-l 
fure păcatul să ieie vo unul din cei frumoși, c-apoi a mânca 
o ceapă degerată. Să ceară numaidecât pe cel urât. 

De-acolea baba vine la flăcău și zice: 

— Dragul mătușii, pentru că m-ai slujit cu credinţă, hai 
și ţi-i alege un mânz, care ţ-a plăce. 

Cum ajunge flăcăul în ușa grajdului, dă cu ochii de 
mânzul cel jerpelit și dupuros, și nici una, nici două, că pe- 
acela să i-l deie. Baba zicea că de ce nu-și alege unul din 

cei frumoși; ce se uită la o budihace ca aceea? Geaba grăia 
baba, că omul o ţinea una și bună, că pe cel mai mic să i-l 
deie. 

Văzând că nu-i nici un chip, hoașca scoate mânzul și i-l 
dă feciorului de-mpărat. De-acolea omul își ia ziua bună de 
la babă și pornește cu mânzul la drum. Da baba crăpa de 
ciudă, nu alta. 

Amu, mergând pe drum, zice mânzul către stăpân: 

— Stăpâne, lasă-mă să mai sug la mama încă nouă zile, 
să capăt puteri de-ajuns, ș-apoi de-acole om merge unde t- 
a zice gândul, și cal ca mine n-a mai fi altul pe lume. 

Atunci flăcăul dă drumul mânzului, care sugea pe furiș la 
mă-sa, până ce s-au împlinit cele nouă zile. La nouă zile 
vine la stăpân și zice: 

— De-amu, stăpâne, sui pe mine și hai la Zmeul Alb făr' 
de nici o grijă. Da cum să te duc? Ca vântul, ori ca gândul? 

— Ba până la Zmeul Alb să mă duci ca vântul. 

Și când ș-a făcut calul un vânt, tocmai-n nori s-a ridicat, 
pământul l-a-nconjurat și la curțile Zmeului Alb s-a aflat. 
Zmeul era dus la vânat. Flăcăul ș-a dat drumul la fereastra 
unde ședea a lui dreaptă soţie. 

— Ei, drăguță, ai vrea tu să mai trăieşti cu mine, ori ba? 

— Cum nu, voinice, numai mi-i cam în grijă de câinele de 
zmeu. 

— Despre aceea treabă nici capul să nu te doară. 

Atunci iese soţia flăcăului pe fereastră, s-așază pe cal și 
se pornesc spre-mpărăţie. 

Curpăn Mare, de unde era, simţi că pe stăpână-sa a luat- 
o voinicul meu. A-nceput calul a râncheza de se cutremura 
pădurea. 

Zmeul l-a-ntrebat așa: 


— Curpăn Mare, Curpăn Mare! 
Hătu-ţi mama cui te are! 
Spune mie ce ai pățit? 

Ori mâncarea ai gătit, 

Ori setea te a potolit? 
— Nici mâncarea n-am gătit, 
Nici setea m-a potolit, 


făr' a venit și ţ-a furat nevasta și se cam mai duce cu ea. 

— Curpăn Mare! 

— Ce-i, stăpâne? 

— Am când mânca cinci cuptoare de pâine și când bea 
cinci buţi de vin ș-apoi să-i ajung? 

— Ai când mânca cinci de care nu se mănâncă, stăpâne; 
că doară calul voinicului îi cu optsprezece inimi și eu îs 
numai cu trei. La ce mi-ai luat inimile? 

Atunci zmeul nici nu s-a mai abătut pe-acasă, fără s-a 
pornit după dânșii. Da ţ-ai găsit să-i ajungă! Calul 
feciorului de-mpărat mergea la pas, iar Curpăn Mare fugea 
cât ce răsputea și nu mai era chip să-i ajungă. De lao 
vreme zice Curpăn Mare, în graiul lui: 

— Alei, frate, frăţioare, de ce mă faci tu să fug așa de 
tare, să-mi rup inima din mine? 

— Pentru că ești tu prost, măi Curpăn Mare, de-ţi pui 
mintea și puterea cu mine și te potrivești câinelui de zmeu. 
Aruncă-l o dată tocma-n-naltul cerului și când a cădea jos, 
plesnește-l în cap cu scara de la șa să nu s-aleagă nici praf 
din dânsul. 

Când a auzit Curpăn așa, unde ș-a făcut un vânt ș-a 
aruncat pe zmeu tocma-n-naltul cerului și când a venit jos, 
l-a pălit cu scara și l-a făcut numai câte-o bucăţică. 

De-acolea feciorul de-mpărat a stat de l-a ajuns Curpăn 
Mare. Apoi împărăteasa a-ncălecat pe Curpăn, iar voinicul 
pe calul lui, și de-acolea au mers un răstimp bun până ce- 
au ajuns la-mpărăţia Împăratului Alb. 

Când i-a văzut moșneagul, a-ntinerit de bucurie, nu altă. 
Apoi a făcut din nou nuntă, mă, și petreceri, și cântări, și 
jocuri, mă rog, ce vorbă, ca la o nuntă-mpărătească. 

Da eu i-am lăsat pe dânșii acolo bând și petrecând ș-am 
venit și v-am spus povestea. 

Auzită în seara de sâmbătă, 22 iulie 1900, 
de la Toader Mihai Buchilă. 

Alexandru Vasiliu, Povești și legende. 
București, 1928, p. 111-123. 


CĂLIN NEBUNUL 


Era odat-un împărat ş-avea trei fete şi erau aşa de 
frumoase, de la soare te puteai uita, da la dânsele ba. Acu, 
cele două erau cum erau, da cea mijlocie nici se mai 
povesteşte frumuseţea ei. Acu câţi feciori de-mpăraţi şi de 
ghinărari au cerut-o, împăratul n-a vrut să le-o deie. Acu- 
ntr-o seară au venit trei tineri şi le-au cerut, da el n-a vrut 
să le dea. Acu ei au ieşit afară şi unul dintr-înşii a prins a 
fluiera cât s-a făcut un nor mare şi nu s-au mai văzut nici 
ei, nici fetele. Le-a răpit. Acu-mpăratul a scos veste-n ţară 
că cine-a găsi fetele le dă de nevastă. Acu-n satul cela-a- 
mpăratului era un om ş-avea trei flăcăi. 

Doi erau cum erau, da unul era prost, şedea-n cenuşă și- 
l chema Călin Nebunul. Ş-au zis acei doi fraţi: „Haidem şi 
noi să căutăm fetele-mpăratului”. Da' Călin a zis: „Hai şi eu 
cu voi”. Ş-acei doi au zis: „Hai”. 

Şi-mpăratul a zis că care s-a porni după fete le dă bani 
de cheltuială şi straie de primeneală. Acu ei au făcut un 
arc ş-au zis că unde l-a zvârli, până unde-a ajunge, acolo să 
poposească. 

A aruncat cel mare ş-a mers vreo două zile ş-a ajuns. A 
aruncat şi cel mijlociu şi tot aşa degrabă a ajuns. Da când a 
aruncat Călin Nebunul, a mers trei luni de zile, zi şi 
noapte, şi de-abia a ajuns. Acu ei, mergând pe drum, au 
gătit şi cremenea şi amnarul. De-abia au avut cu ce aţâţa 
oleacă de foc. Ş-au zis aşa ei înde ei că să păzească focul 
unul din ei cât or dormi ceilalţi doi, că dacă s-a stinge 
focul, îi taie capul celui ce-a păzit dintr-înşii. Acu s-au 
culcat cei doi, şi cel mare a rămas să păzească. Pe la 
miezul nopţii s-a auzit un vuiet grozav. 

Era un zmeu cu trei capete. 

— Cum ai putut să-mi calci moşiile de la tată-meu făr' de 
voia nimănui? Hai la luptă! 

— Hai! 

Şi s-au luptat ei, s-au luptat, pân’ acu l-a omorât pe 
zmeu şi a făcut din capetele lui trei căpiţi de carne. Acu se 
trezesc cei doi. 

— Uite, voi aţi dormit, da' eu uite ce lupt-am avut. 

Acu a doua noapte cel mijlociu era să stea de strajă. Iar 
pe la miezul nopţii se aude-un vuiet. 

— Cum ai putut să-mi calci moşiile lui tată-meu fără voia 
nimănui? 

Aista era cu patru capete. 

— Hai la luptă! 

— Hai! 

Şi l-a omorât şi pe acesta ş-a făcut patru căpiţi de carne 
din capetele lui. Acu, când s-au trezit ei, o-nceput să-i deie 
de grijă lui Călin Nebunul că să păzească bine focul. Acu el 
a treia noapte era să fie. 

Acu iar pe la miezul nopţii s-auzi un huiet mare. Un 
zmeu era - cu opt capete. 

— Hi! zice Călin Nebunul, - că şi zmeul era năzdrăvan, 
şi ştia de dânsul - hai la luptă! 

— Hai! 

Cât se luptă, se luptă cât de cât să nu se deie zmeul. I-a 
tăiat Călin Nebunul o ureche ş-a picat o picătură de sânge 
ş-a stins focul. Ş-aşa, pi-ntuneric, s-o-nceput ei a lupta ş-în 
sfârşit l-a omorât Călin Nebunul ş-a făcut opt căpiţi de 
carne. Acu ce să facă el? Foc nu-i. S-a luat el şi mergea aşa 
supărat prin pădure ş-a ajuns la un copac nalt şi s-a suit în 
vârful lui ş-a văzut în depărtare o zare de foc. Scoboară el 
şi se porneşte s-ajung-acolo şi-ntâlneşte un om pe drum. 

— Bună noapte! 

— Mulţumesc d-tale! 

— Da' cine eşti d-ta? 

— Eu-s De-cu-sară. 

Călin Nebunul l-apucă şi-l leagă de-un copac cot la cot. 
Mai merge el o bucată bună, şi mai întâlneşte un om. 

— Bună noapte. 

— Mulţumesc d-tale. 

— Da' cine eşti d-ta? 

— Eu îs Miezu-nopţii. 

la şi pe-acela şi-l leagă iar de-un copac. Mai merge el 
înainte şi mai întâlneşte un om. 

— Bună noapte. 

— Mulţumesc d-tale. 

— Da' cine eşti d-ta? 

— Eu îs Zori-de-ziuă. 

Il leagă şi pe-acela. El i-a legat, că lui i-era frică să nu se 
facă ziuă. In sfârşit, ajunge el acolo. Acolo era o groapă 
mare ş-un cazan c-o pereche de pirosteie mari, şi-ntr-însul 
fierbea vreo două-trei vaci şi-mprejurul pirosteilor se cocea 
o turtă. Şi împrejurul ei dormeau doisprezece zmei şi două 
zmeoaice, mamele lor. Acu Călin Nebunul ia vreo doi 
tăciuni într-un hârb ş-un cărbune-n lulea şi, plecând, iacă, 
i-a venit aşa o miroznă de bună din demâncat, şi, luând o 
bucăţică, a curs apă clocotită pe urechea unui zmeu şi ela 
tipat straşnic, că toţi s-au trezit şi l-au prins pe Călin 
Nebunul. 

Ş-au vrut să-l omoare şi el a zis: 

— Mă rog d-lor-voastre, lăsaţi-mă, că sunt om sărac! 

Da’ ei au zis aşa: 

— Dacă tu ne-i aduce pe fata-mpăratului Roşu, noi te-om 
lăsa. 

Da’ el a zis: 

— Da' de ce n-o luaţi d-voastră, că sunteţi mai mulţi şi 
mai tari?... 

— Da’ noi suntem duhuri necurate, şi-mpăratul are un 
cocoş ş-un căţel. Noi, când ne-apropiem de palatul lui, 
cocoşul cântă şi cățelul bate, şi noi trebuie să fugim... Da’ 
tu-i putea mai bine, că eşti om pământean. 

Da' Călin Nebunul, viclean: 

— Haideţi şi d-voastră cu mine, că-s eu om pământean şi 
cățelul n-a bate, nici cocoşul n-a cânta. 

Da' Călin Nebunul se uită şi vede-un voinic ca şi dânsul, 
legat cot la cot de-un copac, şi când a văzut că s-a pornit 
Călin Nebunul, el s-a smucit straşnic, încât au rămas 
mâinile la copac şi el a fugit. Şi ei merg, merg pân ce-ajung 
la poarta-mpăratului. Şi era o poartă mare de fier, că nu 
era-n stare să treacă nime afară de Călin Nebunul. Şi el s-a 
suit pe poartă ş-a zis zmeilor: 

— Hai să vă iau câte pe unul de chică să vă dau în 
ogradă. Şi lua tot lua câte unul şi cu paloşul le tăia capul, 
pân ce a tăiat la toţi. Ş-a intrat în ogradă, da-mpăratul, de 
grozav zid şi poartă ce avea, uşile erau toate deschise. 
Călin Nebunul s-a suit sus pe scări, şi scările erau de aur 
bătute cu diamant, ş-a intrat în casă unde dormea fata. 

Da’ era lună ş-o mândreaţe afară, şi luna bătea în casă 
unde dormea fata. Da' fata era aşa de frumoasă de cât de 
nepovestit. Călin Nebunul a sărutat-o şi i-a luat inelul de 
pe mână şi s-a dus. Când a ajuns la zmeii cei tăiaţi, le-a 
tăiat vârfurile limbilor la toţi doisprezece şi le-a pus în 
basma ş-a trecut poarta şi s-a pornit la drum. A mers pân 
ce-a ajuns la cazan. A putut prinde o zmeoaică ş-a tăiat-o, 
da una a scăpat. A luat pe degetul ista mic turta şi pe 
cellalt cazanul cu carne şi-ntr-un hârb oleacă de foc şi s-a 
pornit la drum. 

Ş-a ajuns la Zori-de-ziuă şi i-a dat o bucat' de carne ş-o 
bucat’ de turtă, l-a dezlegat ş-a zis: 

— Hai, du-te! 

Mai merge el, ajunge la Miezu-nopţii şi-i dă ş-aceluia o 
bucat’ de carne ş-o bucat’ de turtă şi-i dă drumul ş-aceluia. 
Când a ajuns la De-cu-sară, era mai mult mort de când era 
legat. li dă ş-aceluia o bucat’ de carne ş-o bucat’ de turtă 
şi-i zice: 

— Du-te, bre, 'n pace! 

Când a ajuns, n-a apucat a aţâţa focul, şi soarele acu era 
sus. Fraţii lui atâta dormise, c-acu-ntrase mai de-un 

stânjen în pământ. Când s-au trezit, a zis: 

— I, Călin Nebune, lung-a mai fost noaptea asta! 

Da' Călin Nebunul nimica nu le-a povestit din ceea ce s- 
a petrecut cu dânsul noaptea. Au pregătit ei iar să se 
pornească ş-a zvârlit tot Călin Nebunul arcul ş-au mers ei 
aşa pân' la Pădurea de aur. Când au ajuns acolo, le-a zis 
Călin Nebunul aşa: 

— Fraţilor, voi nu-ţi putea trece-n pădurea asta. Faceți- 
vă voi o colibă aici şi staţi şi mă duc eu singur. 

Aşa, el s-a pornit. Când a ajuns în mijlocul Pădurii cei de 
aur, fata cea mare a împăratului făcea de mâncat zmeului 
ei. 

— Bună vreme, fată de-mpărat! 

— Mulţumesc, d-tale, Călin Nebune. De numele d-tale 
am auzit, dar a vedea nu te-am văzut. Da' fugi că dac-a 
veni zmeul te ucide. 

— Da cât mănâncă zmeul tău? 

Fata zice: 

— Patru cuptoare de pâine, patru vaci fripte şi patru 
antaluri de vin. Zice: 

— la să văd eu, le-oi putea mânca? 

Se pune Călin Nebunul şi mănâncă toate. Iaca, vine şi 
zmeul. 

— Bună vreme, câne de zmeu! 

— Mulţumesc, Călin Nebune! 

— Am venit să iau pe fată. Na, hai la luptă! 

— Stai, să mănânc ceva. 

— Da' că, zice, eu ţi-am mâncat mâncarea. 

— Cu atât mai bine, zice, eu sunt uşor şi tu eşti greu. 

Şi se iau la luptă şi se luptă şi-l omoară Călin Nebunul. 
Pe urmă zice fetei: 

— Rămâi aici, că eu mă duc să scot cele două surori ale 
tale. Şi se porneşte. Ajunge-n mijlocul Pădurii cei de 
argint. Fata cea mijlocie făcea de mâncat ş-aceea. Da' el, 
cum a văzut-o, i-a căzut straşnic de dragă. 

— Bună vreme, fată de-mpărat! 

— Mulţumesc d-tale, Călin Nebune! De numele d-tale 
am auzit, d-a vedea nu te-am văzut. 

Da' şi Călin Nebunul era frumos, şi fetei i-a căzut drag. 
Da’ fata-i zice: 

— Fugi, că dac-a veni zmeul te ucide! 

— Da cât mănâncă zmeul? 

— Opt cuptoare de pâine, opt vaci fripte şi opt antaluri 
de vin. 

— Adă-ncoace, să văd, oi putea mânca? 

Şi mănâncă tot. Iaca, vine şi zmeul. 

— Bună vreme, câine de zmeu! 

— Mulţumesc, Călin Nebune. 

— Hai la luptă! 

— Stai, să mănânc ceva. 

— Că eu ţi-am mâncat mâncarea! 

— Mi-o fi mai uşor la luptă. 

Şi se iau, se luptă şi se luptă, şi-l omoară Călin Nebunul. 
Da lui aşa-i era de dragă fata, de a luat-o cu dânsul la 
Pădurea de aramă. Când a ajuns în mijlocul pădurii, ş- 
aceea făcea de mâncat. Aceea nu-l ştia, da văzându-l cu 
soră-sa a-nţeles. 

— Unde-i este bărbatul tău? 

— La vânat, Călin Nebune. Da’ fugi, c-aista te omoară! 

— Cât mănâncă el? 

— Douăsprezece cuptoare de pâine, douăsprezece vaci 
fripte şi douăsprezece antaluri de vin. 

— Ia să văd eu, oi mânca? 

Mănâncă Călin Nebunul, mănâncă, când la un antal de 
vin nu-l poate bea şi zice-aşa: 

— Cu atâta-i mai tare zmeul decât mine. 

Iaca, vine şi zmeul. 

— Bună vreme, câne de zmeu! 

— Mulţumesc d-tale, Călin Nebune! 

— Am venit să-ţi iau pe fată. 

— Ba pe fată nu-i lua-o. 

— Hai la luptă! 

— Numai să mănânc ceva. 

— Eu demâncatul ţi l-am mâncat! 

— Eu oi fi mai uşor, tu mai greu. Hai la luptă! 

— Hai! 

Se luptă, se luptă, cât de cât să nu să deie zmeul. Zice 
zmeul: 

— Hai, eu m-oi face o pară roşă, tu te fă o pară verde. 

Da' el cu asta a greşit, că para roşă-i mai moale, para 
verde-i mai tare. Iaca, trecu pe-acolo o cioară pe sus. Şi-i 
zice zmeul: 

— Cioară, cioară, moaie-ţi aripa ta-n apă şi stinge para 
ăst' verde. 

Da' Călin Nebunul zice: 

— Împărate prenălţate, moaie-ţi aripa ta-n apă şi stinge 
para ăst' roşie. 

Cioara, când a auzit - ştii d-ta, a urcat-o - îndată s-a dus. 
După ce-a udat-o, a-nceput a ciupi dintr-însa, ş-atâta sânge 
a-nceput a curge, de umblai pân’ în genunchi. De acolea el 
s-a luat cu fetele şi s-a pornit. A ajuns în Pădurea de aur ş- 
a luat şi pe cea mare şi s-a pornit ş-a ajuns la fraţii lui. 

Ş-a zis aşa: 

— Fraţilor, pe aste două le-ţi lua voi, dar ăst' mijlocie e- 
a mea; şi s-a culcat să doarmă. 

Şi fraţii s-au sfătuit aşa: ca să-l omoare nu se putea, da 
să-i taie picioarele şi să ieie fetele şi să se ducă la-mpăratul 
şi să zică că ei le-au scos. Şi i-au tăiat picioarele când 
dormea ş-au luat fetele şi s-au pornit (aşa era de trudit de 
lupte, încât n-a simţit când i-au tăiat picioarele). 

În zori de ziuă se trezeşte el. Se vede făr' de picioare. 
Ce să facă? Da' picioarele i le-au luat de acolo, că 
altmintrele el le-ar fi pus, că era năzdrăvan. 

S-a luat el încetişor ş-a intrat în Pădurea ăst' de aur. A 
mers vreo trei zile şi vreo trei nopţi ş-a ajuns la un palat, 
aşa de frumosu-i, de nu te-ndurai să te uiţi la dânsul. S-a 
auzit un cântec aşa de jale, de i-a rupt inima. Se ia el 
încetişor şi se suie pe scările cele şi vede acolo pe voinicul 

ce-şi rupsese mâinile la zmei. 

— Bună vreme, voinice! 

— Mulţumesc d-tale, Călin Nebune, da’ ce-ai păţit? 

Şi el începe a-i spune toate câte-a păţit. 

— Hai să fim fraţi de cruce! 

— Hai! 

— Da d-ta cine eşti? l-întreabă Călin Nebunul. 

— Eu, zice, s-un fecior de-mpărat, şi pădurile astea au 
fost toate a tătâne-meu şi ni le-a luat zmeii; da' de când ai 
omorât pe zmei, acu iar suntem noi în stăpânire, şi eu 
pentru că-s făr' de mâini trăiesc aici. Eu făr' de mâini, tu 
făr' de picioare, om trăi bine. Călin Nebunul se prinde cu 
mâinile de gâtul feciorului de-mpărat şi se primblă prin 
pădure. Aşa într-o zi, aude un foşnet în frunze. Da' fratele 
lui cel de cruce zice aşa: 

— Eu m-oi apropia încetişor şi ţi-oi da drumul, şi tu 
prinde cu mâinile. 

Dându-i drumul, prinde pe zmeoaica cea scăpată şi zice 
aşa: 

— Fă-mi mie picioare şi istuia mâini, ori te omorâm. Şi 
zmeoaica zice: 

— la, aicea, ca de un stânjin de departe, este o baltă; 
vâră-te acolo, că-i ieşi cu picioare şi istălalt cu mâini. 

Da' Călin Nebunul, mehenghiu: 

— Vâră-te tu întâi. 

— Ei... ba vârâţi-vă d-voastră! 

Da’ Călin Nebunul rupe o crenguţă verde ş-o moaie-n 
apa ceea ş-o scoate uscată, ş-o-ncepe a pumni, ca ce-a vrut 
să-i usuce. 

— Mă rog, nu mă bate, căci este la dreapta altă baltă. 

Călin Nebunul vâră o crenguţă uscată ş-o scoate verde, 
şi se vâră el acolo şi se scoate cu picioare şi cellalt cu 
mâini. Şi ia ş-o omoară pe zmeoaică, că ştia că-n orice 
vreme are să-i facă rău. De acolo ei se iau iar şi zice Călin 
Nebunul aşa: 

— De-acu eu mă duc să-mi caut pe nevasta mea, da-ntâi 

hai să mă duc într-un loc care ţi-am spus eu, la fata- 
mpăratului Roşu. 

Şi se iau şi se pornesc. Mergând ei printr-o pădure, 
aproape de curtea-mpăratului, o cules Călin Nebunul o 
basma de alune. Ajungând la poartă, a auzit un vuiet mare. 
Da’ ei erau îmbrăcaţi cu iţari şi cu cojoc şi-ncinşi cu 
chimiri. Da' baba cea de la poartă era de-a noastră. 

— Bună seara, mătuşă! 

— Mulţumesc d-tale, voinice! 

— Dæ’ ce-i aici, ce s-aude? 

— Se mărită fata-mpăratului. 

— Da’ cine o ia? 

— Bucătarul, c-o ucis doisprezece zmei. 

Da' Călin Nebunul îi zice-aşa babei: 

— Mătuşă, iaca-ţi dau un căuş de galbeni, să-mi faci ce 
ţi-oi zice. 

— 'Ţi-oi face, voinice. 

El a luat basmaua ceea de alune. Era basma de-a 
noastre - neagră, cu floricele p-împrejur - ş-a pus inelu-n 
mijloc ş-a zis aşa: 

— Du, mătuşă, şi pune dinaintea împăratului, măcar că 
te-or ghionti şi te-or da afară, vârâ-te-aşa, cu de-a sila. 

Baba s-a dus ş-a intrat în ghionturi, ca acolo, ş-a pus pe 
masă, ş-a ieşit. Când i-a dat Călin Nebunul căuşul cel de 
galbeni, ea straşnic s-a bucurat... că ea nu cât să-l fi avut 
în viaţa ei, dar nici nu l-a văzut. Împăratul când a pus mâna 
pe basma, alunele a-nceput a durăi pe masă ş-a rămas 
inelu-n mijloc. 

Fata a zis: 

— Iaca, tată, inelul meu, pe care nu se ştie cum l-am 
prăpădit. 

Împăratul a-nceput a striga: 

— Cine-a adus basmaua cu alunele? 

Logofeţii au spus că baba cea de la poartă. Degrab-au 
strigat s-aducă cine-a adus. Se ia Călin Nebunul şi intră. 
Da’ mirele, ţiganul, şedea pe trei perne de puf. Când a fost 

Călin Nebunul în pragul uşii, o perină a căzut de sub ţigan. 
Când a fost în mijlocul casei, a picat ş-a doua şi ţiganu-a 
zis: „Incet, să nu mă tăvăleşti”. Când a fost lângă-mpăratul, 
a căzut ş-a treia perină, că de! ţiganului nu i se cădea să 
şadă. 

Zice-mpăratul: 

— Cum, voinice, inelul fetei mele a ajuns la d-ta? 

— Impărate prenălţate! Iaca cum şi iaca cum. 

Da’ ţiganul: 

— Ce spui minciuni, că eu am ucis zmeii... 

Da’ Călin zice: 

— Împărate, s-aducă toţi zmeii, să vezi: este vârful 
limbilor? 

A adus, şi cu adevărat nu era. Atunci el le-a scos şi i le-a 
arătat. Atunci împăratu-a strigat s-aducă calul cel mai bun 
din grajd şi-a legat pe ţigan la coada calului, ş-a pus ş-un 
sac de nuci ş-a dat bici calului... Unde pica nuca, pica şi 
bucăţica din ţigan. 

Acu-mpăratul a zis: 

— De-acu, voinice, mi-i fi ginere. 

— Da’ Călin a zis: 

— Ba nu, împărate, că mie alta mi-a căzut dragă, da eu 
am un frate de cruce aici cu mine, tot fecior de-mpărat, s-o 
ieie-acela. 

Şi l-a adus, deşi fata ar fi vrut mai degrabă după Călin 
Nebunul; dar, dă, cu istălalt era potrivită. Ş-a făcut o nuntă 
straşnică, de-a ţinut vreo trei săptămâni; luminaţii, lăutari, 
ce nu era. 

— De-acu mă duc să-mi găsesc pe-a mea. 

Cât plângeau ei şi stăruia, da’ n-a putut să-l potrivească 
să rămână. Ş-a pornit. Când a ajuns el la casa tătâni-său, 
era un palat straşnic ş-un cârd de porci, şi-l păştea un 
băieţel ca de vro şapte ani. Că de când îi tăiase picioarele, 
acu era vreo opt ani de zile. 

— Bună vreme, băieţele! 

— Mulţumim d-tale, bade! 

— Cine şade-n curţile ieste? 

— Ia, nişte voinici care au luat nişte fete de-mpărat, 
care le luase zmeii. 

— Da’ cum trăiesc ei, pe care fete au luat? 

— Cel mai mare a luat pe fata cea mare, cel mijlociu a 
luat pe cea mică. 

— Da’ cea mijlocie? 

— Aia au pus-o de păzeşte găinăria. 

— Da” tu a cui eşti? 

— Mama-mi spune că-s a lui Călin Nebunul, cine-a mai fi 
acela... 

Da el, când a auzit aşa, numai el ştia inima lui, că dă, să 
ierţi mata, cinstita faţa matale! era a lui. 

— Da' mă rog, bade, ajută-mi a da porcii-n ocol. 

Merg porcii, merg, când o scroafă nu vrea să intre. 

Călin Nebunul a trântit cu drucu-n scroafă. Ea a-nceput 
a ţipa alergând, porcii - toţi după dânsa. Decât a auzit ei ş- 
au ieşit afară ş-au început a striga, care-i acolo de bate 
porcii? Da' Călin Nebunul intră-n ogradă. Ei, cum l-au 
văzut, l-au cunoscut. Şi s-au sculat îndată şi s-au pus în 
genunchi înaintea lui: 

— Iartă-ne, frate, că ne cunoaştem greşeala. 

Da' Călin a zis aşa: 

— Ba nu, fraţilor, hai să facem o bombă de fier, şi noi să 
ne punem tustrei alături, ia-aşa, cum faci cruce. $Ş-o 
aruncaţi unul din voi în sus, că-i ştiut că pe care-a cădea, 
acela-i vinovat. 

Ş-au aruncat în sus, ş-a căzut pe cei doi şi i-a făcut mii 
de fărâme. 

Şi el a făcut o nuntă straşnică. Da’ el nu era aşa tare la 
inimă ca să ţie pe-acelea de rău, ca aceia pe asta a lui, el 
tot ţinea ca la cumnatele lui. Ş-a făcut un bal straşnic, şi 
eram şi eu acolo... şi ei au făcut o ulcicuţă de papară şi m- 
au dat pe uş-afară. Da' mie mi-a fost ciudă, şi m-am dus în 
grajd şi mi-am ales un cal cu şaua de aur, cu trupul de 
criţă, cu picioare de ceară, cu coada de fuior, cu capul de 

curechi, cu ochii de neghină, ş-am pornit p-un deal de 
cremene: picioarele se topeau, coada-i pârâia, ochii 
pocneau. Ş-am încălecat pe-o prăjină şi ţi-am spus o 
minciună, ş-am încălecat pe-o poartă şi ţi-am spus-o toată. 


M. Eminescu. Literaturi populară. 


Ediţie îngrijită și prefațată de Perpessicius. 
București, 1965, p.338-348. 

FRUMOASA LUMII 


Apoi poveste, poveste, D-zeu la noi sosește, că-nainte 
mult mai este. Era odată un vânător ș-avea trei copii și era 
sărac-sărac, cât numai cu-atâta se ţinea, că-mpușca câte-o 
păsăruică, o vindea ș-atâta era hrana lui, săracul. Acu era 
o pădure pe-acolo pe-aproape, de-i zicea Pădurea neagră. 
Ș-au apucat oamenii din satul cela a zice că nu s-a putea să 
s-apropie nime de pădurea ceea. 

Ș-așa era părăsită, nime nu se ducea, că ziceau că la 
miezul nopţii vin dracii. 

Acu bietu omul ist sărac a zis într-o zi către femeia lui: 

— Măi femeie, tot o moarte-am să mor, ia să mă duc eu 
în pădurea ceea, să văd ce-oi găsi acolo. 

Așa, i-a făcut nevasta o turtă-n traistă și s-a pornit el; a 
luat pușca-n spate. Ajungând el acolo, lui îi era foarte 
frică... da' omul sărac sărăcia-l împinge a se duce orunde 
ca să câștige. 

Iaca, mergând el așa, ajunge la un copac nalt și tufos 
strașnic, nu știu cum s-o fi chemat, și vede-o pasăre așa de 
frumoasă - era de aur. 

Acu el ce să facă, ca doar să n-o-mpuște, s-o poată 
prinde, că, vânzând-o vie, mai multe parale ar fi luat. 
Alungând-o el prin copac, ea se vâră-ntr-o bortă... ș-o 
prinde. El n-a mai stătut către noapte, că s-a temut de 
draci, ci a luat pasărea ș-a venit acasă ș-a făcut o cușcă 
bună ș-a pus pasărea-n cușcă. 

Acu el în ziua ceea, era sâmbătă, care-o prins-o, și 
duminică dimineaţa s-a ouat un ou. Oul era de aur. Da’ el 
zice: 

— Ei, măi femeie, eu n-oi vinde pasărea asta, că ea s-a 

oua și eu oi avea câte-un ou și m-oi hrăni din zi-n zi. 

El ia oul și se duce-n târg și-l întreabă negustorul: 

— Ce ai de vândut și cât ceri? 

— Am un ou și cer o mie de lei. 

Da’ un jidan zice (tot ei îs mai mehenghi): 

— Ia să văd oul. 

Când vede oul cel de aur - făcea mai mult decât o mie de 
lei - (îi dă mia de lei). la el mia de lei, cumpără cele 
trebuincioase pentru copii și femeie și se duce-acasă. Da 
pe gușa păsării era ceva scris, da' omul nu știa carte. 

Când în a doua duminică iar s-a ouat un ou de aur. Şi el 
s-a dus și iar a cerut o mie de lei. Da' să iei samă, d-ta, că 
tot jidanul cela i-a ieșit înainte! 

În a treia duminică, când a dus oul, a pus pe gânduri pe 
jidan. Şi s-a gândit așa jidanul: l-a întrebat unde șede, să se 
ducă să vadă de unde are el ouă de aur. Vine jidanul; da' el 
ţinea cușca în colțul casei. 

Cum a intrat jidanul în casă - el știa carte - odată şi- 
aruncă ochii-n fundul casei. Pe gușa păsării așa scria: 
„Cine-a mânca inima are să fie-mpărat; cine-a mânca 
rânza, de câte ori s-a trezi pe noapte, de-atâtea ori are să 
găsească câte o pungă de bani sub cap; cine-a mânca 
maiurile are să fie om cu noroc în lume, oriunde va merge 
el, orice pas a face el, tot cu noroc are să fie”. Acu jidanul, 
tot cu dușmănie asupra creștinului: 

— Vinde-mi mie pasărea! 

— N-o pot, jupâne. Asta-i câștigul meu, toată viața 
pentru mine și pentru copii. 

In sfârșit, cât s-a pus jidanul, n-a vrut bietul om s-o 
vândă. Jidanul a zis că i-i rău și c-are să mâie la om. 

Vânătorul a doua zi s-a sculat de dimineaţă și s-a dus cu 
pușca după vânat. Da' jidanul - șiret, da' femeia, ca de-a 
noastre, proastă - și-i zice-așa femeii: 

— Nevastă, ce să trăiești c-un om așa de sărac, vină să 
te iau eu, că te-oi ţine bine și ţi-oi ţine și copiii. 

Da' femeia zice: 

— Dacă te-i boteza! Apoi, zice, cum la noi, nu se poate să 
se despărțească. 

Da' jidanul zice: 

— Lasă-l pe mâna mea, că eu îl omor până mâine. 

Îi dă nu știu ce și omoară omul. De-acolo zice-așa: 

— Femeie, te-oi lua, dar mai întâi taie-mi pasărea și mi-o 
frige. Da' să nu lipsească nimica din pasăre, toată s-o 
mănânc eu. 

Şi femeia, dobitoacă, ea s-a potrivit. A tăiat și a fript 
pasărea ș-a pus-o pe vatră, a strâns-o și ea iese din casă cu 
treabă, și copiii, tustrei, intră-n casă. Zice unul dintr-înșii: 

— Mă, tare mi-i foame... Mama a fript pasărea ceea, hai 
să mâncăm câte-o bucăţică. 

— D'apoi dac-a fript-o jidanului, ne-a bate! 

— Hai să mâncăm dinăuntru, că nu s-a vedea. 

Ia cel mare inima, cel mijlociu rânza, cel mic maiurile. 

Pasărea acu nu mai plătea nimica dacă le mâncase 
acelea. 

Da' copiii, după ce-au mâncat: 

— Măi, hai să fugim, că ne-a bate. 

Și era o bortă-n dosul casei și s-au vârât acolo. 

Vine jidanul. Da’ la pasăre cele nu-s într-însa. Apoi 
începe-a striga, bate pe biata femeie. 

— De bunăseamă, au mâncat copiii, căci altul nime n-a 
fost în casă. 

Jidanul îndată strigă după copii, să-i taie, să mănânce el 
din copii. 

l-au căutat, i-au căutat, în sfârșit nu i-au găsit. Dac-a 
văzut jidanul că nu-s și nu-s, s-a dus dracului - cruce de aur 
în casă! - a lăsat și pe femeie și tot. Că el tot așa era să 
facă, d-apoi Dumnezeu a lăsat mai bine să mănânce copiii 
decât dânsul, că Dumnezeu nu doarme. 

Acu, acel mare a umblat ce-a umblat și s-a făcut împărat 
pe ţara aceea. Acu numai aista era micușor de tot, tot la 
mă-sa ședea, ist care mâncase maiurile, și pesemne unde 
avea el să aibă așa noroc, tare era leneș. 


188 


Cel ce a mâncat rânza găsea tot pungi de bani și se 
făcuse strașnic om de rău. Îi erau dragi numai petrecerile, 
să ierți mata, îi erau dragi cucoanele cele frumoase. Acu, 
acolo, strașnic era de frumoasă una de-i zicea Frumoasa 
Lumii. La soare te puteai uita, da la dânsa ba. Acu el tot 
umbla, că doar i-ar da-o boierul cela, da nici că vrea să i-o 
dea. Iaca vine el acasă la mă-sa: 

— Mamă, ce mi-s buni mie banii dacă nu pot eu lua pe 
ceea ce mi-a picat dragă! 

Da' mă-sa zice: 

— Dragul mamei, du-te și tot te-i putea întâlni cu ea. (Să 
vorbească cu dânsa, poate i-ar fi fost și ei drag.) Da' ea era 
vicleană. 

Acu aist ce-a mâncat maiurile se juca cu niște bulgărași 
cu alți băieţi pe-afară. Vine un moșneag. 

— Dragul moșului, ce faci tu aici? 

— Ia mă joc, moșule! 

— Hai cu moșu, că ţi-a da pere și mere (știi, ca la copii) - 
înșală pe băiat și-l ia cu dânsul. 

Da’ acela era un vrăjitor grozav - îngheţa apa. Ș-acu el, 
tot vrăjind prin Pădurea neagră, a dat de ceva strașnic, 
care el nu putea face, numai c-un copil. Se duce-acolo cu 
băiatu-n mijlocul pădurii și dăde-o piatră mare. Şi bate de 
trei ori în piatră și se deschide pământul. Și el zice 
băiatului așa: 

— Măi băiate, du-te pe scările ieste într-acolo sub 
pământ (erau niște scări) și-ai să cobori într-o grădină așa 
de mândră, și-ai să dai de-o căsuţă acolo-n grădină. Să 
intri-n casă ș-ai să vezi un horn făcut acolo și pe vatră ai să 
vezi o cheie. Să iei cheia ceea, s-o pui în brâu și să vii 
înapoi la mine. Da’ na-ţi ș-o veriguţă de fier, că făr' de 
veriga asta nu poţi intra. (Acolo era pe ceea lume, zice-că.) 

Băiatul se ia, merge-ncetișor și intră pân' în grădina 
ceea. 

Da’ acolo așa era o mândreaţă, grădină cu pomi cu 
poame de aur... încât băiatul s-a mirat când a intrat acolo 

și, știi, ca copilul, mai degrabă a alergat la pere și la mere 
decât la cheia moșneagului. Știi cum e treaba noastră - era 
cu cămeșoi și cu curălușă bună-ncins, ș-o umplut sânul de 
mere și de pere. El pornise să iasă, când și-aduce aminte 
de cheie, merge într-acolo ș-o ia - da cheia era strașnic de 
ruginită... Cine știe ce-ar fi făcut el cu cheia ceea, și astăzi 
am fi fost sub mâna lui poate... Se ia băiatu-ncetișor, se 
suie iar pe scară să ias-afară - că știi d-ta că el, bătrânu, 
deși avea putere, nu putea intra în rai, dar ista ca copil... 

Când a ajuns în gură să iasă, moșneagul a strigat: 

— Stai, nu ieși! Dă-mi cheia! 

Băiatul zice (era mic, da tot cu cap): 

— Ba lasă-mă să ies întâi afară! 

— Ba nu te las. 

— Nu-ţi dau cheia! (Ştii d-ta, nici mâna nu putea vâri, că 
era păcătos.) 

— Am să te omor. 

— Omoară-mă, numai dacă poţi!... 

El face tranc! cu picioru-n pământ și se-nchide 
pământul. 

Ce să facă bietul băiat? Ia să se-ntoarcă, să se ducă iar 
prin grădinile cele. Când colo, era-nchis pământul, nu mai 
era mândreaţa ceea. Începe băiatul a plânge. Plângând 
așa, își freca mâinile. Şterge pe veriga ceea ce i-o dat-o 
moșneagul și vine-un om. 

Omul cela era de fier. Era duh necurat; om de-ai noștri 
de fier, unde se poate? 

— Măi băiate, cine te-a adus pe tine-aici? 

— Iaca cum și iaca cum, spune băiatul tot. 

— Eu te-oi scoate, băiate, da-întâi să te duci de-aici, să- 
mi tai vo douăzeci de vaci, să-mi frigi, să am de mâncat pe 
drum, când te-oi duce (că știi d-ta, nouă ni s-a părut că era- 
n gură, da el era tocma-n fundul pământului, când a-nchis 
el piatra). 

Frige el, și-l pune pe băiat după cap, și pune pe o mână 
douăzeci de vaci fripte și pe altă mână câteva poloboace cu 

apă, cu vin - cu ce-o fi fost nu știu - și băiatului îi dă un 
cuţit ș-o ulcică. 

— Când mi-a fi foame, să tai cu cuțitul din carne, să-mi 
dai să mănânc, și când mi-a fi sete, să-mi dai cu ulcica apă. 

Și merge el, merge - zi și noapte tot mergea, decât așa 
era de-ntuneric, de nu zăreai cât un fir de colb, dacă era 
sub pământ! 

Acu apropia vacile de gătat demâncatul și apa de băut. 
Da' duhul cel necurat i-a zis așa: 

— Dacă tu-i avea noroc să nu gătesc demâncatul și apa, 
eu nu te voi mânca, dar dac-oi găta, te mănânc. Ia uită-te 
tu în sus, vezi soarele? 

— Îl văd cât o zare de chibrit. 

— la! deci mai este! 

Merge el - că acu rămăsese numai o jumătate de vacă. 

— Ia uite-n sus, câtu-i soarele de mare? 

— Il văd pe jumătate. 

— E, apoi iaca tot mai am o bucată bună! 

Când acu era mai aproape de ieșit afară, demâncatul se 
gătise, apă tot mai era. 

— Dă-mi demâncat, că mi-i foame! 

Băiatul, ce să facă el? Ia cuțitul și-și taie o bucată de 
pulpă și-i dă apă și pornește iar. lacă, a ieșit pe iasta lume. 
Când îl pune jos: 

— Să-mi spui tu drept, de unde mi-ai dat tu de-am 
mâncat la urmă? 

— Drept ţi-oi spune, pulpa mi-am tăiat-o! 

— Drept să-ţi spun, să fi știut că ești așa dulce, nu te mai 
scoteam. 

— Acu nu mă poţi mânca? 

— Hei, acolo era largul meu și strâmtul tău - de-acu ești 
prea bun la D-zeu și nu te lasă să te mănânc! (Ştii d-ta, că 
sub pământ era locul dracilor.) 

Și omul se face nevăzut. 

Da' băiatul era săracul flămând, da el uitase că are 
merele cele-n sân și cheia ceea. Se ia el ș-aleargă, ș-ajunge 

la casa mâne-sa. Da, știi d-ta, el era leneș, da era de duh, 
nu așa (parcă numai la dv. sunt de duh? Sunt și dintre 
noi!). Intră-n casă, da mă-sa era saracă strașnic, că, știi d- 
ta, ca la boierul când ajunge la mărire, n-o lua pe biata mă- 
sa s-o ţie, deși era-mpărat. 

— Mamă, n-ai vo bucăţică de lumânare s-aprinzi? 

— Am, dragul mamei, de la Paște! (O ţine, Doamne 
ferește, de tunet, s-aprindă.) 

Aprinde lumânarea. 

Da' el zice: 

— Doamne, mamă, tare mi-i a mânca! Am niște pere și 
niște mere, Da' m-a durea la inimă să mănânc. Da' el n-a 
luat seama că ele-s de aur. Le-a zvârlit sub o laiță. Mamă, 
iaca, am o cheie, decât tare-i ruginită, mamă, șterge-o și 
vinde-o și cumpără-mi o pâine. 

N-a apucat a o freca oleacă, și-au intrat vo cinci oameni 
de fier în casă. 

— Ce vreţi, stăpânilor? (El era să-nconjure lumea cu 
cheia aceea; c-atunci avea cheia iadului, putea face cu 
dracii orice.) 

Femeia strașnic s-a înfricoșat de dânșii. Da' băiatul, 
mehenghi, îndată s-a priceput: 

— Masă vrem și vin bun! 

Îndată au venit niște sufragii și-au pus masa, şi ce n-au 
pus! Şi după ce-au ospătat ei bine, au strâns aceia și s-a 
dus. 

— Ei, mamă! Cheia asta o strâng eu! 

Acu se făcuse holtei, bun de-nsurat. 

— Mamă, eu am auzit că fata-mpăratului e frumoasă. Mă 
duc s-o iau eu. 

— Dragul mamei, tu, un băiat așa sărac, să iei pe fata- 
mpăratului? Ce mai vorbești nebunii? 

— Dacă eu vreau așa?! Du-te, mamă, staroste. 

— Da’ cum, dragul mamei, să intru eu acolo? 

— Du-te, mamă! 

El o mâna. 

— Cum să mă duc eu cu mâna goală? 

— Mamă, ia vezi merele și perele cele, n-au putrezit? Du- 
i-le acelea! 

— Bine zici, dragul mamei. 

Se ia baba și se-mbracă cu peștiman, pune-un ștergar 
frumos în cap, ia-n basma acelea și se pornește. Ajunge la 
poarta-mpăratului. Împăratul ședea-n cerdacul cel nalt. 
Vede-mpăratul că se luptau ceia cu dânsa, n-o lăsau să 
intre. Împăratul cela era milostiv, nu ca ista de pe-acu. A 
gândit că a venit să ceară ceva. 

— Lăsaţi-o, bre! 

Când au auzit porunca-mpăratului, au lăsat-o. 

— Ce vrei, mătușă? 

— Apoi prenălțate-mpărate, am venit după un lucru 
mare. 

— Ca ce fel, mătușă? 

— Poftim întâi colacii. 

Vede-mpăratul perele și merele de aur ș-a stat în mirare. 
Să vadă la o babă de-a noastră! Numai la curțile lor sunt 
de-acelea. 

— Feciorul meu vrea să ieie pe fata d-tale, împărate! 

Da-mpăratul a stat olecuţă și pe urm-a gândit: „Baba 
asta-i nebună.“ 

— Dacă feciorul tău, zice, până mâine dimineaţă, în locul 
casei tale, va face un palat ca al meu ș-o grădină ca a mea, 
c-o cărărușă de pomi pân' la curtea mea, și-n fiecare pom 
să cânte păsările, eu i-oi da fata. 

— Rămâi sănătos, împărate! 

Se pornește înapoi femeia. 

— Iaca, dragul mamei, ce-a zis. 

— Bun, mamă, le fac până mâine. 

Şterge cheia și vin iar cinci oameni de fier. 

— Ce vrei, stăpâne? 

— Până mâine dimineaţă să fie un palat tot de sticlă și 
poleit cu aur și să fie o cărărușă despărțită prin pomi ș-un 
pom să-nflorească, unul să-nfrunzească, unul să-i pice 

frunza, să nu fie doi de-un fel. Și cărărușa să fie de catifea, 
cu iarbă de catifea. Și la fiecare pom să steie câte-un 
soldat cu sabia scoasă. Şi păsările să cânte așa de frumos, 
să nu poată dormi împăratul și fata-mpăratului!... 

Ech! Încă era mult până-n ziuă și erau toate gata. 

Împăratul, dimineaţa când se trezește, zice fetei: 

— De când sunt în palatul ista, cum ne-au cântat păsările 
acum nu ne-au cântat niciodată (că el nu s-a așteptat la 
aste, el gândea că păsările din grădina lui cântă). 

Când iese-afară și vede, zice: 

— Bre! mare putere are omul ista! 

Băiatul zice: 

— Du-te, mamă, și cere-i fata să mi-o deie! 

Se duce baba la-mpăratul, da' el tot o purta cu vorba, că 
nu-i era voia să-și deie fata după d-aiștia. 

— Apoi, mătușă, de azi într-o săptămână dac-a veni c-o 
trăsură de aur și cai care ar mânca jăratic ș-ar bea pară, i- 
oi da fata. 

Da' fata era să se cunune tocma-n ziua ceea dup-un alt 
împărat. 

— Iaca, dragul mamei, ce-a zis: 

— I-oi face, mamă, și asta. 

Aude el un vuiet mare strașnic pe afară. 

— Oare ce s-aude, mamă? 

Întreabă mă-sa. Zice: 

— Se mărită fata-mpăratului. 

— Cine-o ia? 

— Cutare fecior de-mpărat. Vezi, dragul mamei, numai 
m-ai făcut de râs. 

— Ia lasă, mamă, că tot are să mi-o deie. 

Ia el, șterge cheia. Da era iarna. Şi vine omul cel de fier. 

— Ce vrei, stăpâne? 

— Fata-mpăratului s-a cununat astăzi! Când or dormi, să 
iei pe mirele să-l pui afară și pe mireasă s-o pui într-o 
pivniţă și-n zori de ziuă să-i aduci iar pe amândoi în casă. 

Dimineaţa intră-mpăratu-n casă. 

— Ei, dragii tatii, cum aţi dormit? 

Zice el: 

— Mie, tată, tare mi-a fost frig! 

— Ba, zice ea, eu nu știu unde eram, că căutam s-aprind 
lumânarea și nu găseam, și nu era nici pat, nici nimica. 

— Aţi visat! 

— Da' cum dracu, tată, că, iacă, buricele mi-o îngheţat la 
degete. 

— Eu nu-mi simt spatele. 

— Ce n-aţi zis sufragiului s-aprindă focul? Nu v-a mai fi 
nimică. 

A doua seară, iar șterge cheia. Vine iar: 

— Ce vrei, stăpâne? 

— Vreau să te duci să-i pui pe ginerele împăratului într-o 
movilă de omăt, când a dormi, și pe mireasă s-o pui în 
vârful casei! 

Pe casă, frig-frig, da' nu era omăt. Ista a degerat. Da' tot 
îi era milă de dânsa. 

— Numai jumătate de noapte s-o lași pe vârful casei. 

Când a adus pe mire dimineaţa, era ţapăn. A strâns toţi 
doftorii, n-a mai avut ce-i face - a murit, săracul! 

Iaca, se-mplinește săptămâna. 

El iar șterge cheia, vin ceia... 

— Mâne dimineaţă, o trăsură de aur și cai care or mânca 
jăratic ș-or bea pară, și mie straiele cele mai frumoase din 
lume să mi le aduci. 

Se pune el ca boierii-n trăsură a doua zi și se pornește 
către-mpăratul. 

— Cum îi, voinice? zice-mpăratul. 

— Am venit să-mi dai fata. 

El se face că nu știe că i-a murit ginerele. 

I-o dă-mpăratul. Face-o nuntă strălucită, și i-o dă, ș-o 
duce la palatul lui - da' lui așa-i era de dragă, de-o 
prăpădea din ochi. 

lacă, aude vrăjitorul că el a ieșit din pământ. Ce să facă 
el, să poată pune mâna pe dânsul, că el, cât era de vrăjitor 

și strașnic, da' el avea numai vo doi draci, da ista cheia 
iadului o avea. 

Da' el punea cheia ceea totdeauna pe-o sobă și numai 
sufragiul știa de dânsa. Da' sufragiul nu prea avea minte 
destulă-n cap. 

Iaca, s-a luat el cu fata-mpăratului la primblare. Da’ 
vrăjitorul a luat o mulţime de chei nouă și frumoase, altele 
de aur, de aramă, de argint ș-a început a striga pe la 
poarta ginerelui împăratului: 

— Cine-mi mai dă chei ruginite, că-i dau de cele de aur? 

Și sufragiul, nu prea avea multă minte-n cap, a gândit să 
dea cheia ceea și să ieie una de aur, că mai bine a prii 
stăpânu-său. 

Ehei! și când i-a luat (cheia, i-a luat) săracul toată 
puterea lui. Îi dă. N-a apucat de-a veni el de la plimbare și 
palatul n-a mai fost. A rămas el săracul în câmp, nici 
bordeiul ce-l avea înainte nu era acu. Da-mpăratul i-a 
trimis așa răspuns pe un logofăt: că dacă pân’ în trei zile n- 
a face palatul cum a fost, îi ia fata și nu i-o mai dă. Acu ți- 
am spus că mai bine i-ar fi luat zilele decât să i-o ieie pe 
dânsa. Mare lucru-i dragostea! 

Ce să facă el? Da' și fata-acu strașnic ţinea la dânsul. 
Nainte mai drag îi era cel degerat, da' acuma! A așteptat el 
pân’ a treia zi; nu-i de chip, n-are de unde să facă palatul. 
Își ea el ziua bună de la nevastă sa: cine știe ce jelanie a fi 
fost acolo! 

— Mă duc de-acu-n lumea mea! 

Merge el și ajunge la o baltă (cam un iaz vine). 

— De-acu n-am ce face, mă-nec! 

Dând așa, frecându-și mâinile, dă de veriguţa ce i-a dat-o 
vrăjitorul când l-a vârât întâi în groapă. Și vine un om de 
fier. 

— Ce vrei, stăpâne? 

— Vreau cheia cea de la iad. 

— Eu cheia iadului nu ţi-o pot da. 

— Apoi, ce să fac eu, spune-mi măcar unde-i? 

— Apoi vrăjitorul, ca să nu-l ajungă nime, ș-a făcut un 
palat pe Prut, ș-acu, dacă-i putea merge pân' acolo, elo 
ține ascunsă sub pernă la capul lui. 

— Ce să fac eu, cum oi putea s-ajung la dânsul? 

— Na-ţi, zice, bucăţica asta de fier, dă-te de trei ori de-a 
curu-n cap pe dânsa și te-i face o muscă - pe urmă te-i 
pricepe cum s-o iei. 

Și s-a făcut nevăzut omul cela. 

Se ia el, se dă de trei ori peste cap și zboară ca musca 
pân' la Prut. Ajunge acolo, da' vrăjitorul dormea de- 
amiazăzi. Dă să intre... pe unde să intre? Ferestrele cu 
obloane, cum se purta mai demult. 

„Mă vâr pe borta cheii!” 

Se vâră și se pune pe sobă. Unde se trezește vrăjitorul și 
unde-ncepe a bate-n mijlocul casei cu niște ciocane și 
unde-ncepe a ieși la draci, de te luau fiori. Ș-a-nceput a-i 
trimite pe unde să facă rele, să puie la cale pe oameni să 
facă rele; decât, când nu vrea D-zeu, că el era om 
pământean, i l-a luat din minte! Așa, după ce-a pus el 
trebile la cale, a ieșit afară. Musca s-a sculat, a luat cheia 
de sub pernă ș-a început cătinel-cătinel, ș-a zburat afară. 
Decât bucuria lui nu se mai povestește, c-are să ieie pe 
fată-napoi. Acu lui nu-i era de dânsul, de dânsa-i era ce-i 
era. Freacă cheia, vin oamenii cei de fier. 

— Să-mi faci palatul iar înapoi cum a fost! 

Și acu s-a-nvăţat minte: purta cheia tot lângă dânsul. 
Acu ce să facă vrăjitorul? Era în satul cela o babă sfântă... 
Pe atunci era lume bună, erau sfinţi, nu ca acu. Când te 
durea capul, când aveai vo boală, numai dacă punea mâna- 
ţi trecea. 

S-a dus vrăjitorul ș-a omorât baba și s-a îmbrăcat el în 
straiele ei. 

S-a-mbolnăvit femeia lui, fata-mpăratului, decât ce 
boală, să dea D-zeu să am și eu cât oi trăi, decât numai 
când zicea oleacă valeu, el se prăpădea. 

— la să chemi pe baba cea sfântă. 

Vine; acela era vrăjitorul. Începe-a pune mâna pe capul 
ei, ca și cum, dragă Doamne, a o descânta. Şi când iese el 
din casă, îi zice vrăjitorul ei: 

— Doamne, măria-ta, câtă frumuseţe și mândreţe ai în 
casă și n-ai și un ou frumos de marmură! 

— Ca ce fel de ou, mătușă? 

— Acela-i numai în fundul pământului! 

— Ira! oi zice bărbatu-meu, ș-a trimite pe cineva să-l 
caute. 

Și se duce vrăjitorul. 

Intră el în casă. 

— Ei, zice, iaca ce mi-a spus baba ast-sfântă. 

— Iaca să şterg, dragă, cheia. 

Şterge cheia și vin doi oameni de fier. 

— Ce vrei, stăpâne? 

— Vreau oul cel de marmură de sub pământ. 

— D-apoi, bată-te D-zeu să te bată (fie-i lui acolo!); câte- 
ţi fac eu, până și cheia iadului o ai, acum vrei să ne iei și 
toată puterea noastră?... 

Vezi d-ta, vrăjitorul a vrut înadins, ca doar duhul cel 
necurat l-a gâtui. 

— Da' eu te-aș omori, da pentru că știu că asta nu vine 
de la tine, pentru asta te iert și-ţi spun așa: că baba cea 
sfântă-i vrăjitorul și că azi are să vie c-un cuţit mare și s-a 
face că pune mâna pe capul femeii tale ș-are să ţi-o 
omoare. 

Decât, când a auzit el așa, of! numai tremura! 

Şi se duce omul cel de fier. Acu el își gătește iataganul, 
și când vine-n casă vrăjitorul, pune pe sufragiu și îl 
dezbracă-ndată, ș-adevărat găsește-un cuţit mare, știi, ca 
un chip de cosor, și-l ia cu iataganul și-l face bucățele. Acu 
era cu deplin fericiți. Acu săracul nu mai știa ce-i durerea, 
cum știa-nainte, și zice-ntr-o zi: 

— Ia hai, soro, să mergem să găsim pe fraţii mei cei doi. 

(Da' mama lui murise!) Se iau ei și se pregătesc, și 
mergând ei așa, au ajuns la-mpăratul. Era strașnic în 

război cu altul. Tot să nu fie omul săracu-n pace. Ș-așa era 
el de scârbit, decât strașnic lucru. Văzând pe acesta, s-a 
bucurat ș-a zis așa: 

— Fiindcă ești ginere de-mpărat, mi-i da ajutor ș-oi 
putea să bat pe vrăjmașul meu. 

Așa a gătat armată grozavă și-n sfârșit a dovedit pe 
ceala. 

Acu aiști doi se zice că erau tare fericiţi - numai acela, 
saracul, era mai necăjit (cel cu rânza). Acela s-a luat și s-a 
dus la Frumoasa Lumii. Dă să intre-n palatul boierului 
celuia, nu-l lasă să intre. Așa, el a trântit un bal strălucit ș- 
a poftit pe toţi să vie la balul cela, între care era și 
Frumoasa Lumii. Decât așa era ea de frumoasă, cât, când a 
intrat în bal, a luminat balul de atâta... să ierți mata. El a 
început după aceea jocul pân’ în zori de ziuă - unde-a-întins 
niște mese și s-a pus să joace cărțile. El a făcut toate 
chipurile ca să joace cu dânsa. El avea mare noroc și se 
făcea că nu câștiga, tot ei să-i deie, că nu mai putea de 
dragă ce-i era. Acu ea, văzând atâţia bani, s-a minunat ș-a 
zis așa tătâni-său: 

— Hai, tată, să-l poftim pe ista la noi (știi, ori de-a 
noastre, ori de-a d-lor-voastre, care vrea să scurgă tot la 
parale, trage ori pe cine). Acu el, venind la dânsa-ntr-o 
seară cu vo zece pungi de galbeni -, a jucat iar în cărți și i- 
a dat toţi ei, de n-a rămas măcar c-un pitac. Acu ea, văzând 
că n-a rămas nici c-o para, a-nceput a râde de dânsul. Și 
ploua afară. Și vrute și nevrute a trebuit să-l îmbie să mâie- 
acolo. Dormind el, de câte ori s-a trezit, de atâtea ori a 
găsit o pungă de bani sub cap. 

A doua zi dimineaţa, când a venit sufragiul să-i deie de 
spălat, după ce-a mântuit de spălat, i-a pus în mâini vo 
douăzeci de galbeni bacșiș. Aleargă la dânsa sufragiul. Da' 
ea zice: 

— Bre! de unde are omu-aista atâtea parale? 

Vine la dânsu-n casă și zice-așa: 

— Eu te-oi lua de bărbat dacă mi-i spune de unde ai 

atâţia bani. 

El zăluzise și i-a spus, prostul. Da’ ea i-a făcut o cafea nu 
știu cu ce și s-a bolnăvit el strașnic ș-a început a vărsa, ș-a 
vărsat rânza. Ş-a luat-o ea, a spălat-o cine știe cu ce, a 
parfumat-o ș-a înghiţit-o ea, ca să găsească ea pungile cu 
bani. Da’ fiecăruia norocul lui. 

El mai avea vo zece pungi de bani din noaptea ceea. 

Ea l-a dat pe urm-afară. El a-ncălecat pe un cal și s-a 
pornit. Mergând cu calul cela, a dat pe-un câmp de flori și 
s-a plecat calul să mănânce și s-a făcut un măgar. 

El a strâns un mănunchi de flori și l-a pus în buzunar. 
Mergând el călare pe măgar mai departe, a dat de un iaz. 
Se pleacă măgarul să beie apă și se face iar cal. 

— Ei, zice, bună-i asta! 

Ia el într-un șip apă și se-ntoarce-napoi. Ajunge iar acolo, 
la Frumoasa Lumii, și din banii ce-i rămăsese mai toarn-un 
bal strașnic. Da ea aleargă, ca să mai vadă de unde are 
bani. 

— De unde bani? 

— Din mănunchiul ist de flori. 

El i-l dă. Ea, mirosind, se face măgăriţă. El o lasă 
măgăriţă și iese din casă. 

Așteaptă sufragiul să iasă stăpâna afară. Nu-i! 

Mare păcat! Când se duce-n casă, o găsește măgăriţă. 

Se-ntoarce, ș-o ia de-acolo și pornește călare pe dânsa. 

Îi dă fân să mănânce (că măgăriţă, da’ inimă de om). Ea 
a zis așa cu alean: 

— Nu te-oi mai înșela de-acu și ţi-oi da rânza-napoi, 
numai fă-mă cum am fost. 

El de multe ce-i făcuse, acu era hapsân și s-a dus pe 
dânsa până la-mpăratul, la frate-său. Acu aciia era și 
iestlalt, care ţinea pe fata-mpăratului. Şi când le-a povestit 
el lor că măgăriţa-i Frumoasa Lumii, ei s-au pus pe lângă 
dânsul ca s-o ierte. Și iertând-o, a băut apă și s-a făcut iar 
la loc. 

Și erau acum trei împărați pe o ţară. Și-au fost toţi 

fericiţi... Şi-am încălecat pe-o șa și ţi-am spus-o așa. 


M. Eminescu. Literatură populară. 
Ediţie îngrijită și prefațată de Perpessicius. 
București, 1965, p. 349-363. 

ȘPERLĂ VOINICUL 


Așa îl chema pe feciorul unui împărat de demult: 
Șperlă**. Eu, când am auzit povestea asta, tare m-am 
minunat de numele feciorului și drept la bunică-mea m-am 
dus și-am întrebat-o, dar bunica m-a îndreptat la bunicul și 
bunicuţțul, luând zodiacul de pe coardă, a cercetat cu de- 
amănuntul toţi sfinţii și sfinţișorii anului și de numele lui 
Şperlă tot n-a dat. Ci numai într-un târziu, ștergându-și 
bunicul ochelarii și punând zodiacul la loc, își dădu cu 
părerea că cel fecior de împărat trebuie să fi fost mare 
zăcașs. 

Că ce-i șperla decât jăraticul focului potolit și cum să se 
cheme cel care stă pururea-n vatra focului, vânturându-i 
cenușa cu cleștele, decât Șperlă! $-atunci m-am luminat și 
mi-am zis că de bună seamă îi așa. 

Şi dacă-i așa, apoi trebuie să pricepem și pricina pentru 
ce-i plăcea lui Șperlă să se scalde-n baltă cu gâștele și cu 
rațele și să se tăvălească apoi în glodărie, alături cu 
purceii! 

Acestea le spusei ca să înțelegeţi și altă ceva: anume, 
pentru ce era urgisit $perlă de împărat și de toţi curtenii 
lui și socotit ca o pacoste, bună numai să încurce pe alţii. 
Cui semăna nu știu, că împăratul și împărăteasa erau 
oameni ca toţi oamenii și cei doi frați mai mari atâta 
aduceau cu Șperlă, cât aduce ziua cu noaptea și nici atâta. 


59 Sperlă s. f. (Reg.) Cenușă încă fierbinte care acoperă cărbunii; spuză 
ð Expr. A da pe cineva prin șperlă = a se purta rău cu cineva, a-l 
maltrata; a pune pe cineva într-o situaţie penibilă. A o da prin șperlă = 
a o păţi. 
69 leneș. 

Aceia erau brazi, nu altceva, voinici, să frângă pământul în 
două, și mintoși, să-ţi spuie pe degete tainele lumii. 

Și stând așa lucrurile, vine întâmplarea! 

Împăratul avea, ca tot creștinul, ogorul lui, unde-și 
semăna, toamna și primăvara, cum semănăm și noi când 
avem unde, care secera vara, cum secerăm și noi când 
avem ce. O osebire mică numai: în ogoarele noastre mai 
crește și pălămidă ori neghină, mai face câteodată grâul 
tăciune și nu ca-n ogorul împărătesc, unde grâul avea pai 
de aur și spicul boabe pe pietre nestemate, la care cu mare 
greutate puteai privi! 

li mergea tare bine împăratului și-n scurtă vreme s-a 
văzut românul cu gospodărie așezată, cu vite la saivane, cu 
pătulele și coșarele pline și cu părăluțe puse de o parte 
pentru Doamne ferește ce nevoie. Norocul lui, că ce să zic 
eu? Dar vezi, norocul mai dă câteodată și pe lături; trece 
de la mine la tine ori, ocolindu-ne pe amândoi, se duce pe 
pustiul dracului. 

Intr-o bună dimineaţă se trezește împăratul cu 
mâhnirea-n coastă. Chiu și vai! Ce-i? Mare comedie! Aleu! 
Dar cum? Uite, astă-noapte, cine și cum nu se știe, a venit 
ca din pământ și-a păscut ogorul împărătesc! Nu mă 
omori! Așa! Dar păzitorii ce-au făcut? Parcă ei își pot da cu 
mintea! 

Și în anul acela, toate i-au mers împăratului pe dos. 

— Ce mă-nvăţaţi să fac, oameni buni? întrebă împăratul 
pe sfetnici. 

Şi sfetnicii, felurite capete, felurite răspunsuri. 

Unul: 

— Apoi, să chemăm pe vlădica să facă slujbă. 

Altul: 

— Eu aș zice, mărite împărate, să nu mai sameni de alt 
an, și pace! 

Iar împăratul: 

— Vra să zică, de frica șoarecilor, să dăm foc caselor! 

Și tocmai la sfârșitul sfatului se scoală unul mai adus la 

minte și grăiește atâta: 

—Împărate, paza bună trece primejdia rea! 

Amin! Dar cine focul negru să păzească? Eu, știu că nu, 
și nici dumneavoastră, că noi destulă bătaie de cap avem 
cu nevoile noastre. Atunci cine dară? 

Şi iată, se găsește feciorul cel mai mare al împăratului. 
Că el apără ogorul și pace! 

— Bine, dragul tatii, îi zice împăratul, pleacă și vezi că la 
noapte se împlinește anul de când cu întâmplarea. Şi 
pornit a fost feciorul împărătesc la mare ispravă, îmbrăcat 
în zale din cap și până-n picioare, cu buzdugan greu în 
mână și tolbă cu săgeți înveninate la șold, să răpuie 
dușmanul ogorului împărătesc, și mai multe nu! 

Și toţi ai curții puneau mare nădejde în împăratul lor de 
mâine, dar vezi, mai este-o vorbă: la părul lăudat să nu te 
duci cu traista prea mare! 

Pe mine, zău că-mi vine să m-apuce râsul! Și dacă ar sta 
unul dintre dumneavoastră să mă întrebe de ce, apoi a 
vedea din firul poveștii. 

Se duce voinicul cela în mijlocul ogorului, își face loc și 
dos la umbra unui spin, ca vânătorul care stă noaptea la 
pândă, își face culcuș pe iarba moale, trage o roată cu 
ochiul împrejur, își dezbracă cojocul și-l pune căpătâi și se 
întinde la pământ, ca un străjer vrednic ce era. Sta așa cu 
ochii deschiși și număra stelele pe cerul lui Dumnezeu, și 
sta, și privea, și aștepta, și cam la un ceas din noapte, iacă 
aude la câţiva pași de dânsul: țâr-țâr, ţâr-ţâr! 

Măi, deodată parcă s-a simţit pe altă lume: balamalele i 
se muiaseră și-un nod i se pusese în furca pieptului, gata 
să-l înece. Pune mâna la tolbă, scoate o săgeată, o pune pe 
coardă, o întinde și stă să tragă. În cine? În cel care ţârâia 
alături cu dânsul. Și cum era pesemne lună frumoasă, iată 
vede voinicul un șoricuţ mititel, și cum îl vede, îi strigă: 

— Stai să te ucid! 

— Ba nu mă ucide, măi! 

— Ba stai să te omor, că tu mănânci holdele lui tată- 

meu! 

Fi, se-nţelege, șoricelul zvâc! în tufă și din tufă la un 
stânjen în pământ, că nu era el prost să-și pună mintea cu 
odrasla împărătească. Voinicului îi veniră din nou boii 
acasă, se mai sculă, se mai uită, și socotind primejdia 
trecută, se-ntinde din nou la pământ, și Dumnezeu să-l 
ierte! 

Bun! 

Acuma, dumneavoastră știți, ori poate nu știți despre 
cele doisprezece iepe ale văzduhului, care umblă noaptea 
pe unde vor, călăuzite de-un armăsar năzdrăvan. lepele și 
armăsarul ista fac multe răutăţi pe lume și nimeni nu le 
poate sta împotrivă, din pricină că odată cu pornirea lor se 
răscolesc și vânturile dulci. Și nimica pe lumea asta nu 
adoarme pe om ca vântul cel dulce. Și așa, în noaptea 
ceea, când feciorul de-mpărat păzea ogorul cu holdele de 
aur, când se stârniseră vânturile dulci și porniseră la drum 
cele douăsprezece iepe cu armăsarul în frunte, s-a 
întâmplat ce s-a întâmplat și-n anul trecut. Că vedeţi, 
dormind așa voinicul și visând ce-o fi visat, s-a fost trezit a 
doua zi, când a văzut câmpul netezit ca de-o coasă. Atunci 
și-a pus mâinile-n cap de bucurie și-a pornit spre curte, ca 
să vestească și pe împărat. 

— Ei, fete-logofete, frumoasă ţi-i isprava? 

— Da, frumoasă, nevoie mare! laca așa și așa - cu 
șoarecele și câte prăpăstii, toate! 

Pe urmă, supărări din mila lui Dumnezeu, dar și-o seamă 
de nădejde în cel de-al doilea fecior, pentru la anul! 

Mare lucru și nădejdea asta, zău! Da eu nu-s vrednic să 
m-afund în tainele lumii, ci vă spun scurt că și voinicul de- 
al doilea a scrântit-o! 

La al treilea an, zarvă mare și-ngrijorare, că iar va să 
mănânce naiba holdele împărătești, iar tulburare grea că 
n-are cine să-ncerce de pază pe noaptea aceea. Sfară-n 
țară și răvașe prin orașe, că cine s-a afla și s-a-ncumeta, 
zece galbeni va avea, afară de-un rând de straie și alte 


205 


daruri mai mărunțţele. 

Se duce unul, se duce altul, dar cum află de cele 
petrecute mai înainte, povestea cu șoarecele și câte toate, 
dă și cămașa de pe dânsul și pornește înapoi. 

Mă duc și eu la împărat și-i zic: 

—Înălţate împărate, iaca așa și așa, să te fac eu cu 
holde! 

Iar împăratul de colo: 

— Cum? 

— Ascultă. Noi în Moldova noastră, când simţim că 
lanurile ni se prăpădesc, au de păsările cerului, au de 
soare, au de secetă, ne apucăm și le cosim mai înainte de 
vremea secerișului și le facem nutreţ la vite. Măria-ta, de 
ce nu le cosești, să te-nţelegi măcar cu paiele? 

Iar împăratul, din nou, după ce stă oleacă pe gânduri: 

— Apoi, asta aveai de spus? 

— Asta! 

— Dacă-i așa, drum bun să-ţi dea Dumnezeu: multe 
plecăciuni neveste-tei și feciorilor și tuturor celor din satul 
tău și lui vodă al vostru, dacă cumva te-ntâlnești cu dânsul! 

Iar eu: 

— Să te las sănătos, mărite împărate, și s-auzim de bine! 

O nimerisem cam rău, bătusem atâta pustiu de drum de 
florile mărului, dar mi-am zis: atâta m-am priceput, atâta 
am făcut. Gata! 

Ce s-a mai întâmplat pe urmă, n-am aflat decât încoace 
târziu. Şi uite ce. Tocmai în seara cu primejdia, iacă și 
Şperlă în faţa împăratului, cu rugăminte să-l lase și pe el 
să păzească ogorul. 

— Ptiu, drace! Piei din faţa mea! strigă împăratul. 

— Lasă-mă, tătucă, lasă-mă, zău lasă-mă! 

— Fugi, diavole, dinaintea mea, că se-ntâmplă moarte de 
om! 

— Da zău, tătucă, că uite, de nu ţi-oi da eu grâul de aur 
până la fir mâine în zori de zi, să nu-mi zici pe nume. 

— Ei, bată-te para focului de Şperlă, să te bată! Să 

păzești tu grâul? 

— Eu! 

— Hm! râde împăratul, făcând voie de nevoie și haz de 
necaz. 

Și de lăsat, nu l-a lăsat, dar nici altul nu s-a găsit să 
meargă și să păzească. lar neaflându-se nimeni, $perlă 
voinicul se furișează singur-singurel în amurgul serii și se- 
așază par în mijlocul ogorului, tocmai lângă tufa unde 
străjuiseră și ceilalți doi nătăfleţi mai mari. 

Trece iarăși ca un ceas din noapte, și Șperlă aude: ţâr- 
târ, ţâr-ţâr! Se uită și vede șoricelul, și cum îl vede, bagă 
mâna-n buzunar și scoate niște fărâmituri de mămăligă. Și 
cum le scoate, le-ntinde șoarecelui pe palmă: 

— Na, mititelule, și papă, na și nu fi prost! Vino și 
ospătează-te oleacă! 

Da șoricelul, crezând că are de-a face tot cu cel de an și 
de antărț, gata să fugă. 

— Na, măi, de ici și nu te teme! Vino, că-ţi dau și o 
picătură de vin și pe urmă oi sta de vorbă cu tine, că tot 
mi-i mie urât singur! 

La-nceput șoarecele cam strâmba din mustăţi, dar după 
altă rugăminte își făcu coada covrig și s-apropie de voinic. 
„Bine te-am găsit sănătos!” „Bine ai venit sănătos!” „Cum 
o mai duci cu traiul?” „Mulţumesc lui Dumnezeu”. la 
șoarecele o fărămătură din palma lui $perlă și se linge pe 
bot. Vedeţi și pricepeţi că el nu era deprins cu bunătăţi de 
casă și de aceea îi părea mai bună mămăliguţa decât 
grăunţele scuturate pe ogoare. 

După ospăț, face S$perlă șiretul mâna găvan, toarnă trei 
picături de vin din ploscă și-o întinde șoricuțului. Dihania 
scoate limba de și-o udă și: „linchi-linchi”, soarbe cele trei 
picături de vin. 

— Bunu-i, vere? 

— Bun, dacă mai ai, - șoarecele de colo. 

— Cum să nu! 

Și iarăși șoricelul își mai udă limba cu trei picături, și 

alte trei și alte treizeci și trei, până când prinde afurisitul 
la ureche. Dă, ca omul! 

Acuma, șoarecele are chef nevoie, strâmbă din nas, își 
suge buzele și mustăţile, se ridică în două picioare și se 
sprijină în coadă, se dă peste cap și cântă: 


Bunu-i vinul, bine-mi place, 
Nu știu viei ce i-oi face! 


— Lasă, măi, nu purta grija viei, că are cine; mai na și 
mai soarbe ceva apă de sapă și stai colea să te-ntreb un 
lucru! Ascultă! știi tu comedia cu ist ogor al tatii? 

— O știu. 

— Ei, și ce crezi că-i de făcut? 

— Ce să cred! Apoi, ușoară treabă: mai dă-mi o lingură 
din ploscă și ţi-oi spune! 

Șperlă Voinicul îl cinstește, iar șoricelul îl pune la cale. 
De încheiere, altă cinste sănătoasă. Şi zice șoarecele: 

— Acuma știi ce-i de făcut: bagă bine de seamă, că eu 
mă duc la culcare; mă cam ia parcă oleacă de ameţeală de 
după ceafă și-mi vine tot să cânt. Mă duc, da dumneata 
bagă de seamă. Noapte bună! 

— Noapte bună, și încă ceva: dacă mi-a ieși treaba în 
plin, mai abate-te pe la mine, așa când n-ai treabă! 

Şi de-acu, vorbă scurtă. Pe la miezul nopţii, simte Ș$perlă 
aburind vântul cel dulce. Voinicul intră-n tufă și așteaptă. 
Dacă i se lipesc ochii de somn și capul i se dărâmă înainte, 
spinii de tufă îl înțeapă și Șperlă ridică din nou capul și 
deschide ochii. Şi iar, și iar. Și neputându-l dobori somnul, 
stătu treaz până-n crucea nopţii, când cobori din văzduh 
armăsarul cel năzdrăvan cu cele douăsprezece iepe 
sălbatice. 

Sperlă, nici una, nici alta, hâţ la armăsar și-l apucă de 
căpăstru. 

— Stai, că te ucid! 

— Ba nu mă ucide. Na-ţi căpăstrul și dă-mi drumul, că 

m-oi duce cu iepe cu tot de unde am venit, iar ogorul ţi-a 
rămâne întreg. Pe urmă când îi avea nevoie de mine, 
scutură-l și eu ţi-oi fi slugă credincioasă. 

Isprava-i gata. Şperlă ia căpăstrul și pornește acasă, iar 
acasă se-ntinde pe vatră și adoarme dus ca să se scoale 
tocmai încolo, târziu, când îl trezește foamea. 

Toată lumea bucuroasă peste măsură de bucuria 
împăratului. 

— Scoală, $perlă, voinicul tatei voinic, scoală-te de pe 
vatră și vino de prânzește la masa de cinste! Iaca, straie 
frumoase ţi-am făcut și loc în dreapta mea ţi-am dat! 
Haide! 

Da perlă tot lenos, de-i mirosea urma! Se-ntinde și 
cască să-și deznoade fălcile, se duce la masă, mănâncă, 
bea și se veselește și ascultă laudele tuturora. 

Nu trece după asta multă vreme și iată că o pasăre 
frumoasă, cu penele de aur, cântă fără curmare în grădina 
castelului împărătesc. Ce să fie cu dânsa, nimeni nu-și 
putea da cu părerea, ci numai $perlă, uitându-se la ea și 
ascultându-i cântarea cu-nţeles, se îmbrăcă frumos, scoase 
căpăstrul armăsarului din ladă și-l scutură. 

Și cum îl scutură, armăsarul îi stătu înainte. $perlă 
încălecă pe dânsul, îi dădu pinteni și într-o clipă pasărea 
măiastră era în braţele voinicului. Nu pasăre, măi, ci 
fecioară prea mândră, cum să căutaţi voi în tot cuprinsul 
lumii și tot nu aflaţi! Nu ti-ar fi venit să te uiţi la dânsa, așa 
de chipeșă ce era. Azi mai aud că și plină de înţelepciune 
se afla, dar asta n-o știu. 

Vorba e că $perlă i-a plăcut și fata lui $perlă, că altfel 
ce-ar fi căutat dânsa la castelul împărătesc? Și nici voinicul 
n-ar fi zburat după dânsa. 

Feciorul împăratului n-a mai căutat să știe nici de unde- 
i, nici câţi ani are, nici despre foaie de zestre n-a mai luat 
vorba, ci numai atâta i-a grăit: 

— Mergi cu mine? 

— Merg! 

— Blagosloviţi-ne, tată și mamă! 

— Dumnezeu să vă blagoslovească! 

Și luaţi au fost. Vlădica le-a pus pirostiile în cap, eu și cu 
nevasta mea le-am ţinut lumânările și pe urmă, nuntă la 
cătăramă! Și la nuntă, masă; și la masă, eu într-un cap, 
împăratul în celalt, mirele și mireasa la mijloc, iar în faţa 
lor, șoricuțul din poveste. 

Şi să credeţi de bună seamă că-i așa, că dacă n-aş fi 
auzit și dacă n-aș fi văzut toate cele de până aicea, cum aș 
fi putut să vi le înșir? Măi, nu vă uitaţi că-s ca vai de mine! 
Am fin împărătesc, să știți, și să vă ferească sfântul să-mi 
faceţi vreun neajuns, să-mi mâncaţi vreo brazdă de pământ 
ori să-mi furaţi vreun pui de găină, că v-aţi dus! 

Zilele iestea l-aștept să-mi vie cu colacii, după cum ni-i 
obiceiul. Cum mi-a veni, am să vă chem, să veniţi și să-l 
vedeţi și voi, iar pe urmă v-oi mai spune din ce-oi mai 
putea să aflu și eu de la $perlă Voinicul, ginere împărătesc 
și împărat mâine-poimâine! 

(Frate-meu Leon, Tepu - Tecuci). 


Tudor Pamfile. Un tăciune si-un 
cărbune, București, 1915, p.3-17. 

ŢINTĂ MÂNDRĂ - FRUNZĂ DE 
AUR 


Au fost odată doi bătrâni. Ei copii n-au avut și de aceea 
erau mâhniţi. 

Şi într-o zi întreabă moșneagul pe babă: 

„Dacă noi îmbătrânim, cine ne va da o cană de apă?” 

Baba i-a spus: „Moșnege, ia du-te pe deal și eu m-oi duce 
pe vale. Ce-om găsi în cale, ne va fi copil.” S-au pornit 
moșneagul pe deal și baba pe vale. Iată că baba găsește un 
cap de cal și chiuie la moșneag. 

Amândoi l-au pus în scăldătoare și l-au grijit nouă luni. 
De la o vreme vorbește capul de cal: „Tată și mamă, 
duceţi-vă la împăratul Roșu și cereţi-i să dea fata după 
mine.” Moșneagul a prins a plânge: „Cum are să deie 
împăratul fata după tine, dacă ești cap de cal? 

— Du-te și spune-i să dea fata după Tintă mândră - 
Frunză de aur. 

Ia moșneagul un băț și se duce la împărat: 

— Bine te-am găsit! 

— Ce cauţi, moșule? 

— Caut să dai fata după fecioru-meu. 

— Bine, cine e feciorul tău? 

— E Ţintă mândră - Frunză de aur. 

— Numele e frumos. Da, o dau. Dacă el mi-a face pod de 
aur de la curtea lui la a mea și copaci pe margine cu fel de 
fel de poame, iar la capătul podului - o fântână aurită cu 
ciutură. Eu când oi merge, ciutura să sară și să scoată apă, 
să-mi toarne pe mână, și prosopul din cui de la fântână să 
sară și să mă șteargă. Numai atunci oi da-o. 


211 


Prinde a lăcrima moșneagul și se duce acasă, gândind: 
am îmbătrânit, da n-am auzit să poată cineva face asta. 
Când ajunge acasă, Ţintă îl întreabă: „Ei, ce-a zis?“ 

— Tu să-i faci pod de aur de la tine până la casa lui, 
copaci cu poame, fântână de aur cu ciutură. Să sară 
ciutura să-i toamne pe mână și prosopul să sară să-l 
șteargă. 

Noaptea târziu, a ieșit capul de cal, a șuierat cu o verigă, 
au venit 12 tunuri și l-au întrebat: „Ce dorești, stăpâne?” 

— Până dimineaţă să-mi fie un pod de aur cu copaci, cu o 
fântână de aur cu ciutură și cu un prosop, care să-l 
șteargă. 

— Du-te și te culcă. 

Dimineaţa, împăratul s-a înspăimântat, când a văzut tot 
făcut. Vine moșneagul și-l întreabă: „Da amu îi da fata?” 

— Da, oi da-o. Da să-mi mai facă o slujbă. Am 10 
desetine“! de pădure. Până dimineaţă pădurea s-o scoată, 
s-o deie la margine, să are, să puie vie și la 12 ceasuri, la 
masă, din locul pădurii să-mi aducă poame. 

Vine acasă moșul plângând. 

— Ce-a zis? întreabă repede Tintă mândră. 

Moşul i-a spus. 

După ce a amurgit, a șuierat, și au venit tunurile, și le-a 
poruncit ca 10 desetine de pădure să fie scoase, arate, via - 
pusă, iar la 12, la masă, să i se aducă împăratului poamele. 

Cele 12 tunuri i-au vorbit: „Du-te și te culcă“. 

Când s-a sculat, avea totul gata. Te luau fiorii, căci și 
poamele erau coapte. 

— Bună ziua, împărate! 

— Mulţumesc, moșule! 

Împăratul s-a bucurat, căci porunca era îndeplinită. 

— O dai ori nu? întreabă moșneagul. 

Împăratul iar vorbi: „Da o dau, dacă el a scoate apa din 
mare, a ara și a semăna secară. S-o treiere și până la 12 
să-mi aducă pâine de secară din fundul mării. 

Vine moșneagul și-i spune tot, feciorului. 

— Cam greu, tată, dar să vedem. 

A șuierat, au venit 24 tunuri și l-au întrebat: „Drag 
stăpânul nostru, ce dorești?” 

Tintă mândră - Frunză de aur a spus: „Voi să-mi faceţi 
din mare un lan de secară și până la 12 ceasuri să fie și 
pâinea gata”. Ele au gândit și apoi au oftat și i-au spus: 
„Da, dar azi ai să stai cu noi”. 

S-au dus cele 24 de tunuri și s-au apucat de lucru. Apa 
din mare au depărtat-o, au arat și au semănat, au treierat 
secara, și, când soarele a răsărit, girezile erau făcute. 

Moșneagul a luat pâinea și a dus-o împăratului: 

— Poftim! 

El gustă și-i zise: „Da, moșnege. Să se gătească de 
nuntă. Eu îi dau fata”. 

Moșneagul a venit acasă și i-a spus tot feciorului său. 

Când a început nunta, a venit o muzică frumoasă și o 
oaste așa de mândră că nici împăratul cât e de împărat nu 
văzuse. Capul de cal venea dus de doi ghinărari. Când a 
văzut că vine atâta horă, mireasa n-a mai plâns. 

— „Cui mă dai, dragă tată?” atât i-a spus împăratului. 
„Așa-a, dacă omul n-are noroc.” Şi când mirele s-a apropiat 
de ea, ea i-a spus: „De ce nu ești ca toţi oamenii?” 

— Daţi-mă deoparte cu mireasa să-i spun două vorbe. 

Când au rămas singuri, din capul de cal a ieșit un voinic 
cu plete de aur și i-a spus fetei: „Eu am canon de la părinţi 
și după ce-l voi îndeplini voi fi așa cum mă vezi.” După ce 
s-au cununat s-au dat deosebit cu viaţa și și-au făcut curte. 
După un timp o babă se pune pe lângă dânsa: „Cum 
trăieşti cu soțul, dacă e cap de cal?” 

— Dacă ai ști ce om e el! La soare poţi căta, pe dânsul 
ochii nu poţi rezema. Noaptea e om, iar ziua - „cap de cal”. 

— Dă-l deosebit, îi spune mătușa. Lasă că am să-ţi fac 
eu! 

Când a adormit, baba a făcut un foc mare și a dat în foc 
capul de cal. Dimineaţă, Tintă mândră s-a întristat că n-a 

găsit capul. S-a hotărât să se ducă pe lume. Înainte de a 
pleca i-a spus nevestei lui: „Dacă ai făcut de capul tău, 
ferice de tine, dar, dacă a făcut alta, e rău.” I-a pus trei 
cercuri de fier și i-a dat opinci de fier. Și i-a mai spus: 
„Când se vor roade opincile și or rămâne nojițele și când 
cârja se va roade, tu mă vei găsi. Să mă cauţi unde iarba 
crește, în patru se-mpletește în valea lui Avraam.” 

Ea s-a dus la tatăl său și i-a spus: 

— Mă duc în lume, n-am ascultat cuvintele lui și amu 
trebuie să umblu să-l caut. 

Ea s-a pornit. După un timp, a ajuns la Sf. Vineri. Sf. 
Vineri se plimba pe lângă o chilioară. 

— Bună seara, maică! 

— Mulţumesc, suflet de om. Dacă ești cu inimă bună, 
apropie-te de chilioara mea. Dacă ești rău, du-te, căci am o 
cățelușă cu dinţii de oţel, de-i voi da drumu, te face 
pulbere și cenușă. 

— Am inimă bună. 

— Vino! 

A primit-o Sf. Vineri, și acolo s-a odihnit. 

Când, dimineaţă, Sf. Vineri a venit de la biserică, a 
întrebat-o: 

— Ce cauţi tu, suflet de om? Pasăre zburătoare nu se 
află, tocmai tu om pământean. 

Ea îi răspunse: „Maică, de Ţintă mândră - Frunză de aur, 
unde iarba crește, în patru se-mpletește, în valea lui 
Avraam, n-ai auzit?” 

„Drăguţa mea copilă, nici n-am văzut, nici auzit.” 

O văzu că-i însărcinată, îi dărui o furcă de aur, și-i spuse: 
„Furca a merge singură și a toarce și-ţi va fi zăbavă pe 
drum. Du-te la sora mea Sâmbătă”. 

— E departe? 

— Jumătate de an trebuie să mergi. 

Se porni pe cale, pe cărare și a ajuns la Sfânta Sâmbătă. 
Când a ajuns, Sf. Sâmbătă se plimba pe lângă chilioară, și 
văzând-o îi vorbi. 

— Bună seara, maică! 

— Apropie-te, de ești suflet bun. De nu, du-te, căci amo 
căţelușă cu dinţi de oţel și te va face pulbere. 

— Da, am inimă bună! 

A intrat în casă și s-a odihnit. 

— Mai stai să vin de la biserică, îi spuse Sf. Sâmbătă. 

După ce a venit, a hrănit-o și a întrebat-o: 

— Ce cauţi pe aici? Pasăre zburătoare nu se află, și tu ai 
venit așa însărcinată. 

— N-ai auzit unde iarba crește, în patru se-mpletește? 
De Țintă mândră - Frunză de aur n-ai auzit? 

— Am îmbătrânit, da de locurile acestea n-am auzit. Du- 
te la sora mea Duminică, poate că le știe ea. 

— E departe? 

— Jumătate de an trebuie să mergi. 

Îi dărui o vârtelniță de aur, singură depăna și se 
învârtea, și ea tot mergând se lua. 

A ajuns la Sf. Duminică. Sf. Duminică se plimba pe lângă 
chilioară. Când a văzut-o, i-a vorbit: „Apropie-te de ai inimă 
bună. De nu, du-te, căci am o căţelușă cu dinţii de oţel, te 
va face pulbere și cenușă”. Ea a lăcrimat și i-a spus: „Am 
inimă bună!” 

— Vino! 

A primit-o și s-a odihnit. După ce-a venit de la biserică, a 
întrebat-o: 

— Ce cauţi? Pasăre zburătoare nu se află pe aici. Ce așa 
grelime te-a adus? 

— De Ţintă mândră - Frunză de aur n-ai auzit? 

Atunci Sf. Duminică a pus o trubușoară la gură. S-au 
grămădit păsările toate, și ea le-a întrebat: 

— Voi, unde iarba crește, în patru se împletește de Tintă 
mândră - Frunză de aur, n-aţi auzit? 

— Nu. 

A pus iar trubușoara, și atunci s-au grămădit mai multe 
păsări. Şi toate au spus că nu știu de Ţintă mândră. 

Ea a prins a plânge. 

— Mai stai, a spus Sf. Duminică. 

A sunat a treilea, și au venit și mai multe păsări. Nici 
una nu știa. Mai gândi Sf. Duminică și, cercetând mai bine 
păsările, a văzut că ciocârlanul șchiop nu era între ele. 
Veni și el. 

— Ce mă strigi așa cu jale. Ești un suflet păcătos. 

— De valea lui Avraam, de Țintă mândră - Frunză de aur 
n-ai auzit? 

— Da, eu la dânsul trăiesc. 

I-a mai dăruit Sf. Duminică și o cloșcă cu puișori de aur. 
Și mergea ea înainte și ciocârlanul cu furca și cu vârtelniţa 
- în urmă. 

A dat Dumnezeu și a mers un an de zile. Și a ajuns în 
locul unde iarba crește, în patru se-mpletește și a dat peste 
Tintă mândră - Frunză de aur. Opincile i se rupseseră. Se 
duse la un izvor de unde lua el apă. Ţintă mândră trăia cu 
o ţigancă. O fată o văzu și-i spuse ţigăncii. 

— E, hei! Doamnă, ce suflet e femeia de la izvor, de are 
odoare așa de scumpe? 

— Ia întreab-o de nu le vinde? 

Fata se duce la ea și o întreabă: 

— Nu le vinzi? 

Ea îi spune: „Le vând. Îi dau cloșca de aur să mă lase o 
noapte cu Tintă mândră”. A 

I-a trimis vorbă că-i dă voie. În cap i-a dat în gând pentru 
ce vine. Când Ţintă a venit de la vânat, ea i-a pus o mână 
de om mort sub cap, și el adormi mort. Ea la capul lui 
cânta și plângea: „Tintă mândră, dă mâna peste mine, să 
plesnească cercurile și să nasc pruncul tău din trupul 
meu!” El însă n-auzea. 

A vândut vârtelniţa și cloșca, a cântat și a plâns două 
nopți, și el tot n-a auzit. Numai ciocoiul care umbla cu 
dânsul la vânat a auzit că ea cântă. 

A doua zi la vânat, când mergeau cu trăsura, ciocoiul a 
râs singur. 

Tintă îl întreabă: „De ce râzi?” 

El i-a spus: „Un ciocârlan a zburat, și caii erau să-l 
calce”. 

Tintă mândră i-a dat o palmă: „Spune!” 

— Doamne, ce pasăre cântă la capul tău de n-am auzit-o 
niciodată? 

Pe Tintă mândră l-a pălit la inimă că trebuie să fie ea și-i 
spuse: „Tu când vei auzi că vine, să strici fereastra, să 
zmuncești așternutul de sub mine și să mă scoli 
numaidecât.” 

A ajuns a treia seară. I-a dat ţigăncii și furca. Noaptea i- 
a cântat mai jalnic ca oricând: „Aruncă mâna peste mine, 
Tintă mândră, să plesnească cercurile, să nasc pruncul tău 
din trupul meu!” 

Ciocoiul a stricat fereastra, a luat așternutul și l-a trezit 
pe Tintă mândră. Când a văzut-o, a atins-o cu mâna, 
cercurile au plesnit, și atunci a născut un băiat cu părul de 
aur. A scos un cal de 9 ani, care n-a văzut soarele, a legat 
tiganca de coada lui și i-a dat drumul prin lume. Țiganca a 
murit. Ei trăiesc și azi. 


Culeasă de la moșul Chirică Bulat de Tatiana Gălușcă, 

comuna Izvoare, judeţul Soroca. 

Folclor basarabean, adunat din județele Soroca, Bălţi, Orhei 

de Tatiana Gălușcă. Bălţi, Ed. Naţională, Cartea noastră, 1938, p. 178- 
186. 

IONICĂ FĂT-FRUMOS 


Era un boier. Și el nu lucra la moșie, da umbla din târg 
în târg și făcea bani. Așa-i era lui dat. Într-un timp de 
vreme l-a apucat o furtună, o ploaie și n-a ajuns la târgul 
cela, unde a avut el să se ducă. Și a tras la un om într-un 
sat. Da omul cela era sărman. Avea vreo șapte-opt copii, și 
era femeia însărcinată și se aștepta de azi pe mâine, numai 
ceasul, să-i mai facă unul. 

Zice: 

—Măi creștinule, nu mă-i primi să mân la tine în astă 
seară, iaca ce ploaie mare m-a apucat pe mine și vânt. 

Zice: 

— Boierule, te-oi primi. Am, zice, saraiuri; am unde îţi da 
caii. Da, zice, n-am samovar cu ce să-ţi fac ceai. 

La boieri trebuia ceai! 

— Măi, d-apoi, zice, la voi negustori în sat nu-s? 

Zice: 

— Sunt. 

— Apoi caută un samovar. Eu zahăr am, ceai am, caută 
un samovar, și eu mi-oi face singur. 

S-a dus omul și i-a căutat samovar, și îi aduce boierului, 
și îi face ceai, și îl primește cum se cuvine. 

Mai târziu se duce femeia... și i-a așternut în casa cea 
mare boierului, i-a pus trei coaste sub pernă, ca la boieri, 
și a venit dincoace. Au găsit-o tăieturile de copil. 

— Du-te, omule, la bunica și o cheamă. 

Se duce el. 

Da aici boierul încă nu doarme, da aceea se vaietă acolo. 
Tipăt! A născut un băiat. Când a născut, da îngerii grăiesc 
la fereastră: 

— Bre, zice, oare ce dar... în ce ceas s-a născut copilul 
ista la omul ista, că tare mulţi copii are și tare îi sărac, și 
greu trăiesc. 

Da altul face: . 

— Bre, zice, tare în bun ceas și cu noroc. În astă seară 
boierul cela, care de la Chișinău, bogat, zice, mâne la omul 
ista și are o fată. Şi, zice, băiatul ista care s-a născut are să 
ia fata boierului și are să fie și mai bogat ca un împărat. 

El, când aude, boierul: 

—Vă-ă-ă! D-apoi cu aista să fie el cuscru! Atâtea moșii! 
Şi un boier ca mine! Ia uite, cu un opincar, care are pete 
pe suman! 

Ia și se duce acolo. 

— Măi, zice, pruncul care s-a născut să fie cu noroc. 
Dăruiesc zece carboave. 

E-e-e-e-i... cu zece carboave făceai cumătrii atunci. Erau 
scumpi banii. Mai șede el, mai șede. 

— Măi, mulţi copii ai! Dă-mi un băiat de aceștia cu bani, 
nu fără bani, că eu nu am copii și am moșii. 

— D-apoi, boierule, să-mi dai o moșie, că nu vreau să-ţi 
dau. 

Da lui nu-i trebuiau acei mari. Pe acest mititel vrea să-l 
ia. 

— Măi, zice, iaca este baba aici. Și, zice, mulţi văd, 
puţintei cunosc, dăm și babei un mohorici și dacă a întreba 
cineva, apoi spune: „S-a întâmplat o pierdere, că a fost 
copilul mort, și baba l-a îngropat, și gata”. 

Da el de-amu se minţi, se oni și el. 

— Dacă mi-i da un citfiric de galbeni, zice, ţi-l dau. 

— Măi, zice, da tu citfiric ai? 

El avea o ladă de bani. 

Zice: 

— Nănașul are. 

S-a dus la nănașul său și aduce citfiricul și îi măsoară un 
citfiric de galbeni. Și i-l învelește în niște pelincuţe, nu știu 
ce, pe copilul cela acolo... și îl pune anume cu capul 

subţioară, da el l-a pus cu picioarele. L-a strâns de 
picioare. lese afară. 

Zice: 

—Înhamă caii, măi, cum l-o fi chemat, și haidem. 

Zice: 

— Văăleu că eu nu m-am culcat. 

Zice: 

— Nu lehăi din gură. Când zic hai, apoi hai! 

Ei, ce să facă, dacă-i slugă? 

A înhămat caii. Se pornește noaptea. Hai, hai, a ajuns la 
o pădure. Da la pădurea aceea era o râpă și era plină cu 
spini de cei porumbrei... Și ajunge acolo, coboară... se 
duce și azvârle copilul în spinii ceia acolo, să-l mănânce 
ceva, să nu-i fie ginere, că nu vrea. Vizitiul n-a știut. Și s-a 
dus și n-a venit pe locurile acelea optsprezece ani de zile. 
Nu s-a arătat pe locul cela... 

A doua zi se duce un boier mai sărac, cu vreo cinci-șase 
copii, și care avea vreo doi copoi, la vânat câte un iepure, 
ca să-i aducă acasă să hrănească copiii. Copoii ceia au 
mers pe acolo și au dat de dânsul. 

Copilul - viu și numai da din mânuţă. Da ei ţipă acolo și 
ţâhnesc. 

El se teme a se apropia. la pușca și ce face? Când a 
ajuns, nu dă cu pușca. Când se uită el - un copil! 

Ia copilul... și îl duce acasă. Se duce și îi face știut popii. 

— Părinte, zice, am găsit un băiat. 

— Unde? 

— În râpa aceea, îi spune el, acolo, unde-s spinii ceia. 

— Bine. Numai du-te și îi spune dascălului și mai caută - 
mai erau vreo doi boieri mai bogaţi ca acesta - și l-om 
boteza. 

Au luat, l-au botezat și i-au pus numele Ionică Făt- 
Frumos. 

Când a ajuns, frate, la șapte ani, l-a dat la școală. Ai lui 
învățau, nu învățau, da acela, cât învățau aceștia într-un 
an, acela într-o zi învăţa. Şi s-a făcut un băiat așa de 

frumos și așa de învăţat, de care nu era pe lume. Iaca la 
optsprezece ani de zile îl aduce Dumnezeu pe boierul cela 
și vine și pică taman în musafirie la boierul care a găsit 
băiatul. Acela, ca să afle ce se aude de băiatul acela. S-a 
prăpădit, ori cum? Când vine, acela l-a primit, l-a pus la 
masă, i-a făcut ceai, cum se cuvine. La urma urmei cere la 
un băiat: 

— Dă-i boierului oleacă de apă. 

— He-hei! au râs și s-au dus ai boierului copii. 

Da acela a tăcut mut, s-a sculat și s-a dus, și îi dă. 

Zice: 

— Iaca, bre, la care copil am cerut eu apă și care mi-a 
dat. Cât îi de frumos aista. 

— Iaca, boierule, cât de frumos și cuminte, da, zice, aista 
nu-i din sângele meu. 

— Da dintr-al cui? 

Zice: 

— Aista băiat l-am găsit în anul cutare așa învelit în niște 
pelinci, așa spunea, într-o râpă, în niște spini. 

— E-he-hee, zice, aista îi acela. 

Amu se gândește boierul. Când l-a vedea faţa lui, fără de 
voia lui, se duce după... - așa-i de frumos el și un om 
scump. lese boierul afară, se duce în colibă și scrie un 
răvaș, că pe om la greu să nu-l mai lași, și vine înapoi 
acasă. 

Zice: 

— Bre, eu am uitat să-i dau un răvaș cucoanei mele. 
Dacă spui tu că așa-i de cuminte, - îi zice la aist de casă, - 
trimite-l la mine și mi-a duce hârtia asta acasă și îi dau o 
sută de carboave. 

O sută de carboave erau mulţi bani. Cumpărai o moșie 
atunci. 

Da tată-său îl sfătuie pe dânsul: 

— Să nu vrei să te duci, să zici să-ţi dea un cal. 

Avea patru cai. 

— Să-ţi dea un cal să fie al tău. 

Zice: 

— Boierule, nu vrea. Vrea și un cal. 

— Şi un cal îi dau. 

Da el a scris acolo, că în ce ceas a ajunge, să-l dea 
temnicului (el avea unul) să-l ucidă, ca să nu fie pe lume, 
să nu-i fie ginere. 

Și l-a jurat pe toţi dumnezeii să nu caute în hârtie. El a 
zis că n-a căuta. 

A luat hârtia ceea și se pornește băiatul. S-a dus o zi de 
cale. A ajuns cât de ici la Bălţi, oare-unde... de-amu a 
înserat. Dacă a înserat, n-are el unde poposi... Om străin! 
Și s-a dus la învățătorul cela la care a mântuit el învăţătura 
toată. La cel mai bătrân și a mas. 

— He-e-e, unde te duci, Ionică? 

— Mă duc la Chișinău (ori la Ades), - unde spune. 

— Da ce-i? 

— Să-i duc o hârtie la un boier. 

— Ha-ha, îl știu eu, învățătorul cela. Da ce fel de... ce-i 
într-însa? 

Zice: 

— N-am căutat. 

— Ia hai și-om căuta. 

Aista nu vrea. 

— Dă, zice, ce? Tu m-ai învăţat pe mine? 

Când a despecetluit și a căutat: 

— Ia uite, măi juncanule, cum te duci tu la moarte. Și tu 
ai mers pe drum și n-ai căutat! 

Da el începe a plânge. 

— Nu plânge, îi zice învățătorul. Ia hârtia aceea, fratele 
meu, ia și-o dă pe foc. Și plicul cela îl lasă. 

Și scrie de-amu învățătorul lui: „Cucoană, zice, umblând 
prin lume, am găsit un băiat foarte bun și îi frumos, și îi 
cuminte, și îl trimit la noi acasă... Eu peste o lună de zile 
am să vin acasă, îi scrie învățătorul. Da tu să nu gândești, 
cu duduca să-l logodești și să faci o nuntă pe șapte părți 
mai bună decât când oi fi eu acasă. Când oi veni, să-l 

găsesc însurat ca pe celălalt”. 

Acela a luat hârtia. Când i-a dus și i-a arătat cucoanei, a 
pus și i-a logodit, a trimis în Nemţească, ca să folosească, 
au venit lăutari, au făcut o nuntă, Domnul să v-o audă. 
Când a venit boierul peste vreo lună, da el Ionică umbla cu 
Mândra-Câmpului prin vie, se plimba. 

Da el zice: 

— Spuneţi-i cucoanei să iasă în cerdac s-o împușc! 

Da ea iese cu hârtia ceea în mână. 

— Stai, boierule, vezi ce mi-ai trimis și eu ce am făcut. Și 
apoi mă-i împușca. 

Când se uită: „In ce ceas a ajunge, să-l logodească, să-l 
căsătorească... “, spune. 

— Măi, zice, nu te știu de ginere. Du-te la iad și la rai și 
adă-mi cheile și apoi mi-i fi ginere. 

Zice: 

— Mă duc. 

Leapădă și se duce. Da atunci nu era ca amu tramvai ori 
drum de fier. S-a pornit pe jos și a mers un an de zile, până 
a ajuns la împărăție, bietul Ionică. Când a ajuns acolo, s-a 
dus la împărat. Zice: 

—IÎmpărate, luminate, vizează-mi pașaportul, că trec în 
altă împărăție. Eu mă duc cu mare treabă. 

Acela i-a vizat pașaportul. Zice: 

— Ionică Făt-Frumos, ducându-te tu și având viaţă cu 
dulceaţă, și îi avea cu cine grăi, zice, am avut o fiică, de- 
amu nicăieri pe lume nu era așa de frumoasă și într-o zi... 
eram afară și a venit un vârtecuș și a luat-o și-i dusă și îi 
dusă și în ziua de azi. Şi, zice, am dat zvon prin toate 
împărăţiile și nu se găsește nimeni să-mi spună că este ori 
a văzut-o. Dacă n-a mai fi nici la iad, apoi îi prăpădită fata 
mea. Că, zice, când s-ar afla cineva să-mi spună unde-i fata 
mea, eu dau jumătate de împărăție. 

Da el zice: 

— Iscălește. 

Împăratul s-a iscălit și Ionică a luat iscălitura și a pus-o 

în buzunar. S-a dus. 

A mai mers un an, a ajuns la a doua împărăție. De-amu 
acolo iar vizează pașaportul, că trece în a treia împărăție. 
Acela se căinează: 

— Ionică Făt-Frumos, ducându-te tu și având viaţă cu 
dulceaţă, și îi avea cu cine te lua de vorbă, zice, am o sută 
de fălci de livadă și fel de fel de poame, câte pe lumea asta 
sunt, și numai înfloresc, dacă, zice, nu rodesc. Când mi-ar 
spune cineva, ce să fac să rodească livada mea, zice, eu aș 
da jumătate de împărăție. 

Zice: 

— Iscălește. 

Se iscălește, acesta ia iscălitura și o pune în buzunar. 

Se duce la al treilea împărat. A ajuns acolo, acela iar i-a 
vizat pașaportul și i-a spus: 

— Ionică Făt-Frumos, ducându-te tu și având viaţă cu 
dulceaţă, și îi ajunge unde ești pornit, poate îi avea cu cine 
te întreba, zice. Nu știu cine s-a aflat galanton la minte și 
mi-a luat apele și numai într-o fântână este apă. Dacă dau 
un suflet de om, iau o cofă de apă, da dacă nu dau, nu iau 
nimica. Și, zice, când mi-ar spune cineva, ce să fac să 
izvorască fântânile și pâraiele, apoi, zice, eu aș da jumătate 
de împărăție. 

Zice: 

— Iscălește. 

Se iscălește și acela, ia băiatul și de la el iscălitura, se 
duce. 

Mergând el, într-o bună de-amiază a ajuns la iad și la rai. 
Intră prin rai, nu grăisește nimeni la dânsul. Mese întinse, 
făclii aprinse, oamenii parcă-s vii. Ia, se întoarnă, se duce 
în iad. A deschis douăsprezece uși până a ajuns la Talpa- 
Iadului. Când a ajuns, da fata împăratului şedea cu lumină, 
ca și cum noi amu aici. 

— Ce faci, Uliană, fată frumoasă? 

— Da de unde știi că mă cheamă Uliana? 

— Tatăl-tău mi-a spus, el zice. Cu cine trăieşti tu aici? 

Zice: 

— Cu vrăjmașul cel mai mare, care-i Talpa-ladului. 

— Te-ai cununat cu dânsul? 

Zice: 

— Nu. Când vine el la mine, eu nu vreau să mă logodesc, 
el se depărtează, nu se apropie de mine. 

— Când a veni el deseară, zice, are să fărâme toate ușile. 
Are să-i miroase a om pământean. Da tu să începi a plânge, 
Ion îi spune, și să ieși înaintea lui. 

Spune-i: „Eu am avut un gând bun, să trăiesc cu tine, da 
tu de când am venit aici, nu-mi arăţi nimica în gospodăria 
ta”. Şi dacă a sta el și te-a întreba: „Ce ai vrut, femeie, să 
știi? “, „Măi, omule, zi, eu de când am venit aici, tu nu-mi 
spui care-s cheile iadului și care-s ale raiului”. Și apoi, zice, 
eu oi ști. 

Că ele, cheile, ședeau acolo. Acele din dreapta - ale 
raiului, da cele din stânga - ale iadului. Da el n-a știut. 

— Să-i spui așa, când erai la tatăl-tău, să-i spui lui, să-l 
amăgești c-ai gândit că numai tatăl-tău e împărat peste 
toată lumea, da ei, pasăne, mai sunt împărați. „Al meu tată 
spune că este un împărat și are o sută de fălci de livadă și 
numai înfloresc, dacă nu rodesc, din ce pricină“, că el, ce 
zice, trebuie să știe. Şi unul, zice, nu are apă. Şi tot să-l 
întrebi, că el tot trebuie să știe, și la urma urmei să-l 
întrebi, are el moarte ori trăiește cât lumea? 

Ei, când a venit, da ea l-a ascuns în a doua odaie și a pus 
o albie de fier peste dânsul. Da el la întuneric acolo, fără 
lumină, apoi scria prin întuneric mai frumos de cum bat la 
mașini. Așa scriitor Ionică era. Și aista spunea, da el tot a 
scris acolo toate planurile. 

Când a venit, fărâmă ușile, fărâmă tot. Da ea începe a 
plânge, a se munci. lese înaintea lui, el sare. 

— Ce vrei, muiere? 

— Măi omule, de când am venit eu la casa ta, să nu-mi 
spui mie care-s cheile iadului și care-s ale raiului? 

— Femeie blestemată, acelea din dreapta sunt ale 

raiului, da acelea de pe stânga sunt ale iadului. Şi ce-ai 
vrut să mai spui? 

— Eu, când eram la tata, am auzit iaca așa și așa, parcă 
eu am gândit că numai al meu tată e împărat pe lume, da 
ei pasăne că mai sunt. S-a lăudat unul că are o sută de fălci 
de livadă. Parcă o falce ori două nu era destul? D-apoi 
atâta! 

— Apoi tu nu crezi? 

El s-a pus în potrivire cu mine. Şi eu am supt pe 
dedesubt și am făcut temnic și am pus trei poloboace. Toţi 
galbenii mei sunt acolo. Când livada lui înflorește, da eu 
dau foc la galbeni și-i curăţ de rugină și nu va avea cât 
lumea nici o poamă. Da când ar ști cineva în cutare loc să 
sape aurul cela al meu, să-l pună la o parte, să pună 
pământ de-al doilea și ar rodi de n-ar ţine crengile. Așa ar 
rodi. Da cine știe. Numai eu săracul. 

— Apoi dă. Da unul a zis că apa, iaca... unul întreabă. 

— E, zice, tot m-am jucat eu și am tras viţele izvoarelor 
într-o stâncă și am pus o piatră pe dânsele. Și acolo, zice, 
tot aud, gem izvoarele. Când ar fi niște oameni, vreo zece- 
cincisprezece cu lomuri de fier să prăvale stânca ceea să 
se ducă la vale, apoi, zice, izvoarele s-ar porni și fântânile 
și pâraiele ar merge ca din ploaie. 

— E-e, îţi mulțumesc, de-amu fac mâncare și ne culcăm. 
Da am să te întreb un cuvânt, nu ţi-a fi urât? 

— Ce ai să mă întrebi? 

— Drăguţ, tu moarte ai pe lumea asta ori tu ești... 

— Da ce mă întrebi de moarte? 

— Nu te speria. Te întreb, trăiești ori... 

Zice: 

— Eu trăiesc cât lumea. Da dacă să vreau să mor eu, de 
o ciudă ceva, să am, apoi mai ușoară moarte decât mine n- 
are nimeni pe lumea asta. 

— Da cum mori? - tot pe lângă dânsul ea. 

Zice: 

— Dacă ar fi un bărbat, nu..., că tu ești femeie, da un om 

să-i tai degetul mic de la mâna stângă, să curgă oleacă de 
sânge la mine în gură, apoi din mine se face un iaz de 
păcură. Da să fie un bărbat, nu o muiere ca tine. 

— Ei, de-amu culcă-te, că eu fac mâncare. 

El când dormea, puteai să tai lemne pe dânsul. 

Ea se face a face mâncare. El a adormit. El l-a scos pe 
Ionică și i-a tăiat degetul. N-a mai lăsat să-l mai lege. Când 
i-a picat în gură, apoi a și luat-o în spate. Și când a scos-o 
și el când a pocnit, s-a umplut iazul de păcură. 

Da el ia și pune mâna și ia cheile iadului și se pornește. 
Vine, vine... când a ajuns, a ajuns la aist cu apa. 

— Ei ce, Ionică? Ai aflat ceva? 

— Am aflat. Da mata darul, care te-ai iscălit, îl dăruiești? 

— Da. 

— Dă-mi vre-o zece oameni, cincisprezece. laca este 
planul. 

S-a dus și numai a răsturnat piatra ceea de vale și așa a 
ţâșnit apa și a început a merge apa prin pâraie, prin 
izvoare, fântânile se umplu și i-a dat jumătate de împărăție 
lui Ionică. 

Vine. Vine la aist cu livada. Și aista tot zice că dă. 

A luat niște oameni și a pus la tot pomul doi oameni, și a 
săpat pomii, și a tras la o parte. Şi când a scos banii aceia 
de acolo, s-a prăbușit locul și a cărat pământ de-al doilea și 
a pus pomii aceia a doilea în ordine, cum se cuvine, și a 
scos două girezi de galbeni: o gireadă - lui Ion și una - 
împăratului. Și el i-a dat încă jumătate de împărăție și l-a 
făcut un împărat. 

Amu, venind el pe drum, ajunge la aist cu fata. Când a 
ajuns aici, o lasă undeva pe..., se duce el singur. 

— Ei ce, Ionică, zice, ai aflat ceva? 

Zice: 

— Da. 

— Ce ai aflat? 

— Am aflat unde îi fata și am să-ți spun și te-i duce, și îi 
vedea-o. 

— Mare poznă! 

— Da, zice, dai ce... 

— Ce am grăit, zice, îţi dau. 

Când se duce el și a adus fata, zice: 

— Asta-i? 

— Asta. Apoi, zice, cum ai găsit-o, așa ţi-o dau de soţie. 

Zice: 

— Nu, că eu îs însurat și îs cununat, zice, am femeie și 
am lăsat-o acasă și nu pot s-o iau eu. De-al doilea nu pot să 
mă însor. 

Apoi avea împăratul un cal, de zbura ca aeroplanul. 

— Apoi, zice, îţi dau calul meu. 

Și i-a dat jumătate de împărăție și l-a făcut un împărat și 
jumătate. El, când a încălecat calul acela, în trei zile a 
ajuns acasă. Când a ajuns, da socru-său dormea. Elo 
întrebă pe cucoană: 

— Unde-i tata? 

— Taci, încet, că doarme. 

— Scoală, că eu am luat cheile și, zice, au ieșit toți din 
iad. Trebuie să-i strângă la grămadă, să-i dea, să-i închidă 
și să-i încuie. 

Când s-a trezit el... și a văzut, că i-a adus cheile iadului, 
a luat cheile celea și s-a pornit. A ieșit din curte, a ajuns la 
un drum și a găsit o fântână. Pune cheile celea pe cumpănă 
și singur și-a dat drumul în fântână și s-a prăpădit. 


Da eu m-am pus pe un pai de secară 

Și v-am așternut o poveste în astă seară, 
Da dacă m-aș sui pe un cârlig, 

Aș mânca un covrig 

Și aș fi om voinic. 


Culeasă de la Trifan Baltă 

din comuna Bleșteni, judeţul Hotin. 

Povești fantastice. Alcătuirea, articolul 
introductiv și comentariile de Grigore Botezatu. 
Chișinău, Ed. Știința, 1976, p. 300-308. 

NU CÂNTA, BĂIETE! 


Fost-a odată ca niciodată, într-o ţară bogată, de la 
Dumnezeu sfântul lăsată, nu demult, ia, de când e și 
necazul pe lume. Dar povestea nu știe de asta; ea trebuie 
spusă, că nu-i încotro și hai, cuvântule, la drum - și te-oi 
sfârși nici nu-i ști când și cum! Pe atunci și mai încoace, 
era o babă și se-ntorlocase, de-al doilea, c-un moșneag 
care nu era nici al meu, nici al tău, ci era alei, ţie-și-l cu 
bine - la dânșii bucurie și la noi sănătate! 

Și moșneagul avea o fată. Baba avea și ea o fată - tot 
marfă care nu se potrivea. După cuvântul din vechime: 
„Toată baba-i cu taraba, hop și eu cu jneapu® meu!...” Şi 
ca să nu mă iau cu ziua târgului, iacă, mări, baba își purta 
fetișoara numai pe la petreceri și tare-i plăceau frumușelei 
cuvintele flăcăilor, d-apoi jocurile cele cu coadă - doamne 
sfântule! Azi așa, mâine așa, poimâine se numește că-i 
duminică dimineaţă. Cine merge la sf. biserică? Baba și cu 
fată-sa! Biata copilă a moșneagului, urgisită și necăjită, stă 
acasă și așa primește poruncă: 

— Să stai și să faci mâncare, nici prea rece, nici prea 
fierbinte! Auzi? 

— Bine. 

Se duc ele la sfânta slujbă; fata moșneagului se urcă pe 
coşăr® și se uită. Ele cum ajung în fața pridvorului, s- 
apucă și ea și se duce la cei doi nucușori din grădină, 


52 jneap, jnepi, s.m. (reg.) 1. pană de lemn; ic, cui, nadă. 2. codru mare 
de turtă sau de mămăligă; dărab. 
53 tarc, îngrăditură; bg. košar, stup, košara, staul de nuiele; ung. 
kosár, coș. V. coș 2 și coşar 1). Est. Leasă, hambar de nuiele de păstrat 
ștuleţi (popușoi [!] pe ciocălăi). Vest. Adăpost de vite, staul. 

răsădiți de mânuţa ei, răsfiraţi a plâns, cu crengile frățește 
la pământ și, fiindcă acolo-i ședea norocul și ajutorul ei, 
face: „Descuieţi-vă, nucușorilor!” Atunci, cât ai clipi, nici 
eu singur nu mai știu ce fel de lucruri scumpe au ieșit de 
acolo: straie scumpe, cum nici la miresele împărăției nu se 
află, și trăsură și cai, care nici n-or fi cum s-or povesti, că 
lumea pentru ce are gură! Atâta numai că fata noastră, 
gătită așa de mândru, iacă intră și ea în sf. biserică! Lumea 
socotea că-i crăiasă, nu de pe ici-de pe colea, ci crăiasa cea 
mai aleasă dintre crăiese! Cât despre feciorul împăratului, 
d-voastră aveţi auz îndeajuns și vă puteţi închipui mai bine 
decât mine ce fel îi juca gândul: dorul nu caută multă 
zăbavă, a pus stăpânire și pe inima împărătească - și adică 
de ce nu? - și să-l ardă focul de dor! Crăiasa cea frumoasă 
însă, drept să vă spun, nu s-a uitat mult la asta: ea a luat 
repede nafură, a ieșit, și până una-alta, a fost acasă - tot 
fata moșului, care acum făcea mâncare pentru babă și 
pentru odorul ei! Feciorul de împărat se uită în urmă - d- 
apoi ce folos, că, bat-o s-o bată crăiasă, nu știi cum a ieșit 
și: 


Înainte luminiţă, 
În urmă neguriță 


și nu-i. Dacă nu-i, nu-i; de acuma caută-i și tu urma, 
băiatul mamei! Ai pus tu ochii pe fată, dar să vedem ce mai 
este, și ţine-te, biată poveste! 

— Ha! Ai făcut mâncare? se boldește baba. 

— Făcut, răspunse fata moșneagului. 

Și mâncarea era făcută, nici prea rece și nici prea 
fierbinte, cum e mai bunișoară pentru izbăvit de inimă rea. 

— Dar oaleu! - zice fata babei - tu nici nu știi una! 

— Dacă nu-mi spui, surioară dragă! 

— D-apoi tu ce mai știi! Amarnic feciorul de împărat, dar 
mai mândră-i crăiasa ce-a venit azi la sf. slujbă! 

— De! Dacă eu, săraca, șed numai acasă! 

Și s-a trecut și asta. Iar iad și rai în casă, ca-n casă de 
om, până ce, cu bine și cu rău, cum s-a mai întâmplat, ne 
trezim în a doua duminică. Hai iar la sf. biserică, după 
obiceiul creștinesc; se duce numai baba cu fată-sa, copila 
moșneagului rămâne osândită să steie tot acasă, să facă 
mâncare potrivită și să nu se urnească un fir din ogradă. 
Atâta numai că ea, cum se văzu singură, se și alătură de 
cei doi nucușori: „Descuieţi-vă, nucușorilor!” Nucușorii i- 
au dat straie și trăsură cu cai, care nu se mai află pe lume. 
Ea iar ajunge la sf. biserică; lumea căsca gura, nu alta; iar 
feciorului de împărat îi venise gândurile la loc. Atâta 
numai, frate dragă, că, văzând-o cum iese degrabă - de i se 
făcu: 


Înainte luminiţă, 
În urmă neguriță 


nu știu, a lui ciudă era mai aprinsă, ori a mea supărare 
mai mare, că nu putea el prinde nici o fată de împărat! Eu 
și acum să-l văd i-aș zice: „Dar ce, păzești iepuri, fecioraș 
de crai?” Numai vezi că și el avea dreptate: a treia oară 
era scris să-și capete odorul! Cum a și fost. Că uite, 
povestea merge tot așa în drumușorul d-sale, până a treia 
duminică. Baba cu fată-sa, la sf. biserică; astalaltă - vine și 
ea, necuprins de frumoasă și îmbrăcată, crăiasă în 
picioare, și alta nimica. N-aș ști, - n-aș vorbi. Ce-mi face 
acuma feciorașul cel îndrăgostit? Cu binișorul nu mergea - 
oleacă de silă n-are să strice: toarnă flăcăiașul râșină 
topită pe pragul pridvorului și numai iacă-mi trece crăiasa 
și, ce mai la deal la vale - nu-și poate scoate piciorul cu 
ciuboţica! Așa-i că feciorul a prins minte? Şi așa-i că dacă 
nu-l luam eu oleacă în râs, nu se afla să facă asta? Și, cum 
am zice, nici fata cu chipul de crăiasă nu-i proastă. 
Zmucește o dată, zmucește de două ori, când a treia oară, 
scoate piciorul, lasă ciuboţica în plata domnului, și la fugă, 
să fie tot pe a ei! 

— Măi! zice feciorul împăratului, ce-i de făcut? S-a dus 
ea: 


Înainte luminiţă, 
In urmă neguriţă, 


dar pune-oi și eu gabja o dată! Și așa, gândul se vede că 
rău tare asupra ei nu era - ia, cam cum m-am dat și eu cu 
baba la secere, ar zice moșneagul, - și hai de-acuma, mări, 
că ciuboţica e în mâna craiului și aceea are să-i fie 
mireasă, care va avea norocul să-i fie deopotrivă piciorul 
cu ciuboţica! Caută, învârtește, sucește, greu la deal, greu 
și la vale. Vine povestea și în casa babei. Ce mai cinste pe 
fata ei că feciorul craiului îi pune ciuboţica în picior! D- 
apoi ce folos? Picior ca al fetei babei am mai văzut eu, dar, 
drept a vorbi, să vă ferească Dumnezeu, fetelor! Lasă că 
era 


Propeaua gardului, 
Păcornița carului. 


Urâciunea satului, dar avea niște talapane de picioare de 
le-ai fi putut pune gură de ham, nu altceva. Baba nu știa de 
asta; ei i se părea că picioruţ mai potrivit pentru ciuboţica 
aceea din mâna craiului nu poate fi decât picioruţul cel 
drept al copilei cu pricina. Drept aceea s-a apucat și a dat 
ia-ncolo, mai deoparte, pe biata fată, a moșneagului, și mai 
bun loc decât după ușă care ar fi putut fi? Dar ciuboţica nu 
venea pe piciorul urâtei, și nici trebuie să ne mai prăpădim 
vremea cu asta! 

— Da oare să mai cioplim olecuţă picioruţul? zice baba. 

— Nu se poate! se răstește craiul, gata să se pornească. 

Când colo, cocoșul, în prag, strigă, înălțându-se într- 
amândouă picioarele, mai-mai să stârnească tot satul: 


Cucurigu, ga, gaa! 

Fata moșneagului după ușă 
Săde-ntr-un știubei cu cenușă... 


— Huș, cocoș afurisit! se încruntă baba, dar afurisitul 
grăia dreptatea și de aceea, când feciorul împărătesc dă să 
mai calce un pas, iar răcnește diavolul de cucoș: 


Cucurigu, ga, gaa! 
Fata moșneagului după ușă 
Săde-ntr-un știubei cu cenușă... 


— Huş, cocoș afurisit, mânca-te-ar boala să te mănânce! 

— Măi - face feciorul - trebuie să fie ceva, și nu-i 
degeaba cântecul! Când bietul cucoș năzdrăvan iar ţipă 
mai cu înţeles: 


Cucurigu, ga, gaaa! 
Fata moșneagului după ușă 
Săde-ntr-un știubei cu cenușă... 


Şi caută el după ușă; ce-i drept nu-i păcat, fata 
moșneagului, plină de cenușă și funingine, ședea în 
știubeiul de zolit cămăși. Şi minune n-a fost de loc când a 
cercat holteiul și ciuboţica se potrivea atât de bine pe 
piciorul copilei. De acuma - să le fie de bine, oi face și eu: 
nuntă, petrecere și chef, ca la o vreme de bucurioară și 
pace! Fata moșneagului mi se dresese un lucru de 
împărăteasă, că trecuse vestea și dincoace, pe aici pe la 
noi, la Moldova lui Ştefan. Ce să-i faci? Ea se ducea când 
vroia la nucușori, și când zicea: „Descuieţi-vă, nucușorii 
mamei!”, fel de fel de bunătăţi îi ieșeau la lumină. Și iacă 
dă Dumnezeu și la vreme potrivită li se sosește părinţilor și 
un copilaș - da frumos, da frumos, să-i zvârli două mere de 
aur, cum făcea Irod împăratul. Era bucurie la scaunul 
împărătesc, dar bucuria știți d-voastră că zboară iute-iute 
și-i dă drumul supărării, care o înghesuie de dinapoi; și să 


234 


nu vă miraţi că, într-o bună dimineaţă, baba își trimite fata 
să o mai vadă pe tânăra împărăteasă. Poate cu gând bun - 
dar la om rău gând bun să dea Dumnezeu, însă eu nu prea 
cred! 

— Bine te-am găsit, surioară; he, bine mai trăieşti! 

— Bine ai venit, surioară! îi răspunse astalaltă, cu inima 
curată. 

Azi așa, mâine așa, hai, poimâine se duc amândouă la 
plimbare: una cu inima dreaptă, cealaltă însă, dușman 
împelițat! Ici câmpie întinsă, dincoace lanuri ce se izbeau 
cu vârfurile spicelor în razele soarelui, încât cu adevărat 
era de-a mai mare dragul să privești că 


În vârful spicului, 
Vârful mărgărintului 


împodobeau cu îndestulare firea toată; d-apoi ce ţi-i bun, 
că, nu bine dă împărăteasa să se uite la fântâna la care 
ajunseră, și mâna nelegiuitei nu s-a sfiit, și iacă s-a înecat 
biata împărăteasă! 

Lângă fântână a crescut - așa a vrut Dumnezeu - un soc. 
Fata babei, fără multă grijă, se duce acasă și-i împărăteasă 
de acuma și tot așa îmbrăcată, dar mai strânsă și mai 
învelită, cum va fi știut ea - că eu nu mă pricep la treburi 
de acestea - și numai un lucru o strica: ţâţă nu putea da 
copilașului celui frumos, ce rămânea de maică-sa, și 
plângea, plângea feciorașul, Doamne, Doamne! 

— Ce are copilașul nostru? zice împăratul. 

— D-apoi, dă! răspunse urâta. 

— Hi, știu eu mai bine ce are, și te-aș învăţa eu, de-ai fi 
sub mânuţa mea! - fac eu de ici, măcar că n-am nici o 
putere. 

Și de la o vreme, ce să se mai pomenească? Un băiat 
umbla cu oile pe la fântâna care înghiţise pe împărăteasă. 
Taie băiatul din soc și-și face un fluieraș; îl potrivește, îl 
sucește, îl pune la gură și iacă așa prinde - singur, oameni 

buni, - a cânta fluierașul: 


Nu cânta, băiete, 
Rău capul mă doare, 
Copilașu-mi plânge, 
Cu lacrimi de sânge, 
Pe dânsul adapă 
Țâţișoară stearpă.!... 


Și tot așa... Măi, minunea tatălui! Mai vine un băiat cu 


oile, istalalt îi spune povestea de la capăt, cellalt se 
încrucește, mai cască gura. 


— Da-cearcă și tu, dacă nu crezi! 
Și cum îl pune și el la gură, fluierașul meu prinde a zice: 


Nu cânta, băiete, 
Rău capul mă doare, 
Copilașu-mi plânge 
Cu lacrimi de sânge... 


— Măi! Ce să fie? Hai să spunem în sat! 

Și au spus. Mai vine și un moșneag pe acolo - își face și 
el din socul cela o trișcă, și trișca prinde a cânta și nu sta 
de fel cât o ţineai la gură: 


Nu cânta, moșnege, 
Rău capul mă doare, 
Copilașu-mi plânge, 
Cu lacrimi de sânge... 
Și n-are credinţă 

De la măiculiță... 


— Săraca mamă! face moșneagul... Am auzit eu așa, mai 


de demult, în poveste, câte nu se întâmplă... sufletul ei 
grăiește!!! 


Şi oi zice și eu: ehei, și povestea-i mare-lucru!... Şi, 

fiindcă nimeni nu cuteza să-i spuie și împăratului despre 
asta - tot de răul împărătesei nouă - dă Dumnezeu și se 
învârtește crângul altfel: deschide el o clacă, măi frate, că 
înainte și împărații făceau clăci; ș-apoi ce mai cântări și 
petreceri! Nu ca acuma; tot flăcăi, ciucălăi, și tot fete care 
la lucru-s ca butucu, iar la măritiș, pară de foc aprinse! Așa 
încât îi fu dat și împăratului să asculte cântarea cea de jale 
ce ieșea din fluiere și din trişti, că erau fluierari, nu ca voi, 
niște mămăligari! Şi ziceau: 


Nu cânta, băiete, 
Rău capul mă doare, 
Copilașu-mi plânge... 


— Măi, care-i acela? se răstește, înfuriată, împărăteasa. 
Da ei ziceau înainte: 


Pe dânsul adapă 
Țâţișoară stearpă... 
Și n-are credință 
De la măiculiță... 


— Ahaaa! la dă-i afară cu aist cântec! Ce vorbe-s 
aiestea? 

— Nu; ia să văd și eu, măi băieţi, ce minune-i asta, zice 
împăratul, și-mi pune la gură un fluieraș: 


Nu cânta, drăguță, 
Rău capul mă doare... 


Și numai ce-l rupe el în două, și o dată, poc! dintr-o 
bucată s-au făcut două bucăţi, iar împărăteasa cea 
adevărată a sărit în sus, vie, teafără, frumoasă și aleasă, 
cea mai întâi! 

— Of, bărbate, mult am dormit! 

Și i-a spus totul, totul, cum îi fusese blestemul și chinul. 

Apoi d-voastră grijă să n-aveţi, că și mai mare blestem și 
chin a trebuit să vie, pe dată, pe dată asupra fetei babei. 
Numai sfârșitul i-au făcut, alta nimica. Dar nu m-apuc, 
dacă poate n-a fi murit, trăiește și azi - trăiască în pace, că, 
din partea asta, noi de-am fi sănătoșei, buni la inimă și la 
treabă, precum suntem și la mâncare, și mai cu seamă la 
minciuni. De jalea ei, oi face și eu 


Cu bine și cu sănătate, 


Tine o minte bine, nepoate. 
Că vorbă multă fără minciună nu se poate! 


(De la Marita lui Ion Babii, bătrână din Sârbi-Dorohoi) 
D. Furtună, în revista Tudor Pamfile, I (1923), februarie, p. 8-14 

POVESTEA LUI FURGA-MURGA 


A fost odată, dragii mei și a cui vă are, a fost odată o 
babă săracă, săracă și avea numai o colibă mică, unde 
şedea și un copil cu care împărțea bucuria, dar mai mult 
necazul vieții. 

Biata babă lucra ziua la alţii, și pe mult și pe puţin, cum 
se nimerea, și astfel își câștiga de mâncare și tolite pentru 
ea și pentru copilașul ei, că altă ce putea stăci$4; era 
bucuroasă că poate să și le câștige fără a cerși. 

Într-o zi a dat baba copilașului trei bani și i-a zis: na 
banii ăștia, copile, și te du la pitar să ne cumperi pită, dar 
ia seama să nu-i pierzi, că atunci nu vom mânca, că alţi 
bani n-avem! 

Copilul a luat banii și apoi tot într-un picior fuga la pitar. 
Pe drum însă află el o grămadă de copii, ce se jucau cu o 
„rugace”®, știți de cele cu coarne. Rugacea tot vroia să 
zboare și copiii nu o lăsau. 

Dar copilul babei, fiind milos, zise celorlalţi copii: nu 
chinuiţi biata goangă, că nu v-a făcut nimica rău, mai bine 
daţi-mi-o mie că vă dau un ban pe ea. 

Și copiii bucuroși îi deteră rugacea și copilul babei o luă 
frumos, o netezi și o băgă în sân, apoi plecă mai departe 
către pitar. 

Nu merse mult și iată altă grămadă de copii. Copiii 
prinseră un „hârce”% și se jucau cu el. Copilul babei 
văzând bietul hârce că-i mai mort de ostenit, zise către 


64 A stăci - a agonisi. 
65 răgăce (răgăce), s. f. - Rădaşcă (Lucanus cervus). 
66 soarece. 

copii: măi copii, nu chinuiţi bietul hârce, că nu v-a făcut 
nimic, mai bine daţi-mi-l mie, că vă dau un ban pe el. 

Și copiii bucuroși îl deteră. 

Copilul babei luă hârcele, îl netezi de la cap spre coadă 
și-l băgă și pe el în sân, apoi plecă mai departe. 

Pe drum iar află o grămadă de copii care se jucau cu un 
pui de șarpe. Șarpele tot voia să se bage într-o gaură și 
copiii nu-l lăsau. 

Cum ajunse copilul babei la ei, i se făcu milă de puiul de 
șarpe și zise copiilor: măi copii, nu chinuiţi puiul de șarpe, 
că nimic rău nu v-a făcut, mai bine daţi-mi-l mie, că vă dau 
un ban pe el! 

Copiii se învoiră, primiră banul și copilul babei luă 
șarpele și-l băgă în sân lângă hârce și lângă rugace. Dar 
bietului copil milos nu-i mai rămase nici un ban ca să 
cumpere pită, că îi dase toți pentru lucrurile din sân. N- 
avea deci la ce să se mai ducă la pitar. Se întoarse acasă la 
mamă-sa și în loc de pită goli din sân rugacea, hârcele și 
puiul de șarpe. 

Mamă-sa, adică baba, cum văzu bidigăniile aduse, se 
îngrozi de ele și înțelegând că nu a cumpărat pită îl ocări 
rău, ba îl și frecă o ţâră. 

Copilul însă îi zise: 

— Nu mă bate, maică, poate că ne-o prinde bine odată și 
astea, nu știi! 

Apoi copilul luă șarpele, îi dete de mâncare ce biet avea 
și-l băgă într-o oală, iar hârcele și ruga cea le băgă și pe 
ele în alte două olcuţe; puse olcuţele pe o scândură a 
fargașului ce era deasupra ferestrelor și era oară de oară 
la ele să vadă ce fac, cum trăiesc și cum dorm. 

Ziua când era cald, le scotea la soare, își trăgea 
bucătura de la gură, ca să le dea lor și le învăţa să asculte 
de vorbele lui. Când striga el: 


Da! rugace, gace, 

Vin să-ți dau pogace*”, 


ruga cea ieșea din olcuţă, întindea labele cele ca 
foarfecele și copilul îi da pogace, ori mălai ce avea el și 
ruga cea mânca și-i juca ca o păpușă. Copilul nu mai putea 
de fălos. Ba de la o vreme și mamă-sa se împrieteni cu ele 
și râdea și ea când le vedea pe toate jucând și făcând 
exițârul ca cătanele. 

La hârce striga copilul așa: 


D-auzi, hârce micucele, 
Vin de mâncă jumerele. 


Și hârcele pe loc se suia cu piciorușele dinainte pe 
dunga olcuţei, se scărpina cu ele pe la bot și 


Sucea mustăcioare 
Si-aștepta-mbucăturioare. 


Și copilu-i sălta inima văzând cum mănâncă „vitișoarele” 
lui și le mergea bine. Pe șarpe îl dezmierda copilul așa: 


Vin, șarpe balaur, 
Cu solzii de aur, 

Vino pân’ la mine, 
Să mă joc cu tine. 


Şi puiul de șarpe, cum auzea glasul copilului, șuiera una 
și ieșea cu capul afară, iar limbile și le ascuţea către copil 
în semn de bucurie. 

Copilul îi da de mâncare și apoi se juca cu el. După ce 
crescură toate vitișoarele lui, cum le zicea el, mai mari, le 
striga numai și ele ieșeau din olcuţe, veneau la copil și el 
se juca cu ele, cum se joacă un copil cu alţi ortaci de-ai lui. 

De la o vreme șarpele crescu așa de mare, că nu mai 


67 Pogace - azimă de grâu, coaptă în spuza din vatră. 

încăpea în olcuţă, și copilul îl băgă într-un ciubăr și mai 
apoi, după ce tot creștea ca din apă, îl băgă într-o cadă 
mare. 

Și copilul sălta de bucurie când îl vedea mare și șuierând 
ca un voinic, de se cutremura coliba. 

Baba, mama copilului, se împrietenise și ea cu bidigănile 
astea așa de mult, că acum parcă nu se simţea așa săracă 
ca mai-nainte și nu strica voia copilului nici pentru toată 
lumea. De mergea copilul undeva, mamă-sa grijea de 
vitișoare și le hrănea și le scotea la soare să se joace și-i 
era și ei inima la loc, văzând că acum nu e așa singură, așa 
părăsită de toată lumea ca pân’ aci. Și copilul când venea o 
întreba: 

— Măicuţo, ai dat la vitișoare de mâncare? 

— Am dat, puiul maichii! 

— Le-ai scos la soare? 

— Le-am scos, maichii! 

Și copilul îi sărea în grumaz și o sărută, iar mamă-sa îl 
netezea pe cap, se uita ţintă în ochii lui, apoi îl săruta și i 
se părea să-l mănânce, de bucurie. I se părea că așa copil 
ca ea n-are nime în toată lumea și nu l-ar da nici să-i fi dat 
cineva un colţ de ţară. Așa trăiră multă vreme fericiţi. 

Dar într-o zi șarpele începu a șuiera mai tare ca de 
obicei și copilul îndată se duse la el și-l întrebă: 

— Dar ce-ţi lipsește, dragul meu? Au nu ţi-am dat toate 
îndeajuns câte ţi-au lipsit? 

— Ba mi-ai dat, stăpâne, mi-ai dat toate îndeajuns și-ţi 
mulțumesc, numai mi-a venit și mie dor de tata, de mama 
și de fraţii mei, că de mult nu i-am văzut, și apoi mi-a venit 
și mie vremea, stăpâne, să mă însor și în ţara mea e 
mireasa mea. Te rog dară, dă-mi voie și slobozenie ca să 
merg acasă! 

— Te slobod, puiul meu, răspunse copilul, deși fără tine 
aș fi cu o bucurie mai puţin, dar nu voiesc să-ţi stric voia... 

Atunci șarpele îi zise: 

— Bine, stăpâne, îți mulţumesc, dar te rog să mergi cu 

mine, că uite mi-e urât singur și eu vreau ca tata și mama 
să-ți răsplătească marea binefacere ce mi-ai făcut! 

Și copilul îi zise: 

— Bine, puiul meu, merg, cum să te las singur cale așa 
departe. Așteaptă numai. 

Și copilul se duse la maică-sa și-i spuse gândul său, 
rugând-o să-i facă o turtă pentru drum și să-i gate traista. 

Mamă-sa, când îl auzi vorbind așa, se întristă mult și-l 
rugă să nu plece pe o așa cale lungă și primejdioasă și pe 
ea să o lase acum la bătrâneţe singură numai cu dorul. 

Dar copilul îi zise: măicuţo, rămâi dumneata cu celelalte 
vitișoare și îngrijește de ele până vin eu, că eu mă grăbesc 
și nu zăbovesc și când voi veni, bine de noi va fi; eu acum 
trebuie să plec, că nu pot lăsa puiul nostru singur. 

Apoi copilul, sărutând mâna mamei sale, luă traista la 
grumaz, bâta în mână și cu șarpele după el plecă la drum, 
iar biata mamă rămase singură cu ochii uzi de lacrimi și cu 
inima zdrobită, și îi petrecu în zare până picură de nu-i mai 
văzu. 

Şi se duse copilul cu șarpele după el, se duse trei zile de 
vară din zi până-n seară, și apoi alte trei zile și mai treizeci 
și trei, până ajunseră la marginea unei păduri. Acolo 
odihniră la umbra unui copac mare. Copilul scoase 
mâncarea din traistă, mâncă el și dădu și șarpelui, apoi 
băură apă dintr-un izvor și se întinseră să tragă un puiuţ 
de somn. După ce se treziră, iar apucară drumul lung prin 
pădure, până ajunse la cealaltă margine a ei. 

Aci zise șarpele către copil: 

— Stăpâne, acuși ajungem la o apă mare și dacă o vom 
trece și aceea, am ajuns în ţara mea; de aci nu e departe 
casa părinţilor mei. Când vom ajunge acasă însăși mă vor 
vedea părinţii, ei de bucurie te vor înghiţi, dar tu să nu te 
sperii, că iar te vor lepăda înapoi, mai frumos și mai voinic 
de cum ești. Și apoi când te vor întreba că ce ceri pentru 
că ai îngrijit, de mine, tu să nu ceri altă, nici aur, nici 
argint, ci să ceri „mărgeaua” de după măseaua tatei, că 

aceea e fermecată și cu ea poţi face ce voiești și ce 
gândești, numai să sufli peste ea de trei ori. 

Atunci șarpele se scutură o dată și dintre solzii lui ieșiră 
aripi și zise copilului: 

— Stăpâne, suie-te pe mine! 

Şi copilul se sui pe el și șarpele zbură cu el și trecură 
apa ca fulgerul până de cealaltă parte. Acum erau în ţara 
șerpilor. Pe unde mergeau și se întorceau, numai de șerpi 
dau, dar nici unul nu era frumos și voinic ca puiul copilului. 
Pe la amiază ajunseră la curţile împăratului șerpilor, că 
puiul copilului era chiar copilul împăratului șerpilor. 

Cum îl văzură ei pe copilul lor intrând pe poartă, îi săriră 
înainte, îl îmbrăţișară și-l sărutară, apoi îl întrebară că ce a 
păţit și cum a ajuns aci. 

Șarpele le arătă pe copil, spunând că el este mântuitorul 
lui. 

Atunci împăratul șerpilor de bucurie îl înghiţi pe copil, 
dar iar îl scoase afară mai frumos de cum fusese. Apoi îl 
înghiţi împărăteasa șerpilor și iar îl scoase afară mai 
frumos de cum fusese. 

După aceea împăratul șerpilor îl întrebă pe copil: 

— Măi voinice, ce ceri tu pentru binefacerea ce mi-ai 
făcut, păstrându-mi și aducându-mi aici copilul meu, ce-l 
credeam pierdut? 

— Ce să cer? - răspunse copilul - că aur și argint nu pot 
duce, că e greu și calea e departe, dar dacă vrei ca totuși 
să-mi faci un bine, să te pomenesc, dă-mi mărgeaua de 
după măseaua ta și voi fi îndestulat! 

Și cum auzi șarpele ce cere copilul, se mânie și înghiţi 
copilul și nu mai vru să-l lepede afară. 

Atunci puiul de șarpe se rugă cu lacrimi în ochi de tatăl 
său, ca să-l scoată afară și să-i împlinească dorinţa, că fără 
copil nici ei n-ar avea pe copilul lor. Și se îndură împăratul 
șerpilor și-l lepădă pe copil afară și mai frumos de cum 
fusese și, dându-i și mărgeaua cerută, îl lăsă să se ducă. 

Puiul de șarpe merse cu el și-l trecu apa până dincolo, 

apoi sărutându-se se despărţiră. Puiul de șarpe se întoarse 
la tatăl său, iar copilul luă drumul înapoi pe unde venise. 

Când ajunse la marginea pădurii, unde odihnise mai 
înainte, voi să cerce puterea mărgelei, de-i așa cum 
spusese puiul de șarpe, și gândi să se facă o casă mare 
plină de tot felul de bunătăţi și... minune mare, toate se 
făcură pe loc și așa cum dorea el. 

Și copilul se puse după masă, mâncă și se ospătă și plecă 
iar la drum lăsând casa așa și pentru alţii, ce s-or fi 
abătând pe acolo. 

Şi copilul, după multe zile, ajunse acasă și află pe mamă- 
sa supărată și cântându-se după el, ca după un mort. 

Dar cum își văzu odorul venind mai frumos de cum 
fusese, jalea i se schimbă în bucurie, îl sărută și-l 
dezmierdă și iar era fericită știindu-l aproape de ea. Într-o 
zi, ce-i pică copilului în gând, zise către mamă-sa: 

— Măicuţă, e greu să fii singur în lume, că trebuie multe 
făcute și dumneata ești bătrână și slabă și nu le poţi face. 
Eu unul singur ce pot face? Că nu-i unul ca doi și nici doi 
ca trei. Deci, măicuţă, uite ce m-am gândit eu, să te mai 
scap de la necaz: adă-ţi dumitale o noră în casă, și mie o 
muiere cuminte și harnică, că destul ne-am necăjit noi 
până acum singuri! Ce zici, măicuţă? Fi-o bine? 

— Bine, maichii, bine, dar mă tem că noi cum ni-s săraci, 
nime nu ne-o da fata, că uite nici casă nu avem și știi 


Cum e la omul sărac, 
Nime nu-i face pe plac. 


Din sat de la noi, nime nu ne-o da fata, ci să mergem 
poate într-alt sat unde nu ne cunosc așa de-aproape. 

— Că nici nu te mân eu, măicuţă, în petit în sat, că mie 
nici o fată din sat nu-mi place, ci te îmbracă frumos și să te 
duci chiar la împăratul să-i ceri fata pentru mine! 

— Aoleu! maichii! dar smintit ești, ori ce alta poate să fie 
pe capul tău; dar cum cutezi tu să și gândești la așa ceva? 

Tu, care ești cel mai sărac din sat, tu, un zdrenţăros, cu o 
babă ca vai de mine. Doamne, apără-mă, copile, că-mi fac 
cruce cu mâna stângă, dar ce gânduri te bat! lacă m-oi 
duce eu colea în satul vecin la un om de seama noastră, 
dar nu să te înalţi în nori unde nu e de noi, că vom cădea 
de toţi neom sparge! 

— Ba, maică, nu vom cădea, eu știu ce știu, maică. 
Dumneata ai să te duci chiar la împăratul și să-i ceri fata, 
și de ţi-o dă, că eu am putere mai mare ca el, și ca să vezi, 
maică, și să mă crezi, iacă doresc ca dumneata să ai haine 
frumoase, ca muierea chinezului*8 de la noi, să te îmbraci 
cu ele și să pleci numaidecât în petite! 

Și copilul babei, zicând astea, suflă peste mărgea de trei 
ori, și pe loc veni în mijlocul colibei o masă încărcată cu 
mâncări și băuturi alese și o ladă îndesată de haine 
frumoase, cu poale curate, cu papuci cu copcii, cu mărămi 
de mătase, cu pieptar, cu oglinduţe, cu mărgele și 
zghiordane cu salbă la grumaz, cu oprege“ și catrinţe, 
tesute numai cu fir și ibrișin”0, cu pui și perti de-ţi fugeau 
ochii de pe ele. 

Şi se minună baba de lucrurile astea și parcă visa, așa i 
se făcea pe dinaintea ochilor. Şi mâncară ei din masa 
încărcată de bunătăţi și se îmbrăcă baba frumos ca o 
nevastă tânără și se uită în oglindă să vadă cum i se șade, 
că așa haine nu îmbrăcase ea niciodată; numai salba de la 
grumaz și de pe cap și zghiordanele nu le luă, că erau prea 
din cale afară frumoase și ea era prea bătrână pentru ele și 
nu se potriveau. 

Și apoi iar se uită baba în oglinda ce o aflase în puiul 
lăzii și se miră și ea de norocul ce dase peste dânsa. 

Și plecă baba în peţite la împăratul, dar tot parcă un 


58 Chinez - primar. 
59 Opreg - un fel de fotă. 
70 Fir de aţă albă sau colorată, răsucită, din bumbac sau din mătase, 
înfășurat pe un sul subţire de carton și întrebuințat la cusut, la brodat 
sau la împletit. 

246 


ghimpe îi sta pe inimă, și când se apropie de palatul 
împăratului i se muiară picioarele, inima începu a i se bate 
cu putere și de nu afla la poartă un scaun să se 
odihnească, ar fi căzut de pe picioare, așa slăbeaţă o 
cuprinsese. Nici nu îndrăzni să se bage înăuntru și stete 
acolo afară până înnoptă. 

Atunci se duse la casa cu turn, unde ședea împăratul, că 
acolo văzu lumină înăuntru și strigă la fereastră: 

— Înălțate împărate, am venit să-mi dai fata după 
feciorul meu! 

Și zicând acestea o luă tot de-a fuga către casă. 
Împăratul auzi vorbele babei, deschise fereastra să vadă 
cine strigă, dar nu văzu pe nimeni și i se păru că nu 
strigase aievea nimenea, ci lui numai i se păruse așa. 

A doua noapte iar veni baba și strigă la fereastra 
împăratului: 

— Înălţate împărate, să-mi dai fata după feciorul meu, și 
iar o luă la picior. 

Împăratul auzise acuma bine, nu ca în noaptea trecută, 
ba auzise chiar și fata lui și deschiseră ferestrele, dar fiind 
întuneric nu văzură pe nime, căci baba o ștersese ca 
fulgerul, că de frică ce nu face omul! 

Atunci împăratul, care acuma cunoscuse aievea că 
strigase cineva, puse păzitori, ca să străjuiască și să prindă 
pe cel ce va mai striga la ferestrele sale, sau se va apropia 
de ele. 

A treia noapte iar veni baba, că nu avea pace de copil, și 
strigă la fereastră: 

— Înălţate împărate, să-mi dai fata după feciorul meu! 

Atunci păzitorii care stau la pază în ascunzișurile lor, 
puseră mâna pe ea și pe sus o duseră înaintea împăratului. 
Când o văzu, împăratul îi zise: 

— Vai! Babă slabă, dar cine ești și ce vrei? Și ce mă 
neliniștești noaptea strigând pe la ferestrele mele? 

— Să trăieşti, înălțate împărate, zise baba, m-a trimis 
copilul meu în petit la fata măriei tale, dar eu nu am 

îndrăznit să mă arăt pe faţă, că mi-s babă slabă, iar măria 
ta o faţă luminată. 

— Bine, babo! Eu am o fată de măritat, iar tu precum zici 
ai fecior de însurat; e lung drumul de suit de la tine până la 
mine, dar vom vedea de va fi vrednic de fata mea. Să-ţi 
trimiţi dară feciorul aici, să-l văd și eu și fata și, de-i va 
plăcea, ne-om încuscri, iar de nu, va plăti cu capul său 
cutezarea sa! 

Și ieși biata babă din casele împăratului, și cuvintele din 
urmă „va plăti cu capul său cutezarea sa” nu-i mai ieșeau 
din urechi. 

„O să rămân fără fecior, își zise baba în sine; știu că 
împăratul își va căuta un ginere din neam mare, și 
copilașul meu, frumușel ca un inel, o să piară în furci ca un 
făcător de rele. Voi stărui pe lângă el, să se lase de ăst 
gând afurisit. Ne-om alege noi o fată de postavul nostru și 
vom trăi cum vom putea ca toţi oamenii săraci”. 

Cu gândul acesta ajunse baba acasă. Feciorul îi ieși 
înainte și o întrebă: 

— Ai fost, măicuţo? Ce a zis împăratul? 

— Ce să zică, puiule! Mă tem că nu vei păţi bine. A zis 
împăratul să mergi să te vadă și, de-i vei plăcea și lui și 
fetei, bine, de nu, vei plăti cu capul cutezarea ta; iu! 
maichi! Parcă un fior rece îmi trece prin inimă; lasă-te, 
ţuce-l maica, lasă-te de gândul ăsta, că merge maica colea 
în satul de după deal, la moșu Stanimir și-ţi peţește fata 
lui, că e de pănura”! noastră; o să trăiești bine, că-i fată 
bună și frumoasă; nu te duce cu gândul așa sus, ţuce-te 
maica, puiul maichii, că mă tem că o fi rău de tine. De mine 
mă las, căci și așa îs bătrână acuși de muche, numai mi-e 
jale de tinereţile tale să pieri în furci ca un făcător de rele. 
Ascultă pe măicuţa ta, numai acuma, numai o dată... 

Dar feciorul îi zise: 

— Măicuţă, nu te teme, nu avea frică de mine, mie altă 
fată nu-mi trebuie, ci numai fata împăratului; eu îs vrednic 


71 Pănură - soi, seamă. 

de ea, vei vedea acuși că, o să fiu ginerele împăratului; nu 
te tângui pentru mine, eu știu ce știu eu și bine are să fie! 

— Numai mie mi-i frică și mi-i jale după tine! - răspunse 
baba. 

Și copilul se îmbrăcă frumos, își luă mărgeaua, sărută 
mâna mamei sale și plecă la împăratul. Cum ajunse acolo, 
împăratul îl întrebă: 

— Cum te cheamă, voinice? 

Copilul răspunse: 

— Furga-Murga, măria ta! 

— Dar ce ai învăţat tu? Ce știi? îl întrebă din nou 
împăratul. 

— Ştiu toate - răspunse copilul - de ce mă cauţi îs 
vrednic. Poruncește măria ta, și eu pe loc ţi-oi împlini toate 
voile! 

— Vom vedea, zise împăratul. O fată de împărat nu se 
poate căpăta așa ușor, și să știi că atunci o vei avea, când 
vei face până dimineaţă case ca ale mele peste drum, ca să 
nu-i fie urât fetei mele: altfel să știi că de furci vei avea 
parte. 

— Bine - zise copilul - și împăratul îl băgă într-o casă 
mare și puse slugile ca să-l ospăteze bine cu ce-i poftește 
inima. Copilul era vesel, că știa că la el toate-s cu putinţă. 

Când fu colea către ziuă se pomeni copilul din somn, 
suflă peste mărgeauă de trei ori, gândind să se facă peste 
drum case ca ale împăratului și toate se făcură așa cum 
poftea el. 

Dimineaţa o slujnică văzu mai înainte casele și alergă la 
împăratul să-i spună minunea. Împăratul cum o auzi 
vorbind, ceea ce el nu credea, îi trase o palmă așa de 
pipărată, că slujnica căzu jos moartă. 

Se spăimântă și împăratul de fapta sa și deschise 
fereastra să vadă de e așa cum zisese slujnica. 

Când colo, era așa, adevărul curat. Casele de peste drum 
străluceau în lumina soarelui, mai mândru decât casele 
sale, și se minună împăratul și-i păru rău că omorâse 

slujnica. 

Deci puse de-l chemă pe Furga-Murga și-i zise: 

— Voinice, văd că ai putere mare, dar să știi că nici 
acum nu-ţi pot da fata mea de muiere, până nu învii pe 
slujnica mea ce a murit, căci moarte cu nuntă cine a văzut, 
și până nu vei face de la casele mele până la ale tale două 
poduri, unul de aur și altul de argint, ca să meargă fata 
mea pe ele de la mine până la tine. Și minunile astea să mi 
le faci până dimineaţă, altfel nu-i bine de tine! 

Şi iar puse să ospăteze pe Furga-Murga cu bere și 
mâncare ca pe un împărat. 

Când fu colea de către ziuă, copilul iar suflă peste 
mărgea și dori să fie cum zisese împăratul, și iată că se 
făcură podurile, unul de aur și altul de argint, ce 
împreunau casele unele cu altele, iar slujnica se pomeni ca 
dintr-un somn greu, se frecă la ochi și spuse că a visat un 
vis foarte frumos. 

Cică a fost într-o grădină mare, plină de cărări drepte și 
largi. Pe de o parte și de alta a drumului erau flori 
frumoase de toate culorile, pomi roditori, iarbă verde, 
fântâni ce aruncau apă în formă de raze drept în sus, din 
care se stropeau florile și pomii și iarba verde. Pomii erau 
înfloriți și o mulțime de păsări zburau printre crengile lor 
și cântau cântece frumoase; și o mulțime de albine 
zbârnâiau încoace și încolo prin florile pomilor și era așa 
de bine și așa de dulce traiul pe acolo, că acum îi pare rău 
că s-a pomenit... 

Și un împărat mare cu împărăteasa se prepurtau pe 
acolo ţinându-se de mână și, încotro priveau, toţi li se 
închinau lor și îi ascultau. 

Și un soare luminos încălzea lumea pe acolo și oamenii 
ce erau pe-acolo ședeau la umbra pomilor pe scaune de 
aur și se desfătau în mirosul florilor, în cântecul păsărilor, 
în ciripitul rândunelelor, în zbârnâitul albinelor, în 
murmurul apelor... Și era așa mândreţe pe acolo cum 
ochiul omului așa ceva nu a văzut, cu mintea sa nu poate 

cuprinde și nici cu vorbe nu se poate spune. 

„Şi-mi pare rău, de o mie de ori rău, că m-aţi pomenit și 
nu m-aţi lăsat să trăiesc veșnic în acest vis al meu, în acest 
rai de fericire”. 

Așa vorbi servitoarea după ce se pomeni, adică învie. Şi 
dimineaţa, cum se crăpă de ziuă, împăratul se pomeni și 
deschise fereastra să vadă făcut-a copilul cum poruncise 
el? Și dacă le văzu toate făcute așa cum dorise el, mult se 
minună și alergă la slujnică să vadă înviat-a? Și dacă o 
văzu, ba și auzi visul ei, pe loc chemă pe Furga-Murga la 
sine și-i zise: 

— Auzi, voinice, mai ai să-mi împlinești o dorinţă, cea din 
urmă, și de o vei împlini și aceasta vei fi ginerele meu, de 
nu, ești fiul morţii! 

— Şi care va fi aceea? întrebă Furga-Murga. 

— Un lucru mare, răspunse împăratul. Să-ţi spună 
slujnica visul ei ce a visat până a fost adormită și visul ei 
să-l faci tu aievea. 

Și slujnica începu a-și spune visul și Furga-Murga o 
ascultă până la capăt și apoi zise: 

—Înălţate împărate, la mare grijă mă bagi; eu voi cerca 
și se poate să-l fac aievea... 

Și împăratul își căută de treburi, iar Furga-Murga merse 
și el să-și petreacă până dimineaţa viitoare, când era cea 
din urmă cercare a sa. 

Slugi și slujnice aveau să-l servească cu ce poftea el, mai 
ales acum când împăratul și toţi ai curţii văzură că Furga- 
Murga nu e om de rând, ci un vrăjitor iscusit, sau un om de 
pe altă lume, care știe face minuni. 

Dimineaţa viitoare, care fu mirarea tuturor, când lângă 
curţile împăratului se ridicaseră niște grădini frumoase 
întocmai ca cele visate de slujnica împăratului. Și era așa 
mândreţe în ele, ca și care nu se mai poate închipui. Şi 
văzu toate acestea împăratul și mult se minună și zise lui 
Furga-Murga: 

— Cu adevărat, voinice, mare meșter ești, dar slujnica 

mea visase că era pe-acolo și un împărat ce se prepurta cu 
împărăteasa de mână și toţi li se închinau și îi ascultau; 
unde e acela? 

— Înălţate împărate, răspunse Furga-Murga, acela sunt 
eu și împărăteasa e fata ta, soţia mea. 

— Așa să fie! zise împăratul, tu ești vrednic de a-mi fi 
ginere! 

Apoi cunună pe fiica sa cu Furga-Murga și făcură o 
nuntă, Doamne, numașa. La nuntă veni și mama lui Furga- 
Murga, care nu mai înceta sărutându-și nora și feciorul și 
simțindu-se cea mai fericită femeie de pe pământ. Că așa și 
era și i se și cădea așa să fie. 

Și trăiră fericiți Furga-Murga cu soţia sa, o vreme lungă, 
dar știți cum e în lume: 


După nor vine senin, 
După dulceaţă venin. 


Așa și traiul lor fericit începu să se schimbe îndată ce 
Furga-Murga află că soţia sa, înainte de a se cununa cu el, 
avusese drăguţ pe un arap, copil de împărat și el, dar urât, 
slutul lumii, negru și buzat, bun de înţărcat copii mici cu 
el. Și fata împăratului prinsese dragoste cu el și urât așa, 
că ajunsese la vârsta aia și apoi știți dumneavoastră că: 


Dragostea cea de demult 
Nu prea poți ca s-o mai uiţi. 


Așa fu și aici. Cu toate că Furga-Murga era un voinic 
zdravăn și frumos și câte minunăţii făcuse, dar închinata 
de fată nu putu uita pe arap și o dată când veni arapul pe 
la ei, fără ca Furga-Murga să știe și dându-și în vorbă cu 
fata, o rugă să-i spună și ei în ce stă puterea bărbatului ei, 
de face toate câte le voiește. Fata îi zise că nici ea nu știe, 
că nu vrusese să-i spună nici ei taina, de câte ori îl rugase. 
Dar arapul naibii nu se puse jos, ci atâta stărui pe lângă 

fată, iar fata pe lângă Furga-Murga până aflară secretul și 
rostul lui Furga-Murga. 

Atâta îi trebui arapului. El înduplecă pe fată să fure 
mărgeaua bărbatului ei și să i-o dea lui. 

Și fata, proastă, cum dormea într-o zi bărbatul ei, îi luă 
frumușel mărgeaua și i-o dete arapului, drăguţului ei. 

Arapul de loc suflă peste ea și cugetă ca să se mute 
casele și grădinile lui Furga-Murga în ostrovul mării, și el 
cu drăguţa sa să fie acolo. Şi se făcură toate așa. 

Și bietul Furga-Murga, când se pomeni, se văzu iar în 
coliba lui și i se păru că visase, dar pe loc își aduse aminte 
că totuși nu e vis, ci e lucru aievea. Își căută mărgeaua, 
dar nu o găsi. Acum pricepu el că muierea îl înșelase, dar 
era prea târziu și începu și el a se întrista și a se gândi că 
ce e de făcut. Văzându-l așa de îngândurat rugacea și 
hârcele îi ziseră: 

— Stăpâne, de mult nu te-am văzut noi așa întristat ca 
acum! Ce poate fi? Spune-ne și nouă, doar de vom putea și 
noi ajuta ceva, cum îngrijești tu de noi de-atâta vreme! 

Și Furga-Murga le spuse necazul ce-l paște, și-i ziseră 
rugacea și hârcele: 

— Las pe noi, stăpâne, că dăm noi de ea! 

Şi se luară la drum așa, mereuţ, mai pe jos, mai pe sus, 
tot pe urma fugarilor, până ajunseră la mare. Aci, 
șoarecele încălecă pe rugace și rugacea zbură cu el și-l 
trecu în ostrov, la casele arapului. Aci, șoarecele începu a 
roade ușă după ușă, până își făcu loc în soba”? unde 
dormea fata împăratului cu arapul. Aci, se sui la ei în pat, 
dar mărgeaua era legată la cheutoarea arapului și fata era 
cu capul baș pe ea. Atunci hârcele o mușcă oleacă de 
frunte, fata se scărpină și se suci cu capul în altă parte; 
atunci hârcele roase cheutoarea, luă mărgeaua în gură și 
ieși afară. lar rugacea care și ea s-a fost băgat înăuntru, pe 
urma hârcelui, se sui în pat la ei și-i mânji și-i morceli cu 
baliga ei pe obraz și pe la gură și lăsându-i astfel 

batjocoriţi, ieși și plecă cu hârcele la drum. Ajungând la 
apă, iar se sui hârcele călare pe rugace și trecură la 
țărmurile dimpotrivă. 

Dar zburând ei așa peste apă, începu rugacea a spune 
hârcelui ce batjocură făcu ea cu fata și cu arapul și 
începură amândoi să râdă cu chihote. Dar hârcele care 
ducea mărgeaua, râzând, uită de ea și mărgeaua pică din 
gură-i în mare și văzu bine pân' o înghiţi un pește mare, 
care pieri cu ea în adânc. Bietul hârce și biata rugace, 
săracii de ei, cât se necăjiră ei văzând nădejdea lor 
înghițită de pește; după ce ajunseră la țărmure începură a 
plânge ca doi copii mici. 

Și veni la ei împăratul peștilor și văzându-i plângând i se 
făcu milă de ei și-i întrebă de ce plâng. Ei spuseră totul 
cum se întâmplase. Atunci zise împăratul peștilor: nu 
plângeţi, că pe loc vă voi da eu mărgeaua. 

Și porunci la toţi peștii din mare, că acela care a înghițit- 
o pe loc s-o aducă. 

Și nu fu nici cât ai scăpăra în cremene o dată și veni un 
pește cu mărgeaua în gură și o dete împăratului peștilor, 
iar acesta o dădu hârcelui. 

Mare bucurie simţiră ei acum; mulţumiră împăratului 
peștilor și plecară iar la drum, râzând și hurezând ca doi 
voinici. Nu peste mult ajunseră la stăpânul lor și-i deteră 
mărgeaua, spunându-i toată întâmplarea. Furga-Murga, 
cum își văzu iar mărgeaua, mulțumi vitișoarelor sale ce i-o 
aduseseră, și pe loc dori ca să vină arapul cu drăguţa lui 
călare pe doi măgari. Şi iată-i că veniră rușinaţi ca vai de 
ei, că toată lumea îi scuipa și îi batjocorea. Atunci Furga- 
Murga îi legă pe amândoi de coadele măgarilor și puse 
servitorii să-i alerge prin cetate și să-i bată, până nu se 
alese nimic de ei. Apoi Furga-Murga se însură din nou cu 
altă fată de crai. Și murind socrul său, îi urmă lui în 
domnie, și fu împărat bun și cu dreptate și toţi erau 
îndestulaţi cu el. 

Și de nu va fi murit cumva - că-i cam mult de atunci - și 

acum trăiește. lar eu mă suii 


Pe-un cal murg înșeuat 
Si plecai prin Banat, 
Povești să mai adun 
Și să vă mai spun. 
Dumneavoastră să trăiţi 
Mai multe să auziti, 
Dar și eu să trăiesc 
Să le povestesc. 
G. Cătana, Povesti populare din Banat 


culese din gura poporului de..., partea 1, 
Brașov, 1908, p. 80-93 

SUR-VULIUR 


Odată pe vremea de demult, 


când mâncau șoarecii pe pisici 
și erau mai înalți ăi pitici, 


adică așa vine vorba, dar eu spun adevărat, s-a întâmplat 
de a vărsat stăpânul păsărilor din lumea asta cinci kile de 
mei și a buciumat din bucium ca să se strângă toţi supușii 
lui de pe pământ și să împartă meiul frăţește. 

Păsările, cum au auzit buciumul, cum s-au adunat, care 
de pe unde erau, de au împărţit meiul parte dreaptă, cum 
le-a fost poruncit stăpânul. Dar după împărţeală - vezi 
dumneata cum s-a potrivit - a prisosit un bob. Prisosind ăl 
bob, s-au repezit toţi, unul ca să-l ia el, ălălalt că lui i se 
cuvine, ș-a ajuns treaba, din vorbă în vorbă, de s-a făcut o 
bătaie așa din cale-afară, că, cică, care a scăpat, a scăpat 
mai schilod, mai ciontit, cum a putut sfârși, dar care a 
murit, apoi a murit de tot. 

Din astă bătaie a rămas beteag de aripă și Sur-Vultur, 
năzdrăvanul de pe tărâmul alălalt, care, cum s-a simţit că-l 
doare aripa, a dat dosul târâș-grăpiș și el cum a putut, într- 
o pădure mare cu copaci groși-groși!... de nu era în 
puterea omului să-i fi cuprins în braţe, și înalţi, de nu le 
puteai vedea vârfurile să fi avut cinci perechi de ochi, și s-a 
așezat p-o cracă cam la marginea ei. Acolo, dacă s-a 
așezat, n-a stat mult și iacă s-a pomenit c-un vânător că 
întinde pușca să-l împuște. 

— Măi creștine, zise Sur-Vultur cum văzu așa, lasă pușca 
jos, nu mă omori, ci ia-mă de mă du acasă și mă hrănește, 

că ţi-oi prinde și eu bine cândva. 

Vânătorul, auzindu-l vorbind omenește, lăsă pușca jos 
până sfârși, iar după ce sfârși, iar o întinse spre el. 

— Măi creștine, măi, te-nţelege, măi, că nu-ţi vorbesc de 
rău. Lasă pușca-n jos. N 

Ăla nu vru, ăsta îl rugă... În sfârșit, până-n trei ori; la a 
treia oară se hotărî și vânătorul să-l cruţe și-l luă cu dânsul 
acasă, gândind și el că, cine știe?... o fi ceva dacă vorbește 
el ca oamenii. Și-l duse acasă. Cum ajunse, îl obloji la aripă 
cu boz, cu una, cu alta, să-l vindece mai repede. 

După ce-l obloji bine, Sur-Vultur ceru să-i taie o vacă să 
mănânce ș-o mâncă toată. A doua zi, nu, că să-i mai taie 
una. 

— Păi bine, măi Vulture, tu mă lași sărac, măi! 

— Lasă, ce-ţi pasă, răspunse Sur-Vultur, știu eu ce fac, 
dacă-ţi place; dacă nu... eu altfel nu pot să te ajut întru 
nimic. 

— Mai na, dar. 

Şi-i dădu să mănânce câte o vacă în fiecare zi, până nu-i 
mai rămase nici una. Ce era să facă? intrase în horă. În 
ziua când îi dădu p-a mai de pe urmă, se pomeni cu Sur- 
Vultur că-i zice să bată o prăjină de nouă stânjeni în 
mijlocul curţii, ca de vro palmă în pământ, și, după ce o 
bătu, Sur-Vultur o luă în sus și du-te, și du-te, și iar mai du- 
te... s-a dus până l-a pierdut din ochi omul. Când l-a 
pierdut din ochi, a început și el să fluiere. 

— Ia te uită, mă, îmi mâncă vitele și mă lăsă așa!... 

Și puse mâna să se scarpine în cap. 

În vreme ce se scărpina el în cap de necaz, numai se 
pomeni că-i vâjâie ceva la ureche; când se uită, ce să vază? 
Sur-Vultur se năpustise tocmai d-acolo din văzduh, cât 
putuse, cu pieptu-n prăjina din mijlocul curţii, și cum o 
izbise cu osul pieptului o vârâse pe toată în pământ. Apoi 
se îndreptă spre român și-i zise: 

—lImi încercai puterea; acu pun-te-n spinarea mea și 
aidi! 

După ce plecară înălțându-se în văzduh, taman când 
erau pe-aproape de vântul turbat, Sur-Vultur numai dădu 
drumul românului din gheare și după ce-l lăsă de se învârti 
niţel, iar îi dădu și iar îl prinse, până în trei ori, după care-i 
zise: 

— Vezi, așa frică am păţit și eu când ai întins pușca spre 
mine, cum ai simţit și tu acu când îţi dădui drumul. 

Apoi, după ce mai umblară, vreme îndelungată, iaca 
dădură de niște case, de la soare a fost putând ţine 
românul ochii deschişi, dar la ele nu i-a putut de loc. Sur- 
Vultur îi zise: 

— Du-te în casele alea, că sunt casele soră-mi, și cere și 
tu din pomană, că-mi face mie, gândește c-am murit; iar 
când ţi-o da, tu să zici: „Bogdaproste, să fie pomană cui a 
făcut-o, da Sur-Vultur să trăiască unde-o fi”. Și să-i ceri 
nuca seacă dintre căpătâie. 

— Bine, răspunse omul și plecă. 

Dac-ajunse la casa surorii lui Sur-Vultur, și dacă i-a dat 
și lui din pomană, el a răspuns: 

— Bogdaproste, da pomană să fie cui a făcut-o, iar Sur- 
Vultur să trăiască unde-o fi. 

— Ce, ori n-a murit? ori trăiește? întrebă cu bucurie 
sora; și de ce n-a mai venit p-acasă?... pe un' s-a rătăcit?... 

— Vine acasă, răspunse românul, da auzi, cică întâi să-i 
daţi nuca seacă dintre căpătâie, și după aia vine, că-i 
trebuie să facă nu-ș' ce cu ea. 

— Ba aia-i vorbă! răspunse sora; nu l-am văzut de-atâta 
vreme, nu l-oi mai vedea nici d-aci înainte, da nuca seacă 
n-o dau. 

Auzind așa, românul se-ntoarse îndărăt, unde lăsase pe 
Sur-Vultur, și-i spuse că iaca și iaca. 

— Sui pe spinarea mea, zise atunci Sur-Vultur, și hai să 
mergem la frate-meu. Și o porniră. 

Dacă ajunseră la frate-său, cobori românul jos de pe 
spinarea vulturului și se duse și la el, după ce-l învăţă Sur- 
Vultur să zică tot vorbele ce zisese când fusese la soră-sa. 

Dar și frate-său răspunse tot în chipul ăla: 

— Nu l-am văzut de-atâta vreme, nu l-oi mai vedea nici 
d-aci înainte, da nuca seacă nu i-o dau. 

Atunci Sur-Vultur, văzând că nici frate-său nu-i dă ce 
cere, o porni spre casele nevesti-si. 

Alături de casele ei era un puț. Sur-Vultur zise 
românului: 

— Du-te de scârțâie cumpăna puţului niţel și de te-o 
întreba cine e, să spui că ești om bun și ești trimis de Sur- 
Vultur. 

Se duse românul, scârțâi cumpăna puţului și numai iacă 
auzi un glas: 

— Cine e acolo la puț? că am o căţea brâncușe, cu dinţii 
de oţel, când i-oi da drumul îl face mici fărâme. 

— Om bun e, răspunse românul, trimis de Sur-Vultur. 

Când auzi nevasta lui Sur-Vultur așa, îndată ieși afară la 
poartă și-l pofti în casă și-l ospătă, și-i dădu de băut, și apoi 
îl întrebă că ce vești îi aduce de la bărbatu-său. 

— De vești, slavă Domnului, sunt bune, e sănătos, voinic; 
a avut un beteșug la o aripă, da i-a trecut; acum m-a trimis 
pe mine, că, cică, auzi, să-i dai dumneata nuca seacă dintre 
căpătâie, că-i trebuie, nu-ș' ce să facă cu ea. 

Nevasta, cum auzi ce-i cere, cum a răspuns: 

— Să știu că nu mai văd cât oi trăi nucă seacă, dar eu i-o 
dau, că el multe știe face cu ea. Și i-a dat-o. 

După ce i-a dat-o și-a luat românul ziua bună, a mulțumit 
că l-a ospătat, și a plecat de i-a dus nuca lui Sur-Vultur. 

Cum a văzut Sur-Vultur nuca, îndată i-a zis românului să 
se urce iar pe spinarea lui, că-l duce acasă îndărăt. 

După ce umblară ei până sfârșiră calea toată, câtă era, 
au ajuns cu bine în părțile unde sta românul. Acolo dac-au 
ajuns, s-a coborât din spinarea lui Sur-Vultur, și după ce s- 
a coborât, dânsul i-a zis: 

— Ei, acu na ţie nuca seacă dintre căpătâie; când îi avea 
trebuinţă, despic-o frumos cu vârful custurii, că are să iasă 
din ea vite multe; vinde din ele, taie, fă ce știi; iar ce 

rămâne, bagă-le la loc înapoi, plesnind din ăst bici. 

Și după ce-i dădu Sur-Vultur și biciul, își luă ziua bună 
de la el și se ridică, încet-încet, rostogolindu-se în slava 
cerului făcându-se mai mic, mai mic, până nu se mai văzu. 

După ce se făcu Sur-Vultur nevăzut, românul vâri nuca 
în sân, puse biciul în desagă, că era bici mic, și-o porni 
înainte de merse pân' dădu d-o pădure mare, verde și 
răcoroasă. 

Dac-ajunse la pădurea asta, mai umblă ce mai umblă 
prin ea, și găsi un luminiș unde se așeză la umbra unui 
frasin, să-i tragă un pui de somn, să-și mai vie în fire, că 
era ametit de drumul ce făcuse prin văzduhuri. 

Adormi; dacă adormi, nu se mai trezi până înspre seară, 
când cobora soarele spre asfintit; iar după ce se deșteptă, 
nemaiputând răbda până să ajungă acasă, scoase custura 
și crăpă nuca seacă. 

Ce să vezi, când o despică!... Câte naţii de vite în lumea 
asta, el le-a fost avut toate; se umpluse luminișul de 
mișunau, nu mai aveau loc de loc; un ac să fi aruncat și nu 
cădea jos: boi cu coarnele aduse, lungi de câte un cot, vaci 
mai mărunte cu ugerele pline de-abia le puteau purta, oi cu 
lâna ca mătasea, armăsari de mâncau foc, catâri, măgari, 
capre, până și cerbi cu coarnele înrămurite; tot felul de 
lighioane, care vasăzică, erau acolo. 

Se uită el bucuros la ele, le mai scuipă să nu le deoache, 
ș-apoi se duse la dăsagă să scoată biciul să plesnească, ca 
să le bage la loc. Când colo, ce să vezi? ia biciul de unde nu 
e... că-ncoa, că-ncolo, c-o fi tunsă, c-o fi rasă, biciul nu era 
și pace. In somnul lui, cine știe, o fi trecut vreun hoț și 
negăsind nimic la el, că bani n-avea nici frântură, o fi luat 
biciul să nu zică încailea că nu s-a ales cu nimic. 

Ei, acum ce să facă el cu vitele? Ca să le ia să le mâie de 
la spate, nici gând să fi avut; cum era el să mâie sumedenia 
aia mare? ba se mai și răspândiseră prin pădure. Se așeză 
și el p-o buturugă și începu a plânge, blestemând ceasul 
când adormise. 

În vreme ce plângea el, numai iaca se pomenește alături 
cu Tartacot, barbă d-un cot, călare p-o jumătate de iepure 
șchiop, care-i grăi așa: 

— Mă române, nu mai plânge, că știu ce ai tu, și mă 
prind să-ţi aduc vitele și să ţi le vâr în nucă, dacă mi-i da 
nădejdea ta d-acasă... 

— Da ce nădejde mai am eu acasă, vai de capul meu?! 
zise românul supărat. 

— Ai, ce-ţi pasă, tu făgăduiește-mi-o, și eu îţi vâr vitele la 
loc. 

— Apoi, dar, dacă e așa, ţi-o dau, răspunse românul. 

— Bine, ne-am învoit - urmă a grăi Tartacot, și scoase 
dintre firele bărbii un bicișor numai cât degetul ăl mic, și 
plesni de trei ori din el. Cum plesni, cum intrară toate 
vitele în nucă, nuca se închise la loc, și românul se pomeni 
iar cu vitele înăuntru; iar Tartacot îi dădu și biciul, să se 
slujească cu el la trebuinţă. 

După aia Tartacot pieri, și rămânând românul singur, o 
porni înainte spre casă. 

Pe drum se întâlni la un puț cu un flăcău zdravăn și 
frumos, c-o desagă la spinare, și-l întrebă unde se duce? 

— Un să mă duc? răspunse flăcăul, mă duc unde m-a 
rânduit tata la Tartacot ăl de are barbă d-un cot și umblă 
călare pe o jumătate de iepure șchiop. Şi plecă înainte 
flăcăul. 

Taman atunci își aduse aminte bietul om că-și lăsase 
nevasta borţoasă când plecase, și că flăcăul ăla era 
nădejdea de care el nu știa, și pe care o făgăduise lui 
Tartacot când i-a băgat vitele în nucă. 

— Care vasăzică, eu lipsesc d-acasă de vro 16-17 ani, se 
gândi el, că el știa că lipsea de mult, dar nu credea că e 
atât. Măre, cum trecu vremea! 

Și începu a plânge de necaz, că, cum să-și dea el copilul 
pe mâna năzdrăvanului ăla, fără să se gândească; mai bine 
se lipsea de vite, că, cu așa voinic de flăcău își agonisea el 
pâinea de toate zilele... Ei, dar ce să mai zici? Ce se făcuse, 

se făcuse. O luă și el înainte și se duse acasă. 

Flăcăul, după ce umblă vreme ca la vreun an de zile, 
ajunse la Tartacot, care îi și arătă ce avea să facă; și fiind 
flăcăul vrednic, în curândă vreme făcu pe năzdrăvan să-l 
iubească, să-l îngrijească și să-i dea ce avea mai bun. 

Alături de ţinuturile lui Tartacot erau ţinuturile Dracului, 
care avea o fată... o drăcoaică și jumătate, cu niște ochi de 
scăpărau scântei, cu gură mică... nu semăna cu tată-său, 
neam; se vede că era făcută cu vreo pământeancă. Dar 
acum cu cine era făcută, nu e treaba noastră, atât că 
flăcăul se amoreză de ea; și s-amoreză nu glumă, că de n-o 
vedea într-o zi se prăpădea de tot; fata iar, cum era 
împresurată tot de pocituri de draci, scălâmbăiaţi și negri 
ca tăciunele, fără nici un lipici, se amoreză de el și mai și 
ca el de ea, și văzând că nu e rost să se ia amândoi, că, 
cum s-ar fi învoit dracu?... hotărâră să fugă... și așa și 
făcură. 

Într-o noapte, numai o puse flăcăul alături p-un armăsar 
turbat al lui pe care i-l dăruise Tartacot, și p-aci le fu 
drumul!... 

Taman spre dimineaţă prinse de veste drăcoaica, muma 
dracului, de fuga nepoată-si, și repede porni pe fiu-său în 
urma lor. 

Când a fost aproape să-i ajungă, fata simţi și i-a zis 
flăcăului: 

— Ia te uită-ndărăt să vezi ce se zărește. 

— Vine repede o cioară neagră, răspunse flăcăul după ce 
se uită. 

— Ala e spurcatul de tata, zise fata; eu mă fac bisericuţă, 
tu fă-te călugăraș înaintea bisericuţei. 

Se făcură așa, și numai iaca și cioara fuga trecu pe lângă 
ei, uitându-se-ncolo, că nu-i e datina dracului să treacă pe 
lângă biserică și să se uite la ea. Apoi, după ce se mai duse 
înainte, văzând că nu dă de ei, se întoarse înapoi și se duse 
acasă. 

Cum trecu pe lângă tineri înapoi, cum se prefăcură și ei 

la loc oameni și porniră repede înainte. 

Când ajunse dracul acasă și spuse mă-si că n-a văzut nici 
urmă de fată or de flăcău, numai o bisericuţă c-un 
călugăraș, drăcoaica i-a dat o palmă de i s-au zguduit 
creierii-n ţeastă... 

— Ăia erau ei, netrebnicule, nici atât nu te-ai priceput? 
Fuga-ndărăt după ei, ce mai stai? Să-i ajungi și să mi-i 
aduci acilea, să le arăt eu fugă. 

Dracul, cum a auzit vorba mă-si, fuga-ndărăt, până iar s- 
a apropiat de fugari. 

— Ia te uită înapoi, ce vezi? zise iar fata flăcăului. 

— O coţofană neagră vine de foc. 

— Fă-te pieptene și eu pădure. 

Pân'să se facă, dracul și el acilea; da de un’ să știe el că 
pieptenele și pădurea sunt fugarii, după care alerga el? Că 
el nu se prea pricepea așa de mult la d-alde astea; astea 
mă-sa le știa bine. S-a întors îndărăt, iar fără ispravă. 
Drăcoaica, dacă l-a văzut așa de nevoiaș, l-a scuipat de 
necaz: apoi a pus o hanţă pe ea, a încălecat pe piuă, a dat 
cu pistolul în fundul piuăi și o dată a sărit trei hotare, 
lăsând flăcări în urmă. 

Fata, cum simţi că se apropie bunică-sa, a cărei putere și 
vicleșug le cunoștea bine, o cam sfecli, dar tot nu se dădu 
prinsă: se făcu o baltă mare... și pe flăcău îl prefăcu într-un 
răţoi. 

Când veni drăcoaica a bătrână și văzu balta, îndată 
pricepu că aia e fie-sa și răţoiul flăcăul, dar era taman în 
mijlocul bălții, și nu-l putea ajunge, că fata îl învățase pe el 
dinainte să stea departe de mal și să nu cumva să deschiză 
ochii, că i-i ia mă-sa, ci să-i ţie închiși strâns. 

Mătușa l-a tot momit cu una, cu alta... că să vie să-i dea 
râme să mănânce... că aia, că ailaltă - răţoiul nu se 
apropia... 

— Răţoiaș, maică, - urmă dânsa, văzând că nu e chip să-l 
înduplece a veni la mal - ai văzut tu drăcoaica adevărată 
cum e? N-ai văzut. la te uită-ncoa, că eu sunt curat 

drăcoaică, fata nu e, ea e corcită. 

Flăcăul, prost, ce-i veni?.. Să vază și el cum e drăcoaica, 
că tot auzise mereu, dar de văzut nu văzuse niciodată... 
Deschise ochii s-o vază și, cum îi deschise, cum i-i sorbi 
drăcoaica, și plecă lăsându-l orb. 

După ce plecă bătrâna, fata și flăcăul se prefăcură 
oameni iar la loc. 

— Ei, vezi, zise fata, nu ţi-am spus să nu deschizi ochii? 
Acu rămăseși orb! Da lasă că tot am nădejde să ti-i pui la 
loc. Așteaptă-mă aici, că eu mă duc să încerc să-i fur. 

Pe bătrână a fost ajuns-o un somn într-o pădure mare, 
lângă un izvor. 

Fata, trecând p-acolo, o văzu și dacă o văzu, îi desfăcu 
binișor mâna în care ţinea strâns ochii flăcăului, îi luă și 
puse în locul lor un găinaţ de cioară; apoi se întoarse 
îndărăt. 

Mătușa, după ce s-a deșteptat, și-a luat picioarele la 
spinare și a plecat spre casă. Când a ajuns, fiu-său a 
întrebat-o: 

— Ei, ai făcut vreo ispravă? 

— Cum să nu fac? ce, sunt nătângă ca tine? i-am sorbit 
ochii... ia uite-i... 

Când desfăcu mâna să-i arate ochii, ce să vază? Găinaţul 
de cioară. 

— Asta ţi-e pricopseala? întrebă dracul pe mă-sa, care 
rămăsese cu gura căscată - apoi dar... na!... 

Şi-i plesni o palmă mătușii, vere, de-i săriră ochii din loc 
și rămase ea oarbă. 

Fugarii, de dincolo, văzându-se scăpaţi teferi și 
nevătămaţi, se duseră acasă la tata băiatului unde după ce 
se cununară, făcură o spuză de copii și trăiră cu toţii 
mulțumiți până la adânci bătrâneţe... 


Iar eu încălecai pe o viespe 
S-o lăsai la dumneavoastră-n iesle, 
Să te duci, cucoane, că ești stăpân 

Să spui să-i dea și ei niţel fân. 


Povestit de Dedu Dinu, ajutat de 
Ioniţa al lui Radu Cojocaru, 


amândoi din Chirevlești, plasa Câlniștea, judeţul Vlașca. 
Dumitru Stăncescu, Basme culese din gura poporului, 
Buc., 1892, p. 21-38. 

OMUL DE PIATRĂ 


A fost odată un împărat și o împărăteasă, amândoi tineri 
și frumoși, dar nu făceau copii. 

Într-o zi veni la împăratul un arap buzat și-i zise: 

— Să trăieşti, luminate împărate! Am auzit că 
împărăteasa nu face copii și am adus buruieni pe care cum 
le-o bea, rămâne grea. 

Împăratul luă buruienile de la arap și porunci să-i dea 
cal împărătesc și un rând de haine de aur ce-ţi lua vederile 
de frumuseţe, apoi chemă pe împărăteasa și-i deie 
buruienile să le fiarbă și să le bea. Împărăteasa chemă pe 
bucătăreasă și-i dete buruienile să le fiarbă, fără să-i spuie 
de ce treabă sunt. Bucătăreasa, neștiind puterea lor, gustă 
dintr-însele și apoi le duse împărătesei să le bea. Nu trecu 
mult timp la mijloc și rămasă grea împărăteasa și 
bucătăreasa. lar când veni vremea, născură amândouă 
câte un coconaș, mai frumos decât tot ce este frumos pe 
lumea aceasta, și le puse nume: unuia Dafin și altuia Afin. 

Intr-o zi împăratul plecă la bătălie și, lăsând pe fiul său 
în locu-i, îi dete o mulțime de chei în mână și-i zise: 

— Fiule, în toate casele ce se deschid cu aceste chei să 
intri, iar în casa ce se deschide cu cheia de aur să nu-ți 
calce piciorul, căci nu va fi bine de tine. 

Cum plecă împăratul din oraș, fiul său intră prin toate 
casele și văzu o mulţime de pietre nestimate foarte 
frumoase, dar nu-i plăcu niciuna dintr-însele: în cele din 
urmă, ajunsă și la casa ce se deschidea cu cheia de aur, 
stătu puţin înaintea ușii, se gândi la porunca ce-i detesă 
tată-său, dar, biruindu-l nerăbdarea, intră înlăuntru și văzu 
un ochean de sticlă, se uită prin el și văzu un palat cu totul 

și cu totul de aur, încât la soare te puteai uita, iar la dânsul 
ba. Și într-însul, ședea doamna Chiralina, tânără copilă, 
floare din grădină, frumoasă ca o zână. 

După ce o privi mai mult timp pusă ocheanul iarăși la 
locul lui și ieși afară cu ochii plini de lacrămi. 

Nu trecu mult timp și împăratul se întoarsă de la bătălie 
biruitor, dar în loc să-i iasă fiul său înainte, să-l primească 
cu bucurie, ieși numai împărăteasa și-i spuse că fiul ei este 
bolnav. Împăratul pricepu numaidecât de unde-i vine boala 
și chemă pe toţi doftorii și doftorițele din lume, dar toţi îi 
ziseră că până nu va da fiului său de soţie pe doamna 
Chiralina, el nu se va însănătoșa. Împăratul trimisă soli 
peste soli la doamna Chiralina, dar fu peste putinţă, căci 
tatăl ei nu voia să o mărite. 

Auzind feciorul împăratului toate acestea, hotărî să se 
ducă el însuși să o ceară de la tatăl ei. Așadar, spusă toate 
acestea fratelui său de cruce și într-o zi, plecară amândoi 
și se făcură nevăzuţi. Merseră zi de vară până seara și 
ajunseră la muma Crivăţului, bătură la ușă și ieși înaintea 
lor o babă zbârcită și întrebă ce caută. Ei răspunseră că 
cer să-i găzduiască până a doua zi și să le spuie pe care 
drum să apuce ca să ajungă la împărăţia doamnei 
Chiralina. 

Baba se uită la dânșii cu milă și apoi le zise: 

— V-aș primi în casă cu mare bucurie, da mi-e frică că va 
veni fiul meu și vă face pre amândoi sloi de gheaţă; duceţi- 
vă mai bine la sora mea cea mai mică, că ea poate să vă 
găzduiască și să vă spuie și drumul la doamna Chiralina. 

Feciorul de împărat plecă înainte și ajunsă la muma 
Vântului turbat; plecară și de acolo și ajunseră la muma 
Vântului de primăvară, bătură la ușă și ieși o femeie înaltă, 
și tânără, și frumoasă. Această femeie, cum văzu pe 
feciorul de împărat, îi zise: 

— Dragă Făt-Frumos, știu că ai plecat să cauţi pe 
doamna Chiralina ca s-o iei de soţie; dar nu vei putea să 
ajungi până la împărăţia ei, fără ajutorul fiului meu. 

Rămâneţi aci, dar trebuie să vă ascunz foarte bine; căci 
cum o simţi fiul meu că se află la mine oameni după 
tărâmul cellalt, vă omoară. 

Zicând aceste vorbe, plesni de trei ori din palme și 
îndată sări după sobă o pasere de aur cu ciocul de diamant 
și cu ochii de smarand, și-i băgă subt aripi pe amândoi: 
apoi se sui iarăși pe sobă. 

Nu trecu mult timp și se auzi o dulce vâjâitură de vânt 
care aducea un miros de trandafiri și de rosmarini, ușa se 
deschise singură și intră în casă un flăcău frumos, cu părul 
lung de aur, cu aripi de argint și cu băț în mână, împletit 
cu de tot felul de ierburi și flori. Cum intră în casă, zise 
mă-sei: 

— Mamă, mie-mi miroase a om după tărâmul cellalt. 

— Ţi-o fi mirosind, mamă, dar p-aicea n-are ce căuta 
oamenii după tărâmul cellalt. 

Vântul se liniști și se pusă la masă; iar după ce mâncă o 
strachină de lapte dulce de căprioară și bău apă de 
micșunele dintr-o oală de marmură, se puse la povestit. 

Mă-sa, văzându-l cu voie bună, zise: 

— Fiul meu, ia spune-mi, unde este împărăţia doamnei 
Chiralina și cum ar face cineva ca să o ia de nevastă? 

— Greu lucru mă întrebași, mamă! Dar aide! treacă- 
meargă. Împărăţia doamnei Chiralina este departe de aici, 
cale de zece ani; dar această cale se poate face cât te 
ștergi la ochi, dacă cineva s-o duce în pădurea cea neagră 
de lângă gârla de păcură, care aruncă cu pietre și foc până 
la cer, și dacă o încăleca pe bușteanul Ielelor, cu care 
poate să treacă gârla; însă cine aude și va spune cuiva, 
acela să se facă de piatră până la genunchi. După ce va 
ajunge la împărăție, trebuie să facă un cerb de aur și să 
intre într-însul, ca să ajungă în odaia împărătesei și să o 
fure; cine aude și va spune cuiva, să se facă de piatră până 
la brâu. După ce o va lua de soţie, muma Crivăţului, de 
pizmă, o să trimiţă un ovrei cu niște cămăși frumoase și 
mai subţiri decât pânza păianjenului, doamna Chiralina o 

să cumpere cămăși; și dacă nu le va uda cu lacrămi de 
turturică, cum se va îmbrăca cu dânsele, va muri; cine 
aude și va spune cuiva, să se facă cu totul și cu totul de 
piatră. 

Pe când Vântul spunea toate a rostea, feciorul de 
împărat adormisă; iar feciorul bucătăresei rămăsesă 
deștept și auzise tot. 

A doua zi, după ce plecă Vântul d-acasă, feciorul de 
împărat întrebă pe muma Vântului dacă i-a spus fiul său 
ceva; dar ea, temându-se să nu se facă piatră, îi răspunse 
că n-a aflat nimic. 

Atunci, feciorul bucătăresei și cel de împărat luară 
drumul înainte, și se duseră zi de vară până seara, dar 
când fu pe la scăpătatul soarelui auziră un zgomot și un 
urlet mare, apoi văzură o gârlă mare de păcură aprinsă 
aruncând pietre până la înaltul cer. Feciorul de împărat se 
sperie, dar feciorul bucătăresei îi zisă: 

— Nu te teme de nimic și vino cu mine în această pădure 
și fă ce ţi-oi spune eu. 

Ajungând în mijlocul pădurei, zări bușteanul Ielelor, 
încălicară amândoi pe dânsul și, dându-i pinteni de trei ori, 
se prefăcu într-o căruţă cu doisprezece cai de foc și într-o 
clipă se înălță până la vântul turbat și se pogori la porţile 
palatului doamnei Chiralina. Apoi, după ce se deteră jos, 
căruța se prefăcu iar buștean, și ei rămaseră dinaintea 
unui palat de zamfir-piatră și cu porţile de chiparos; iar la 
una din ferestre, sta doamna Chiralina îmbrăcată în haine 
de aur ţesute cu mărgăritar. 

Cum văzu doamna Chiralina pe feciorul de împărat, 
prinsă o așa de mare dragoste de dânsul, încât căzu la 
grea boală și ajunsă la ceasul mortii. 

Ce nu făcu bietul împărat ca să o scape? Dar toate erau 
în zadar. În cele după urmă, veni o babă și-i zise: 

— Luminate împărate! să trăieşti întru mulţi ani! Dacă 
vrei să se facă sănătoasă fiica împărăției tale, să cauţi 
cerbul de aur care cântă ca toate păsările și să-l aduci în 

casă numai trei zile, și vei vedea cum se va face sănătoasă. 

Împăratul puse să strige pristavul”? în toată împărăţia; 
iar după trei zile, feciorul bucătăresei lovi bușteanul de 
trei ori și se făcu un cerb de aur frumos, apoi băgă într- 
însul pe feciorul de împărat și se puse dinaintea palatului. 

Împăratul, văzând cerbul, se dote jos și întrebă pe 
feciorul bucătăresei dacă-i este de vânzare. 

— Nu-mi este de vânzare, ci de închiriere, răspunse cu 
semeţie feciorul bucătăresei. 

— Ei bine! ce să-mi ceri ca să mi-l dai numai trei zile? 

— Să-mi dai o mie de bani de aur. 

Tocmeala se făcu și împăratul luă cerbul și-l băgă în 
odaia doamnei Chiralina; apoi să dusă la treaba lui. 

Cerbul, cum se văzu numai cu doamna Chiralina, începu 
să cânte un cântec de dor, de plângea lemnele și pietrele. 
Doamna Chiralina adormi, iar feciorul de împărat ieși din 
cerb și o sărută pe frunte, apoi intră iarăși în cerb. 

A doua zi doamna Chiralina spuse femeilor sale că a 
visat de două ori că a sărutat-o un june frumos. Atunci una 
din femei, fiind mai pricepută, zise doamnei Chiralina că 
pe dată ce va începe cerbul să cânte, să se prefacă că 
doarme; și cum va simţi că o sărută cineva, să puie mâna 
pe dânsul. 

Cum veni noaptea, cerbul începu să cânte un cântec de 
jale. Doamna Chiralina se prefăcu că doarme; și când veni 
Făt-Frumos să o sărute, îl strânse în braţe și-i zise: 

— D-acum înainte nu vei mai scăpa, că mult am dorit să 
te dobândesc. 

Ei se giugiuliră ca niște porumbei până-i apucă ziua; iar 
când fu pe la prânz, veni împăratul și cu fiul bucătăresei ca 
să-i dea cerbul. Doamna Chiralina începu să plângă și nu 
vrea nicidecum să se despartă de cerb; dar fiul bucătăresei 
îi zise încetinel: 

— Cere de la împăratul voie să petreci cerbul până afară 
din oraș. Căci acolo ne așteaptă o căruţă cu doisprezece 


73 Pristav - crainic. 

cai de foc, în care o să ne suim cu toţii și o să ne ducem la 
împărăţia lui Făt-Frumos, iubitul tău. 

Doamna Chiralina ceru și dobândi de la împăratul 
această voie. Şi petrecu pe cerb cu mare alai până afară 
cin oraș; atunci Afin lovi cerbul de trei ori în burtă și îndată 
se făcu dintr-însul o căruţă cu doisprezece cai de foc; apoi 
luând pe doamna Chiralina c-o mână și pe Dafin cu alta, 
sări într-însa și se făcură nevăzuţi. Și după ce umblară zi 
de vară până-n seară, ca cuvântul de poveste ce d-acilea 
încolo se gătește, ieșiră pe ţărmul cellalt și ajunseră în ţara 
lor. 

Împăratul, cum primi știre despre sosirea fiului său, îi 
ieși înainte cu mulţime de oști, apoi îl însoţi cu doamna 
Chiralina și făcu nuntă împărătească, care ţinu trei zile și 
trei nopți. 

Într-o zi, doamna Chiralina şedea la fereastra palatului și 
se uita la drum, când iaca un ovrei cu cămăși de vânzare. 
Doamna Chiralina îl chemă sus și luă două cămăși mai 
subţiri decât pânza păianjenului și se îmbrăcă cu una dintr- 
însele. Nu trecu mult și se îmbolnăvi atât de greu, încât 
ajunse pe mâna morţii. 

Afin află de boala împărătesei și intră pe la miezul nopţii 
în odaia unde dormea ea, apoi o stropi peste tot cu lacrămi 
de turturică, și ieși afară; dar strejarii de la ușe se duseră 
la Dafin-împărat și-l pârâră că l-a văzut sărutând pe 
împărăteasă. 

Împăratul, cum auzi, se făcu foc de mânie și porunci să 
taie capul lui Afin. Dară când ajunse la locul de pierzare, 
Afin zise împăratului: 

— Mulţi ani să-ți dea Dumnezeu, împărate! Pentru toată 
frăţia și dragostea mea cătră tine, te rog să strângi pe toţi 
boierii cei mari ai împărăției, că am să spui înaintea lor un 
mare cuvânt, și apoi vei porunci să-mi taie capul. 

Împăratul porunci să se adune divanul împărătesc, în 
care să fie de faţă și doamna Chiralina; și aducând pe Afin, 
îi zise: 

— Spune, nelegiuitule, aceea ce ai de spus. 

Atunci Afin începu așa: 

— A fost odată un fecior de împărat care prinsă dragoste 
asupra unei fete de împărat de pe tărâmul cellalt; și fiindcă 
nu putea să trăiască fără dânsa, a plecat împreună cu 
fratele său de cruce, ca ori s-o găsească, ori să-și răpuie 
capul prin pustii. După ce îmblară lumea în cruciș și 
curmeziș, ajunseră la muma Crivăţului și o rugară să le 
spuie drumul care ducea la fata de împărat după care 
plecaseră ei. Muma Crivăţului îi trimise la muma Vântului 
de primăvară, care îi găzdui și le făgădui să întrebe pe fiul 
său. Ea s-a ţinut de vorbă; căci cum a venit fiul său, l-a 
întrebat, și el a început să spuie așa: împărăţia doamnei 
Chiralina este departe de ei cale de zece ani; dar aceasta 
cale se poate face într-o clipeală de ochi dacă s-o găsi 
cineva care să se ducă în pădurea cea neagră de lângă 
gârla de păcură, care aruncă pietre și foc până la cer, unde 
va găsi bușteanul Ielelor și va încălica pe dânsul ca să 
treacă gârla. După ce va ajunge la împărăție, trebuie să 
facă din buștean un cerb de aur și să intre într-însul ca să 
ajungă în odaia doamnei Chiralina și să o fure. După ce o 
va lua de soţie, sora Vântului turbat, de pizmă, o să trimită 
un ovrei cu niște cămăși mai subţiri decât pânza 
păianjenului, și dacă nu va ști să le ude cu lacrămi de 
turturică, cum se va îmbrăca cu dânsele, în trei zile va 
muri. 

După ce Vântul spuse toate acestea mume-sei, o jură că 
de va spune cuiva ceea ce a auzit, să se facă cu totul de 
piatră. 

A doua zi, feciorul de împărat întrebă pe muma Vântului 
dacă a aflat ceva de la fiul său; dar ea, temându-se să nu se 
facă piatră, îi zise că n-a aflat nimic. Iar fratele de cruce al 
feciorului de împărat nu dormise în noaptea aceea și 
auzise tot. Astfel fără să spuie feciorului de împărat 
această taină, se duse împreună cu dânsul în pădurea 
neagră, încălecară pe buștean și trecură gârla dincolo. 

Cum sfârși Afin aceste vorbe, se făcu de piatră până la 
genunchi. Boierii din divan, cum văzură această minune, se 
speriară. Afin începu iarăși și zise: 

— După ce ajunseră la palatul doamnei Chiralina, fratele 
de cruce lovi bușteanul de trei ori și se făcu un cerb de 
aur, și băgă pe feciorul de împărat într-însul, carele prin 
această șiretenie se cunoscu cu fata și o fură. 

Zicând și aceste cuvinte, Afin se făcu de piatră până la 
brâu. Împăratul și împărăteasa, văzând nevinovăția lui 
Afin, începură a plânge și a-l ruga să înceteze din 
povestire. Dar el nu voi, ci mersă înainte zicând: 

— După ce împăratul se cunună cu doamna Chiralina, nu 
trecu mult și împărăteasa cumpără două cămăși de la un 
ovrei, se îmbrăcă cu una dintr-însele și îndată căzu la grea 
boală. Afin, știind din ce venea boala, întră pe la miezul 
nopţii la împărăteasă și, găsind-o dormind, o stropi cu 
lacrimi de turturică și o scăpă de moarte. 

Cum sfârși Afin această povestire, se făcu cu totul și cu 
totul de piatră; iar Dafin-împărat și cu doamna Chiralina 
plânseră trei zile și trei nopţi, apoi luară trupul cel împetrit 
al făcătorului lor de bine și-l puseră în odaia lor, ca să-și 
aducă aminte de dânsul totdeauna. 

După aceea ei trăiră mai mult timp și născură un copil. 

Intr-o dimineaţă, Dafin-împărat intră în casa împărătesei 
și-i spusă că a visat o femeie îmbrăcată în haine albe, care 
i-a zis că dacă voiește să învieze pe fratele său cel 
împietrit, să taie copilul lor și să ungă piatra cu sângele lui. 
Împărăteasa spusă că și ea a visat tot un astfel de vis; apoi 
unindu-se amândoi, tăiară copilul și stropind piatra cu 
sânge, începu să se miște, apoi învie cum se cade și zisă: 

— O, Doamne! da greu somn am dormit. 

— E! e! frate, răspunsă împăratul!; ai fi dormit mult și 
bine, dacă nu tăiam copilul ca să te stropim cu sângele lui. 

Atunci Afin se crestă la un deget cu cuțitul și lăsă să 
curgă sângele său peste copil, care înviă numai într-o 
clipă; iar împăratul, de bucurie, porunci să se facă veselie 

mare în toată ţara. 
Și încălicai p-o șea și v-o spusei domniei-voastre așa. 


N. Filimon, în Țăranul român, 
an I, 1862, nr. 34, p. 271-272, 
semnat: N. Ph. 

CEI TREI FRATI ȘI ZMEUL 


A fost odată ca niciodată etc. 

A fost odată un om atât de sărac, încât nu avea nici ce să 
mănânce; Dumnezeu însă îl dăruise cu trei băieţi tot unul 
și unul și-l învrednicise, cu chiu, cu vai, să îi crească până 
să-i vadă flăcăiandri cu mustăcioara mijind pe buze. Atunci 
Dumnezeu avu îndurare de el și se hotări a-l culege dintr- 
astă lume, care pentru el fu ciumă în loc de mumă. Căzând 
la pat greu de tot, chemă la sine pe cei trei flăcăiandri și le 
zise: 

— Feţii mei, vedeţi că nu vă las la moartea mea altă 
stare decât plugul ce e rezemat afară de peretele casei; 
luaţi-l, duceţi-l la fierarul din marginea satului, faceţi din el 
trei coase și puneţi-vă cu nădejde pe muncă, căci munca 
este fântâna cea nesecată din care se poate îndestula omul 
fără a avea teamă că-i va da de fund. 

După aceste cuvinte, unchiașul închise ochii și se culcă 
ca să nu se mai scoale. Copiii plânse cât plânse, dar pe 
urmă stropoliră cum putură de-l îngropară; și după ce îl 
văzură cu ţărâna în gură, scoase fierul plugului dintre 
lemne, unul din ei îl luă în spinare și se duse cu el la 
covaci”t ca să le făurească trei coase. 

După ce se văzură căpătuiţi fiecare cu câte o coasă, o 
luară la spinare și apucară și ei pe ăl drum mare încotro 
văzură cu ochii, așteptând când din când să le pice în cale 

acea fântână nesecată ce se numește muncă. 

Căutarea lor nu fu atât de lungă, căci într-una din 
laturile drumului pe care umblau zăriră o câmpie mare și 
întinsă pe care se legăna, ca talazurile pe luciul mării, 
mănoasele spice ale unui orz încă verde. 

— Iată lucru de muncit! strigă fratele cel mai mare; pe 
el, băieţi, doar o ţâșni din mijlocul său acea fântână 
îmbelșugată. 

Orzul era încă crud și spicul încă necopt; cu toate 
acestea, ei se puse pe cosit și munciră din zori de zi până 
la nămiezi, și nu se lăsară până nu culcară la pământ o 
tarla bunicică. 

Pe când soarele era drept deasupra capetelor lor și-i 
săgeta cu razele lui cele învăpăiate, ei lăsară lucrul și se 
așezară sub un copac stufos ca să se adăpostească puţin de 
arșiţa soarelui și să momească cu un guleai”'5 de somn acea 
pustie de foame care-i muncise de când se pomenise și ei 
oameni în lume, și care de la moartea tatălui lor îi chinuia 
și mai cumplit. 

După ce dete puţin ochii în gene, se sculară și puind iar 
mâinile pe coase, începură din nou să muncească, dar 
deodată se scorni un vânt furios fără să fie pe cer măcar o 
palmă de nor, și începu să sufle cu așa turbare și putere, 
încât încovoia până la pământ crăcile copacului sub care 
stau pitulaţi. 

Deodată cu vântul se ivi spre soare-apune un nor negru 
gălbinicios, care venea repede și posomorât de ţi se făcea 
părul măciucă. 

Norul se despică în două și din nor ieși un zmeu 
îngrozitor, care venea spre ei cu o falcă în cer și cu alta în 
pământ. 

Văzând astă dihanie spurcată, flăcăiandrii înţeleniră în 
loc îngheţaţi de frică și-și așteptau ceasul pierzării din 
clipă în clipă; dar zmeul, în loc de a-i prăpădi, se apropie 
de ei cu o înfățișare voioasă și le zise: 

— Bun lucru, băieţi! 

— Mulţumim dumitale, stăpâne! răspunse cu inima 
pierdută unul din flăcăiandri. 

— Dar știți c-aţi cosit mult! zise iarăși zmeul cam 
rânjind, plimbându-se prin holdă. Bravo! halal de orzul 
meu că este cosit de așa mâini harnice. Dar ia ascultați, 
cine v-a zis dumneavoastră ca să-mi cosiţi orzul? 

— Aiti! ne-am topit, șoptea în sine flăcăiandrul cel mare. 

— Să vezi, stăpâne, răspunse cel mijlociu, n-avem de 
lucru, și ca să nu stăm degeaba, îndată ce am întâlnit în 
drum acest orz ne-am pus și l-am cosit, necrezând că 
facem ceva rău. 

— Rău! de unde? Dimpotrivă, foarte bine aţi făcut; dar ia 
ascultati, aţi mâncat voi ceva de nămiezi? 

— Nici o îmbucătură, răspunse fratele cel mare. 

— Şi nu-mi spuneţi mai curând? Dar lăsaţi, măi 
oamenilor, din mână ale pustii de coase și veniţi după 
mine, că masa vă așteaptă. 

Zicând aceste cuvinte, se întoarse de unde a venit și făcu 
cu mâna semn flăcăilor ca să-l urmeze. 


II 


Feciorul cel mic era năzdrăvan, adică om care ghicea 
gândurile altuia, fie bune, fie rele, citea în viitor și știa de 
mai nainte ce are să i se întâmple. 

— Fraţilor, zise el după ce se depărtă zmeul putintel, 
bucatele ce vrea să ne dea zmeul să mâncăm și vinul ce 
vrea să ne dea să bem sunt amestecate cu sânge de om; să 
nu mâncaţi, ci mai bine să fugim. 

— Eu nu fug, ci mă duc să mănânc, măcar de-or fi gătite 
chiar cu sânge de drac, căci mi-e foame de-mi scapără 
ochii, răspunse fratele cel mare. 

— Și eu asemeni, răspunse cel mijlociu. 

— Bine, faceţi ce vreţi; eu mi-am făcut datoria de v-am 

vestit; ce s-a întâmpla îţi vedea, murmură cu întristare cel 
mic. Mâncaţi voi, dar cel puţin faceţi tot ce vă va sta prin 
putinţă ca eu să nu mănânc, dacă vreţi să fie bine de voi. 
Spuneţi că eu, de când m-am născut, carne n-am mâncat și 
vin n-am băut și lăsați-mă să mănânc numai mămăligă 
goală, căci ea nu e amestecată cu sânge. 

— Fie precum vrei, răspunseră fraţii, plecând după 
zmeu; fratele mai mic îi urmă de departe. 

Merse cât merse, dar nu merse mult, căci după ce tăie în 
două o limbă de pădure și coborâră o muche de deal, 
văzură o casă mare de arendași și, pe bătătură, o masă 
mare pe care fumegau nenumărate mămăligi și bliduri 
pline cu merinde. 

Astă masă era înconjurată cu o mulţime de argaţi și 
muncitori care stau cu lingurile în mână, gata de mâncare, 
precum stă soldatul cu pușca în mână, gata de război. 

Cum sosi zmeul, se așeză în capul mesei și pe flăcăiandri 
îi așeză lângă sine, doi în dreapta și unul în stânga, și 
începură să mănânce. 

— Dar asta pe tine! zise zmeul văzând că băiatul cel mic 
mănâncă numai mămăligă, pe când fraţii lui și toţi argaţii 
ceilalţi înghiţeau la merinde și sorbeau la vin parcă s-ar fi 
bătut zece nebuni la gura lor: pentru ce nu mănânci și tu 
merinde și nu bei vin? 

— Să-l iertaţi, măria ta, răspunse fratele cel mare: el de 
când s-a pomenit pe lume n-a mâncat alt decât mămăligă și 
n-a băut decât apă. Carne și vin de mic n-a pus pe gură, 
căci mama la moartea ei l-a legat cu jurământ să se ţie de 
post cât va trăi. 

— Așa e, încredinţă și cel mijlociu. 

Zmeul se încruntă, se uită lung la ei, dar nu zise nimic, 
necitind minciună sau vicleșug în căutătura lor, fiind o 
parte din ceea ce a spus adevărat, adică că pân’ atunci 
sărăcia îi împiedicase d-a da cu gura de carne. 

După ce se sfârși masa, zmeul se sculă în sus; așijderea 
și argaţii și muncitorii; atunci băiatul cel mic găsi vreme cu 

prilej, pe când toţi se uitau aiurea, de furișă în sân un 
codru de mămăligă. 

— Aide, băieţi, întoarceţi-vă la lucru, zise zmeul, și 
munciţi cu inimă până la scăpătat, că diseară viu să vă iau 
ca să vă duc unde aveţi să cinaţi și să dormiţi. 


III 


Pe la sfinţitul soarelui, cei trei fraţi încă coseau când 
văzură că vine spre ei zmeul, însă nu trăsnind și bufnind cu 
furtună și tunete ca la nămiezi, ci binișor și potolit ca toţi 
oamenii, și cum ajunse lângă ei, le zise: 

— Bun lucru, băieţi! 

— Bună să-ţi fie inima, stăpâne! răspunseră fraţii. 

— Aide lăsaţi, că uite a sfinţit soarele și până la conac e 
o bucată zdravănă de drum. 

Băieţii lăsară și plecară împreună cu zmeul. 

Ei făceau pașii ca oamenii, iar zmeul saitoc-saitoc cu 
crăcanele lui cât doi pași omenești, astfel că după câteva 
sărituri abia se mai vedea înaintea lor, deși ei iuțeau pașii 
și se sileau din toate puterile ca să se ţină după dânsul. 

Pe când era așa de departe, băiatul cel năzdrăvan zise 
fraţilor săi: 

— O mare primejdie ne așteaptă acolo unde ne duce 
zmeul; bucatele și vinul amestecat cu sânge are să vă 
arunce la o piroteală cumplită îndată ce veţi ajunge acolo, 
după care veţi cădea într-un fel de zăpăceală care să vă 
prostească mintea. De nu mă veţi asculta pe mine, mâine 
are să vă zacă capetele unde vă stau picioarele; iar dacă 
mă veţi asculta, atunci o să fie bine de noi și o să dăm 
peste cap pe procletul de zmeu. 

— Ce trebuie să facem? întrebară cei doi fraţi. 

— Să vă siliți din toate puterile să nu adormiţi; când vi se 
vor lipi ochii de somn, să vă ciupiţi ca să goniţi somnul, și 
dacă se va întâmpla să cădeţi doborâţi, îndată ce vă voi 

deștepta eu, să vă sculaţi fără zgomot și să nu mă întrebaţi 
pentru ce. 

— Bine, așa vom face, răspunseră fraţii. 

Zmeul se depărtase mult, dar știindu-si, se vede, 
patarama, se opri în loc, se ciușdi la rădăcina unui copac 
și-și așteptă oamenii. 

Băieţii nu întârziară d-a-l ajunge după urmă. Atunci el se 
sculă în sus și iar începu să șontăcăiască și să se oprească 
în loc pe la soroace, până ce se văzură într-o câmpie largă 
și verde ca smarandul, de-ţi era drag să-ţi petreci zilele 
într-însa. 

În mijlocul acelei câmpii ochii lor se izbiră de o lumină 
ce strălucea mai abitir ca un soare. 

— Ce o fi asta? strigă feciorul cel mare, punând mâna la 
ochi, căci i se pupăzase văzul. 

— Sunt razele soarelui care se răsfrâng în învelitoarea 
de aura palatului zmeului, răspunse fratele său cel mic. 

— Acolo ne duce el? 

— Da, acolo. 

— Atunci, zise fratele cel d-al doilea, nu crez să ducem o 
proastă viaţă într-o casă învelită cu aur. 

— Nu te prea lua, frate, după podoabele de d-asupra, 
căci dedesubt sunt tainiţe în care zac de amar de ani 
zecimi și sute de nenorociţi în cele mai groaznice chinuri. 

— Poate, eu însă merg spre el fără de teamă, căci zmeul 
mi se pare a fi om bun și casa lui mândră la înfățișare. 

— Să fie precum zici, însă să nu uitaţi ce mi-aţi făgăduit. 

a Nu. 

In sfârșit, ajunse dinaintea palatului și lumina cea 
orbitoare scăzu, până ce pieri împreună cu soarele ce 
apusese. Atunci o altă lumină se ivi înaintea ochilor lor, o 
lumină roșiatică ca de vălvătaie de foc care ieșea ca din 
pământ în mii și mii de limbi care înconjura palatul. 

Apropiindu-se și mai mult, văzură că palatul era într-un 
ostrov și împrejurul lui, în loc de apă, curgea un râu de foc. 

— Ce ne facem noi acum? strigă băiatul cel mare, 

văzând balaurii de foc ce se ridicau din râu până în slava 
cerului. 

— O să vedeţi, răspunse zmeul rânjind, - și numaidecât 
se descinse de un bici care-i înfășura mijlocul, și începu să 
plesnească cu el peste râul de foc; și deodată râul se 
desfăcu în două, o parte se dete la dreapta, alta la stânga 
și mijlocul rămase uscat, de putu zmeul și flăcăii să treacă 
prin el ca pe uscat. 

După ce trecu dincolo, zmeul iarăși plesni, și râul își veni 
în fire la locul său. Atunci, văzând zmeul pe băieţi că 
rămăsese cu gura căscată și cu ochii ţintă la bici, zise: 

— Vedeţi acest bici? cu el faci orice vrei, deschizi orice 
ușă, prefaci orice casă într-un măr de aur, fie palat ca ăsta, 
îți faci orice drum și te schimbi în orice fel de lighioană 
vrei, numai să te dai de trei ori peste cap și să plesnești o 
dată din bici. 

La cei doi frați mai mari aceste vorbe intrară pe-o 
ureche și ieșiră pe alta; cel mic însă le săpă pe lespezile 
inimii și când intră înăuntrul palatului, se uită unde pune 
zmeul biciul și oftă din băierile inimii, văzând că-l atârnă 
deasupra căpătâiului patului. 


IV 


După ce puse biciul la locul său, zmeul zise băieţilor: 

— Veniţi să vă duc acum la casa ce v-am pregătit, ca să 
vă ospătațţi și să dormiti. 

Cei trei fraţi se luară după el, trecură prin mai multe săli 
și cămări, intrară într-o casă în care mâncau la o masă trei 
fete tinere și mândre, și după ce trecu și printr-însa, 
intrară într-altă cămară, care n-avea nici o altă ieșire decât 
ușa ce răspundea în cămara fetelor. 

— Iată locuinţa voastră, uite și masa vă așteaptă, zise 
zmeul, arătând o masă îmbelșugată ce era întinsă 
dinaintea unui pat moale, și lat; mâncaţi, benchetuiţi și 


281 


apoi vă odihniţi, dar să nu vă culcaţi cu capul spre perete, 
căci zidurile sunt de piatră și puteţi să vă bolnăviţi, ci 
puneţi-l la margine, că vă va fi mai bine. 

— Așa vom face, stăpâne, răspunse flăcăii punându-se la 
masă. 

— Noapte bună, copii, și mâine cu bine. 

— Noapte bună, stăpâne. 

— Ia vedeţi să nu-mi supăraţi fetele peste noapte, că 
atâta vă e. 

— Fii pe pace, stăpâne. 

Zmeul plecă și, după ce ieși, cei doi frați mai mari 
începură să mănânce cu poftă, iar cel mai mic nu se amăgi 
de frumosul miros al bucatelor, ci scoase din sân codrul de 
mămăligă și-l mâncă până la cea din urmă îmbucătură. 

Cum isprăvi de mâncat, capetele tinerilor se îngreunară 
de somn așa de tare, încât începură să mătăhăiască pe 
piept, ochii li se lipiră și mâinile și picioarele se moleșiră 
ca cum s-ar fi îmbătat; cel mai mic însă era vioi și deștept 
și somnul nu se lipise de el nici hici. 

Văzându-i într-acea stare, el îi luă pe braţe, îi culcă 
astfel cum le zisese zmeul, le puse căciulile în cap și, după 
ce îi înveli cu plapuma, stinse lumânarea, se desculţă și se 
duse până la ușa fetelor, o crăpă niţel, se uită înăuntru și 
văzu că fetele s-au culcat în pat de-a curmezișul patului, 
dar cu capetele la perete, însă n-adormise, ci se zbenguiau 
în plapumă. Văzând toate acestea, închise binișor ușa, se 
culcă și el în pat, dete puţin ochii în gene, dar n-adormi de 
teamă ca să nu-l fure somnul. 

Peste un ceas și mai bine, zmeul veni binișor în vârful 
picioarelor, se apropie de ușă, pe care o deschise încetinel, 
și văzându-i că dorm astfel cum le-a zis el, se întoarse 
înapoi și se duse să se culce. Îndată ce se depărtă zmeul, 
năzdrăvanul se sculă și el, deschise iarăși ușa fetelor, intră 
binișor înăuntru, se apropie de dânsele, trase cu urechea și 
se încredinţă că le-a furat sântul și dorm duse. Atunci luă 
pe una dintr-însele binișor în braţe, o duse în cămara sa, o 

culcă în locul său cu capul la margine, îi puse căciula lui în 
cap, apoi luă pe unul din fraţii săi care sforăia, îl duse în 
cămara cealaltă, îl culcă cu capul la perete în locul fetei 
luate și pe urmă luă altă fată ca s-o culce în locul lui. Așa 
făcu cu toate fetele și cu toţi fraţii lui. 

După ce le văzu pe câte trele fetele culcate în locul lor, 
le puse la câte trele căciulile lor în cap cam pe ochi și le 
înveli bine cu plapuma. Pe urmă ieși din cămară, închise 
ușa la loc și, culcându-se și el în pat, se prefăcu că doarme. 

Pe la miezul nopţii auzi răsunând în depărtare zgomot de 
pași, apoi ușa deschizându-se și închizându-se; pe urmă 
zări o mică lumină și, crăpând puţin ochii, văzu pe zmeu 
trecând pe lângă el și intrând în cămara în care dormeau 
fetele. În mână ţinea o sabie lată și detecată”. Inima era în 
el cât un purice, însă nu făcu nici un zgomot, tăcu ca 
pământul și ascultă. Peste câteva minute se auzi un sunet 
surd ca de izbitură, apoi un întreit zgomot ca cum ar fi 
căzut ceva greu pe pământ. 

După aceea, zmeul ieși repede din cămară plin de sânge 
și cu chipul sperios, trecu ars pe lângă patul lui, ieși 
repede ca vântul din cămara lor fără să închidă ușa și se 
depărtă în fugă de locul în care mâinile i se umpluse de 
sânge. 

După ce trecu încă câteva ceasuri, năzdrăvanul nostru 
se sculă din pat, intră în cămara d-alături și văzând pe 
bietele fete, care cu câteva ceasuri mai nainte se 
zbenguiau în pat vesele ca niște privighetori, că zăceau 
într-un lac de sânge, moarte și fără de cap, zise clătinând 
din cap: 

— Iată în ce stare eram să fim noi acum, dacă făceam și 
eu ca fraţii mei. 

Vremea era scumpă, loc de înduioșare nu încăpea, 
trebuia iute să lucreze, și iute lucră flăcăiandrul nostru. 
Numaidecât se întoarse în cămara în care sforăiau fraţii 
săi, începu să-i zguduie cu putere, și cu mare greutate 

putu să-i facă să deschidă ochii după ce dormiseră ca 
buștenii o sumă de vreme. 

— Ce e? Ce vrei cu mine? întrebă fratele cel mai mare, 
frecându-se la ochi. 

— Uite ce vreau, răspunse năzdrăvanul, trăgându-l 
repede din pat și ducându-l în cămara d-alături; privește și 
judecă singur ce e de făcut. 

Vederea groaznicei priveliști deșteptă pe fratele cel 
mare, asemenea și pe cel de-al doilea, care se deșteptă mai 
în urmă, și-i dezmetici pe dată. 

— Aici suntem în primejdie de moarte, zise el. 

— Vedem bine, răspunseră fraţii săi, dar cum sa 
scăpăm? 

— Imbrăcaţi-vă numai iute și urmaţi-mă. 

După ce se îmbrăcară, nu se încălţară, ci-și luară 
încălțămintele în mâini, ieșiră binișor pe ușile ce le lăsase 
zmeul date de perete și merse, merse, până ce se văzură în 
sala de ieșire în care răspundea cămara de culcare a 
zmeului. Ușa de la ieșirea afară era încuiată, iar cea a 
cămării zmeului deschisă și prin ea se auzea un sforăit 
zgomotos. 

Atunci năzdrăvanul făcu fraţilor săi semn ca să stea pe 
loc și să-l aștepte fără să facă zgomot, iar el intră în 
cămara zmeului ușurel ca o pisică, se apropie de patul lui 
și, aplecându-se peste dânsul, luă binișor biciul din cui și 
când să plece, se văzu deodată oprit în loc. 

Atunci sângele îi îngheţă în vine, crezând că zmeul s-a 
deșteptat și l-a apucat de haine, dar nu-și pierdu cumpătul, 
ci se uită cu băgare de seamă împrejurul său și văzu că 
zmeul dormea tot dus, dar că haina s-a apucat de un cârlig 
al patului și de aceea se simţise oprit în loc. Când văzu 
aceasta, îi veni inima la loc, se desprinse numaidecât și, 
ieșind iute afară, plesni încetinel cu biciul; ușa de la 
intrare se dete de perete; plesni încă o dată cu biciul de se 
desfăcu râul de foc și câte trei îl trecu d-a-n fuga. 

Când ieșiră la mal, auziră tunete și trăsnete în urmă, 

văzură un nor gros din care ieșeau mii de fulgere; dar până 
să se spargă el, năzdrăvanul plesni iarăși din bici și râul își 
veni la loc, norul se risipi și zmeul se ivi pe malul celălalt 
desculț, și numai în cămașă, ca orice muritor neputincios, 
scrâșnind din dinţi și silindu-se în deșert să răzbească 
dincoa prin râul de foc: 

— Ah! fecior de lele ce-ai fost, strigă el după ce văzu că 
toate cercările lui rămâneau fără de folos; orzul mi-ai 
stricat, fetele mi-ai tăiat, biciul mi-ai luat! 

— Dac-o vrea Dumnezeu, și capul tău, răspunse băiatul 
depărtându-se. 


V 


Pe la nămiezi, cei trei frați care, cum scăpase din 
ghearele zmeului, o luase la fugă încotro văzură cu ochii, 
ajunse în marginea unui oraș mare și se așezară jos pe 
pragul unei case ca să se mai odihnească. Oamenii acelui 
oraș văzându-i că intră prin acea poartă și vin de pe acel 
drum, se uitară la ei uimiţi de mirare și se făcură 
numaidecât roată împrejurul lor și chemară și pe alţii ca să 
ia parte la mirarea lor. 

— Dar asta ce noimă o fi mai având? zise fratele cel 
mare încet fraţilor săi; ce o fi văzând oamenii ăștia la noi 
de se uită ca la urs? 

— O să trăim și o să vedem, răspunse feciorul cel mic. 

— Ar face mai bine ca în loc d-a-și codălbi ochii în ochii 
noștri, zise cel mijlociu, să ne dea o bucată de pâine și ceva 
merinde, că mă usuc d-a-n picioarele de foame. 

— Las’ să se adune, frate, cât de mulţi, răspunse iarăși 
cel mic, că cu cât se va face mai multă gloată și 
îmbulzeală, cu atât mai mare noroc are să ne ajungă. 

— Ce tot spui tu de noroc? Nu vezi că murim de foame? 

— Elbet”, zice turcul! Nu aduce anul ce aduce ceasul. 

Dorinţa feciorului celui mic se îndeplini cu prisos; lumea 
se înmulțea împrejurul lor și oricine venea se minuna și se 
crucea și se îmbulzea ca să-i vază ca cine știe ce minune ar 
fi văzut, iar cei doi frați mai mari mureau de ciudă, căci nu 
știau pentru ce, fiindcă ei zbenghi pe frunte n-aveau, 
coarne de bou nu purtau pe cap și nici unul nu era ca 
neoamenii. 

Pe când îmbulzeala era mai mare, pe când lumea nu mai 
putea să umble pe uliţă de colo până colo, se auzi în 
depărtare glasuri de oameni strigând: 

— Faceţi loc, faceţi loc, că trece măria sa împăratul. 

Lumea se dete la o parte cu multă greutate până în 
dreptul celor trei fraţi, dar în cealaltă parte nici gând n- 
avură, astfel că împăratul și suita sa care se întâmplase să 
treacă p-acolo în plimbare fu nevoit să se oprească și să 
întrebe ce însemnează acea îmbulzeală. 

— Să trăiţi, măria-ta, răspunse unul din mulţime, s-a 
întâmplat o minune care nu s-a mai pomenit din moși- 
strămoși și lumea dă năvală ca s-o vază. 

— Ce minune? întrebă, apropiindu-se și el de trâmba de 
gură-cască. 

— Azi, pe la nămiază, au intrat pe poarta cea părăsită 
trei flăcăiandri, care veneau drept despre palatul zmeului 
care v-a pustiit jumătate din împărăție. 

— Despre palatul zmeului! strigă împăratul 
cutremurându-se. Ce, sunteţi copii? sau poate or fi oameni 
d-ai lui? 

— O! nu, stăpâne, n-au înfățișarea de oameni răi; 
dimpotrivă, parcă sunt zdrobiţi de foame și osteneală. 

— Duceţi-i la palatul meu, ca să văd însumi cu cine am a 
face. 

Tinerii, care nu știau nimic din ceea ce se petrecea la 
spatele astei trâmbe deasă și nici bănuiau că împăratul a 

trecut p-acolo și i-a văzut, se pomeniră numai luaţi pe sus 
techer-mecher de o ceată de slujbași împărătești și duși, de 
voie, de nevoie, spre niște case mândre care se cunoșteau 
cât de colo că erau palate domnești. 

Ei cu chiu, cu vai se supuse, merse până la poarta acelor 
palate cu lumea duium după ei, dar văzând că poarta se 
închide după ei și liota de lume rămâne afară, începură să 
intre la grijă și să se creadă puși la popreală, fără să știe 
pentru ce. 

Se liniștiră însă pe dată când văzură că iese din palat un 
om numai fir și catifea pe el și dă poruncă guleraţilor ce-i 
târâse până acolo să-i ducă în palat că vrea să vorbească 
cu ei măria sa. 

Frumusețile și minunăţiile ce văzură cei trei frați născuţi 
într-o colibă ticăloasă îi făcură să rămâie cu gura căscată și 
să le fie frică să calce p-acele covoare de mare preț și p- 
acele lespezi de marmură strălucitoare ca oglinda, de frică 
să nu fie tânjiţi de cineva, - dar de chiu de vai merseră 
înainte, căscând mereu gura. Aveau și de ce: pereţii erau 
numai oglinzi, tavanurile numai polială și pardoseala 
numai chilimuri și catifele. Ţi-era drag să te uiţi și să tot 
privești. 

După ce trecură prin mai multe cămări, care de care mai 
mândre și mai bogate, slujitorii deschise niște uși cu totul 
și cu totul de aur și-i băgară într-o cămară mai mândră ca 
toate, în mijlocul căreia sta pe un tron de aur un moșneag 
verde și drept ca un brad. 

— Ne închinăm cu porunca care ne-aţi dat-o, slăvite 
împărate, zise capul slujitorilor, închinându-se până la 
pământ înaintea moșneagului. 

Împăratul făcu semn slujitorilor ca să se depărteze și alt 
semn celor trei fraţi ca să se apropie. 

— Ce-aţi căutat voi pe poarta cea părăsită? zise 
împăratul cam răstit. 

— Ne iertati, slăvite împărat, că n-am știut, strigă fratele 
cel mare căzând cu faţa la pământ; noi suntem străini și 

nepricepuţi în șiarturile poruncilor măriilor voastre. 

— De unde veneaţi voi? 

— Din lumea cea mare, prin care pribegim ca niște 
săraci ce suntem. 

— Nu se poate! Acel drum nu e umblat de oameni, căci 
nu duce nicăieri; acel drum e părăsit de orice suflare 
omenească de amar de ani, de când s-a pripășit p-acolo un 
zmeu cumplit care taie și mănâncă pe orice om nenorocit 
ce calcă pe acel drum blestemat. Pentru aceea și eu am dat 
poruncă strașnică ca să se părăsească aceea poartă și 
nimeni să nu treacă prin ea și să umble p-acel drum. 

— Ne iertati, că n-am știut, stăpâne! 

— Eu nu sunt supărat că din neștiinţă aţi umblat p-acea 
cale, zise împăratul mai domol, ci mă mir cum de nu v-aţi 
întâlnit cu cumplitul de zmeu și n-aţi păţit ceva. 

— Ne-am întâlnit, stăpâne, răspunse fratele cel mai mic. 

— Cum se poate? strigă împăratul mirat. 

— Da, și am și mâncat împreună cu el. 

— Ce spuneţi voi? strigă împăratul din ce în ce mai 
uimit. 

— Ba încă ne-am și culcat sub un acoperiș cu el, și chiar 
în patul său. 

— Şi nu v-a făcut nici un rău? 

— Dimpotrivă, noi i-am făcut rele; i-am cosit orzul încă 
necopt, i-am tăiat trei fete la care ţinea el ca la luminile 
ochilor și i-am luat arma lui cea mai puternică, care îl 
făcea să fie primejdios. 

— Să fie cu putinţă? 

— Da; de-acum poarta cea părăsită poate să fie deschisă 
la toată lumea, și drumul cel năpustit poate să fie bătătorit 
de oricine, căci zmeul este închis în ostrovul său, din care 
nu mai poate să iasă cu nici un chip. 

— Asta-i peste poate! 

— Fă o cercare, măria ta, dăruiește iertare la câţiva 
osândiţi la moarte, cu îndatorire numai d-a se duce până la 
marginea râului ce înconjoară palatul zmeului și apoi să se 

întoarcă, și vei vedea că n-are să pată nimic. 

Împăratul puse deocamdată la popreală pe cei trei fraţi, 
îi găzdui și ospătă împărătește, dar nu le dete voie să se 
depărteze până ce nu va face încercarea cu osândiţii. 

A doua zi, deschise temniţa la trei osândiţi la moarte și, 
petrecându-i până la poarta cea părăsită, le zise: 

— Duceţi-vă pe drumul cel pustiu până la palatul 
zmeului, și dacă vă veţi întoarce teferi și nevătămaţi, să 
știți că vă dăruiesc iertarea. 

Osândiţii apucară drumul cel blestemat cu inima 
cătrănită, știind că se duceau la o moarte sigură, dar pe 
sub seară se întoarse teferi și nevătămaţi, fără să fi întâlnit 
în cale pui de zmeu. 

Vestea să lăţi în tot orașul, chiar în acea seară, că cei 
trei voinici au scăpat lumea de groaznicul zmeu, pe care l-a 
închis în ostrovul său și, de a doua zi, începu să umble pe 
drumul cel părăsit care, căruţe, călăreţi și pedestrași, 
mergând la orașele vecine, pe drumul cel drept care fusese 
lăsat în paragină de când se pusese în calea lor acel 
proclet de zmeu. 

Împăratul, de bucurie, scoase pe cei trei voinici de la 
popreală, îi opri pe lângă sine și le dete la fiecare câte o 
sarcină de taină, crezând că face bine să aibă pe lângă el 
niște oameni care au fost în stare să dea de mal un zmeu 
așa de spurcat. 


VI 


Cei trei frați petrecură multă vreme la curtea 
împăratului, care-i iubea și le făcea fel de fel de daruri; 
făcură chiar stare, dar nu fură de loc fericiţi: demonul 
pizmei și al râvnei intră pe sub pielea lor și le amăra zilele. 

Fraţii cei mai mari pizmuiau pe cel mai mic, căci prin 
deșteptăciunea și istețimea minţii sale căpătase dragostea 
împăratului și se urcase pe o treaptă mai înaltă decât ei. 

Cu toate acestea, el, mărindu-se, nu uitase pe cei ce 
rămăsese pe sub el, ci îi iubea, îi ajuta, îi miluia și totdauna 
le slujea drept mână dreaptă. Tocmai aceasta îi înfuria și îi 
făcea să crape de necaz și să întrebe cu ciudă pentru ce ei, 
frați mai mari, să fie siliți d-a primi milă și ajutor de la un 
frate mai mic și pentru ce el întotdeauna să-i umilească pe 
ei, apăsându-i cu greutatea binefacerilor lui. 

Ăst demon cumplit, care când se încuibează în inima 
omului nu-l mai slăbește până la moarte, îi chinui multă 
vreme și mult își bătură capul nemulţumitorii ca să dea în 
cap pe binefăcătorul lor. Fără să se gândească că, fără el, 
ei ar fi daţi pe bete din curtea împărătească, căci nu-i tăia 
capul nici două mere degerate. 

Așadar, ca să-și ajungă la scop, se siliră, căutară, 
cercetară doar vor găsi vreun cusur fratelui lor, doar îl vor 
prinde cu mâţa în sac, dar nu fu chip, căci năzdrăvanul era 
vrednic și cinstit; fură nevoiţi dar ca să alerge la clevetire. 

În cuprinsul acelei împărăţii, și mai cu seamă la palat, se 
vorbea multe minunăţii despre palatul zmeului și despre 
avutul lui; unii spuneau că zmeul avea o cloșcă la care ţine 
ca la ochii din cap, căci vorbește cu omul și face numai ouă 
și pui de aur; alţii spuneau că are un cal care mănâncă foc 
și jăratic și are douăsprezece aripi, cu care se înalță până 
la slava cerului și într-o clipă zboară de la răsărit la apus, 
numai nu poate ca să treacă peste pustiul de foc; alţii, în 
sfârșit, că în pivnițele zmeului sunt atâtea comori, încât 
întrece în bogăţie pe toţi împărații pământului, iar pietrele 
lui nestemate sunt mai mari și mai strălucitoare decât 
toate pietrele. 

Auzind aceste zgomote,  nerecunoscătorii fraţi își 
plănuiră să scoată din ele un mijloc ca să piardă pe 
frăţiorul lor, și căutară vreme în prilej ca să-l puie în 
lucrare. Astfel, într-o zi, pe când împăratul se plimba în 
grădina palatului său, ei îi ieșiră înainte și, căzându-i la 
picioare, zise: 

— Să trăiești întru mulţi ani, slăvite împărate! 

— Să trăiţi și voi, frații preaiubitului meu sfetnic de 
taină! răspunse împăratul, făcându-le semn ca să se ridice 
în sus. Dar ce vreţi voi, ce aveţi să-mi cereţi? 

— Nimic, măria ta, nimic, alt decât să dăm pe față 
viclenia și lăcomia unui om pe care l-aţi îndopat cu toate 
bunătăţile și care drept recunoștință se arată de rea- 
credinţă. 

— Numiţi-mi acel om, ca să piară la minut, strigă 
împăratul furios. 

— Acel om, răspunse fratele cel mare zâmbind cu 
bucurie, e nepricopsitul de nefrate-meu. 

— Cum aţi zis?... strigă împăratul sărind din loc. 

— Da, măria ta, răspunse cel d-al doilea; nu e vorba, 
fratele nostru e; ar fi trebuit să-l acoperim, dar datoria ce 
avem d-a fi credincioși măriei tale ne face să deschidem 
gura și să vă dăm pe faţă adevărul. 

— Ei, și ce rău mi-a făcut fratele vostru? întrebă 
împăratul încruntându-se. 

— Făţiș nimic, dar pe sub ascuns mult: noi câte trei v-am 
scăpat cuprinsul împărăției de prigonirile zmeului și cu 
toate aceste numai el singur are asupră-și un bici fermecat 
care ar putea să vă scape de zmeu oricând ar vrea. Cu 
acest bici el ar putea să ia cloșca cu puii și cu ouăle de aur 
în care stă toată puterea zmeului, dar n-o face. Ieri, nu mai 
departe, l-am rugat să vă aducă acea cloșcă, și știți ce ne-a 
răspuns? Ne-a zis: „Dacă împăratul m-ar face cel dintâi 
sfetnic al său de taină, i-aș aduce cloșca, iar de unde nu, 
nu”. 

— Aduceţi încoa pe fratele vostru, strigă împăratul 
bătând furios cu picioarele în pământ. 

Porunca împăratului fu pe dată îndeplinită și bietul 
băiat, deși năzdrăvan, se miră foarte și nu putu ghici 
pentru ce l-a chemat împăratul înaintea sa cu așa mare 
grabă, nefiind atunci ceas de slujbă. 

— la ascultă-mă, zise împăratul cu răstire; lumea te 
laudă și chiar dumneata ai spus prin lume că poţi să-mi 

aduci cloșca zmeului dacă te voi face cel dintâi sfetnic de 
taină; du-te îndată de mi-o ad-o, și dacă vei izbuti, pe 
cinstea mea împărătească mă jur că te fac cel dintâi 
sfetnic, iar de unde nu, îţi pui capul unde-ţi stau picioarele. 

— Măria ta, răspunse tânărul uitându-se cu jale în ochii 
fraților săi; acei ce m-au lăudat măriei voastre nu m-au 
lăudat ca să mă crească, ci ca să mă prăpădească; cu toate 
acestea, eu mă voi cerca, nu ca să capăt slavă de la măria 
voastră, căci mi-aţi dat destul, ci ca să vă fac plăcerea. Vă 
las sănătoși... 

După aceste cuvinte, ieși din cetate, se abătu la umbra 
unui copac și cât fu ziulica de mare plânse întruna, nu 
pentru că se ducea la o pieire sigură, ci pentru că era 
vândut chiar de fraţii săi. Stătu acolo până ce veni murga 
în sat. Cum se înnoptă, plecă p-aci încolo spre palatul 
zmeului și merse, merse până ce ajunse la malul râului de 
foc. Acolo plesni cu biciul de foc, despică râul, trecu 
dincolo și, apropiindu-se de palat, se uită pe fereastră și 
văzu pe zmeu tocmai punându-se în pat ca să se culce. 

Ca să-i mai treacă vremea, intră în pădurea ce înconjura 
palatul, se culcă pe iarbă verde și trase un pui de somn. 
Când se sculă, stelele începuse să scapere și în palatul 
zmeului nu se mai auzea nici un zgomot. Atunci se apropie 
din nou de fereastra cămării în care dormea zmeul și 
auzindu-l sforăind și horcăind, plesni din nou cu biciul, 
deschise ușa coteţului în care era închisă cloșca cu puii de 
aur și întinse mâna ca s-o ia de pe cuibul pe care dormea. 

— Câr! sari, stăpâne, că mă fură Făt-Frumos! strigă 
cloșca dând din aripi. 

El cum auzi, plesni iarăși din bici, se dete de trei ori 
peste cap și, făcându-se musculiță, se ascunse sub aripa 
cloștii, chiar în minutul când ea strângea aripile. 

Zmeul dormea dus, dar totuși auzi ţipătul cloștii și sări 
ca vijelia din pat și intră în coteţ; acolo însă nu văzu nimic, 
decât cloșca care aţipise din nou pe ouă. 

Crezând că i s-a părut și a visat că cârâie cloșca, zmeul 

se întoarse în casă ca să se culce, dar abia aţipi și din nou 
cloșca începu să strige: 

— Sari, stăpâne, că mă fură Făt-Frumos! 

De astă dată zmeul căută cu băgare de seamă prin coteţ 
și p-afară, dar nu găsi nimic și se întoarse în casă trăsnind 
și bufnind. 

Cum se culcă, însă, auzi iarăși cârâitul păsării și iarăși 
veni, iarăși se uită pe tavan, scotoci pe sub cuib, scormoni 
pământul pe jos, nici un perete nu rămase necăutat de el, 
dar nu fu chip să găsească ceva, căci cui îi da în gând să 
caute prin aripile cloștii? mai cu seamă că nici ea nu-i 
văzuse zburând pe la spate între pene, schimbat în muscă. 

După ce plecă zmeul fără de ispravă ca și mai înainte, 
musca iar ieși din aripă, iar luă chipul lui Făt-Frumos și iar 
întinse mâinile ca să ia cloșca. Pasărea iarăși strigă: 

— Sari, stăpâne, că mă fură Făt-Frumos! 

— Să te ia cu paie pe spinare, răspunse zmeul 
deznădăjduit, că de frica și groaza lui nu pot să mai 
trăiesc. 

Auzind acestea, cloșca se lăsă să fie luată, și 
năzdrăvanul ieși fuga cu ea din coteţ, plesni cu biciul peste 
râu, îl trecu în fugă și când el era dincoa, zmeul dincolo 
gata să se năpustească după el. Noroc că plesni din bici la 
vreme și râul își veni într-ale sale. 

— Ah! fecior de lele ce-ai fost, strigă zmeul înfuriat: 
orzul mi-ai stricat, fetele mi-ai tăiat, biciul mi-ai luat și 
cloșca mi-ai furat! 

— Dac-o vrea Dumnezeu, și capul tău, - răspunse 
voinicul, dând dosul cu cloșca în braţe. 

Pe sub seară el ajunse la palat și, dând cloșca cu ouăle și 
puii în mâna împăratului, îi zise: 

— M-am închinat, stăpâne, cu slujba ce mi-ai dat! 

— De azi încolo ești cel dintâi sfetnic al meu de taină, 
strigă împăratul minunându-se de frumuseţea cloștii. 

VII 


Fraţii cei nemulțumitori, văzând că pâra lor a adus 
fratelui lor noi cinstiri și mai multă dragoste împărătească, 
se înfuriară și mai mult împotriva lui și se jurară ca cu 
orice chip să-l piardă; așadar, căutară vreme cu prilej să 
găsească pe împăratul în niște toane mai îndrăcite, și 
văzându-l într-o zi că intră în cămara lui trăsnind și bufnind 
supărat foc, chiar pe hoţul de păgubaș, câine știe pentru 
ce, se furișară ca pisicile în cămara împărătească și căzând 
în genunchi la picioarele lui amândoi strigară deodată: 

— Măria ta, s-a trecut cu obrăznicia fratele nostru. 

— Ce, iar a mai îndrăznit să zică ceva? strigă împăratul 
scânteind de mânie. 

— Da, și mai cu asupra ca oricând. 

— Ce fel mila și bunătăţile mele l-au făcut sumet până 
într-atâta, cu cât cutează să-și dea păreri și să se 
împotrivească poruncilor mele? 

— Mila măriei tale l-a făcut să se creadă cel mai mare 
om din împărăţia măriei tale, ființa care ne mai ţine pe 
acest pământ. 

— Şi ce s-a mai lăudat încă? strigă împăratul cu mânie. 

— A zis că, dacă l-ai face mare vornic, ţi-a aduce calul 
zmeului cel cu douăsprezece aripi. 

— A îndrăznit să se laude că-mi face astă treabă? 

— Da, măria ta. 

— Prea bine; tocmai va prinde bine un asemenea cal în 
războiul ce voi să încep cu un vecin obraznic. Chemaţi-l 
iute încoa. 

Porunca împăratului fu în grabă îndeplinită, și cum îl 
văzu împăratul, îi zise: 

— Am auzit că te-ai lăudat în lume că dacă te-aș face 
mare vizir mi-ai aduce calul zmeului cu douăsprezece aripi, 
purcede în grabă și adu-mi-l până mâine de dimineaţă, și-ți 
făgăduiesc că, izbutind, până seara ești mare vornic, iar 
dacă nu, să știi că unde ti-au stat picioarele are să-ţi zacă 

capul. 

— Ei, măria ta! zise bietul tânăr dând din cap cu 
întristare și uitându-se drept în ochii fraţilor lui - mult mă 
laudă lumea, măria ta, dar nu ca să mă crească, ci ca să 
mă prăpădească. 

De astă dată el nu mai plânse, nici se mai boci, ci 
așteptă în cămara lui până să se însereze, și cum s-a 
înnoptat, ieși din cetate, apucă drumul spre palatul 
zmeului și, despicând râul cu plesnitul biciului, trecu 
dincolo, și după ce se încredinţă că zmeul doarme, intră în 
grajd și puse mâna pe frâul calului care dormea întins pe 
paie proaspete. 

Cum simţi mână străină, calul se zbârli, se sculă repede 
în sus și, nechezând cu putere, începu să strige: 

— Sari, stăpâne, de mă scapă, că mă fură Făt-Frumos! 

Până să vie zmeul, el se schimbă într-o muscă de cal și 
se ascunse sub coama calului; pas” de-l mai găsește! 

Degeaba se trudi zmeul, săracul, de trei ori d-a rândul, 
degeaba căută, degeaba omori toţi gândacii și gângăniile 
ce găsi prin grajd, căci chip d-a da peste dușmanul lui de 
moarte nu fu, căci el se odihnea schimbat în muscă, când 
sub coamă, când sub coada calului. Și când calul necheză 
pentru a treia oară și strigă: „Sari, stăpâne, de mă scapă, 
că mă fură Făt-Frumos!” el, obosit și zdrobit de atâta 
căutătură nefolositoare, căzu din nou pe pat și răspunse: 

— Fură-te, facă ce-o vrea, că de frica și de groaza lui nu 
știu ce o să mai fac. 

De astă dată calul se supuse, ca și cloșca. Făt-Frumos 
încălecă pe dânsul, după ce ieși afară din grajd, plesni cu 
biciul și trecu ca vântul prin râu tocmai când zmeul ieșea 
din casă ca să vie înc-o dată în ajutorul preaiubitului său 
telegar, dar era prea târziu; năzdrăvanul trecuse râul și-i 
da cu sâc de dincolo, după mal. 

— Ah! fecior de lele ce ești! strigă zmeul scrâșnind din 
dinţi: orzul mi-ai stricat, fetele mi-ai tăiat, biciul mi-ai luat, 
cloșca și calul mi-ai furat! 

— Dac-o vrea Dumnezeu, și capul tău, răspunse voinicul 
zburând în slava cerului și apoi coborându-se drept la 
scara împăratului. 

— M-am închinat, stăpâne, cu slujba care mi-ai dat, zise 
el intrând în cămara împărătească. 

Împăratul, după ce văzu calul și zbură cu el câtva timp 
prin văzduh, se cobori jos și, luând în braţe pe tânăr și 
sărutându-l pe amândoi obrajii, îi zise: 

— De azi încolo ești mare vornic. 


VIII 


Fratele năzdrăvan, ajungând mare vornic, uită relele ce-i 
gândeau fraţii săi și, ca să-i împace și să-i facă să uite 
pizma ce le pricinuia mărirea sa, îi făcu pe amândoi 
sfetnici de taină împărătești și-i îmbogăţi cu fel de fel de 
daruri și bani; ei însă cu cât se înălţau și se însufleţeau 
prin ajutorul lui, cu atât se aprindea și mai tare în ei 
dorinţa d-a-i face de petrecanie. 

Împăratul avea o fată frumoasă ca un luceafăr, încât la 
soare te puteai uita, dar la ea ba, și dorea s-o căsătorească 
cu un fecior de împărat vrednic de ea. El o iubea ca ochii 
din cap și voia s-o vadă cu mult mai mare și mai puternică 
ca dânsul; de aceea toţi feciorii de boier ai împărăției sale, 
care-și ridicase ochii până la dânsa și îndrăznise s-o ceară 
de la tată-său de soţie, plecase cu nasul în jos și fără de 
nici o ispravă, căci tată-său voia s-o vadă lucru mare. 

Cei doi frați dușmani știau aceasta și se hotărâră într-o 
zi ca să ațâţe pe împăratul împotriva fratelui lor chiar prin 
fiica lui. Mai întâi se cercară prin laude și cuvinte 
înfierbântătoare să aţâţe în inima lui dragoste pentru fată 
și să-i dea fel de fel de nădejdi îndemnătoare și văzând că 
băiatul își cunoștea lungul nasului și nu se întindea mai 
mult decât îi era pătura, se duse la împăratul și-i zise: 

—Împărate, măria-ta, marele vornic s-a îndrăgostit de 

fata măriei tale. 

— Cum se poate? strigă împăratul, spumegând de 
mânie; a îndrăznit mocofanul să-și ridice ochii până la o 
fată de împărat, care n-a găsit de potriva ei pe cei mai de 
neam și mai bogaţi feciori de boieri? 

— Da, măria ta, ba încă s-a lăudat că, dacă i-ai da-o, ţi-ar 
aduce chiar pe zmeul legat cobză și băgat într-un buriu”8. 

— S-a lăudat el cu una ca aceasta? striga împăratul 
cuprins de mirare. 

— Da, măria ta. 

— Bine, fie, primesc; să-mi aducă zmeul închis într-un 
buriu și-i dau pe fie-mea de nevastă. 

Bietul vornic, auzind din gura împăratului porunca d-a 
se duce să-și împlinească astă laudă, căzu la picioarele lui 
și-i strigă: 

— Nu-ţi face păcat cu mine, slăvite împărate, nu mă da 
pierzării degeaba, căci cu nimic nu sunt vinovat. Niciodată 
n-am îndrăznit să-mi ridic ochii până la luceafărul ceresc 
ce se numește fiica măriei tale, niciodată n-am îndrăznit să 
rostesc o asemenea laudă, ci alții au făcut-o pentru mine, 
dar nu ca să mă crească, ci ca să mă prăpădească. 

— Chip de scăpare nu e, strigă împăratul: du-te! 

— Maria ta, ia-mi tot ce mi-ai dat: bogății, ranguri, 
mărire, lasă-mă să ajung iarăși ce m-au lăsat părinţii, un 
muncitor sărac și dosădit, dar dăruiește-mi zilele! 

— Nu se poate, pleacă, sau de nu, îţi zace capul unde îţi 
stau picioarele. 

De astădată, bietul băiat plecă amărât și cătrănit de nu-l 
mai ţineau picioarele; lesne lucru să furi o cloșcă și un cal, 
dar un zmeu groaznic și puternic, care a băgat spaima într- 
o mulţime de împărați și a pustiit toate împărăţiile vecine, 
nu era de loc lucru lesne; dimpotrivă, era peste putinţă, cu 
tot biciul ce avea el înfășurat pe după coapse. 

Năzdrăvănia lui de astă dată nu-i folosi la nimic alt decât 
să-i dea în gând să facă o cercare într-o doară, ce o ieși să 

iasă, și să se căpătuiască într-un noroc cu niște unelte de 
dogar, adică: secure, bardă, fierăstrău și niște cercuri de 
fier. Cu aste unelte în desagă apucă el drumul spre palatul 
zmeului, coti la dreapta ca să ajungă la malul râului drept 
în dreptul pădurii și, ajungând acolo, despică râul și se 
înfundă în bungetul”? întunecos. 

După ce aduse râul în starea lui de mai nainte, se dete 
de trei ori peste cap și, schimbându-se într-un bătrân alb 
colilie și cu barba până la brâu, începu să taie rădăcina 
unui copac mare și să facă ziua nămiaza mare un zgomot 
de auia pădurea întreagă. Zmeul, de când rămăsese închis 
în ostrovul său ca leul în cușca îmblânzitorului de 
dobitoace, nu făcea alt decât da ocol ostrovului și cât 
ziulica de mare îl învârtea și iar îl învârtea, ca doar să 
găsească un locșor pe unde să treacă dincoa, dar pustiul 
de foc care giulea și ustura nevoie mare îl făcea să se tragă 
înapoi și să-și rumege turbarea cu nădejdea d-a și-o vărsa 
pe cineva, când va găsi vremea cu prilej. 

Când auzi zgomotul ce ieșea din pădurea sa, scoase un 
țipăt de bucurie și ca uliul alergă spre partea locului, 
strigând: 

— El trebuie să fie; în sfârșit am pus mâna pe dânsul, ca 
să-mi izbândesc de toate neajunsurile ce mi-a făcut. 

Într-adevăr, el era, dar dânsul nu îl cunoscu și, luându-l 
drept un unchiaș gârbovit de zile, își înecă un suspin de 
părere de rău și încruntându-și sprâncenele, îi zise: 

— Cine ești tu care îndrăznești d-a-mi călca moșiile mele 
și d-a-mi tăia lemnele mele? 

— Om bun, răspunse unchiașul tăind fără contenire; dar 
dumneata cine ești? 

— Cine sunt eu? Ce, nu mă cunoști? 

— Nu, căci nu te-am văzut de când sunt și pe lângă asta 
am și vederea scurtă. 

— Eu sunt puternicul zmeu, stăpânul acestor cuprinsuri, 
răspunse zmeul cu măreție. 

— Măria ta! strigă unchiașul aruncând securea cât colo 
și cuprinzându-i genunchii și sărutându-i picioarele. Oh! 
Dumnezeu te-a pus în calea mea ca să mă izbândești și ca 
să mă scapi de prigonirea afurisitului de Făt-Frumos care 
mi-a furat copila, un mărgăritar de fată, și apoi, ca să se 
scape de mine, m-a luat pe calul său cu douăsprezece aripi, 
m-a trecut râul de foc și m-a aruncat într-ăst bunget de 
pădure, de unde nu mai pot ieși. 

— Făt-Frumos! strigă zmeul; ce Făt-Frumos? 

— Unul care se laudă că a cosit orzul încă necopt al unui 
zmeu puternic, apoi i-a tăiat trei fete ca niște cadre și, în 
sfârșit, i-a furat o cloșcă cu ouă și pui de aur și acel cal 
minunat care zboară prin slava cerului. 

— Eu sunt acel nenorocit de zmeu. 

— Măria ta? strigă moșneagul uitându-se la el cuprins de 
mirare; să fie cu putință? 

— Da, a fost, răspunse zmeul oftând din băierile inimii. 

— Şi stai pe loc cu mâinile în sân și nu-ţi izbândești? 

— Ah! dac-aș putea, i-aș sorbi tot sângele, picătură cu 
picătură! 

— Nu poţi? și te numești că ești zmeu! strigă bătrânul 
încrucișându-și mâinile cu ciudă; eu, vorba vine, sunt un 
biet muritor și nu mi-a făcut alt rău decât mi-a furat o fată 
ca să se cunune cu ea, fără voia mea, și tot cum m-am 
văzut  într-astă pădure, m-am gândit numaidecât la 
izbândire și m-am pus pe treabă. 

— Dar ce ai de gând să faci? 

— Ai să vezi. 

— De ce tai ăst copac așa de gros? 

— Ca să fac un butoi mare și destul de gros ca să nu-l 
poată sparge când se va umfla și se va opinti în el. 

— Şi ce să faci cu dânsul? 

— Să închid în el pe dușmanul meu de moarte și apoi să-l 
arunc în foc. 

— Bună idee, dar cum s-o îndeplinești? cum să-l 
îndupleci pe el ca să intre înăuntru. 

— Cu ajutorul fetei mele voi răzbi la dânsul noaptea, pe 
când doarme dus. 

— Ştii unde şade? 

— Cum de nu! 

— Dar cum vrei să ieși d-aici peste râul înflăcărat peste 
care n-am putut trece chiar eu? 

— Asta e taina mea; nu sunt de-a surda vrăjitor. 

— Vrăjitor! 

— Da, d-aceia ce încheagă apele și amorţesc în 
fierbințeala flăcărilor. 

— Dacă-ţi voi da mână de ajutor, mă treci și pe mine 
dincolo? 

— Auzi întrebare! cum de nu? 

— Atunci să ne punem pe treabă. 

Cât te ștergi la un ochi, copacul fu răsturnat la pământ 
și, până la sfinţitul soarelui, doagele tăiate și netezite cu 
cuţitoaia, și butoiul înfundat într-o parte și cercuit. 

— Ah! ce mai butoi țeapăn, strigă unchiașul, însemnând 
pe unde să tragă gardenul pentru fundurile de sus; drac să 
fie diavolul de Făt-Frumos și tot nu va ieși din el, dacă-l voi 
închide o dată înăuntru. 

— Nu te prinde, căci el e mai puternic decât dracul, 
răspunse zmeul. 

— Păcat că nu sunt în floarea anilor mei! murmură 
unchiașul suspinând, căci aș fi intrat în el, m-aș fi umflat, 
știi colea voinicește, și aș fi făcut o cercare să văd poate 
să-l spargă cineva, ori nu. 

— S-o fac eu, dacă vrei, zise zmeul. 

— De ce nu? dacă nu te superi; am fi mai siguri de 
isprava faptelor noastre. 

Zmeul, fără să bănuiască nimic, intră în butoi, se umflă o 
dată, se umflă a doua oară, și când fu a treia oară, 
cercurile de fier plesniră și zburară cât colo, făcute 
fărâme. 


300 


— Vezi că era să dăm de șugubină*? strigă zmeul 
sculându-se de jos. 

— Văz, dar nu e de vină butoiul, ci măria ta care ești 
prea puternic, răspunse unchiașul cu ciudă; acum iacă 
izbândirea noastră peste putinţă! 

— Pentru ce peste putinţă? 

— Căci cercurile ce se întâmplase să am asupră-mi au 
plesnit și, până să caut altele, o să treacă multă vreme și 
mi-e frică să nu afle procletul de Făt Frumos. 

— Nu purta grijă, că am eu ac de cojocul lui. 

— Ce spui? 

— Am în pivniţă niște cercuri de fier groase ca pe deget, 
pe care sunt sigur că nu va putea să le rupă; mă duc să le 
caut. 

Se vede că zmeii erau răi, puternici, dar glagorie n- 
aveau nici cât negru sub unghie, căci el nu se gândi nici de 
loc de unde găsise unchiașul sculele și cercurile de fier pe 
când fusese răpit fără veste de Făt-Frumos, după spusa lui, 
și aruncat în acel ostrov, ci alergă spre casă ca un Vlad, 
orbocăi prin pivniță pân’ ce dădu de cercuri și, după ce le 
găsi, veni cu ele, așeză din nou butoiul, mai scoase din 
doage, căci cercurile erau mai strâmte, îl încheie bine și 
după ce-l bătu bine, sări iar înăuntru și începu să se umfle 
din nou. 

Acum lemnele trosniră puţintel, dar fierul cercului nici 
nu se clinti. 

— Eu nu sunt încă sigur, răspunse unchiașul, până n-oi 
face o încercare și cu fundurile de dasupra puse la loc. 

— Ce e mai lesne, zise zmeul; tot sunt eu în butoi, pune- 
le, ca să ne vedem pe deplin visul cu ochii. 

— Bucuros, răspunse unchiașul, - și fără a face multe 
nazuri, așeză fundurile deasupra capului zmeului ce se 

ghemuise în fundul strâmtului butoi, bătu cu ciocanul 
deasupra, până intrară doagele în ulucul gardenului, și 
după aceea așeză cercul de la gură și, după ce-l bătu cu tot 
șiartul, strigă: 

— Umflă-te acum, zmeule! 

Zmeul se umflă din toate puterile de trei ori pe rând, 
unul după altul, dar de astă dată nici doagele nu mai 
trosniră. 

— Acum dacă oi vrea m-oi mai scoate, răspunse zmeul 
năbușit, dacă nu, aici rămân până mi-o plesni fierea, că de 
ieșit nu mai e cu putinţă. 

— Mai umflă-te o dată, să nu ne dea Făt-Frumos de 
potcătl. 

Zmeul se mai umflă o dată așa de puternic, încât sări 
polobocul de un cot de la pământ, dar nu fu chip d-a rupe 
cercurile sau doagele; după aceea zise: 

— Scoate-mă mai iute că plesnesc de năbușeală. 

— Lasă că bun loc ţi-ai ales, răspunse unchiașul, 
făcându-se iarăși voinic: nu ţi-am spus eu că d-o vrea 
Dumnezeu și capul tău? Acum pregătește-te de moarte, 
fârtate, ca ţi-a sosit veleatul. 

— Ah, fecior de lele ce ești! strigă zmeul săltând un 
stânjen cu buriul de la pământ; orzul mi-ai stricat, fetele 
mi-ai tăiat, biciul mi-ai luat, cloșca și calul mi-ai furat, 
capul mi-ai mâncat. 

Voinicul, drept răspuns, puse dopul la vrană, dete buriul 
d-a rostogolul până ameţi bine pe bietul zmeu, după aceea 
plesni cu biciul peste palaturi și cuprinsurile lui, și după ce 
le schimbă într-un măr de aur, îl băgă în sân, luă buriul cu 
zmeul la spinare și plecă pe-aici încolo spre palatul 
împărătesc, fără de nici o împiedicare, căci râul de foc 
pierise. 

A doua zi, înfăţișându-se la palat, puse la picioarele 
stăpânului său butoiul cu zmeul înăuntru și-i zise: 

— M-am închinat, stăpâne, cu porunca care mi-ai dat. 

Împăratul se cruci văzându-l că se întoarce viu, 
nevătămat, și se cuprinse de groază mare auzind că 
spăimântătorul zmeu, de frica căruia a tremurat atâţia 
mari de ani, se afla în palatul său și zăcea fără de putere 
închis într-un buriu, în care fusese închis de mâna unui 
fecior de plugar. 

El vedea cu ochii și tot nu credea, și tot i se părea cu era 
jucăria unui vis sau a unei amăgiri din partea vornicului 
său. Doritor d-a se încredința de adevăr, el scoase dopul de 
la vrană și, aplecându-se spre dânsa, strigă: 

— Acilea ești, zmeule? 

— Aci, slăvite împărate, răspunse zmeul cu un glas 
năbușit; fă-ţi pomană de-mi dă drumul și-ți voi da bogății 
numeroase ca nisipul mării. 

— Ce spui? zise împăratul râzând; degrabă ţi-o fi? lasă 
că bun loc ţi-a ales ginerele meu și mult și bine ai să stai tu 
acolo, așteptând să te scot eu. Pregătește-te mai bine a 
răscumpăra prin moarte nelegiuirile ce ai săvârșit. 

Zmeul scoase un urlet groaznic, încât făcu să zornăie 
toate geamurile și sări în sus de izbi cu butoiul tavanul, dar 
de ieșit nu putu ieși. Împăratul nu mai putea de bucurie, 
chemă divanul întreg și împărtăși tuturor sfetnicilor săi 
fericita veste că a scăpat cu totul de zmeu; chemă apoi pe 
fiica sa, și punându-i mâna ei în mâna mântuitorului 
scaunului său, îi zise: 

— Iată bărbatul tău. 

Trei zile și trei nopţi d-a rândul fu veselie și zaiafet în tot 
cuprinsul împărăției, de bucurie c-a scăpat de zmeu; 
împăratul și toţi supușii săi alergară să vadă locul unde a 
fost mai nainte groaznicul palat. 


IX 


Toţi și toate din toată întinderea cuprinsului împărăției 
erau fericiți și mulțumiți că au scăpat de procletul de 

zmeu, numai fraţii cei nemulțumiți trăsneau și bufneau de 
ciudă, mai cu seamă când au aflat că împăratul a dat 
dușmanului lor pe fiica sa de nevastă și l-a lăsat moștenitor 
peste tronul său. 

Fratele lor știa gândurile lor, și încă mai știa că mijlocul 
d-a le potoli setea ce aveau d-ai face rău nu era potolită; ca 
să scape o dată, hotări să uite că era frate cu ei și să se 
cotorosească de dânșii cu orice chip. 

Așadar, se duse la împăratul și-i zise: 

— Măria ta, eu m-am lăudat cât m-am lăudat, căci au 
fost lucruri cu putinţă de îndeplinit, dar de! lauda ce s-au 
lăudat frații mei azi dimineaţă prea e boacănă. Ei zic că 
dacă i-ai pune și pe ei dasupra rugului pe care voi pune 
butoiul cu zmeul ca să arză în ziua cununiei mele, dânșii 
vor putea să se apere de flăcări cu ascuţișul săbiilor. 

— Voia să li se facă! strigă împăratul voios; și dacă vor 
ieși din foc vii, nevătămaţi, pe unul îl fac vornic și pe altul 
mare spătar. 

Auzind porunca împărătească, fraţii cei  nelegiuiţi 
înţelese că frate-său le-a făcut-o și el o dată și bine, și 
începură să o sfeclească și să-și frângă mâinile cu 
deznădejde. Cum auziră, alergară numaidecât la fratele 
lor, căzură în genunchi la picioarele lui, îl rugară, îi aduse 
aminte că sunt ieșiţi din pântecele aceleiași mame, plânse 
chiar, dar nu fu chip de înduioșare. El știa cât le plătea 
pielea și cât de tare le-a coprins sufletul demonul pizmei, și 
nu căzu de loc în ispită d-a se lua după vorbele lor și d-a da 
crezământ făgăduielilor lor. 

Așadar, fură nevoiţi să-și sufere scrisa și să moară încai 
cum se cuvine, primind cu vârf și îndesat răsplata faptelor 
lor. 

Cununia fratelui lor se săvârși cu mare paradă și după 
dânsa urmă fel de fel de priveliști mândre și de veselii. 
Orașul întreg se îmbrăcă cu flori și lucruri scumpe, tot 
norodul se înveșmântă ca în zi de sărbătoare; drumul de la 
palat până la mitropolie fu semănat numai cu trandafiri și 

garoafe, și din cișmelele orașului curse toată ziua în loc de 
apă numai vin și sorbeturi răcoritoare. 

Mirele și mireasa erau învesmântaţi numai în mătăsuri și 
catifele albe și pietre scumpe; caleașca lor era numai aur și 
mătase albă, și cei șase cai înaintași erau albi ca laptele și 
împodobiţi cu pene albe și hamuri de aur și de argint; ce 
nu văzuse plugarul de când îl făcuse mă-sa. 

După ce se săvârși cununia, împăratul, mirii și toţi 
nuntașii urmaţi de norod ieșiră afară din oraș și 
înconjurară locul ce se pregătise pentru arderea zmeului. 
Lemnele fură așezate unele peste altele, butoiul în mijlocul 
lor și deasupra lui, de voie, de nevoie, fură legaţi de niște 
prăjini groase cei doi fraţi, cărora le lăsase mâinile slobode 
și le pusese în mâini câte o sabie. 

Indată ce ajunse împăratul, se dete foc lemnelor, 
flăcările se ridicară în sus, cei doi nenorociţi începură să 
dea în dreapta și în stânga cu săbiile îndemnați de o 
nebună nădejde, dar îndată fumul îi înecă, flăcările le arse 
legăturile și hainele și-i făcură să cadă grămadă peste 
butoiul ce trosnea, scoțând niște ţipete înfiorătoare. 

Peste un ceas nu rămăsese din rug decât un maldăr de 
cenușă, în mijlocul căruia slujitorii găsiră trei căpăţâni pe 
jumătate arse. De acolo, nuntașii și norodul se întoarse în 
oraș ca să se puie din nou pe benchetuială, și pe sub seară 
duse pe miri la casa lor. 

Care era casa lor nimeni nu știa; când sosi însă ceasul, 
apucară cu toţi, luminaţi de mii și mii de făclii, spre locul 
unde fusese palatul zmeului și acolo văzură, cuprinși de 
mirare, în locul ce cu două zile mai nainte îl văzuse sterp și 
uscat, un palat de toată frumuseţea, învelit în aur și 
înconjurat de toate părțile de un râu de lapte, deasupra 
căruia sta spânzurat un pod de argint. 

Minunăţiile din palatul împărătesc era nimica pe lângă 
minunăţiile din palatul zmeului; acolo-i aștepta o masă și 
mai bogată, la care se puse cu voie bună mare și mic, fără 
deosebire. După masă, nunta întreagă se cobori în pivnițe 

și tainițe, unde gemeau cine știe de când nenumărate fiinţe 
omenești de bărbaţi și femei, și numaidecât deschise toate 
ușile, dezlegară toate fiarele, dădură drumul la toţi închișii 
și-i milui pe toți. 

Petrecerile nunţii ţinură o săptămână întreagă, mesele 
nu se mai destinse cât ţinu benchetuiala și, fiind și eu la 
una din ele, furai o lingură scurtă și o băgai în gura cui 
ascultă. 


N. D. Popescu, Carte de basme, 
vol. II, ed. a II-a, Buc., 1892, p. 47-83 

ÎNȘIRÂTE MĂRGĂRITE CU 
DALBE FLORI AURITE 


A fost, cică, măre, odată, da demult de tot, 


când avea ursul coadă 
și dădea salcia roadă, 


a fost un împărat tânăr. Şi ăst împărat, când îi dădea 
răspas trebile împărăției, se îmbrăca tiptil și se ducea să se 
plimbe. Așa, iacă trece o dată pe dinaintea palatului unui 
împărat vecin ș-acolo, uitându-se pe geam, vede p-ale trei 
fete ale împăratului ăluia. Acum, el nefiind din fire așa 
îndrăzneţ, cum le-a văzut că se uită și ele la ela și coborât 
ochii în jos și nu s-a mai uitat la ele, dar auzi pe una din ele 
zicând: 

— Eu aș lua de bărbat pe flăcăul ăsta de trece călare, și 
de-ar vrea și el să mai ia pe mine, i-aș ţine casa-ntr-un fus 
de tort. 

Cum îi trecură pe la urechi vorbele astea, puse călcâile 
în burta calului și-l mai învârti și-l mai suci, ca să auză tot. 

Alta zise: 

— Eu i-aș învârti casa pe două mere de aur. 

Iară a d-a treia zise: 

— Ba eu i-aș face doi copii cu totul și cu totul de aur. 

Pe împărat l-ar fi ademenit, nu l-ar fi ademenit, ale două 
fete dintâi, dar când o auzi p-a d-a treia, s-a isprăvit, că el 
nu mai putea de dragul copiilor. 

Își curmă calea și se întoarse acasă, iar a doua zi, când 
se revărsa de ziuă, se îmbrăcă cu straie mândre 


307 


împărătești, încălecă p-un fugar d-ăia strașnici, de vărsa 
foc pe nări, și se duse glonţ la împăratul cu fetele să-i 
ceară de nevastă pe fii-sa a care zisese că-i face doi copii 
cu totul și cu totul de aur. 

Împăratul, tatăl fetelor, măcar că fata pe care i-o cerea 
era a mai mică, ș-ar fi vrut să le mărite cu rost, începând 
cu a mai mare, prinse bucuros să se înrudească cu el, că-i 
știa vrednicia, și porniră nuntă împărătească, care ţinu 
șapte zile și șapte nopţi; iar după ce se sfârși dandanaua, 
își luă ginerele mireasa și se întoarse la împărăţia lui. 

Acilea toate ar fi mers bine, dar pasămite avea împăratul 
o roabă frumoasă, ţigancă, cu care trăia de multă vreme, și 
astă roabă cum văzu pe nevasta împăratului atâta îi fu de 
necaz, că nici laie, nici bălaie, îi puse gând rău. 

Trecu vreme la mijloc ca de vro opt luni de când se 
însurase împăratul, și la el ceartă, ori să zici că să nu se 
învoiască la ceva cu nevastă-sa, ferit-a Dumnezeu! Ce zicea 
unul zicea și ălălalt, de trăiau d-o minune de bine; ba 
împărăteasa rămăsese și grea și așteptau cu drag amândoi 
ziua când s-or pomeni cu doi dolofani de copii numai și 
numai de aur. 

Dar știi, când vine năpastea pe capul românului... Se 
pomenește într-o zi împăratul că trebuie să pornească cu 
război asupra unui vrăjmaș, care se tot silea să-i hărțuiască 
împărăţia. 

Plecă bietul om, mâhnit până în fundul sufletului, că-și 
lasă nevasta singură tocmai la vremea când să nască, și 
merse, și merse până se întâlni cu vrăjmașul, și dacă-l 
întâlni îi trase o bătaie ăluia, nenișorule, de îi merse fulgii. 

Cum văzu că l-a biruit, o porni îndărăt spre casă. Aci 
dac-ajunse, ce-l aștepta? Se pomeni, când ceru să-și vadă 
copiii, că-i aduce ţiganca doi căţei. 

— Ce sunt ăștia? răcni împăratul. 

— Copiii d-tale, să trăieşti, măria-ta, răspunse tiganca. 

Atunci împăratul se înfurie de tot, din pricină că l-a 
minţit nevastă-sa, că i-a făcut doi căţei în loc de doi copii 

cu totul și cu totul de aur, și a făcut-o roabă, punând-o la 
fel de fel de munci și bătând-o, iar pe roabă o făcu 
împărăteasă. 

Biata împărăteasă, pasămite, nu era vinovată, că ea se 
ținuse de vorbă: făcuse doi copii de aur; dar tiganca, de 
necaz pe dânsa că se măritase cu împăratul, ibovnicul ei, 
luase copiii cum îi făcuse, de n-avusese vreme împărăteasa 
nici să se uite la ei, și-i îngropase de vii, iar în locul lor 
pusese doi căţei de la o căţea, care fătase taman atunci. 

Din locul unde îngropase roaba copiii, drept în fața 
palatului, răsăriră doi brazi frumoși, care ziua creșteau cât 
ar crește alţii într-un an, iar noaptea se făceau copii la loc 
și se duceau la mumă-le de le da ţâţă, ș-o făceau să-și mai 
uite de necazuri, sărutând-o și mângâind-o. 

Dar nu trecu multă vreme la mijloc și ţiganca, băgând de 
seamă cum creșteau de repede brazii din faţa palatului, se 
temu de ceva și rugă pe împărat să-i taie d-acolo că-i 
împiedică vederea. Împăratul nu vru, că-i erau dragi, iar 
tiganca văzând așa, a zis că de nu-i taie, pâine și sare cu el 
nu mai mănâncă; și împăratul, ca să-i facă pofta, puse de 
tăie brazii și făcu din ei două scânduri de pat pe care le-au 
pus una la patul lui și una la al ţigăncii. lar biata 
împărăteasă, văzând că-i taie copiii, se jelea de moarte. 

Într-o noapte au început să vorbească scândurile de la 
paturi: 

— Cum ţi-e ţie, soră-mea? întreba băiatul. 

— Greu mi-e, frăţiorule, că e hoaţa de ţigancă pe mine... 
da ţie cum ţi-e? 

— Mie mult mi-e ușor, surioară dragă, că e tata dasupra. 

Roaba fiind deșteaptă i-a auzit vorbind așa, și a doua zi 
puse scândurile pe foc și le arse; și când ardeau trosnind, 
săriră două scântei din foc într-o copaie cu tărâţe, din care 
mâncând o oaie rămase grea și născu doi mielușei, a căror 
lână era cu totul și cu totul de aur. 

Împăratul nu mai putu de dragul lor, când văzu, dar 
tiganca nu știa cum să-i prăpădească mai iute, și într-o zi, 

când nu era împăratul acasă, puse de-i tăie, și maţele le 
dădu cu număr bietei împărătese, care era roabă, să se 
ducă cu ele la gârlă să le spele, dar să nu care cumva să 
piardă vrunu, că amar va fi de ea. 

Mare jale a cuprins pe împărat când a auzit ce făcuse 
nevastă-sa, iar biata împărăteasă, plângând, s-a dus să 
spele maţele mielușeilor nevinovaţi, pe care îi știa că erau 
copiii ei iubiți. 

Când ajunse la gârlă, spălă maţele și le curăţi câte unu- 
unu, iar la urmă, îi scăpă unul din mână și o luă pe apă în 
jos. O cioară, cum îl văzu, se repezi de-l luă în plisc și 
zbură cu el într-un pom. 

— Cioacă, cioculiță, se rugă biata femeie, dă-mi, rogu-te, 
matu, că mă bate roaba cu toiagul, de-o vedea că lipsește. 

— Nu ţi-l dau, răspunse cioara, că nu mi-ai dat niciodată 
vro mână de mălai să-mi astâmpăr foamea. 

Auzind, porni împărăteasa spre moară: 

— Moară, moricică, dă-mi niţel mălai să dau cioarei, să- 
mi dea maţu, că mă bate roaba cu toiagul de-o vedea că 
lipsește. 

— Nu-ţi dau, răspunse morarul care auzi, că nu mi-ai 
adus nici un pui de găină. 

Şi se duse biata femeie la cloșcă: 

— Cloșcă, cloșculită, dă-mi un puișor să duc morarului; 
morarul să-mi dea mălai, mălaiul să-l duc cioarei, cioara 
să-mi dea maţul, că mă bate roaba cu toiagul de-o vedea că 
lipsește. 

— Nu-ţi dau, zise cloșca, că nu mi-ai dat nici un bob de 
porumb măcar vreodată și mie. 

Și o luă înspre un om care culegea la porumb: 

— Omul lui Dumnezeu, omul lui Dumnezeu, dă-mi un bob 
de porumb, să-l dau cloștii; cloșca să-mi dea puiul; puiul 
să-l dau morarului; morarul să-mi dea mălai; mălaiul să-l 
dau cioarei; cioara să-mi dea matul, că mă bate roaba cu 
toiagul de-o vedea că lipsește. 

lar omul, făcându-i-se milă de ea, i-a dat mai multe 

boabe și le-a dat pe toate cloștii; cloșca i-a dat puiul; puiul 
l-a dat morarului; morarul i-a dat mălai; mălaiul l-a dat 
cioarei și cioara i-a dat maţul îndărăt. 

În vremea asta venind un val, cum lăsase ea maţele pe 
marginea gârlei, îi luă altul, dar ea îl lăsă, neavând ce face, 
și se întoarse acasă deznădăjduită cu ale care-i rămăsese, 
căci se gândi: „Mult am suferit eu, ce o fi d-oi mânca ș-o 
bătaie?!” 

Pasămite, rânduise Dumnezeu să fie ale două scântei 
taman în mațul ăla pe care l-a luat gârla. Și fiind gârla 
mare, s-a fost agăţat de o cracă de pom, ce atârna până în 
apă, iar când s-a tras apa, au ieșit din el doi copii măricei: 
o fată ș-un băiat. Băiatul avea o custură cu care tăia 
răchită, iar fata o furcă cu care torcea; și amândoi erau de 
aur, și frumoși la chip de venea lumea de pe lume, de se 
uita la ei și se minuna d-așa frumuseţe... Ba ajunse vestea 
la împărat, care, cum auzi, veni să-i vază și el, și când își 
aruncă ochii și-i văzu așa de frumoși, îi și luă cu el la palat. 

Când îi văzu roaba, o sfecli de tot, se făcuse de parcă o 
pusese pe jăratic, dar nu avu ce face, că împăratul nu se 
despărțea de ei de loc, căci văzuse cum strâmbase din nas 
nevastă-sa când îi adusese și îi era să nu le facă de 
petrecanie ca și mielușeilor. Ș-așa trăiră copiii pe lângă 
împărat, care îi iubea cum nu se mai poate de mult. 

Într-o zi, nu știu cum, nu știu ce fel, se rupse un șir mare 
de mărgăritare pe care-l purta la gât tiganca; dădu să le 
culeagă, să le înșire la loc... nu putu cu nici un chip; îi 
alunecau printre degete, ca zvârlugile. Bre! Că ce să fie, 
bre! Că ce să facă... chemă curteni, chemă slugi... 
degeaba, nu puteau să le înșire, și pace. 

— Ia staţi să pun eu pe copilașii ăi frumoși, zise 
împăratul, să vedem ei or putea? că cum sunt de minunati 
în toate, or putea face și minunea asta să înșire boabele de 
mărgăritar pe care nu le poate nimeni înșira. Ai, veniți- 
ncoa, dragii mei, să vă văd. 

Copiii se puseră jos și începură să înșire, iar boabele se 

înșirară cum se înșiră toate boabele, de s-au mirat toţi. 

— Acum, măria-ta, zise băiatul, văzând că e multă lume - 
că erau faţă sfetnicii și toți oamenii curții - să asculţi să-ţi 
spun o poveste frumoasă. 

— Ştii povești?... Păi de ce nu-mi spuneai? Ai, să te văd, 
ia începe... 

Și începu băiatul așa: 

„A fost odată demult de tot, 


când avea ursul coadă 
și dădea salcia roadă, 


a fost un împărat tânăr, înșir-te mărgărite cu dalbe flori 
aurite; și ăst împărat a trecut o dată pe dinaintea palatului 
unui împărat vecin, înșirâte mărgărite cu dalbe flori aurite; 
și...” și așa urmă să spună băiatul toată istoria pe care o 
ascultarăţi și dumneavoastră; iar ţiganca la fiecare vorbă 
zicea: 


Un tăciune ș-un cărbune, 
Taci, băiate, nu mai spune. 


Dar împăratul i-a zis să spună înainte toată istoria, și 
când sfârși băiatul, văzând că el și cu soră-sa sunt copiii 
lui, îi luă și-i sărută cu drag; apoi trimise de aduse pe 
adevărata împărăteasă de la bucătărie, își ceru iertare de 
la ea, de ce-o făcuse să sufere, și o puse iar pe tron alături 
cu el, iar pe ţigancă puse d-o ucise cu pietre... 


Și eu încălecai p-un gătej uscat, 
Să fie basmul băsmuit și-n alt sat. 


(Povestit de Ion Georgescu din com. 
Boţești, judeţul Dâmboviţa) 
Dumitru Stăncescu, Basme culese 
din gura poporului, București, 
1892, p. 153-164. 

VOINICUL-ȘARPE ȘI FATA DE 
IMPARAT 


A fost odată ca niciodată, a fost odată demult tare, pe 
când se potcovea puricele cu nouăzeci și nouă de măji de 
fier la un picior și sărea de ajungea cu spinarea în cer. 

_ Au fost odată o babă și un moșneag, care nu aveau copii. 
Într-o bună zi moșneagul zise: 

— Măi babă, bate în sită și covată și fă-mi o turtă în 
vatră, să mă duc în lume după copil. 

Baba a cernut făină, a copt turte, a pus moșneagului în 
traistă și l-a pornit la drum. A mers moșneagul și a tot 
mers și într-un târziu a ajuns la o fântâniță. Moșneagul a 
poposit, a ospătat, a băut și s-a culcat. 

Când s-a trezit, a găsit în traistă un pui de șarpe. 
Moșneagul s-a uitat la puiul cel de șarpe și s-a gândit: „O 
să-l iau, să ne fie fecior și sprijin la bătrâneţe”. 

Şi moșneagul a luat traista cu puiul de șarpe, a venit 
înapoi și de la poartă a prins a striga: 

— Deschide, babă, ușile și ieși-ne înainte! 

— Ce-ai adus la casă, ce să fac cu șarpele? s-a mirat 
baba. 

— Acesta o să ne fie fecior. 

l-au făcut loc pe cuptor lângă sobă, și, când colo, se 
lungește șarpele și crește, că nu încape pe cuptor. 
Moșneagul și baba l-au ridicat în pod, l-au hrănit trei zile 
cu lapte dulce și miez de nucă și a crescut șarpele de 
pocneau grinzile și intra casa în pământ de greutate. La a 
patra zi șarpele a scos capul pe gura podului și a vorbit: 

— Tată și mamă, a venit vremea să mă însor. 

Moșneagul și baba s-au bucurat: 

— Şi pe cine vrei s-o peţești? 

— Pe fiica împăratului. 

Până s-a mai gândit baba ce să răspundă, a răspuns 
moșneagul: 

— Nu mă duc, dragul tatei, că mi-a lua capul. 

— Dacă nu te duci, îţi iau eu capul! 

Se duce moșneagul, ca vai de el, se duce la palat și bate 
la poartă. Strajnicii i-au dat drumul, moșneagul și-a luat 
cușma din cap, s-a închinat și a spus: 

— Să trăiești, luminate împărate! 

— Mulţumim dumitale, om călător, ce ai venit? 

— Am venit să ne luăm de cuscri, dumneata ai fată de 
măritat, eu am băiat de însurat. 

Împăratul s-a făcut foc și pară, şi a poruncit călăilor și 
temnicerilor să-l izgonească cu bicele și să deie drumul la 
câini, să-l mănânce. Călăii l-au alungat cu bicele, au 
slobozit câinii din lanţ și l-au rupt în bucăţi, că bietul 
moșneag a ajuns acasă cu un pic de suflet. 

Când l-a văzut șarpele pășind pragul rămolit și ujilit ca 
vai de dânsul, s-a întins din gura podului l-a înghiţit și i-a 
dat drumul bun sănătos și îmbrăcat în haine nouă. 

— Cum îţi pare? l-a întrebat șarpele. 

— Îmi pare bine că-s cu zile și-s voinic cum am fost. 

— Şi mie îmi pare bine că are cine se duce s-o ceară pe 
fiica împăratului de mireasă. 

— Nu mă duc, dragul tatei, că mi-a lua capul! 

— Dacă nu te duci, îţi iau eu capul! 

Moșneagul s-a dus la palat și s-a închinat în faţa 
împăratului: 

— Bine te-am găsit, luminate împărate! 

— Bine ai venit, moșule, ce ţi-i voia și nevoia? 

— Să ne luăm de cuscri, tu ai fată de măritat, eu - băiat 
de însurat, să le facem o nuntă. 

Ca să nu mai deie fata, împăratul zice: 

— Vezi dealul acela? 

— Văd, luminate împărate. 

— Până mâine dimineaţă să mi-l faci vale și pe vale să-mi 
faci moară, să-mi faci iaz, în jurul iazului să ari, să sameni 
grâu, grâul să-l treieri, să-l faci făină și în răsăritul soarelui 
să-mi aduci o pereche de colaci. 

Moșneagul vine acasă și-i spune șarpelui: 

— Iată, dragul tatei, ce a spus împăratul. 

— Culcă-te, tată, și dormi, nici în seamă nu lua. 

Șarpele a ieșit afară și, când a șuierat, s-au strâns șerpi, 
balauri câtă frunză și iarbă. 

— Ce ne-ai chemat, stăpâne? 

— Vedeţi dealul cela? Până mâine dimineaţă să mi-l 
faceţi vale și pe vale să-mi faceți moară, lângă moară un 
iaz mare, iar locul împrejur să fie semănat cu grâu, grâul 
să rodească și la răsăritul soarelui să-mi aduceţi o pereche 
de colaci. 

In zori de zi vin balaurii cu colaci calzi. 

Şarpele i-a luat, a scos capul pe gura podului și a vorbit: 

— Scoală, tată, și te du la împărat cu colaci calzi. 

Se scoală moșneagul, ia colacii și se duce la împărat. 
Când a văzut împăratul dealul - vale și pe moșneag cu 
colaci calzi, s-a dus la împărăteasă și i-a spus: 

— Eu am zis să-l sperii, dar el a împlinit porunca. Ce să 
facem acum cu dânsul? 

— Lasă, că-i dau eu o poruncă. Până mâine dimineaţă să 
fie marea cu apele la mine sub fereastră, iar în dosul 
palatului, cât vezi cu ochii, să puie viţă de vie și până în 
răsăritul soarelui să fie poama crescută, rodită, strugurii 
copti, să vorbească bobiţă cu bobiţă între ele, când m-oi 
scula eu, să mă spăl cu apă de mare și să mănânc poamă. 

Se întoarce împăratul și moșneagul îl întreabă: 

— Ne încuscrim, împărate? 

— Ne încuscrim, moșule, dar să-mi mai împlinești o 
poruncă. Până mâine dimineaţă să fie marea cu apele la 
mine sub fereastră, iar în dosul palatului, cât vezi cu ochii, 
să pui viță de vie și până la răsăritul soarelui să fie poama 

crescută, rodită, strugurii copti, să vorbească bobiţă cu 
bobiţă între ele, când m-oi scula eu să mă spăl cu 
împărăteasa și cu toată curtea în mare și să mănânc 
poamă. 

S-a dus moșneagul acasă. Şarpele îl aștepta cu sufletul 
la gură: 

— Ce-a zis împăratul? 

— Iată, dragul tatei, ce a spus. 

— Du-te, tată, și te culcă, nici în seamă nu lua. 

A ieșit șarpele afară, a șuierat și au venit șerpi, balauri, 
de nu-i ţinea locul. 

— Ce dorești, stăpâne? 

— Până mâine dimineață să fie marea cu apele sub 
ferestre la palatul împăratului, iar în dosul palatului, cât se 
vede cu ochii, să puneţi viță de vie și până în răsăritul 
soarelui să fie poama crescută, rodită, strugurii copti, să 
vorbească bobiţele între ele, când s-or scula împăratul și 
împărăteasa să se spele în apă de mare și să mănânce 
poamă. 

În zori de zi s-a trezit curtea în plescăitul valurilor. 

Împăratul și împărăteasa s-au sculat, au deschis 
fereastra și s-au spălat în apă de mare. După ce s-au 
spălat, a început a scădea marea și în urmă creștea iarbă 
verde. Când s-au uitat în jur, mesele erau încărcate cu 
struguri de poamă și bobițele se luaseră la ceartă, că nu 
încăpeau pe tipsiile de aur. 

Dimineaţa șarpele îi zise moșneagului: 

— Du-te, tată, la împărat, că de acum s-a spălat, a 
ospătat și e în cheful lui, du-te și o cere pe fiică-sa de 
mireasă. 

Când a ajuns moșneagul, era tocmai în răsăritul 
soarelui: 

— Bună dimineaţa, înălțate împărate! 

— Mulţumesc dumitale, moșule, iar mi-ai venit? 

— Iar am venit, împărate! 

— Şi acum de ce? 

— Tot cu rugare și întrebare, ne luăm de cuscri ori ba? 

— Ne  încuscrim, moșule, ne încuscrim, dacă îmi 
îndeplinești și a treia poruncă. 

— Ce poruncă, înălțate împărate? 

— Să-mi faci până mâine dimineaţă un drum de aur de la 
palatul meu până la casa mirelui, unde-s munţi, să-mi pui 
punti, unde-s codruri - să-mi pui poduri, iar pe margini să 
crească pomi de aur și păsări de aur să-mi cânte în toate 
glasurile. Mâine dimineaţă să-mi aduci roade să gust, să 
mă trezesc în cântecul păsărilor. 

Moșneagul s-a întors acasă. Șarpele îl aștepta cu gura 
arsă: 

— Ce-a spus împăratul? 

— A spus să-i faci un drum de aur de la palat până aici 
acasă, unde-s munţi, să-i pui punti, unde-s codruri - să-i pui 
poduri, iar pe margine să crească pomi de aur cu roadele 
de aur și păsări de aur să cânte în toate glasurile. Mâine 
dimineaţă să se trezească în cântatul păsărilor, să-i aduc 
roade să guste. 

— Du-te, tată, și te culcă, nici în seamă nu lua. 

Moșneagul s-a dus la culcare, iar șarpele a ieșit afară, a 
șuierat și au venit șerpi, balauri - câtă frunză și iarbă. 

— Ce poruncești, stăpâne? 

— Până mâine dimineaţă să faceţi în locul casei un palat 
pe trei părți mai frumos ca al împăratului tot din aur- 
lamur, cu trei rânduri de foișoare și bătut cu piatră rară și 
să faceţi și un drum de aur de aici până la curtea 
împăratului, unde-s munţi - să puneţi punti, unde-s codruri, 
puneţi poduri, iar pe margine să crească pomi de aur cu 
roadele de aur și păsări de aur să cânte în toate glasurile, 
ca să se trezească împăratul și împărăteasa în cântatul 
păsărilor, să ieie roade să guste. N 

La ieșirea zorilor erau toate gata. Împăratul şi 
împărăteasa s-au trezit în cântatul păsărilor. Când colo, 
veni și moșneagul cu închinăciune și plecăciune. Cum sosi, 
așa vorbi: 

— Bună dimineaţa, înălțate împărate, a venit vremea să 
ne încuscrim, să punem zi de nuntă! 

A sărit împăratul, parcă l-ar fi călcat pe bătătură, a ieșit 
în foișor și, când a văzut drumul, pomii și palatul toate 
turnate din firul aurului, n-a mai avut ce zice, a poruncit să 
deie șfară în ţară, răvașe prin orașe, a trimis și crainici în 
toate părțile, să poftească lumea la nuntă. Și a început a se 
aduna lumea pâlcuri, pâlcuri din toate părţile, că avea o 
împărăție de n-o cuprindea gândul omului. 

Acum împăratul a trimis trăsura cu patru cai să-l aducă 
și pe mire. Vizitiii au mers, s-au oprit în poartă la moșneag 
și solii împărătești i-au închinat moșneagului colaci și i-au 
spus să iasă cuconul mire, că-i așteaptă nunta. 

Șarpele, de colo de unde era, a văzut trăsura 
împărătească și a spus: 

— Ce mi-a trimis mie împăratul cotiga aceasta? Duceţi- 
vă înapoi și spuneţi-i să-mi trimită o trăsură de fier cu 
douăzeci și patru de roate și douăzeci și patru de cai 
înhămaţi. 

Când a auzit împăratul de una ca aceasta, i s-a lăsat 
sângele în picioare. Nu se putea dumeri ce mire-i acesta. 
Fiindcă așa a fost voia mirelui, a dat poruncă la fierari și i- 
au făcut o trăsură de fier cu douăzeci și patru de roate, a 
înhămat douăzeci și patru de cai și a trimis-o la moșneag. 

Acum mirele s-a suit în trăsură, s-a pornit cu nunta și 
coada lui se mai târa pe jos încă de trei trăsuri. 

Împăratul îi aștepta cu făclii aprinse, cu pahare drese și 
bucate pentru mese. 

Când au ajuns la poarta împăratului, lăutarii au început 
a cânta, șarpele s-a dat jos din trăsură, s-a întins și a 
încolăcit mesele de jur împrejur să steie musafirii pe 
dânsul în loc de scaune la masă. 

Au făcut nuntă cu voie bună, veselie și curajul cel mare. 
După nuntă au luat mireasa și s-au întors acasă. 

Când a intrat fata împăratului în casă, s-a mirat ce a 
văzut. Ce avea mirele în odăile lui, n-avea împăratul în 

curte. Totul era numai de aur și o frumuseţe, că-ţi fura 
inima. 

Mirele a dezbrăcat pielea de șarpe și s-a făcut un băiat 
frumos - o dragoste să te uiţi la dânsul, cu coroană pe cap, 
cu haine aurite: din guler până-n pământ numai fir de 
mărgărint. S-au pus ei pe trăit și trăiau traiul cel bun de pe 
draga lume. 

A trecut cât a trecut și iată că se duce împărăteasa să 
vadă cum trăiește fiică-sa cu șarpele. 

— Apoi, maică, acesta nu-i șarpe, îi un băiat tânăr peste 
fire de frumos, numai ziua îmbracă pielea aceasta de 
șarpe, iar seara o dezbracă și o pune la picioare. 

— Dacă-i așa, maică, știi ce să faci? Să încarci o tava cu 
jăratic, s-o pui sub pat și, când a întinde picioarele, a cădea 
pielea și a arde. Dacă va arde, nu va mai avea ce îmbrăca 
și va rămânea așa. 

Fata a făcut după cum o pusese maică-sa la cale. A 
aprins un foc cu lemn și seara, când șarpele s-a dezbrăcat 
și s-a dus la culcare, a umplut o tavă cu jăratic și a pus-o 
lângă pat la picioarele lui. Voinicul a întins picioarele prin 
somn, pielea a căzut în jar și a plesnit - și a vuvuit cerul, a 
clocotit pământul de s-a auzit peste nouă mări și nouă ţări, 
unde-i apa lină, câmpul alămâie și iarba mătase. 

Voinicul s-a trezit și i-a tras o palmă fetei, că au podidit-o 
lacrimile. Trei lacrimi au căzut pe brâul fetei și s-au făcut 
trei cercuri de fier. 

— Eu mai aveam de purtat trei zile pielea aceasta de 
șarpe și era s-o lepăd, ispășeam de-acum blestemul 
părinţilor. Cine te-a pus la cale, rău gând a avut. De azi 
înainte să umbli încinsă cu cercurile acestea de fier și să 
nu le poţi desface, până nu-i veni peste nouă mări, peste 
nouă ţări, unde-i apa lină, câmpul alămâie și iarba mătase 
și-i striga în gura mare: „Drag stăpânul meu, întinde mâna 
peste mine, cercul să plesnească, pruncul să se nască!” 

Voinicul cât mai repede închise ușa și - să te duci duluţă. 
Din urma lui s-a ridicat o ceată-negureată, ce cuprindea 

cerul și îneca pământul. 

A rămas fata singură, a plâns, a jelit și într-o bună zi a 
lăsat palatul și s-a pornit pe urma lui. A mers fata și a tot 
mers multă cale-împărăţie, cuvântul să ne ţie și a ajuns la 
Sfânta Miercuri. Fata a bătut la poartă și a vorbit: 

— Măicuţă, primește-mă la popas. 

— Dacă ești fată curată, intră să te dăruiesc cu ceva, iar 
de nu, du-te cât mai departe, că am o căţelușă cu dinţii de 
criță, te face mici fărâme. 

— Deschide, maică Sfântă Miercuri, căci sunt o fată 
curată și oropsită. 

Sfânta Miercuri i-a deschis și a întrebat-o: 

— Tu ești fiică de împărat, blestemată de bărbat să 
mergi peste nouă mări și nouă ţări, unde-i apa lină, câmpul 
alămâie și iarba mătase? 

— Eu sunt. 

— Intră să te vadă mătușa, că de auzit am auzit de tine, 
iar de văzut nu te-am văzut. 

Fata a intrat. 

Sfânta Miercuri a primit-o, i-a dat un ulcior cu apă să 
cinstească și o prescură să ospăteze. Ulciorul și prescura 
erau fermecate, de unde bea - se umplea, de unde mânca - 
creștea. La urmă i-a dăruit trei mere de aur. Fata le-a luat 
și iar s-a pornit la drum. Şi a mers și a tot mers zi de vară 
până-n seară, da atunci zilele erau ani și a ajuns la chilia 
Sfintei Vineri. 

Fata a bătut în ușă și a vorbit: 

— Măicuţă, primește-mă la popas. 

— Dacă ești fată curată, intră să te dăruiesc cu ceva, iar 
de nu, du-te cât mai departe, că am o căţelușă cu dinţii de 
criță, te face mici fărâme. 

— Deschide, maică Sfântă Vineri, căci sunt fată curată. 

Sfânta Vineri i-a deschis ușa și a cunoscut-o: 

— Tu ești fiică de împărat, blestemată de bărbat să 
mergi peste nouă mări și nouă ţări, unde-i apa lină, câmpul 
alămâie și iarba mătase. 

— Eu sunt. 

— Intră să te vadă mătușa, că de auzit am auzit, iar de 
văzut nu te-am văzut. 

Fata a intrat, a poposit. Sfânta Vineri i-a dat un ulcior cu 
apă să cinstească și o prescură să ospăteze. Și ulciorul și 
prescura erau fermecate, că de unde bea - se umplea, de 
unde mușca - se vindeca. La plecare i-a dăruit un rodan? 
de aur. 

S-a pornit fata la drum și a mers cale neumblată peste 
câmpuri, peste ape și a ajuns la Sfânta Duminică. A bătut 
fata la poartă și a spus: 

— Măicuţă, primește-mă la popas! 

Dinăuntru s-a auzit: 

— Dacă ești fată curată, intră să te dăruiesc cu ceva, iar 
de nu, du-te cât mai departe, că am o căţelușă cu dinţii de 
fier, cu măselele de oţel, când i-oi da drumu, praf și fărâme 
te face. 

— Deschide, măicuţă, sunt fată curată. 

Sfânta Duminică i-a deschis și a cunoscut-o: 

— Tu ești fiică de împărat, blestemată de bărbat să 
mergi peste nouă mări și peste nouă ţări, unde-i apă lină, 
câmpul alămâie și iarba mătase? 

— Eu sunt! 

— Intră să te vadă mătușa, că de auzit am auzit, iar de 
văzut nu te-am văzut. 

Fata a intrat, a poposit. Sfânta Duminică i-a dat un ulcior 
cu apă să cinstească și o prescură să ospăteze. Ulciorul și 
prescura erau fermecate, de unde bea - se umplea, de unde 
mușca - se vindeca. Când a fost să plece, i-a dăruit Sfânta 
Duminică o năframă de mătase împrejur cu aur trasă, a 
petrecut-o până la poartă și fata a spus: 

— De aici încolo nu mai știu unde să merg să nimeresc. 

Sfânta Duminică a luat o frunză și, când a suflat-o, s-a 
dus frunza din plai în plai, din vale în vale și a făcut o 


52 Rodăn, rodane, s. n. (Reg.) Unealtă casnică cu care se deapănă firele 
textile de pe scul pe ţevi sau pe mosoare; sucală. 

cărare până la locul unde se găsea voinicul. 

— Uite acolo îs curţile bărbatului. El a venit aici în 
împărăţia zânelor, zânele i-au dat mâncare uitată, băutură 
uitată și a uitat de tine. Tu du-te, dar nu intra în casă, căci 
el e dus în toate zilele la vânătoare, oprește-te la fântână și 
prima zi scoate merele de aur la soare, a doua pune 
rodanul să toarcă pe colacul fântânii, a treia desfă năframa 
de mătase împrejur cu aur trasă și întinde-o pe iarbă 
verde. Ziua o să vină zânele la apă, o să le vadă și o să 
vreie să le cumpere, dar tu să nu le vinzi nici pe bani, nici 
pe pietre scumpe, nici pe alte lucruri, ci să le dai așa, dacă 
te-or lăsa să dormi o noapte în odaia voinicului. Acum 
mergi cu bine, fie-ți drumul cu folos. 

Fata i-a mulţumit, s-a pornit la drum și a mers șia tot 
mers, a trecut văile cu florile, izvoarele cu ponoarele și a 
ajuns la fântâniţă. Cum a ajuns, a scos cele trei mere de 
aur și aștepta. N-a trecut mult și au venit zânele la apă. 
Zânele nu s-au mirat de fată că au văzut-o aici, unde 
pasăre zburătoare, necum om călător nu răzbate, ci s-au 
mirat de cele trei mere de aur și au întrebat: 

— Nu vinzi merele, fată, să le cumpărăm noi pe bani, pe 
pietre scumpe, să nu le apuce alţii? 

— De vândut nu le vând nici pe bani, nici pe pietre 
scumpe, vi le dau așa, fără nici o plată, dacă mă lăsaţi să 
dorm o noapte în chilioara voinicului. 

Zânele s-au învoit, au dus-o pe fată la chilioarele lor, iar 
seara, când a venit voinicul de la vânătoare, i-au dat 
mâncare uitată, băutură uitată și buruieni de somn și a 
adormit voinicul somn greu de moarte. Atunci au adus-o pe 
fată în chilioara lui și ea a prins a lăcrima și a cuvânta: 

— Drag stăpânul meu, întinde mâna peste mine, cercul 
să plesnească pruncul să se nască! 

A strigat fata, a plâns, dar voinicul n-a auzit nimic. 
Cocoșul a cântat de trei ori, s-a luminat de ziuă și fata s-a 
dus la fântâniţă tristă și mâhnită, a scos rodanul cel de aur 
de la Sfânta Vineri și s-a pus pe tors. 

Pe la amiază au venit zânele la apă și, când au văzut 
rodanul cel de aur torcând fire de aur și de diamant, s-au 
mirat ca de mare minune și au întrebat: 

— De vânzare ţi-i rodanul, să-l cumpărăm noi pe bani? 
Ori pe pietre scumpe, să-l avem la averea noastră, la 
chilioarele noastre? 

— Pe bani și pietre scumpe nu-l dau, dacă mă lăsaţi o 
noapte să dorm în chilioara voinicului, vi-l dau așa, cum se 
găsește, fără nici o plată. 

Zânele au luat-o pe fată la chilioara lor. Seara, când a 
venit voinicul de la vânătoare, i-au dat mâncare uitată, 
băutură uitată și buruieni de somn și a adormit voinicul 
așa, că puteai să tai lemne pe dânsul. După aceea au adus- 
o pe fată în chilioara voinicului și ea a prins a boci și a se 
ruga: 

— Drag stăpânul meu, întinde mâna peste mine, 
cercurile să plesnească, pruncul să se nască! 

A plâns fata, a bocit toată noaptea, dar voinicul n-a auzit 
și nu s-a trezit. Înspre ziuă a cântat cocoșul de trei ori, fata 
a ieșit din chilioară și iar s-a dus la fântâniţă, întristată și 
îndurerată. 

S-a așezat lângă fântână, a scos năframa de la Sfânta 
Duminică și a întins-o pe iarbă verde. Spre seară au venit 
zânele la apă și, când au văzut năframa de la Sfânta 
Duminică, au dat toate năvală: 

— De vânzare ti-i năframa, s-o cumpărăm noi pe bani, pe 
pietre scumpe? 

— Nu vând năframa pe aur și pietre scumpe, o dau așa, 
dacă mă lăsaţi să stau o noapte în chilioara voinicului. 

Zânele au luat năframa și au dus-o pe fată la chilioarele 
lor. Când a venit voinicul de la vânătoare, cocoșul i-a ieșit 
înainte, a bătut din aripi și a cântat: 

— Cu-cu-ri-gu! Stăpâne, de trei nopţi încoace vine o fiică 
de împărat, blestemată de bărbat, intră noaptea în 
chilioara ta și plânge cu glas mare până-n cer, cu lacrimi 
până-n pământ, să întinzi mâna, să plesnească trei cercuri 

de fier, să nască pruncul. 

Voinicul și-a adus aminte și l-au tăiat lacrimile. El s-a dus 
în chilioară și a căzut bolnav. Zânele i-au adus mâncare 
uitată și buruieni de somn, iar el de scârbă și jale mare, că 
n-o văzuse pe fată atâta vreme, n-a putut nici bea, nici 
mânca. Pe la miezul nopţii a intrat fiica împăratului în 
chilioara voinicului, a prins a lăcrima și a cuvânta: 

— Drag stăpânul meu, întinde mâna peste mine, 
cercurile să plesnească, pruncul să se nască! 

Voinicul a îmbrăţișat-o și, când a pus mâna pe cercuri, 
au plesnit cercurile, și a născut fata de împărat un băiat de 
șapte ani. Voinicul s-a bucurat, a ieșit afară și, când a 
șuierat odată, au venit balauri, șerpi câtă frunză și iarbă: 

— Ce ne-ai chemat, stăpâne? 

— Aduceţi-mi o trăsură cu douăzeci și patru de cai în șir, 
să mă duc acasă. 

Ca din pământ a apărut o trăsură cu douăzeci și patru de 
cai albi. Voinicul, fata de împărat și băiatul s-au suit în 
trăsură și s-au pornit înapoi spre împărăție, la palatul lor. 
Zânele i-au ieșit înainte, îl rugau să steie, mai cât nu-și 
așterneau și inima la picioarele lui, dar voinicul s-a dus și 
dus a fost. S-a întors acasă la moșneag și la babă, s-a pus 
pe trai și a trăit traiul cel bun de pe draga lume. Eu i-am 
lăsat trăind și viețuind și 


Am încălecat pe un COCOȘ 

Și m-am dus tot pe jos, 

Și am încălecat pe o roată 
Și v-am spus povestea toată. 


La izvoare. Povești, poezie populară 
și cercetări de folclor de Grigore 
Botezatu. Chișinău, Ed. Hyperion, 
1991, p. 22-30. 

